
Fridrichas Reinholdas Kroicvaldas 


ATPILDAS UŽ GERĄ DARBĄ 


Tvanki kaitra žadėjo perkūniją. UŪkininkaitis lankoje skubėjo krau- 
ti kupetas, kad sausą šieną nuo lietaus atgynus. Kai baigė grėbti ir 
patraukė namo, iš pietų jau kilo juodas debesis. Vaikinas paspartino 
žingsnį, kad dar prieš lietų namo suspėtų. 

Pagiry žiūri — guli koksai žmogelis, galvą į kelmą atrėmęs, ir taip 
kietai miega, nė atidundančio griaustinio negirdi. „Tą žmogelį šiandien 
gerai pamirkys, jeigu aš jo nepažadinsiu“,— pagalvojo ūkininkaitis ir 
priėjo arčiau. 

— Klausyk, brolau! — šūktelėjo jis ir papurtė miegančiajam petį — 
Jeigu tavo sermėga ne iš žąsies plunksnų, tai šok ir pasiieškok pastogės. 
SmaIki perkūnija ateina. | 

Žmogelis išsigandęs pašoko ir tarė: | 

— Ačiū tau, geras vaikine, kad mane pažadinai! 

Paskui pasirausė po kišenes, lyg norėdamas kokį varioką sugraibyti, 
bet neradęs susidrovėjo, dirstelėjo jaunikaičiui į akis ir pridūrė: 

— Gaila, kad dyka kišenė, bet už gerą širdį vis tiek reikės atsilygin- 
ti. Turiu labai skubėti, kad nuo to debesies pasislėpčiau, todėl tu gerai 
paklausyk ir įsimink, ką tau pasakysiu. Po dvejų metų tave pašauks 
į kariuomenę raitininku. Pulkas kelsis iš vienos vietos į kitą, kol paga- 
liau apsistos Suomijos šiaurėje. Vieną dieną, kai ateis tavo eilė ganyti 
arklius, tu labai pasiilgsi tėviškės. Tada plačioj lygioj lankoj pamatysi 
kreivai nuaugusį beržą. Prieik prie to beržo, pabelsk triskart į kamieną 
ir paklausk: „„Ar Kreivys namie?“ Tuomet aš tau atsilyginsiu už šios 
dienos paslaugą. O dabar — lik sveikas! 

Tai pasakęs, žmogus suskato eiti ir tą pačią akimirką dingo, o ūkinin- 
kaitis tik pakraipė galvą ir nudrožė sau. Kai su pirmais lietaus lašais 
priėjo namus, tą žmogų ir jo žodžius jau buvo visai užmiršęs. 

Po dvejų metų pirmoji pranašystė išsipildė: jaunikaitį paėmė į ka- 
riuomenę raitininku. Dabar jis galėjo prisiminti pagiryje miegojusį se- 
nį ir jo pranašystę, bet atsitiko kitaip — tos dienos jam visai kaip 
nebūta. Ilgai jis keliavo su savo pulku iš vienos vietos į kitą, ir kai jau 
gerus ketverius metus buvo valgęs valdišką duoną, jo pulkas apsistojo 
Suomijos šiaurėje. Tenai, svečioje šalyje, toli nuo gimtinės ir savųjų 
jo širdis dažnai nuliūsdavo, ir ne kartą, kai tik jis susimąstydavo, ilge- 
sys sudrėkindavo jam akis. 

Vieną dieną atėjo jam eilė ganyti arklius. Kai jis vėl vienas sėdėjo 
plačioje lankoje ir liūdnas mąstė apie namus, ėmė ir užkliuvo jo akis 
už netoliese augančio kreivoko beržo. Širdis staiga suspurdėjo links- 
miau, jaunos dienos stojo akyse kaip gyvos ir toji vieta pasirodė pa- 
žįstama, nors jis niekaip nesupaisė, ar ją buvo sapnavęs, ar iš tiesų 
matęs. Persibraukė ranka kaktą, tarsi norėdamas pažadinti atmintį, ir 
nutikimas su anuo žmogumi taip aiškiai išplaukė lyg saulė iš tamsaus 
debesies. Jis labai ryškiai regėjo tolimą, seniai užmirštą dieną: štai grė- 
bia šieną ir vis baikščiai dairosi į kylantį debesį, paskui skuba namo, 
pagiryje pažadina miegantį senį ir išgirsta jo pranašystę. 

Prisiminė jis savo kelius ir kelelius ir suprato, kad senio teisybė sa- 
kyta. „Didelio čia daikto, jei piieisiu prie beržo ir pabelsiu į kamieną — 
pagalvojo jisai. — Niekas nė nežino, ko as čia kvailioju, o kita vertus, 
niekas gyvas nemato, tai nė šaipytis paskui negalės, kad negražiai el- 
giuosi.“ 


Taip pagalvojęs, priėjo prie beržo, gerai apsidairė, ar ko svetimo 
nėra, paskui įsidrąsino, tris kartus tyliai pabeldė ir sumikčiojo: 

— Ar Kreivys namie? 

Nesulaukęs atsakymo, kareivis labiau įsidrąsino ir antrą sykį beldžia 
smarkiau, net kamienas skamba, o paskui balsiai klausia: 

— Ar Kreivys namie? 

Beržas suošė, ir staiga kur buvęs, kur nebuvęs prieš jį stovi senis, 
lyg iš žemės išdygęs. 

— Na, brolau! — prašneko jis geru žočžiu.— Puiku, kad man pažadą 
priminei. Jau maniau būsi užmiršęs, ką tau kadaise sakiau. Man būtų 
labai gaila, jei per tai negalėčiau tau atsilyginti. Ei, vaikai! — šūktelėjo 
jis į beržą.— Kas iš jūsų greičiausias? 

— Aš greitas kaip paukštis! — pasigyrė kažkoks balsas. 

— Gerai,— tarė Kreivys,— o kas dar greitesnis? 

Kitas balsas atsakė: 

— O aš galiu eiti lenkčių su vėju! 

— Pažiūrėsime, gal bus dar greitesnių — tarė senis ir paklausė tre- 
čią kartą. 

Jam atsiliepė plonas balselis: 

— Tėti, aš toks greitas kaip žmogaus mintis! 

— Eikš čia, mano sūnau! — sušuko senis.— Kaip tik tu man šiandien 
tiksi, 

Jis pastatė prieš kareivį žmogaus didumo maišą, pilną aukso ir sidab- 
IO, paskui bakstelėjo pirštu į raitininko kepurę ir tarė: 

— Kepure, virsk kareiviu! O tu, vyre, su pinigais namo! 

Kareiviui pasirodė, kad jo kepurė nulėkė nuo galvos, bet kai atsigrę- 
žė pažiūrėti, kur dingo, mato — stovi jis tarp namiškių ir giminių savo 
paties troboje, o šalia ant grindų pūpso didžiausias maišas pinigų. Ka- 
reivis pamanė, kad sapnuoja, bet paskui žiūri — pinigai tikri. Niekas jo 
neieškojo, ir jis patikėjo, jog tarnauti liko kepurė. Prieš mirtį viską 
papasakojo savo vaikams. Taigi senis tikrai geru atsidėkojo, ir dovanoti 
pinigai jam atnešė laimę. 


Jakobas Kervas 


PASAKA APIE ŽVEJĮ 


Joninių rytą išplaukė žmogus į Mustjarvės ežerą pažvejoti. Nusiyrė 
toli nuo kranto ir džiaugiasi, kad gerai kimba. Prižvejojo visą krūvą 
žuvies. Pagaliau ištraukia dar vieną lydį, gana didelį, bet tokia striuka 
uodega, lyg galas būtų kirste nukirstas. Paskui užmeta dar, bet jau nė 
menka žuviūkštė nekimba, ir susiruošia namo. Jis iriasi ir galvoja apie 
savo gausų laimikį. Po geros valandos mato, kad krantas nė kiek near- 
tėja, nors luotas slysta vandens paviršium it strėlė. Žvejys negaili jė- 
oų, iriasi net įsirežęs, o krantas kaip toli, taip toli. Pluša žmogelis kaip 
įmanydamas, prakaitas čiurkšlėmis pliaupia per nugarą, bet krantas, ro- 
dos, tolsta, o ežeras platėja. 

„Koks velnias čia dabar mane apsėdo?“ — galvoja žvejys, o jo šir- 
dis dunksi iš baimės. Jis vėl kimba į irklus, ir luotas kaip pakinkytas 
lėkte lekia blizgančiu vandeniu, kur ankstyvo ryto saulė žarsto auksi- 
nius spindulius. Bet vis toliau lieka gimtoji pakrantė, o ir kitus ežero 
krantus vos gali įžiūrėti. Net saulė blanksta, ir melsvos ūkanos lyg ko- 
kia nelemta skraistė driekiasi per skaistų dangų. Žvejys ilsta, jam su- 

kasi galva, o čia tik temsta, tik temsta, nors saulė dar vos apie pusry- 
čius. Ir žmogelis jau nė pats nesuvokia, kur jis dabar ir kas jam nu- 
tiko, nežino, ką jam daryti ir kurlink irtis. Iš baimės nė stabtelėt ne- 
gali, iriasi išsijuosęs, luotas, rodos, plaukia vis greičiau, o krantas 
anaiptol neartėja, tik nyksta iš akių, grimzta į virpantį melsvą rūką. 

Saulė jau pačiuose pietuose, ir staiga Žmogui šauna gera mintis, lyg 
iš miego pažadina. Atsisėda luotely atbulas, patraukia abiem irklais ir 
tuoj dirsteli pro marškinių rankovę į vandenį. Dabar aiškiai mato, kad 
laivelis nė krust iš vietos. Susyk dingsta rūkai, ežeras jau nebe toks 
platus, o saulė šviečia taip skaisčiai, kad skaisčiau nė negali. Žmogelis 
padrąsėja ir vėl ima smagiai irtis. 

Luotas vėl slyste slysta, o krantas kaip toli, taip toli. Jis vėl žvilgt 
pro marškinių rankovę ir mato — luotas nė krust. 

Vargšas dar kartą suskanta irtis ir iriasi taip, kad net vėjas švilpia, 
bet krantas vis tiek toli. Staiga girdi — kažkas ežere skardžiai šūkteli. 
Įsiklauso: vėl aplink tylu, tik antys krykščia melduose ir pakrantėje 
čiulba lakštingala. Vėl irklai sujudina vandenį, ir vėl nuaidi skardus bal- 
sas, lyg šauktų ką. Paskui kažkas iš ežero dugno aiškiai paklausia: 

— Ar visi namie? 

Švelnus moteriškas balsas atsako: 

— Jau visi, trūksta tik ožio Striukio. 

Žmogus dar valandėlę baikščiai klausosi, bet, nieko daugiau neišgir- 
dęs, vėl ima irtis iš visų jėgų. Dabar jau tikrai mato, kad iš vietos nė 
krust, ir visas triūsas perniek. „Kas gi čia dabar? Ar dar ilgai šitos pink- 
lės mane kamuos? Ir kodėl? Gal kad šiandien joninės?“ Nors ir labai 
nuvargęs, vis tiek bando irtis, bet luotas — lyg prie vandens priaugęs. 
Tada Žmogus prisiminė visokius pasakojimus, kokie pavojai tyko Žve- 
jų Mustjarvėje ir kituose ežeruose. Staiga jam dingtelėjo: „(O gal šitas 
beuodegis lydys ir yra tasai gelmės gyventojų ožys Striukis? Kitaip ar 
kas mano laivelį laikytų? Geriau imsiu ir paleisiu lydį į ežerą. Jis jau 
nusilpęs, bet dar gyvas ir spurda, nes valties dugne yra vandens.“ 

Kaip tarė, taip padarė — paėmė lydį ir įmetė į vandenį. Netrukus mo- 
teriškas balsas sušuko iš ežero dugno: 

— Štai jau ir ožys Striukis parlekia, net kelias dulka! 

Paskui viskas nutilo. Ežeras buvo vėl skaidrus ir ramus kaip anksčiau. 

Žvejys ėmė irtis ir netrukus išplaukė į krantą. 

VANDENĖS DOVANA 


Kartą sėdėjo našlaitė paežerėje prie upės žiočių, verkė motinos ir tė- 
vo, kuriuos šalta žemelė buvo priglaudusi, ir skundėsi, kad jos gyveni- 
mas sunkus, o šeimininkai pikti. Staiga kažkas deda ranką jai ant pe- 
ties. Mergaitė atsigręžia ir mato: stovi šalimais moteriškė rudom akim, 
o plaukai auksu spindi. Drabužiai jos neregėti, o prikyštė pilna baltų 
akmenėlių. Ji meiliai šypsosi ir sako: 

— Neverk! Bus ir geresnių dienų! — Sulig tais Žodžiais pripila iš pri- 
kyštės našlaitei pilną sterblę akmenėlių ir vėl sako: — Eik namo ir su- 
žerk tuos akmenėlius į savo skrynią. Tik žiūrėk, niekam neprasitark, 
ką dabar tau sakau ir ką duodu. O jei tau rytoj kas pasipirš, gali pa- 
sakyti ir parodyti, ką iš mano prikyštės gavai. | 

Našlaitė iš pradžių neteko žado, paskui droviai nusišypsojo ir tarė: 

— Pasipirš? Kas gi man, vargšelei, piršis! 

— Pamatysi! Patikėk manimi, aš iki šiol dar nieko neapgavau! 

Našlaitė paklausė: 

— Bet kas tu esi ir iš kur Žinai, ar piršis man rytoj kas, ar ne? 

— Kas aš esu ir iš kur tai Žinau, dabar dar negaliu tau pasakyti. O 
iš kur aš? Aš iš ten, kur saulė, mėnuo ir žvaigždės šviečia aukštyn, 
o kalnų ir medžių viršūnės žemyn žiūri. Mano buveinėje nėra nei var- 
gingo gyvenimo, nei piktų šeimininkų, nei kaitrų, nei speigų, ten niekas 
neašaroja ir nesiskundžia. 

— Bet iš kur taip ūmai pasirodei? — įsidrąsino mergaitė. 

Moteriškė nusišypsojo ir tarė: 

— Atėjau iš ten, kur tuoj vėl grįšiu — Tai tarusi, ji ėmė bristi į 
ežerą. 

Našlaitė dabar viską suprato ir nė pati nepajuto, kaip paklausė: 

— Tai tu Vandenė? 

Nespėjo nė tų žodžių ištarti, o nuostabi viešnia buvo jau dingusi. 
Jei ne balti akmenėliai sterblėje, mergaitė būtų maniusi, jog jai pri- 
sisapnavo. 

Našlaitė parskubėjo namo ir dėl juoko sužėrė akmenėlius į skrynią. 
Kitą dieną jai tikrai pasipiršo turtingas ūkininkaitis. Mergaitė prisimi- 
nė, kas vakar buvo nutikę, kai jaunikis jau susiruošė eiti, papasakojo 
viską, ką matė, ir atvedė jį prie skrynios. Atvožę dangtį, rado trečdalį 
skrynios sidabrinių. Jaunikis apkabino savo nuotaką ir tarė: 

— Ką tie pinigai! Jų man ir taip netrūksta. Tavo pinigai man laimės 
nepridėjo, aš ir be jų laimingas. Bet kam Vandenė padeda, tas — visų 
geriausias ir tauriausias žmogus. Kur toksai pasisuks, ten vien džiaugs- 
mas, ką bedarys, viskas jam išeis į gerą. 

Jaunikis sakė teisybę: vedę juodu labai gražiai gyveno, viskas jiems 
sekėsi, o savo turtų nė suskaičiuoti negalėjo. Laimingoji moteris, pati 
kadaise patyrusi sunkią našlaitės dalią, dabar buvo geriausia ir dosniau- 
sia šeimininkė visoje apylinkėje — mielai padėdavo vargstantiems, nė 
vieno elgetos neišleisdavo tuščiomis rankomis, o našlaičiais visados rū- 
pindavosi kaip tikra motina. 


S 


TN 
LEZ 


VANDENIO DOVANOS 


Kartą vargšas žmogelis kirto paežerėje didelį alksnį. Staiga nusmuko 
kirvis nuo koto ir įkrito į gylę. Žmogus pabadė ilga kartimi dugną ir 
jau tarėsi kirvį aptikęs. Paskubom nusirengė, pliūkšt panėrė ir ieško, 
bet niekaip neranda, ir gana. Paskui dar keliskart nėrė, bet kirvio kaip 
nėr, taip nėr. Nusiminęs brenda į krantą, apsirengia ir žiūri liūdnas į tą 
vietą, kur nuskendo kirvis. Pagaliau nukėblina pas šeimininką ir prašo 
naujo. Šeimininkas, šykštus ir piktas didžturtis, sako: 

— Įmetei kirvį į ežerą, tai kirsk nors ir delnu, bet žiūrėk, kad iki va- 
karo mano kieme būtų sieksnis malkų! Jei ne, už triūsą negausi nė 
varioko. 

Žmogus vėl grįžta prie ežero, vėl nardo, ieško, bet ir šįsyk kirvio 
neranda. 

— Ką darysi! — atsidūsta vargšas ir atsisėda ant kranto.— Nei kirvio, 
nei uždarbio, o pati ir vaikai rytoj neturės nė duonos kąsnelio! 

Nespėja šitaip pabėdoti, tik staiga vanduo sujuda, sukunkuliuoja, ir 
iš ežero vidurio atplaukia senis su ilga žila barzda. Žmogus persigąsta, 
o žilabarzdis išlipa į krantą ir klausia: 

— Ko toks susikrimtęs, vyruti? 

Malkakirtys išpasakoja savo nelaimę, o senis ir sako: 

— Gerai, luktelėk, aš suieškosiu tavo kirvį. 

Jis puolė į vandenį, o po akimirkos išniro su variniu kirviu ranko- 
je, parodė jį ir klausia: 

— Ar čia tavo kirvis? 

— Ne! — atsakė žmogus. 

Vandenis vėl panėrė, ištraukė sidabrinį kirvį, parodė ir klausia: 

— Ar šitas? 

— Ne! — atsakė žmogus. 

Panėrė žilabarzdis trečiąsyk. Dabar išlipo į krantą su auksiniu kirviu, 
parodė jį ir klausia: 

— Tai gal šitas? 

— Ne, ne šitas! — atsakė Žmogus. 

Vėl murktelėjo Vandenis ir ištraukė malkakirčio kirvį. Žmogelis la- 
bai apsidžiaugė, atgavęs savo daiktą, o žilabarzdis dovanojo jam ir 
anuos tris kirvius — auksinį, sidabrinį ir varinį. Paskui bernas prikirto 
malkų, o vakare papasakojo apie savo laimę šeimininkui. 

Sykštuolis pagalvojo: „Na ir žioplys! Laukia, kol brangų daiktą jam 
kas brukte įbruks! Aš ieškosiu savo laimės geriau!“ 

Jis užmovė ant koto tris kirvius ir nuėjo į paežerę. Pirmas po kelių 
dūžių nulėkė toli į ežerą, o įkandin ir kiti du. Žmogus vaikštinėja, ne- 
kantrauja, dūsauja. Pagaliau atplaukia Vandenis, klausia, ko jis toks 
nusiminęs, paskui ištraukia iš gelmės ir parodo tris auksinius kirvius. 

— Ar šitie tavo? 

— Taip, tie patys! — išdrožia šykštuolis ir patenkintas jau griebs do- 
vanas. 

Bet staiga vanduo suūžė, subangavo ir tėkšt purslus tiesiai žmogui 
į akis. Vandenis tuoj išnyko, ir ežeras vėl ramus ramutėlis — nematyt 
nė mažiausios bangelės. Apstulbęs žmogus dar ilgai negalėjo atsipeikėti, 
vis laukė ir laukė, bet niekas anei krepšt. Pabudo šykštuolis kaip iš 
sapno — ir širdį mMaudžia, ir baimė ima. Ką darys, kiūtina namo be kir- 
vių ir nežino, kur akis dėti iš gėdos. Paskui iki dienų galo į paežerę nė 
kojos nekėlė. 


iui, 

VANDENŲ ŠALIS 


Važiavo kartą žmogus su sūnum per menkai teužšalusį ežerą. Vidur 
to ežero ledas įlūžo, ir juodu su visom rogėm po ledu pasmuko. Ten 
juos ir pasitiko žilas niūrus senis. 

— Tu tyčia įsilaužei pas mus iš viršaus, tai nori ar nenori čia ir pa- 
siliksi, — tarė žilabarzdis.— Duosiu tau aukso roges su šyvu arkliu, ir tu- 
rėsi kasmet, užėjus pirmam šalčiui, važinėti žemyn galva ir ledą treš- 
kinti taip smarkiai, kad visi iš tolo girdėtų. Gal tada joks vėpla iš vir- 
šaus nesibraus į plačią vandenų šalį ir nemėgins įdaužti mano rūmų sto- 
go, kol dar jis senio Šalčio pakankamai nesutvirtintas. O sūnelį su 
arkliu pasiųsiu atgal į viršų, nes jie niekuo dėti ir čia pateko ne savo 
noru. 

Sulig tais žodžiais Vandenis čiupo vadžias, įsodino berniuką į roges, 
ir abu akies mirksniu atsidūrė vėl ant ledo. Čia žilabarzdis berniukui 
tarė: 

— Dėl tėvo nesisielok! Pas mus po vandeniu gyvenimas malonus, gra- 
žus ir visko pertekęs. Pasistenk gerai parvažiuoti ir, žiūrėk, nieko iš ro- 
gių nepamesk. 

Berniukas buvo peršlapęs, kaleno iš baimės ir šalčio dantimis ir var- 
gu ar suprato jam pasakytus žodžius, bet pavarė arklį ir netrukus mie- 
guistas ir nuvaIrgęs parvažiavo namo. 

Rogėse buvo du iš ežero užsilikę ledo luitai. Prie trobos nurito ber- 
niukas juos ant žemės, o kai nė vienas jų nesudužo, atidžiau juos 
apžiūrėjo ir nustebęs pamatė, kad tai buvo ne ledas, o grynas sidab- 
ras. Taip vaikinukas praturtėjo ir gyveno laimingai. Tačiau kasmet, kai 
tik užšaldavo vanduo, jis liūdnas vaikščiodavo paežere, vildamasis iš- 
vysti savo mielą tėvą. Bet jo svajonės ir likdavo svajonėmis, nors le- 
das protarpiais trūkinėdavo ir poškėdavo prie pat kojų, tarsi tėvas 
būtų jautęs, kaip labai sūnus jo gailisi. 

Prabėgo dešimtys metų. Sūnus paseno ir pražilo. Kartą, ežerui užša- 
lus, vienišas senis vėl liūdnas vaikštinėjo pakrante ir galvojo apie tė- 
vą. Galop iš ilgesio širdis taip įskaudo, kad jis susiėmė už krūtinės, 
atsisėdo prie upės žiočių ant akmens ir apsiašarojo. Staiga pakėlė akis 
ir mato: upės žiotyse sidabriniai vartai su aukso virbais. Jis pašoko nuo 
akmens ir pribėgo. Vartai, pastūmus ranka, lengvai atsidarė. Senis stab- 
telėjo, pagalvojo, paskui vis dėlto įžengė. Eidamas tamsia geležine gat- 
ve, vėl priėjo tokius pačius vartus, tik daug didesnius. O prie vartų 
pamatė nykštuką su geležiniais šarvais, dideliu akmeniniu šalmu ant 
galvos ir vario diržu per juosmenį. Rankoj mažylis laikė sieksnio ilgu- 
mo varinį kirvį. 

— Turbūt nori pamatyti savo tėvą? — paklausė jis maloniai. 

— Taip, — atsakė žmogelis.— Ar galėtum man padėti jį surasti? Aš jau 
senstu, ir be jo man gyventi nemiela. 

— Negaliu patenkinti tavo prašymo, — tarė mažylis.— Pats girdi, jog 
jis dabar darbuojasi — pasikinkęs šyvį lekia kaip vėjas aukso rogėm 
per ploną sidabrinį stogą ir žiūri, kad niekas jo neįlaužtų. Bet jei išdrį- 
Sai čia ateiti ir nori pas mus paviešėti, tai aš tau parodysiu vandenų ka- 
ralystę ir visą mūsų buveinę. Kaip tik dabar nieko iš mūsiškių — nei 
šeimynos, nei šeimininkų nėra namie, ir mudu galėsime ramiai visas vie- 
tas apvaikščioti ir viską pamatyti. 

Tai taręs, jis pirštu palietė vartus. Šie atsidarė, ir senelis su savo 
palydovu įžengė į erdvų, puikų stiklo rūmą, kuris buvo anaiptol ne 
tuščias, kaip sakė nykštukas. Čia netrūko nei vyrų, nei moterų, nei se- 
nių, nei vaikų. Vieni vaikščiojo ar šiaip ką veikė, kiti susibūrę šneku- 

čiavo ir juokavo, bet niekas nė nedirstelėjo į jų pusę ir nepratarė jiems 
nė žodelio. Po akimirkos nykštukas ir jo svečias jau žingsniavo tolyn. 
Didžiulė salė vis šviesėjo ir gražėjo. Visi daiktai buvo gryno aukso ir 
sidabro, aukštos lubos skaidraus stiklo, o grindys skaistaus vario. Kuo 
toliau juodu ėjo, tuo puikiau švytėjo puošni salė, o jos galo vis nebuvo. 
Nuo akinančios šviesos ir spindėjimo seneliui ėmė suktis galva, ir jis 
panoro grįžti. Nykštukas sutiko ir paaiškino: 

— Gerai, kad laiku apie tai pagalvojai. Salė kas žingsnis vis labiau 
ir labiau Žėri. Dar toliau ji tokia šviesi ir skaisti, kad žmonėms iš vir- 
šaus nuo jos tviskėjimo akys įskausta. Ten gyvena mūsų galingasis 
karalius su savo prakilniąja karaliene ir visais šauniais ir Žymiais di- 
dikais. 

Senis įsidrąsinęs paklausė: 

— Tu sakei, kad jūsiškių nėra namie. O kas tenai menėje vaikščio- 
ja ir linksminasi? Kaip matau, senesnieji tik plepa, o jaunesniesiems 
pramušta galva pramogoms ir žaidimams. Nejaugi ten ne jūsiškiai? 

— Beveik, bet ne visai — atsakė nykštukas ir pažvelgė į tuos žmo- 
nes.— Tiek tepasakysiu, kad tai žmonės iš viršaus. Pateko jie į mūsų rū- 
mus įvairiu laiku, kas kada. Jiems čia gera gyventi, ir nė vienas nenori 
grįžti į savo seną pasaulį. Pagaliau niekas jų nė neišleistų. Kas čia kar- 
tą atklysta, tas jau ir pasilieka. 

— Ar ir su manim taip bus? — išsigando senelis, nė pats nežinoda- 
mas ko. 

— Negi tau nepatinka mūsų rūmai? Bet nebūgštauk ir nesirūpink! 
Siandien, jei panorėsi, galėsi išeiti, o jei ne — galėsi čia pasilikti. At- 
vedžiau tave, tai ir išvesiu, kai tik panorėsi. Bet tai bus pirmas ir pasku- 
tinis kartas, kad kas iš žmonių vėl grįžtų į viršų. 

— O ar savo tėvo aš taip ir nepamatysiu? 

— Ateik po trijų savaičių, kai ledas bus stipresnis. Tada tavo tėvas 
po viso šių metų darbo galės laisvai su mumis linksmintis. Kai vėl me- 
tai prašoks, jis vėl plušės ištisą mėnesį, o gal dar ilgiau. 

— Argi jis turės šitą darbą amžinai dirbti ir kasmet prisiminti savo 
nelaimę? — nuliūdo senis. 

— O ką darysi! Jis dirbs, kas jam liepta, iki tos dienos, kada vėl 
koks neišmanėlis iš viršaus įlauš naują mūsų rūmų žieminį stogą ir pats 

įsmuks po ledu. Tada ankstesnysis įlūžėlis bus laisvas, o jo darbą per- 
ims naujasis. 

Taip šnekučiuodami, juodu sugrįžo prie vartų, dirstelėjo vienas į kitą, 
o nykštukas nusišypsojo, padavė seneliui dvi varines lazdeles ir tarė: 

— Jei dar kada ateisi ir prie vartų rasi ne mane, o kitą, visai nepa- 
žįstamą, taukštelk šitas lazdeles vieną į antrą. Tada aš tuoj ateisiu ir tau 
kuo galėdamas padėsiu. 

Su šiais žodžiais jis išvedė svečią pro didžiuosius vartus, palydėjo 
geležine gatve iki mažesniųjų vartų, atidarė juos, ir senelis ūmai vėl 
atsidūrė prie upės žiočių, lyg būtų iš dangaus nupuolęs. Vartai pradin- 
go, o kad visa buvo ne sapnas, rodė tik lazdelės. Susikišo jas senelis 
į užantį ir parkiūtino namo kaip nesavas. Bet namie jo širdis nerimo ir 
nerado paguodos. Tris savaites vargšas dar kasdien eidavo į paežerę 
prie upės žiočių, sėsdavosi ant akmens ir ilgai svajodavo, o paskui kar- 
tą dingo, lyg būtų kiaurai žemę nugarmėjęs, ir namo jau nebegrįžo. 


N 


NON 


KN 


EiA i 
RANA 


Zara 


Juhanas Kunderis 


ŠIAURĖS PAŠVAISTĖ 


Gyveno kartą dvarponis. Žiemą, kai tik smarkiau pašaldavo, jis kiek- 
vieną ketvirtadienio vakarą išvažiuodavo ir grįždavo tik prieš aušrą. 
Tarnams ir namiškiams buvo griežčiausiai uždraudęs jį išlydėti ar pa- 
sitikti. Arklį pasikinkydavo ir grįžęs iškinkydavo vienas pats. Pakinktų 
ir Žirgo niekam nerodydavo ir grasindavo užmušiąs kiekvieną, kas drį- 
siąs įeiti į jo arklidę. Arklidės raktą dieną nešiodavosi užantyje, o nak- 
tį laikydavo lovoje po galva. 

Bet dvarininko vežėjui labai knietėjo pamatyti arklidėje saugomą žiI- 
gą ir pakinktus ir sužinoti, kur ponas ketvirtadieniais išvažiuoja. 

Nuėjo drąsuolis vieną ketvirtadienio vakarą prie arklidės ir tyko tam- 
siam kampely netoli durų. Netrukus atėjo ponas ir atrakino duris. Ark- 
lidė ūmai taip nušvito, lyg būtų degę dešimtys žvakių. Vežėjas susigūžė 
it ežys; juk ponas tikrai nebūtų jo pagailėjęs, jei būtų pamates. 

Dvarininkas ištempė į kiemą roges. Jos taip žėrėjo, lyg būtų buvusios 
iš gryno sidabro nulietos. 

Ponas sugrįžo į tvartą išvesti arklio, o vežėjas tik šmurkšt po ro- 
gėmis. 

Ponas greitai pakinkė arklį ir užmetė ant jo ir ant rogių po gūnią, 
kad dvaro žmonės nematytų tos šviesos. 

Dabar vežėjas išlindo iš po rogių ir tyliai atsistojo gale ant pavažų. 

Kai tik ponas įsėdo, rogės drauge su vežėju švilpte nušvilpė į Šiaure. 

Po kelių valandų vežėjas pamatė, kad gūnios dingusios, o žirgas ir 
pakinktai vėl tviska tarsi liepsna. 

Dabar Žmogus apsidairė ir mato: iš visų pusių tokiom pačiom ro- 
gėm ir arkliais lekia daug ponų ir ponių. Jie vienas kitą lenkia ir skuba 
lyg į vestuves arba susilažinę iš tūkstančio rublių. Pagaliau žmogus su- 
vokė, kad jie skrenda labai aukštai, debesys švyti po pavažom lyg ty- 
vuliuojantys ežerai. Netrukus rogių praretėjo, ir vežėjo ponas tarė ki- 
tam, greta važiuojančiam: 

— Brolau, kiti pašvaistininkai skirstosi. Grįžkime ir mes! 

Taip ponas ir vežėjas parskrido namo. Kitą dieną dvaro žmonės pa- 
sakojo, kad šiaurės pašvaistė dar niekados taip nemirguliavusi kaip, 
šią naktį. Matyt, pašvaistininkai buvę gerokai įsismaginę. 

Bet vežėjas ilgai laikė liežuvį už dantų ir tik senatvėje papasakojo 
apie keistą naktinę kelionę savo anūkui. Taip šie žodžiai ir nuėjo per 
Žmones. 

Pašvaistininkų yra ir šiandien. Kai žiemą dangus nušvinta mirguliuo- 
tančiom spalvom, žinok, tai jie kelia savo vestuvių puotą. 


NYKŠTUKAS Iš UŽKROSNIO 


Kartą dvarininkas liepė išvirti gerus pietus. 

Tuoj buvo papjauti keli ėriukai ir į didįjį virtuvės katilą sumesta 
daug mėsos. 

Virėjas sėdi ir pučia ugnį. 

Staiga iš po krosnies išlenda mažas žmogiukas ir prašo: 

— Mielas drauguži, duok ir man kokį gurkšnį skanaus viralo! Aš la- 
bai alkanas, ir mano pilvelis visai tuščias. 

— Negaliu,— sako virėjas.— Šeimyna didelė, ir visi laukia. 

— Duok bent lašelį sriubos! — vėl maldauja nykštukas. 

— Imk! — nusileido virėjas ir padavė mažyliui samtį sriubos. 

Čiupęs samtį, žmogiukas akies mirksniu išsrėbė visą katilą ir šmurkš- 
telėjo į užkrosnį. 

Ką vargšas virėjas darys! Nuėjo pas poną ir ašarodamas viską papa- 
sakojo. 

Ponas iš pradžių nepatikėjo, bet žmogus taip bėdojo, jog pagaliau 
tik numojo ranka ir liepė išvirti dar vieną katilą avienos. Bet prigrasė: 

— Jei vėl tas žmogiukas ateis, tvok jam samčiu per galvą! 

Virėjas grįžo į virtuvę, ir netrukus katile jau kunkuliavo skanus vi- 
ralas. 

Ir vėl išlindo iš užkrosnio žmogiukas, dabar su krepšeliu ant kaklo, 
ir prašo sriubos. 

— Negaliu,— spyrėsi virėjas.— Ponas liepė tvoti tau samčiu per galvą. 

— Nemušk manęs, mielas drauguži! — maldavo žmogiukas.— Ir aš pa- 
dėsiu, kai tau bus striuka. Mano pati sunegalavo, ir jai nei kas valgyti 
išvirs, nei gerti parneš. Duok man susipilti į krepšiuką bent samtelį 
sriubos. Gal vargšė ligonė bent kiek pastiprės. 

Virėjas pagalvojo: „Negi jis ir šįsyk bus toks begėdis. O ligonė jo 
žmona juk daug nesuvalgys!" 

Ėmė ir padavė nykštukui samtį. 

Bematant sukliukėjo į krepšelį visa sriuba su mėsa, katilas liko tuš- 
čias, o nykštukas pradingo. 

Ką dabar daryti? 

Virėjas vėl bėdojo, vėl verkė ir skundėsi, net labiau nei anąsyk. Bet 
ponas užsiplieskė kaip ugnis, apibarė virėją ir pagrasė tuoj pat išvary- 
siąs, jei ir trečią kartą neišvirsiąs jam pietų. O nykštuką liepė užmušti, 
kai tik pasirodysiąs virtuvėje. 

Vėl po katilu spraga ugnis. 

O nykštukas kur buvęs, kur nebuvęs jau čia. 

Virėjas už samčio ir šaukia: 

— Ponas liepė tave užmušti, klastingas neužauga! 

— Nemušk manęs, mielas drauguži! Kas žino, kokie nepritekliai ir 
alkis tavęs dar laukia! Tada aš tau padėsiu, kuo galėsiu. Namie sūnelis 
paliegęs, o pati nepasveikusi taip ir pasimirė: nei kas man valgyti iš- 
ViIS, nei gerti parneš. Duok bent mano paliegėliui vaikučiui pusę sam- 
telio sriubos! — maldavo žmogiukas. 

Geraširdis virėjas atlyžo. Negi daug suvalgys tas paliegėlis pipiras. 
Pasigailėjo nykštuko ir tarė: 

— Še, imk! 

Katilas ir šįsyk ūmai ištuštėjo, o nykštukas pradingo. 

Vargšui virėjui nieko nebeliko, tik laukti bausmės. 

Drebančiu balsu jis ponui išlemeno: 

— ZŽmogiukas vėl išvogė avieną iš katilo. 

— Lauk, nenaudėli! — suriko ponas.— Anksčiau man uoliai tarnavai, 
todėl gali dar šiąnakt čia pernakvoti, o rytoj pasiimk visą savo mantą, 
ir kad tavo nė kojos čia nebūtų! 

Ponas liepė prievaizdui virti pietus ir perspėjo: 

— Nykštuką tuoj užmušk, kai vėl čia pasipainios! 

— Gerai, pone! — pažadėjo prievaizdas.— Užmušiu. 

Netrukus katilas buvo užkaistas. 

Nykštukas kaip niekur nieko jau čia ir prašo lašelio sriubos. 

— Ak tau sriubos, išdaigininke! — suriko prievaizdas ir taip smarkiai 
kaukštelėjo žmogiukui samčiu per galvą, kad vargšelis kūlvirsčia nusi- 
rito į užkrosnį. 

Sriuba tuoj išvirė, ir ponas buvo patenkintas. 

— Dabar tas nykštukas nebekaišios čia savo nosies, — pasijuokė val- 
gydamas. 

Kitą dieną virėjas užsimetė ant pečių ryšulėlį ir jau eis iš virtuvės. 

Staiga priešais lyg iš po žemių išdygo nykštukas su perrišta galva ir 
sako: 

— Eikš, drauguži, atsisveikink ir su manim! Duosiu tau šį tą ke- 
lionei. 

Virėjas ir nužingsniavo įkandin nykštuko. Po krosnim buvo erdvūs, 
gražūs kambariai, pilni visokio turto ir pačių nucstabiausių gėrybių. 

Žmogiukas nusivedė virėją į vieną mažesnį kambarį, sustojo ten prie 
lentynos, paėmė mažą dėžutę ir sako: 

— Se, drauguži! Čia tau dovana už gerą širdį. Jei kada ko reikės, pa- 
belsk smilium į dėžutės dangtelį ir pasakyk, ko pageidaujįi. 

Virėjas padėkojo nykštukui už dovaną ir grįžo į virtuvę. 

Ten kaip tik buvo užsukęs prievaizdas. 

Virėjas išsitraukė dėžutę, bakstelėjo smilium į dangtelį ir sako: 

— Duonmaišį kelionei! 

Akies mirksniu jau ir pūpso prieš virėją duonmaišis. Dėžutė savo šei- 
mininkui parūpino dar daug ko, ir prievaizdas negalėjo tokiu neregėtu 
daiktu atsistebėti. 

— Sakyk, iš kur gavai šitą dėžutę? 

Virėjas viską papasakojo prievaizdui ir išėjo. 

„Jei taip, kodėl ir man neišviliojus iš nykštuko tokią dėžutę! Įtiksiu 
jam, ir užmirš vakarykščią pylą. Va ir katilą uždėsiu ant ugnies!“ 

Prievaizdas verda sriubą, verda verda ir vis laukia, bet nykštuko 
kaip nėr, taip nėr. Neiškentęs šūkteli: 

— Ei, drauguži, eikš į vaišes! 

Nykštukas ir išdygo priešais. 

— Kam tu mane šauki? Namie man dar užtenka to, ką davė virėjas. 

— Bent paragautum! Tikrai nesigailėsi! — kalbina prievaizdas žmo- 
giuką. 

Šis paragavo sriubos ir sako: 

— Ačiū! Dabar eime, atsilyginsiu tau. 

— Et, nėra už ką! — numojo ranka prievaizdas, bet linksmai nuėjo 
paskui nykštuką. 

Gavo ir prievaizdas dėžutę. Nepadėkojęs, net nė žodelio neprataręs, 
išėjo. Nuskubėjo pas poną ir liepė žiūrėti, kas dėsis, kai smilium pa- 
bels į dangtelį. 

Na ir pabeldė. 

Iš dėžutės tik strykt nykštukas su geležine lazda rankoje ir kad ims 
tvatinti poną ir prievaizdą, tuodu vos gyvi liko. Paskui išnyko drauge su 
dėžute. 

Nuo to laiko nykštukas niekam daugiau nesirodo. 

JAUJININKAS 
IR VANAPAGANAS 


Kitados viename dvare dirbo labai uolus ir sumanus jaujininkas. Kar- 
tą rudenį tą Žmogų užgriuvo nelaimės: kai tik su prievaizdu apžiūrėda- 
vo jaują, būtinai rasdavo nepriteklių. Už dingusius grūdus sargas turė- 
davo patsai sumokėti. Poną šitokia netvarka pykino, ir pagaliau jis ėmė 
nusižengėlį bausti. 

Sargui kaip tyčia vėl tokia bėda buvo nutikusi. Atsisėdo vargšas jau- 
joje prieš krosnį, galvoja apie savo nelaimę ir keikia nelabąjį. 

— Kokia čia tau bėda, bičiuliė — girdi balsą už nugaros. 

— Kokia? Didelė. Labai didelė. Kai tik prievaizdas patikrina, lyg ty- 
čia grūdų vis trūksta, ir gana! 

O klausė ne kas kitas, kaip pats vanapaganas. | 

— Et, niekis! — nuramino žmogų vanapaganas.— Še, imk maišą, pri- 
pilk grūdų ir pastatyk į Kampą. Kiek kartų paspirsi jį kairės kojos kul- 
nu, tiek maišų turėsi viršaus ir galėsi juos parduoti. 

Pasakė ir dingo kaip į vandenį. 

Patarimas sargui patiko, ir jis nutarė svėrimo dieną jį išbandyti. Ir 
ką pasakysi! Trys maišai grūdų liko viršaus. Žmogus apsidžiaugė ir 

nuo dabar perteklių visados parduodavo. Taip jis prasigyveno, ir ponas 
buvo juo visiškai patenkintas. Tačiau vanapaganas sargą labai erzino — 
naktimis sėdėdavo jaujoje iki pat gaidžių, krėsdavo pokštus ir neduo- 
davo nė snustelėti. Žmogelis kiaurą naktį akių nesumerkdavo. Tik pa- 
stato ant ugnies bulves ar ropes, žiūrėk, jau vanapaganas jas ir valgo, 
o pamėgina atsinešti mėsos ar kitko, ir vėl viską pavagia nelabasis. 


Užeina kartą sargas į smuklę ir skundžiasi savo neramiu gyvenimu, 
o kampe kaip tik sėdėjo ir klausėsi lokių šokdintojas. 

— Aš tau padėsiu, — tarė jis.— Paslėpk jaujoje mano lokį Piartą, pas- 
kui susivaidyk su kipšu ir pašauk žvėrį į pagalbą! 

Sargas mielai sutiko, ir lokių šokdintojas dar tą patį vakarą atvedė 
žvėrį į jaują. Netrukus kur buvęs, kur nebuvęs jau ir vanapaganas čia. 

Žmogus kepa ropes. 

Vanapaganas čiupt ropes nuo ugnies ir šaiposi: 

— Iškepusios man, žalios tau! 

Geresnes tuoj suryja, o kitas išmeta lauk. 

Sargas pyksta, o vanapaganas vis tiek savo daro. Tada žmogus išėjo, 
surinko išmestas ropes ir ėmė jas svaidyti tiesiai nelabajam į galvą. 

Vanapaganas supyko: 

— Liaukis! Gausi į kailį! 

O sargui nė motais — tol šaipėsi ir svaidė ropes kipšui į galvą, kol 
tas įtūžo ir šoko muštis. 

— Piartai, gelbėk! Piartai! — suriko Žmogus. 

Piartas tik liuokt ir nutvėrė vanapaganą! 

Tas tuoj šaukti: 

— Daryk, ką nori, peškis, kaip nori, tik nedraskyk nagais akių ir 
burnos. 

Bet rėk nerėkęs — lokys dar labiau įdūko. Pagaliau senis kipšas pa- 
spruko ir nugarmėjo kiaurai žemę. 

Jaujininkas padėkojo lokių šokdintojui už pagalbą ir dovanojo jam 
kelis maišus grūdų. 

Nuo tol vanapaganas nedrįso į jaują nė kojos kelti. 

Kartą, jau po daugelio metų, kipšas vėl pasisuko prie dvaro ir, suti- 
kęs piemenis, klausia: > 

— Sakykit, ar jaujininkas vis dar laiko tą juodą katę? 

Piemenys prisiminė matę jaujoje juodą katę, o kadangi apie nutiki- 
mą su lokiu nieko nežinojo, tai ir atsakė: 

— Taip. Jo katė neseniai atsivedė tris kačiukus. 

— Žiūrėk tu man! Tai aš tenai neisiu. Gaila! Prie krosnies palikau 
pinigų kapšą. Ir kaip dabar jį atsiimti?! — bėdojo senis kipšas. 

Piemenys tuoj papasakojo jaujininkui, ką girdėję. 

Žmogus tikrai rado užkrosny didelį kapšą auksinių ir dabar buvo tur- 
tingesnis už patį dvarininką. 

O vanapaganas jam niekados daugiau nė į akis nesirodė. 

VILKAS IR LAPĖ 


Nutvėrė vilkas pievoj lapę ir šaukia: 

— Na, kūma, dabar tau kailį nudirsiu! Jau seniai tykau, kaip tave 
sučiupti, išdaigininke! 

— O ką, pilki, iš manęs peši! Pats matai, kad aš sulysus ir išdžiūvus 
kaip stagaras. Verčiau pasidairyk po ganyklą! Piemuo čia kasdien at- 
varo pasiganyti riebų arklį. Pabandyk nutverti tą kąsnelį! Jei tik sutin- 
ki, ryt mielai tau padėsiu, ir grobis bus tavo! — sako lapė. 

— Gerai, — sutiko vilkas,— žinau, tu gudri, ir pasakysiu tau štai ką: 
padėk man, ir aš tau neliksiu skolingas. Bet ryt ateik čia vėl, ir mudu 
pasitarsime. Nesiryžtu griebtis darbo, iš anksto visko neapsvarstęs. Per- 
nai vasarą, kai prie Kikerpiario raisto mėginau pagriebti kumeliuką, 
bjaurybė kumelė taip tvojo kanopa per galvą, kad paskui ausyse spen- 
gė kelis mėnesius. 

— Nebijok, vilke! Aš žinau, kaip auką įvilioti stačiai tau į nasrus, — 
pasigyrė lapė ir nudūmė į mišką. Bėgdama visą kelią šaipėsi. Kitą die- 
ną pievoje nuo pat ryto ganėsi riebus arklys, ir vilkui, matant skanų 
kąsnį, seilės varvėte varvėjo. 

Netrukus atbėgo lapė, gražiai pasisveikino ir klausia: 

— Ar jau pradėsime? 

— Ne, pirma pasitarkim! — atsakė vilkas. 

— Kam čia tartis! — spyrėsi lapė, — nubėgsiu pas arklį, primeluosiu, 
susuksių jam galvą, o paskui tu ateisi ir tą dveigį ko gražiausiai pasi- 
imsi. 

— Gerai, kūmute! — apsidžiaugė vilkas. 

Lapė nubėgo pas arklį, pasisveikino ir tarė: 

— Klausyk, drauguži, ir pats žinai, kad vilkas tavo priešas. Jis jau 
seniai tyko tavęs, tavo brolių ir seserų. Ir dabar tupi antai po krūmu, 
laukia, kada galės perkąsti tau gerklę. Iškrėskime jam pokštą. Aš atvi- 
liosiu jį čia ir surišiu judviejų uodegas, o tu parvilksi jį namo, ir tada 
šeimininkas nepašykštės pylos ir apskalbs jam šonus. 

— Gerai! — pritarė arklys.— Atvesk jį čia, ir, žiūrėk, stipriai surišk 
uodegas! 

Lapė sugrįžo pas vilką ir pasakė, kad arklys tikrai nepaspruks, jei 
tik uodegos bus gerai surištos. Paskui pridūrė: 

— Neužmiršk ir manęs, kai pačiupsi laimikį! 

— Gerai, gerai. Tau atiduosiu galvą ir kojas! — pažadėjo vilkas. 

Dabar nuėjo abudu pas arklį. Lapė stipriai surišo jų uodegas ir tarė 
vilkui: 

— Geros sveikatos ir smagaus kelio, pilki! Tik nepersiryk, kad pil- 
vas neplyštų! 

Arklys tuoj ėmė vilką tempti link namų. Vilkas staugia visa gerkle, 
o arklys tik taukšt kanopa jam į dantis. 

Net mažas kiškelis prapliupo juoktis: 

— Oho! Pilkaskrandis arkliu važiuoja į bažnyčią! 

— Ko čia vaipaisi! — niršta vilkas.— Bala žino, kur mane ta pasiutku- 
melė nutemps! 

O lapė vis bėga šalimais ir šaiposi: 

— Pilki, bent koja įsispirk į vartų stulpą! 

Ar dar išnešė tas pilkis kailį, to iš mūsų pasakos nesužinosite. 

NAŠLAITĖ IR UŪKININKAITĖ 


Šeštadienio vakarą nuėjo našlaitė į pirtį. O ten daug senučių buvo 
ir visos prašė joms padėti. Mergaitė visoms padėjo, o pati praustis su- 
skato, kai pirty jau nieko nebebuvo. Staiga girdi — kažkas darda ir 
skamba, tarsi prie durų būtų privažiavusios kelios ponų karietos. 

Mergaitė paskubom apsivilko marškinius ir dirstelėjo pro durų plyšį. 

Žiūri, lauke stovi puiki aukso karieta, pakinkyta ketvertu juodų ark- 
lių. Aukso ir sidabro pakinktai žvanga, lyg kokios vestuvinės karietos. 

Iš karietos išlipo vanapaganas su pačia ir trim vaikais. 

Našlaitė akies mirksniu išbrėžė ant slenksčio kryželį, o pati pasislėpė. 

Vanapaganas priėjo prie slenksčio, bet negali jo peržengti, todėl iš kie- 
mo sušuko: 

— Eikš, dukrele, sėsk į karietą ir važiuosim! 

— Neturiu drabužių, negaliu išeiti! — atsakė našlaitė. 

— Gerai. Liepsiu drabužius atnešti, tik pasakyk, dukrele, kokių tau 
reikia! — gundė mergaitę vanapaganas. 

O peliūkštis sucypė iš pirties kampo: 

— Prašyk tik vieno, tik vieno, sese! 

— Neturiu šilko marškinių, negaliu apsirengti! — tarė našlaitė. 

Vanapagano pati klausia sūnus: 

— Kuris iš jūsų greičiausias? 

Pirmas sūnus atsakė: 

— Aš kaip vėjas! 

Antras atsakė: 

— Aš kaip vanduo! 

O trečias atsakė: 

— Aš čia ir ten! 

Trečią sūnų ir pasiuntė vanapaganas namo marškinių: 


Bėk, skubėk, sūneli mielas! 
Tepavargs truputį kojos! 
Nuotakai savai atneški 
Marškinius puikiausio šilko! 


Sūnus tuoj nurūko ir netrukus grįžo su šilko marškiniais. 

— Še, dukrele, šilko marškinius, ir važiuokim! — vėl kalbina našlaitė 
vanapaganas. 

— Negaliu! Neturiu auksu siuvinėto sijono! — spyrėsi našlaitė. 

Vanapaganas ir vėl: 


Bėk, skubėk, sūneli mielas! 
Tepavargs truputį kojos! 
Nuotakai savai atneški 
Auksu siūtą sijonėlį! 


Sūnus išdūmė kaip vėjas ir tuoj grįžo su aukso sijonu. 
— Še, dukrele, aukso sijoną, ir važiuokim! 

— Tik vieno, sese, tik vieno! — vėl cyptelėjo peliūkštis. 
— Negaliu, neturiu margos juostos! — gynėsi našlaitė. 
Vanapaganas vėl pasiuntė sūnų: 


Bėk, skubėk, sūneli mielas! 
Tepavargs truputį kojos! 
Nuotaka, matai, jau laukia. 
Greit atnešk jai juostą margą! 

Sūnaus tik kulnai sumirgėjo, o po valandėlės pardūmė kaip vėjas su 
aukso juosta. 

— Še, dukrele, juostą, ir dabar važiuokim! — gundė mergaitę vana- 
paganas. 

Bet našlaitė vėl atrėžė: 

— Neturiu kuo apsiauti! 

Kipšiukas tuoj parnešė ir kurpaites. 

Našlaitė ir šįsyk neišėjo, liepė nešti dar puošmenų ir, kaip pelė bu- 
vo pamokiusi, vis po vieną. 

Kai našlaitei sunešė visus apdarus, atėjo pusiaunaktis. Išėjo jinai iš 
pirties pasidabinusi kaip S, ir jos drabužiai žėrėjo mėnesienoj 
auksu ir sidabru. 

— Lipk į karietą, dukrele! — nekantravo vanapaganas. 

Našlaitė atkirto: 

— O kur man sėdėti? Juk karieta tuščia! 

Vanapaganas tuoj ragina: 


Čia juk apklotas šilkinis, 
Pagalvėlės ant sėdynės! 


— Aš nepratusi sėdėti ant pagalvių ir apsikloti šilku. Atneškite ir 
paklokite į karietą šieno! 
Vanapaganas vėl sūnui: 


Bėk, skubėk, sūneli mielas! 
Tepavargs truputį kojos! 
Nuotakai atneški šieno, 

Už Rygos toli nubėki, 

Ten, kur kupetos be žiedo! ! 


Sūnus ūžte nuūžė ir tuoj sugrįžo. Tačiau kaip tik užgiedojo gaidys, 
ir vanapaganas su karieta, pačia ir vaikais nugarmėjo kiaurai Žemę. 
Našlaitė liko ant pirties slenksčio su aukso ir sidabro puošalais. 


! Estai kadaise šieno kupetose išpešdavo žiedo pavidalo juostą. Tokio šieno piktosios 
dvasios neliesdavusios. 

Kitą dieną, pamačiusi našlaitės puošalus, ūkininkaitė nedavė varg- 
šei ramybės, kol sužinojo, iš kur ji viską gavusi. 

Seštadienio vakarą ūkininkaitė tyčia pirty ilgai delsė ir pagaliau liko 
viena. 

Netrukus prie durų atidardėjo, atskambėjo karieta. 

Vanapaganas tuoj žengė prie slenksčio ir ėmė meiliai vilioti: 

— Eikš, dukrele, važiuosim! 

UŪkininkaitė atsakė: 

— Neturiu kuo apsirengti! 

— Liepsiu atnešti drabužius, tik sakyk, dukrele, ko tau reikia! 

— Po vieną, sese, po vieną! — sucypė iš kampo pelė. 

— Ko čia cypauji, murzinas peliūkšti! Nutilk! — sudraudė ūkininkaitė 
pelę ir vanapaganui išsakė: 


Reikia šilko marškinėlių, 
Auksu tviskančio sijono 

Ir margos puikiausios juostos, 
Reikia šilko kojinaičių 

Ir vainiko sidabrinio! 


Vanapaganas sūnui paliepė: 


Bėk, skubėk, sūneli mielas! 
Tepavargs truputį kojos! 
Nuotaka, matai, jau laukia! 
Šilko marškinius atneški, 
Auksu tviskantį sijoną, 
Juostą margą, ko puikiausią, 
Ir vainiką sidabrinį! 


Bematant buvo visi puošalai atnešti. Dabar ūkininkaitė turėjo sėsti 
į karietą ir važiuoti į pragarą, kur ištekėjo už vanapagano. 

DIDYSIS PĖTERIS 
IR MAŽASIS PĖTERIS 


Turtingas dvarponis laikė du bernus. Vienas, Didysis Pėteris, buvo 
vyras kaip ąžuolas, o kitas, Mažasis Pėteris— mažas kaip pipiras. 

Kartą išsiuntė ponas abu Pėterius į mišką kirsti medžių ir davė abiem 
po krepšį valgio. Vyrai dirbo išsijuosę, net prakaitas per nugarą žliau- 
gė. Galop ir pilvai ėmė iš alkio gurgti. 

Didysis Pėteris tarė: 

— Klausyk, Mažasis Pėteri! Pirmiau suvalgykim, ką tu pasiėmei, o 
paskui griebsimės mano krepšio. 

Mažasis Pėteris nenujautė nieko blogo ir sutiko: 

— Gerai! Kam čia mums raišiot abu krepšius iš karto! 

Ėmė valgyti ir valgė, kol Mažojo Pėterio krepšys visai ištuštėjo. 

Paskui išsitiesė pailsėti, kad duona pilve geriau susigulėtų. 

Kai tik pabudo, tuoj įniko dirbti, net kirviai blykčiojo. 

Ir vėl pilvas ėmė gurgti, ypač Mažajam Pėteriui. 

— Laikas valgyti, Didysis Pėteri! — jau kelintą kartą ragino draugą 
Mažasis Pėteris. 

Tačiau draugas atrodė sumanęs ką bloga. 

Susėsti tai jie susėdo, bet Didysis Pėteris nė negalvojo valgyti kartu 
ir sako Mažajam Pėteriui: 

— Tylėk, nes gausi į kailį! 

Mažasis Pėteris apsiašarojo ir paleido dūdas: 

— O ką man valgyti? 

— Va krūme pelių lizdas! — pasišaipė Didysis Pėteris.— Sušveisk, ką 
ten rasi. Peliena išalkusiam praverčia. 

Ką darys Mažasis Pėteris, nuėjo į krūmą, rado ten pelių lizdą ir sako: 

— Gal tikrai pravers ir peliena! 

Senė pelė ėmė maldauti: 

— Mielas žmogau, nežudyk mano vaikučių! Jais vis tiek pilvo neuž- 
kimši. O jei kada reikės mūsų pagalbos, mes tau padėsim. 

Mažasis Pėteris pagalvojo: „Nei aš jūsų privalgysiu, nei be jūsų mir- 
siu! Miegokit sau sveikos!“ 

Taip ir kentėjo iki vakaro, o paskui abu parėjo namo. 

Kitą dieną ponas vėl siunčia bernus į mišką. 

Abu nešasi po krepšį. Didysis Pėteris žingsniuoja pirmas, o Mažasis 
Pėteris iš paskos. 

Vėl vyrai miške ir vėl kerta medžius, net miškas pyška. 

Bet ir pilvas ima gurgti. 

Didysis Pėteris sako: 

— Mažasis Pėteri, pirmiau suvalgykim, ką tu pasiėmei, o paskui grieb- 
simės mano krepšio! 

Mažasis Pėteris pagalvojo: „Bene jis ir šiandien bus toks akiplėša!“ 
ir tarė: 

— Valgykim! Kam čia mums raišioti abu krepšius iš karto! 

Susėdo ir išvalgė visą Mažojo Pėterio krepšį. 

Pagulėjo valandėlę ir vėl kad įniks dirbti, net kirviai blykčioja. Ne- 
trukus Mažasis Pėteris išalko ir prašo: 

— Sėskim valgyt! Jau pilvas gurgia! 

Didysis Pėteris atsisėdo, atsirišo krepšį ir valgo. 

Ištiesia ir Mažasis Pėteris ranką į krepšį, bet Didysis Pėteris neduo- 
da jam nieko ir žada jį primušti. 

— O ką man valgyti? — piktai sušunka Mažasis Pėteris. 

— Va ten kelme yra bičių. Eik ir iškopk jas! 

Mažasis Pėteris nusileidžia: 

— Iš bėdos pravers ir medus! 

Žengia prie bičių ir jau tiesia ranką į korius. 

O bitės prašo: 

— Mielas žmogau, neliesk mūsų! Kiek čia to medaus rasi, o jaunik- 
lių turim daug. Mes už tai mielai tau padėsim, kada reikės! 

Pėteris galvoja: „Laižyk čia žmogus tą medų! Nei tau sočiau nuo jo, 
nei ką! Kad ir visas kelmas jo būtų pertekęs!“ 

Paliko bites ir alkanas dirbo iki vakaro, tik paskui, jau parėjęs na- 
mo, privalgė iki soties. | 

Trečią dieną Pėteriai vėl eina į mišką. Abu ant peties užsikabinę po 
krepšį. Didysis Pėteris žingsniuoja pirmas, o Mažasis Pėteris bidzena 
iš paskos. 

Vėl kerta medžius išsijuosę. 

Štai jau pietūs, ir vyrų pilvai gurgia. 

Didysis Pėteris sako: 

— Mažasis Pėteri, suvalgykim, ką tu turi, o paskui griebsimės mano 
"krepšio! 

— O jeigu vėl meluoji? — abejoja Mažasis Pėteris. 

— Nemeluoju. Kam čia man tave apgaudinėti! — gynėsi antrasis. 

— Gerai! — sutiko Mažasis Pėteris ir atkišo savo krepšį. 

Suvalgė vėl viską, nė trupinėlio nepaliko. 

Papietavę dar ir pamiegojo. 

Na ir vėl įsismagino — kerta medžius, net skiedros laksto. 

Mažasis Pėteris prašo: 

— Išalkau. Eime valgyt! 

Ir eina. 

Bet Didysis Pėteris ir šįsyk veja Mažąjį nuo savo krepšio ir graso 
duot į kailį, jei neklausys. 

Mažasis Pėteris ima verkti. 

— Antai medžio viršūnėje sakalo lizdas. Valgyk sau sveikas sakalie- 
nos! — sako Didysis Pėteris. 

— Pravers iš bėdos ir sakaliena! — sutiko Mažasis Pėteris ir įsirangė 
į medį. 

Lizde jaunikliai. 

Senis sakalas maldauja: 

— Mielas žmogau, nežudyk mano vaikų! Vargšeliai dar visai maži ir 
silpni. Bene jie tau valgis! O jei tau kada reikės pagalbos, tai aš pa- 
dėsiu! | 

Mažasis Pėteris galvoja sau: „Jūsų tai tikrai neprivalgysiu! Likit sau, 
kur esat!“ 

Išlipo iš medžio ir alkanas plušėjo iki vakaro. 

Kitą dieną vyrai vėl išėjo į mišką kirsti medžių. Bet dabar Mažasis 
Pėteris nedavė Didžiajam savo krepšio: 

— Ne, brolau, imk savo! Kam čia tykai svetimo! 

Didysis Pėteris ėmė grasyti: 

— Klausyk, Mažasis Pėteri, jei neduosi, namie aš tau parodysiu! 

Bet Mažasis Pėteris atrėžė: 

— O ką tu padarysi! Aš pasiskųsiu ponui! 

Taip abu pavalgė ir iki vakaro kirto medžius. 

Namie Didysis Pėteris tuoj nubėgo pas poną ir sako: 

— Gerbiamas pone! Mažasis Pėteris gali labai daug nuveikti, tik pri- 
verskit jį dirbti ir sakykit, jog liepsit nukirst jam galvą, jei nepadarys, : 
ko pageidaujate. 

— O ką jis gali padaryti? — klausia ponas. 

Didysis Pėteris sako: 

— Miške Mažasis Pėteris pasigyrė, jog per tris dienas nulietų iš vaš- 
ko bažnyčią, supiltų aplink pylimą ir įkeltų į bokštą dvylikos balsų 
varpą. 

Ponas tuoj pasišaukė Mažąjį Pėterį ir tarė: 

— Klausyk, Mažasis Pėteri! Duodu tau tris dienas. Per tą laiką nu- 
liek iš vaško bažnyčią, supilk iš žemės pylimą ir įkelk į bokštą dvyli- 
kos balsų varpą. Jei per tris dienas darbo nebaigsi, liepsiu tau galvą 
nukirsti. Dabar eik, pavalgyk ir griebkis darbo! 

Mažasis Pėteris norėjo dar ką sakyti, bet ponas parodė duris ir liepė 
vargšeliui išeiti. 

„Ką dabar daryti?“ — nusiminė Mažasis Pėteris. 

Iš rūpesčio žmogelis negalėjo nei valgyti, nei gerti, o Didysis Pėteris 
tik džiūgavo ir šaipėsi. 

Apsipylęs ašarom, išėjo vargšas į mišką. 

Atskrido bitė ir klausia: 

— Pėteri, kas nutiko? 

— Ko tu, mažas padarėli, dar klausi! Juk man nepadėsi! 

— Sakyk, gal vis dėlto padėsiu! — spyrėsi bitė. 

Pėteris bėdoja: 

— Ponas žadėjo mane nugaluoti, jei per tris dienas nenuliesiu iš vaš- 
ko bažnyčios, nesupilsiu iš žemės pylimo ir neįkelsiu į bokštą dvylikos 
balsų varpo. 

Bitė jį nuramino: 

— Neverk, žmogau! Gulk ir miegok, o anksti rytą ateik pažiūrėti! 

Argi Mažasis Pėteris patikės!? Bet vis dėlto atsigulė. 

Atsikelia vargšas rytą ir kiūtina liūdnas per mišką. 

Girdi — aplink tik dūzgia ir zvimbia, lyg ore lakstytų tūkstančiai bi- 
čių. Apsidairė žmogus ir mato — stebuklas neregėtas. Stovi bažnyčia 
geltono vaško, o bitės bokštą baigia dailinti. Nieko nepasakysi, graži 
bažnyčia. Medaus langai, o stogas iš korių. 

— O jūs gerosios bitutės! — sušuko Pėteris.— Iš mirties išsivaduočiau, 
jei dar pylimą supilti spėčiau. Bet kur man dvylikos balsų varpą gau- 
ti. Visam margam pasauly tokio nėra. 

Vėl vaikšto Mažasis Pėteris liūdnas. Pribėga prie jo pelytė ir klausia: 

— Drauguži, ko toks nuliūdęs? 

— Kaip aš, vargšas, neliūdėsiu! Bažnyčia tai iš vaško nulieta, bet 
kaip bus su pylimu! Gal nebent pulkas kareivių jį supiltų, jei visi išsi- 
juosę plušėtų. 

Pelė ramina žmogų: 

— Nesirūpink ir gulk vakare miegot ramia širdim, o ryt rytą ateik 
pažiūrėt! 

„Gerai,— galvoja Pėteris— jei man bitė padėjo, gal ir pelė padės!' — 
„Ar vakare atsigulė visai ramus. 

Anksti rytą išėjo iš namų, ir štai vėl stebuklas neregėtas: bažnyčią 
juosia žmogaus aukščio pylimas, o aplink pelių — devynios galybės. 

„Iki šiol sekėsi gerai, bet kur dabar gausiu tą dvylikos balsų varpą?!" 

Vaikšto, galvoja, bet nieko nesugalvoja. | 

Staiga atskrenda iš miško didelis sakalas, nusileidžia ant šventoriaus 
ir klausia: 

— Ko toks nuliūdęs, mielas drauguži? 

— Kaip aš, vargšas, neliūdėsiu! Bažnyčia iš vaško nulieta ir pylimas 
iš žemės supiltas, bet kur man gauti dvylikos balsų varpą? Tokio niekur 
pasaulyje nerasi! Jei rytoj varpo nebus, tai sudie, gyvenimėli! — bėdo- 
ja Pėteris. 

— Nelengva jį gauti — atsakė sakalas,— bet reikės pabandyti! Žinau, 
kad vanapaganas turi tokį varpą, bet sunku jį gauti: jis miegamajam 
jo galvūgaly kabo. Tik palytėk jį, ir gaudžia balsų balsai, o senis kip- 
šas tuoj šoka iš lovos. Jei nebijai, sėsk man ant nugaros, ir lėksim ieš- 
koti laimės. 

— Gerai! Man vis tiek, kur mirti! — sutiko Mažasis Pėteris. 

— O gal vis dėlto kelionė pasiseks, ir tu būsi laisvas, laimingas žmo- 
gus, — tarė sakalas. 

Pėteris ilgai negalvojo, tuoj atsisėdo ant sakalo ir pakilo į orą. 

Tai buvo baimės Mažajam Pėteriui, skrendant per miškus, kalnus ir 
upes, bet jis tvirtai laikė apkabinęs galingo paukščio kaklą. 

— Jau mes vanapagano žemėje! — tarė sakalas leisdamasis.— Nusi- 
laužk va tą vytelę ir įsikišk į užantį! 

Pėteris padarė, kaip buvo liepta, ir juodu vėl pakilo. 

Netrukus sakalas dar kartą nusileido ir tarė: 

— Paimk va tą smiltelę ir paslėpk užanty! 

Pėteris paklausė, ir abu vėl pakilo. 

Sakalas nusileido dar trečioje vietoje ir paliepė: 

— Pasemk va iš ten vandens lašelį ir saugok užanty! 

Pėteris pasisėmė vandens, ir abu vėl skrido toliau. 

Tolumoje pasimatė didelė sodyba. Sakalas tarė: 

— Dabar sėdėk ramiai, jau matyti vanapagano sodyba. Kai prilėksim 
varpą, ko greičiau nurišk jį nuo sijos. Tik žiūrėk, nepratark nė žode- 
lio, kad neužsitrauktum didelės nelaimės. 

Štai jau abu prie varpo. 

Pėteris narplioja mazgą, bet varpas ūmai sudindi keliais balsais: 

Din dan din dan! 

— Kas ten prie varpo? — sušunka vanapaganas. 

Sakalas atsako: 

— Tai sakalėlis ant varpo! 

Vanapaganas nurimsta. Ką ten tas sakalas varpui padarys! 

Pėteris vėl pamėgina atmegzti mazgą, bet varpas sugaudžia keliais 
balsais: 

Din dan din dan! 

Senis kipšas iš apačios klausia: 

— Koks bjaurybė ten prie varpo? 

Sakalas atsako: 

— Sakalėlis paukštelis ant varpo! 

Vanapaganas vėl nurimsta. 

Pėteris jau atnarpliojo mazgą, apžergė paukštį, dar kartą virvę timp- 
telėjo ir pagaliau varpą nurišo. O sakalas tuoj pakilo aukštyn. Tačiau 
varpas dindėjo vis skardžiau ir skardžiau: 

Din dan din dan! 

Tik dabar vanapaganas pamatė, kad jį apgavo, ir šoko vytis. 

— Mesk vytelę ir sakyk: „Išauk, tanki giruže! — nei kam pereit, nei 
apeit!“ — pamokė Pėterį sakalas. 

Pėteris numetė vytelę, pasakė žodžius, ir tuoj apačioje nusidriekė di- 
džiulė giria. 

Vanapaganas šaukia: 

Kirvius iš namų! 
Kirvius iš namų! 
Skinsim kelią! 


Supoškėjo miške kirviai, kipšas prasiskynė kelią ir šoko iš paskos. 

Sakalas klausia: 

— Atsigręžk, ar vejasi? 

Pėteris sako: 

— Vejasi. 

— Mesk žemėn smiltelę— paliepė sakalas, — ir sakyk: „Iškilk, didžiu- 
lis kalne! — nei kam perlipt, nei apeit!“ 

Pėteris numetė smiltelę. 

Už jų jau ir stūkso didžiausias kalnas. 

Vanapaganas pribėgo prie šlaito ir šaukia į namų pusę: 


Čionai kastuvus! 
Čionai kastuvus! 
Kasim kelią! 

Vanapagano sūnus atlėkė su kastuvais. 

Kasa abu išsijuosę. Išrausė kelią, ir vėl vanapaganas dumia iš paskos. 

Sakalas klausia Pėterį: 

— Atsigręžk, ar vejasi? 

Pėteris atsako: 

— Taip, vejasi. 

— Tėkšk žemėn vandens lašelį — paliepė sakalas, — ir sakyk: „Ištvink, 
didžiule jūra! — nei kam perplaukt, nei apeit!" 

Pėteris nutėškė lašelį žemėn. 

Ir šit žemai jau tyvuliuoja, putoja baisi jūra. 

Vanapaganas keikiasi prie vandens, net pakrantė aidi. 

Tuoj atskuba pati ir sūnus. 

— Išgerkim jūrą! — šaukia vanapaganas. 

Visi trys ima gerti. 

Vanapaganas prisriaubia tiek, kad jau nė lašelio nebenuryja. 


Atneškit lankus! 
Tuoj lankus ant manęs! 


Sūnus atneša lankus ir užsmaukia juos ant tėvo. Vanapaganas vėl ge- 
Tia ir šaukia: 


Varykit pleištus! 
Pleištus ko greičiau! 


Sūnus varo po lankais pleištus, o senis vėl geria ir vis pūkščia: 


Varyk pleištus, sūneli! 
Kad būtų tvirčiau! 


Sūnus varo pleištą, bet staiga sprogsta vanapagano .pilvas ir visas 
vanduo vėl iškliokia į jūrą. 

Dabar Pėteris su sakalu ramiai skrenda toliau. Juodu sugrįžo dar 
prieš aušrą ir įkėlė varpą į bažnyčios bokštą. 

Per pusryčius nuėjo Mažasis Pėteris pas poną ir pakvietė pažiūrėti 
darbo. 

Ponas negalėjo atsistebėti Pėterio sumanumu ir dovanojo jam tiek 
daug pinigų ir brangių daiktų, kad jų užteko visam gyvenimui. 

Mažasis Pėteris sako ponui: 

— Gerbiamas pone! Didysis Pėteris gyrėsi galįs poną dar labiau nu- 
stebinti. Jis sakosi galįs miegoti krosny, jei ji pakūrenta septyniais glė- 
biais malkų. 

— Oho! Norėčiau tai pamatyti! — nustebo ponas.— Tuoj pakurk man 
krosnį! 

Krosnis buvo iškūrenta iki raudonumo, ir Didysis Pėteris įmestas į ug- 
nį. Ar jis iš ten išsigelbėjo, to nei Mažasis Pėteris, nei niekas kitas ne- 
žino. Pagaliau kas jį iš ten ištrauks! 

GRAŽUOLĖ NUOTAKA 


Turtingas ūkininkas turėjo tris sūnus: du išmintingus, trečią, jauniau- 
siąjį, kvailutį. 

Tėvas buvo jau senas, ir vaikams parūpo iš anksto turtą pasidalinti. 
Vyriausias norėjo pats perimti ūkį, tačiau svajojo apie tai ir kiti du. 
Tėvui visi trys sūnūs buvo vienodai brangūs, o jaunėlį jis ypač mylė- 
jo už gerą jo širdį ir dorumą. 

Pasišaukė vieną dieną senis sūnus ir tarė: 

— Jūs visi man vienodai brangūs, todėl turtą dabar padalinsiu, kad 
po mano mirties jokių vaidų nekiltų. 

— Tikrai, tikrai! — pritarė vyresnieji broliai. — Mes jau seniai lau- 
kiam savo dalies. 

— Gerai! — tarė tėvas.— Vienerius metus pakeliaukit po pasaulį. Ku- 
ris iš jūsų po Metų man padovanos ploniausius marškinius, tam palik- 
siu ūkį. Ar sutinkat? 

— Sutinkam! — atsakė sūnūs. 

Visi trys iškeliavo. 

Vyresnieji nuskubėjo į miestą, o jaunėlis nė nežinojo, kur eiti. Ga- 
lop pasuko į mišką. Kelias, kur piemenys gindavo gyvulius, ėjo vis 

siauryn ir pagaliau virto visai mažu takeliu. Eina juo jaunėlis ir sako: 

— Pažiūrėsiu, ką čia prieisiu! 

Ir priėjo namą. Namas didelis kaip kokia bažnyčia. Aplinkui auga 
aukšti medžiai ir krūmai, o tyla lyg kapuose. 

Vaikinas priėjo ir pačiupo durų rankeną. Durys neužrakintos. 

Įžengė vidun — niekur nė gyvos dvasios. Visi daiktai stovėjo taip, 
lyg prieš kelias valandas čia dar būtų sukinėjęsi ponai ir jų tarnai. 
Vieno mažo kambario stalas buvo apkrautas valgiais ir gėrimais, tarsi 
čia būtų puotauta. 

Vaikinas beeidamas gerokai išalko, todėl nieko nelaukė — sėdo prie 
stalo ir prisikirto lig soties. Pavalgęs vėl pakilo eiti ir ėjo per sales ir 
kambarius, o jų buvo tiek, kad nė suskaityti negalėjai. 

Jam taip darinėjant visas duris, staiga viename kambaryje kas su- 
krebždėjo. 

„Na matai, — pagalvojo jaunikaitis,— pagaliau rasiu ką ir galėsiu pa- 
klausti apie šituos rūmus. Eisiu pažiūrėti!“ 

Atidarė duris ir įėjo. 

O kai apsidairė, visas nustėro ir išblyško: kampe ant kėdės tūnojo 
didžiulė varinė gyvatė ir, pakėlus galvą, spoksojo į jį. 

Jaunėlis buvo jau besprunkąs, bet gyvatė prabilo: 

— Nebijok! Nebėk! Aš nieko tau nedarysiu! 

Jaunikaitis drebėjo it epušės lapas, bet vis dėlto paklausė ir liko kam- 
bary. 

Gyvatė paklausė: 

— Kaip iu čia atklydai ir ko ieškai? 

Jaunėlis papasakojo apie savo kelionę ir apie tėvo paliepimą. Tada 
gyvatė tarė: | 

— Aš duosiu tau pačius ploniausius ir gražiausius marškinius, jei man 
tarnausi kiaurus metus. Valgyt ir gert čia pakanka, o darbas visai leng- 
vas: turėsi kartą per dieną mane nuprausti ir surangęs padėti ant kė- 
dės miegoti. 

Gyvatės maloni kalba jaunikaičiui patiko, ir jis pagalvojęs tarė: 

— Tebūnie! Kad tik gaučiau gerus marškinius! Pasiliksiu. 

Na ir prasidėjo jam geras gyvenimas — valgė ir gėrė, ko tik širdis 
geidė, ir turėjo kartą per dieną gyvatę nuprausti ir surangęs ant kėdės 

padėti. Ilgainiui jis taip priprato prie gyvatės, lyg tai būtų buvęs koks 
naminis gyvulėlis — šunelis ar kumeliukas. 

Netruko praeiti metai. 

Jaunikaitis priėjo prie gyvatės ir tarė: 

— Išleisk mane. Metai praėjo, ir aš turiu grįžti pas tėvą. 

— Gerai, galėsi grįžti, bet pirmiau nueik į kamaraitę, atsidaryk spin- 
telę ir pasiimk iš ten plonus puikius marškinius! — atsakė gyvatė. 

Jaunikaitis tarė gyvatei ačiū, atsisveikino, pasiėmė iš spintelės marški- 
nius ir iškeliavo. 

Brolius jaunėlis rado jau namie belaukiančius. Jie abu turėjo po gra- 
žius marškinius. O kai jie išsitraukė iš užančio savuosius, vyresnieji 
žado neteko: tokių dailių dar nebuvo regėję. Tėvas tarė: 

— Jaunėlio marškiniai gražiausi. Tai jis ir paveldės mano turtą. 

— Ne, ne! — spyrėsi vyresnieji — Sugalvok mums naują darbą. 

— Gerai! — nusileido tėvas.— Duodu jums dar vienerius metus. Kas iš 
jūsų parneš geresnės duonos, tas paveldės mano turtą. Ar sutinkat? 

— Sutinkam! — atsakė sūnūs. 

Visi trys iškeliavo. Vyresnieji pasuko į miestą, o jaunėlis vėl į mišką. 
Susirado tą patį kelią ir patraukė juo tolyn. Pagaliau priėjo rūmus, 
įžengė į vidų ir susieškojo gyvatę. 

Bet dabar gyvatė buvo sidabrinė, didesnė ir gražesnė kaip anksčiau. 

Jaunikaitis pasisveikino ir papasakojo apie savo kelionę ir tėvo pa- 
liepimą. 

— Čia gausi geriausios duonos, jei tik man tarnausi kiaurus metus. 
Darbas bus lengvas: turėsi mane du kartus per dieną nuprausti ir su- 
Iangęs padėti ant kėdės miegoti. 

Jaunėlis sutiko: 

— Nebijau aš jokio darbo. Kad tik geriausios duonos parneščiau. 
Liksiu čia! 

Taip jam vėl prasidėjo smagios dienos. Valgis ir gėrimas buvo geri, o 
darbas lengvas. 

Ir vėl prašoko vieneri metai. Jaunikaitis eina pas gyvatę ir sako: 

— Išleisk mane. Jau metai prabėgo, ir turiu grįžti pas tėvą. 

— Gali grįžti. Tarnavai gerai, todėl dabar eik į kamaraitę, atsidaryk 
spintelę ir ten rasi atlyginimą. Geresnės duonos nėra niekur pasaulyje. 

Jaunikaitis tarė gyvatei ačiū, atsisveikino, pasiėmė iš spintelės duo- 
nos ir iškeliavo. 

Tėvas pamatė, kad jaunėlio duona geriausia, ir sako: 

— Matyt, mano turtą paveldės jaunėlis! 

— Ne, negali būti! — priešinosi vyresnieji broliai. — Duok mums dar 
vieną ir paskutinį kartą kokį darbą! Kas dabar laimės, tas tikrai bus 
čia šeimininkas. 

— Tebūnie! — nusileido tėvas.— Kas po vienerių metų grįš namo su 
gražiausia marčia, tam paliksiu ūkį ir turtą. Ar sutinkat? 

— Sutinkam! — nudžiugo vyresnieji broliai, ir jaunėlis nedrįso pasi- 
priešinti. 

„Kokia gražuolė tekės už tokio kvaišos!“ — patenkinti galvojo vy- 
resnieji. 

Visi trys iškeliavo. 

Vyresniesiems parūpo pasižvalgyti po miestą, o jaunėlis nudūlino 
į Mišką. Vėl nukako į rūmus, atidarė duris ir pamatė, kad dabar gyva- 
tė buvo auksinė. Pasisveikino, papasakojo apie naują tėvo paliepimą 
ir pabėdojo, nes ir pats buvo tikras, kad šįsyk broliai laimės. 

— Patenkinsiu ir šį tavo norą, jei man tarnausi kiaurus metus. Pats Ži- 
nai, kad čia darbas lengvas ir gyvenimas geras. Turėsi mane tris kartus 
per dieną nuprausti ir surangęs padėti ant kėdės miegoti. 

— Mielai! — sutiko jaunėlis ir liko rūmuose. Nelabai jis tikėjo, kad 
auksinė gyvatė patenkins jo norą. 

Kai vėl vieneri metai praslinko, jis priėjo prie gyvatės, paprašė leis- 
ti namo ir užsiminė apie duotą pažadą. 

— Gerai, galėsi eiti namo ir gausi tai, ką pažadėjau. Bet įsimink, 
ką pirmiau turėsi padaryti! Nueik į virtuvę ir pakurk krosnį iki rau- 
donumo. Paskui grįžk, paimk mane ir įmesk į ugnį. Įmetęs paskubėk 
užtrenkti krosnies dureles, kad aš nepasprukčiau. Žiūrėk, neišleisk ma- 
nęs, nors ir labai prašyčiau ar grasinčiau. Jei ne, savo tėvo ir brolių 
niekados nematysi! 

Jaunikaitis padarė, kaip jam buvo liepta. Kai užtrenkė krosnies dure- 
les, gyvatė ėmė baisiai šnypšti ir dūkti, maldauti ir grasinti, bet jaunė- 
lis vis tiek jos nepaleido. 

Gyvatė dar ilgai šėlo, o paskui nurimo. Jaunikaitis valandėlę palau- 
kė ir atidarė dureles. 

Krosny nebuvo nė krislelio pelenų ar suodžių. 

„Keista!“ — nustebo jis ir ėmė slampinėti po rūmus — bene aptiks ko- 
kią gyvatės žymę. Ieškojo ieškojo, bet kaip nieko nėra, taip nėra. Pa- 
galiau įėjo į mažą, tamsų kambarėlį. Mato — kampe kabo graži šilko 
užuolaida. Prieina ir atkelia kraštelį: ogi nuo puikaus šilkinio guolio pa- 
kyla nuostabaus grožio mergelė, pasitinka jį ir sako: 

— Ačiū tau, jaunikaiti, kad taip uoliai man tarnavai! Aš buvau už- 
burta ir turėjau daug metų gyventi viena ir šliaužioti gyvate. Šičia bu- 
vo mano tėvo dvaras, bet piktas raganius pavertė mane gyvate, kai ne- 
panorėjau tekėti už jo sūnaus. Vienais metais aš būdavau varinė, kitais 
sidabrinė, o trečiais auksinė. Mane išgelbėti galėjo tik jaunikaitis, su- 
tikęs trejus metus man tarnauti ir manęs klausyti. Tu mane išvadavai 
ir todėl, jei tik aš tau tinku, gali mane kaip nuotaką vestis pas tėvą. 

Ir kas galėjo būti laimingesnis už jaunėlį! 

Abu išėjo į lauką. Dabar čia viskas buvo pasikeitę: medžių ir krū- 
mų kaip nebūta, po langais mirguliavo puikus gėlynas, o toliau driekėsi 
derlingi laukai. Prie laiptų stovėjo puiki karieta su pakinkytais žirgais. 

Juodu įsėdo ir nuvažiavo pas jaunikaičio tėvą. 

Tėvas ir broliai negalėjo atsigrožėti jaunėlio nuotaka. Prieš ją abi 
brolienės atrodė tarsi mėnuliai prieš saulę. 

— Tau atiduodu ūkį, sūneli! — tarė tėvas jaunėliui, o vyresnieji šį- 
Syk jau neturėjo ką sakyti. 

Bet jaunėlis atsakė: 

— Ūkio man dabar nereikia! Teliks vyresniesiems. Mano nuotaka to- 
kia turtinga, kad mums galėtų pavydėti ne vienas dvarponis. 

Broliai pakėlė trigubas vestuves. Jaunėlis padovanojo tėvui ir vyres- 
niesiems broliams daug pinigų ir brangių daiktų ir išvažiavo į savo nau- 
ją dvarą. 

Gražesnės nuotakos niekas iki šiol nebuvo matęs. 

STEBUKLINGAS VEIDRODIS 


Seniai, labai seniai dideliame mieste gyveno galingas karalius. Pini- 
gų ir turtų jis turėjo daugiau kaip dešimt kitų karalių į krūvą sudėjus. 

Bet kas tie turtai. Senatvė kur buvus, kur nebuvus jau ir čia. O tas 
nė girdėti nenori, kad ir jis pasens kaip kiekvienas nuskuręs elgeta. 

Karalius turėjo tris sūnus. 

Du vyresnieji buvo sveiki, žvalūs ir protingi, o trečiasis visai skysto 
proto. Vyresnieji broliai jį pravardžiavo paikšiu ir kvaiša. O jaunėlis 
per savo gerą širdį nė nepyko dėl tų kalbų. 

Vieną dieną karalius pasišaukė abu vyresniuosius sūnus ir tarė: 

— Matau, kad senatvė mane į kuprą riečia, o galva žyla ir plinka. 
Kai aš dar vaikas buvau, raišas senelis porino, kad yra kažkur toks 
veidrodis, į kurį pasižiūrėjęs, vėl jaunu virsti. Jei jūs tą veidrodį man 
parnešit, atiduosiu pusę karalystės. Pinigų kelionei negailėsiu. Gaukit 
man tą nuostabų daiktą! Gal su mano laime rasite ir savąją. 

Karalaičiams tėvo pasiūlymas tiko. Juodu ir sako: 

— Duok mums karietą su šešetu arklių ir pilną maišą aukso, tada ste- 
buklingąjį veidrodį kad ir pasaulio krašte surasim! 

Kitą dieną gavo jie karietą su šešetu arklių, įsivertė maišą aukso, pa- 
sisodino vežėją ir iškeliavo. 

Išgirdo kvailiukas apie tą kelionę. Atėjo ir prašo, kad leistų to veid- 
rodžio ieškoti. 

Karalius tik nusijuokė ir sako: 

— Ką tu, kvailas vaike, apie pasaulį išmanai! Gausi galą prie pirmo 
stulpo, dar kažin, ar iš miesto kelią rasi. Verčiau slampinėk sau namie, 
o vyresnieji broliai ir patys veidrodį suras. 

Jaunėlis vis neatlyžo, ir pagaliau tėvas tarė: 

— Keliauk sveikas, jei taip nori! Tik nemanyk, kad gausi karietą 
su šešetu arklių ir maišą aukso. Jeigu kelionėje pražūsi, pats būsi kal- 
tas. 

Jaunėlis padėkojo tėvui už leidimą ir tuoj išsiruošė į kelią. Sukrapš- 
tė paskutinius skatikus, bet vos dešimt talerių tesurinko. 

„Kas bus, tas. Man ir šitiek užteks. Bet pėsčiam kulkšniuoti neverta, 
nusipirksiu kokį kuiną!“ 

Kaip tarė, taip padarė — nusipirko už dešimt talerių persenusį arklį, 
sėdo ir išjojo į platų pasaulį. 

Kuinas parisnoja kokį tarpą, bet didžiumą kelio žingine eina. 

„Tegu sau, — mano karalaitis, — vis nestovi vietoj!" 

Vakare keliauninkas prijojo didelę smuklę. 

Žiūri — brolių žirgai prie durų. 

„Še tau! Jei žirgai čia, tai ir broliukai netoli! Užeisiu pasižiūrėsiu, gal 
dabar drauge keliausim.“" 

Pririšo šyvį ir įėjo. 

Pamatė jį broliai ir kad pasileis kvatotis: 

— Nieko sau! Ko tau, žioply, čia reikia? 

— Ir aš noriu ieškoti veidrodžio! Keliaukim drauge. Ir man, ir jums 
bus linksmiau. 

— Eik sau, kvaišeli! Trūko mums dar bėdos su šitokiu! 

Užpyko jaunėlis, sėdo ant kuino ir nujojo toliau. 

Anuodu broliu liko smuklėje veidrodžio ieškoti ir dar pasityčiojo 
įkandin: 

*:— Tegu tas kvaiša joja! Vilkai nepagailės nei jo, nei šyvio. Nesipai- 
nios mums ant kelio. 

O karalaitis jojo jojo, kol prijojo didelį ąžuolyną. 

— Josiu aplink! — tarė raitelis. 

Staiga žiūri — siauras takelis tiesiai į mišką. Galvoja sau: „O gal į miš- 
ką joti? Ten vis ką rasiu." 

Pasuko arklį į mišką ir nujojo. 

„Kažin, kur tas takelis nuves!“ — mano karalaitis. Paskui nusilaužė 
medžio šaką, išsisuko dūdelę, groja ir kinkuoja toliau. 

Trečią dieną karalaitis prijojo nedidukę laukymę ir mato — pakrašty 
maža trobelė. 

— Pažiūrėsiu, kas tenai! — ir joja artyn. 

Nespėja nė žingsnio žengti, o iš trobelės išeina sena, žila močiutė ir 
sako: 

— Žiūrėk tu man! Mano akys dar ir žmogų pamatė! Ilgai čia gyvenu, 
jau vienas ąžuolynas supuvo ir kitas išaugo, bet nė vienas Žmogus dar 
nebuvo atklydęs. Ko čia ieškai, jaunikaiti? 

Jaunėlis papasakojo senutei apie savo kelionę ir sako: 

— Aš ieškau tokio veidrodžio, į kurį pasižiūrėjęs, vėl jaunu virsti. 
Mūsų karalius nenori pasenti ir liepė tą veidrodį parnešti. Gal žinai, 
močiute, kur jį rasti? 

— Ne, vaikeli! Nors aš sena, bet apie tokį veidrodį nieko negirdė- 
jau. Gal vyresnioji mano sesuo ką žino. Iki jos trobelės trys dienos 
kelio. Keliauk tenai, gal ji tau patars! 

Karalaitis padėkojo senutei, leido arkliui pailsėti, pasistiprino patsai 
ir vėl joja. 

Trečią dieną prijoja tą trobelę, kaip senė sakė. Išeina iš trobos mo- 
čiutė, dar senesnė ir žilesnė už aną, ir dar labiau stebisi, kad jos akys 
žmogų pamatė: 

— Ilgai čia gyvenu, jau dvi girios supuvo ir jų vietoje dvi naujos 
išaugo, bet nė vieno žmogaus nemačiau. Ko ieškai, jaunikaiti? 

— Mačiau tavo jaunėlę seserį, tai ji mane atsiuntė. Gal parodysi, mo- 
čiute, laimingą kelią? 

Senutė atsakė: 

— Ne, vaikeli, nežinau tokio kelio. Kai dar maža buvau, girdėjau 
apie tokį veidrodį, bet kas jį žino, kur jis galėtų būti. Jok dar toliau. 
Trečią dieną nukaksi pas vyriausiąją mano seserį. Gal ji ką žinos apie 
tą stebuklingąjį veidrodį! | 


4. Vandenų šalis 40 


Karalaitis padėkojo senelei, davė pailsėti arkliui, pasistiprino ir vėl 
joja. 

Po trijų dienų prijojo vyriausios sesers trobelę. 

Vyriausioji sesuo irgi stebėjosi, išvydusi žmogų, ir ėmė klausinėti. 

Jaunikaitis papasakojo apie savo kelionę ir paklausė, bene senelė pa- 
rodytų jam laimingą kelią. 

— Ne, vaikeli, nežinau aš to kelio. Teisybė, girdėjau, kad toks veid- 
rodis yra, bet kur, dievai žino. Na, bet lipk, jaunikaiti, nuo arklio ir 
pailsėk mano trobelėje. Aš sušauksiu savo šeimyną, gal kuris ir pasakys. 

Jaunikaitis įėjo į trobelę ir negalėjo atsistebėti, kaip čia viskas šva- 
ru ir gražu buvo. 

O senė paėmė nuo lentynos didelę švilpynę ir išėjo į lauką. Paskui 
taip sušvilpė, kad net miškas nuaidėjo. Girdi karalaitis, kažkas dunda. 
Dirst pro langą — ogi aplink trobelę visi miško žvėrys susirinkę. 

Netrukus senutė sugrįžo ir sako: 

— Ne, šita šeimyna nieko nežino. Sušauksiu kitus, pažiūrėsim, gal jie 
bus apie tą stebuklingąjį veidrodį ką girdėję. 

Paėmė nuo lentynos kitą švilpynę ir išėjo. Ir vėl taip sušvilpė, kad 
visas miškas nuaidėjo. 

Karalaitis klauso — lauke ūžia, švilpia, tarsi kelios dešimtys malūnų 
suktųsi. Dirst pro langą — stebuklas! Visi miško paukščiai sulėkę! Jie 
tikrai pasakys kokią gudrybę! 

Netrukus senutė vėl sugrįžo ir sako: 

— Nė šitą šeimyna nieko nežino apie veidrodį! Liko dar vienas gud- 
ruolis. Jei ir tas nieko nežinos, tai veidrodis, matyt, sudužęs ar visai 
iš Žmonių rankų dingęs. 

Senutė paėmė nuo lentynos trečią švilpynę ir tarė: 

— Eikš dabar su manim ir pats pasiklausyk, koks bus paskutinis 
žodis. 

Senė šį kartą taip papūtė, kad karalaičiui net ausyse suspengė. 

Ir girdi — lyg koks viesulas atūžia. 

Didelis dvigalvis vanagas atskrido prie trobelės, nusileido ant akmens 
ir klausia: 

— Kam šaukei, miško močia? 

— Vanagėli sūneli, ar tu nežinai, kur toks veidrodis, į kurį pasižiū- 
rėjęs vėl jaunu virsti? 

— Žinot žinau! — atsakė vanagas.— Bet žmogus jo nepasieks. Toli jū- 
roje yra didelė sala, tokia uolėta, kad joks laivas nepriplaukia. Saloje 
stūkso pilis, o toje pilyje gyvena karalaitė. Ji ir turi tą veidrodį. 

— Vanagėli sūneli, paimk šitą jaunikaitį ant savo nugaros, skrisk su 
juo į tą salą ir parnešk stebuklingąjį veidrodį! 

O karalaitis pagalvojo: „Kas bus, tas — lėksiu!" 

Vanagas išskleidė sparnus, karalaitis atsisėdo jam ant nugaros ir nu- 
skrido. O senė atrišo karalaičio arklį, tegu pasigano, kol šeimininkas 
sugrįš. 

Prailgo juodviem kelionė. Devynias dienas ir devynias naktis lėkė 
vanagas nenutūpdamas. Kai prilėkė tą salą, jau buvo devintos dienos 
vakaras. 

Vanagas ėmė karalaitį mokyti: 

— Šiąnakt turėsi eiti į karalaitės rūmus ir išsinešti veidrodį! Tik žiū- 
rIėk, ilgai neužtruk, kad nepakliūtume į didelę bėdą! Veidrodį karalaitė 
laiko savo lovos galvūgaly. Čiupk jį ir greit atgal. Karalaitė nepabus, 
nebijok. Vidurnaktį ji miega taip kietai, nors raitas po kambarį jodi- 
nėk — vis tiek nepabus. 

Vanagas išsipešė dvi plunksnas iš nugaros, padavė karalaičiui ir sako: 

— Vartus saugo du lokiai. Numesk abiem po plunksną ir eik drąsiai. 
O dabar paskubėk! 

Karalaitis ir nuėjo. 

Prie vartų du lokiai atsistojo piestu ir jau norėjo pulti vaikiną, bet 
tas numetė abiem po vanago plunksną, ir jie užmigo. 

Tada karalaitis įėjo į pilį. 

Čia, matyt, miegojo visi, kas tik gyvas, bet kambariuose degė daug 
žibintų ir buvo šviesu kaip dieną. Jaunikaitis priėjo prie karalaitės 
lovos, čiupo iš po pagalvės veidrodį, įsikišo į užantį ir jau eis. 

Tik žiūri — priešais jį stalas su visokiais valgymais ir gėrimais! 

Jaunikaitis pagalvojo: „Kiek aš čia truksiu! Pirmiau pavalgysiu, tada 
išeisiu!" 

Atsisėdo už stalo, pavalgė, atsigėrė, kiek širdis geidė, o paskui atsisto- 
jo ir mano sau: „Eisiu pasižiūrėsiu, kokia ta karalaitė!" 

Priėjo prie lovos ir negali atsižiūrėti. Karalaitė labai graži, kaip gy- 
vas tokios gražios nematęs. O ant piršto aukso žiedas žėri. | 

„Kas čia atsitiks, jeigu tą žiedą numausiu!“ — pagalvojo jaunikaitis. 

Atsargiai numovė žiedą ir nudūmė pro miegančius lokius tiesiai pas 
vanagą. 

O vanagas piktas, kam taip ilgai užtruko, čiupo jaunikaitį, užsikėlė 
ant nugaros ir lekia. Tuo tarpu lokiai pabudo, šoko vytis, bet nieko ne- 
pešė. Vanagas ir karalaitis spėjo ištrūkti. 

Lekiant per jūrą, vanagas nutvėrė karalaitį antru snapu ir įmerkė 
į vandenį iki kelių. Paskui vėl užsikėlė ant nugaros ir skrenda toliau. 

Netrukus vanagas įmerkė karalaitį iki juostos. Trečią kartą vargšelį 
net iki kaklo pamurkdė. Persigando karalaitis, šaukia nesavu balsu. 

Kai perskrido jūrą, karalaitis atsikvėpė ir klausia vanagą: 

— Kam tu mane tris kartus į jūrą murkdei?t Mano širdis drebėjo 
kaip epušės lapas. Negi norėjai iš manęs juokus krėsti? 

— Murkdžiau tave, kad pajustum, kaip man buvo, kada laukiau ta- 
vęs grįžtant iš karalaitės pilies. Pirmą kartą, kai po pilį daireisi, aš jau- 
čiausi taip, kaip tu iki kelių vandeny. Tada lokiai pakėlė galvas. Atro- 
dė, kad mano migdančios plunksnos netekę galios. Antrą kartą, kai tu 
valgei ir gėrei, aš bijojau taip, kaip tu vandeny iki juostos. Lokiai ta- 
da buvo jau atsitūpę. Bet trečią kartą, kai tu nuėjai žiedo, aš labiausiai. 
išsigandau: tada lokiai atsistojo. O jei karalaitė būtų pabudusi, kai Žie- 
dą movei, lokiai būtų mane sudraskę, ir tau pačiam būtų buvęs galas. 

Apsidžiaugė jaunikaitis, kad mergelė nepabudo. 

Parlėkė abudu į girią pas tą senutę. 

Karalaitis padėkojo paukščiui už pagalbą ir norėjo parodyti senelei 
stebuklingąjį veidrodį. 

Senutė tarė: 

— Ką jis man padės. Aš jau per sena. Še, sūneli, tau šitą rykščių 
Iyšelį. Jei tik ko reikės, pamojuok ir turėsi. 

Atvedė arklį ir išlydėjo karalaitį į kelią. 

Prijojęs antrą trobelę, raitelis ir jos šeimininkei norėjo parodyti veid- 
rOdį. 

Ir šita tą patį atsakė: | 

— Ką jis man padės, aš jau per sena. Še, mielas vaike, šitą maišelį! 
Jeigu tau prireiktų grūdų, tik atrišk, ir pamatysi, kiek iš jo pasipils. 

Karalaitis padėkojo senutei, atsisveikino ir skubėjo namų link, kiek 
tik jo kuinas įkabino. Prijojo pirmutinę seserį, norėjo ir jai parodyti 
stebuklingąjį veidrodį ir vyresniųjų dovanas. 

Bet ir ši senutė atsakė: 

— Ką tas veidrodis man padės, aš jau per sena. Imk, mielas vaike, ši- 
tas žirkles. Jei tau kada audeklo ar drabužių prireiks, pačiksėk ir turėsi. 

Karalaitis padėkojo už dovaną, atsisveikino ir išskubėjo namo. 

Prijojęs smuklę, žiūri — brolių arkliai vis dar tebestovi. 

„Užeisiu pasižiūrėti!“ — mano sau. 

Ir užeina. 

Broliai tuoj pasitinka: 

— Na, broliuk, ar radai veidrodį? 

— O kaipgi! Žinoma, radau! — atkerta jaunėlis. 

Vyresnieji broliai pakvietė jaunėlį prie stalo, valgydino, girdė, kol 
tam galva apsvaigo. Tada ėmė prašyti: 

— Parodyk tą savo veidrodį. Kažin, ar tas pats, kurio ieškom! 

— Tas pats! — atrėžė jaunėlis ir padavė broliams veidrodį. 

Žiūri vyrai ir atsistebėti negali. Kas teisybė, tai teisybė. 

— Ką tu, broleli, veiksi su tokiu brangiu daiktu! — šaiposi broliai. 
Vyriausiasis šmakšt veidrodį į užantį ir sako viduriniajam: 

— Mudviem jau metas. 

Ir abudu išėjo. 

Ką jaunėlis darys! Jam rimbu prigrasino, liepė liežuvį už dantų lai- 
kyti. 
"Senis karalius pasižiūrėjo į veidrodį — ir stebuklas! Visai jaunu viI- 
to. Pagyrė sūnus ir pažadėjo jiems pusę karalystės. 

Galų gale sugrįžo namo ir jaunėlis. Nuėjo pas karalių ir sako: 

— Tą veidrodį radau aš. Vyresnieji broliai niekur nė nebuvo, tik sė- 
dėjo smuklėje, jie atėmė iš manęs veidrodį, kai aš namo jojau. 

— Tai kvailys! — užriko karalius. 

Vyresnieji broliai tada ėmė karalių įkalbinėti: 

— Liepk jaunėlį nužudyti! Kam čia reikia tokio kvailio! 

O kai jaunėlis papasakojo, kad vanagas jį pernešęs per jūrą, kara- 
lius baisiai supyko ir liepė vesti kvailį prie jūros: 

— Pasodinkit į laivelį, atimkit irklus ir pastūmėkit nuo kranto! — 
sako vyresniesiems broliams. 

Kaip tėvas liepė, taip šie ir padarė. Ir dar pasišaipė nuo kranto: 

— Saukis dabar vanagą į pagalbą! 

Laivelis suposi ant vandens lyg antelė, o bangos nešė jį vis tolyn 
į jūrą. . 

Ilgai šitaip plaukė karalaitis, paskui atūžė didžiulė banga, pakėlė 
laivelį aukštai aukštai ir švystelėjo į krantą. 

Negreit karalaitis atsipeikėjo. Paskui ėmė dairytis. Ir pamatė, kad 
banga jį išmetė į salos krantą. 

— Ką čia veiksiu šitoj dykvietėj! — bėdoja vargšas.— Išsitrauksiu iš 
vandens laivelį. Kas žino, gal kada pravers. 

Traukdamas laivelį, čiupt — kažin kas užanty. Ogi rykščių ryšelis. 

— Visai buvau užmiršęs tas dovanas! Nagi, pažiūrėsim, ar senutės 
teisybę sakė! 

Išsitraukė rykščių ryšelį, apsuko virš galvos ir sušuko: 

— Kad man būtų didelis miestas su daugybe žmonių! 

Vos karalaitis tuos žodžius ištarė, žiūri — stovi miestas, 0 pro vartus 
plaukte plaukia pulkai žmonių į vieną ir kitą pusę. Tik vargšeliai visi 
nuogi. 

— O kam tos žirklės kišenėj! — sako karalaitis. Išsitraukė jas ir su- 
šuko: 

— Žirklės, aprenkit tuos žmones! 

Ir vėl stebuklas! Krūvos drabužių priešais karalaitį. Tik imk ir ren- 
kis! 

O ką jie valgys? Niekur nė grūdelio: „Pažiūrėsiu, ką tas maišelis 
gali!“ 

Vos jaunikaitis atrišo tą maišelį, tiek grūdų pribyrėjo, kad dešimt ka- 
Ialysčių privalgydint galėtum. Gyvenk ir norėk! 

Tie žmonės išsirinko jaunikaitį savo karalium, ir gyveno visi laimin- 
gai ir linksmai. Karaliaus rykštės, žirklės ir maišelis parūpindavo jiems 
viską, ko tik širdis geidė. 

Kartą išėjo jaunas karalius į pajūrį pasivaikščioti. Mato — iš toli at- 
plaukia burlaivis. 

— Palauk, palauk, kur; tas mano laivelis! — sako karalius. 

Liepia atvilkti laivelį prie kranto, sėda ir iriasi prie to laivo. 

Įlipo į laivą — žiūri — ogi jame gražioji karalaitė iš tos pilies. 

Karalius pasveikino mergelę ir pakvietė ! krantą pailsėti jo saloje. 

Bet mergelė sako: 

— Negaliu išlipti. Prieš dvejus metus iš mano pilies kažkas pavogė 
tokį veidrodį, į kurį pažvelgęs, vėl jaunu virsti. Šito veidrodžio man 
ne tiek gaila, kiek aukso žiedo, kurį vagis pasigrobė. Kas turi stebuk- 
lingąjį veidrodį, tas gyvens kelis šimtus metų. O aš turiu tekėti tik 
už to, kam pati būčiau dovanojus tą žiedą arba kas jį dabar turi. Bet 
gal tas žmogus koks bjaurus senis ar piktas raganius, todėl aš palikau 
savo karalystę ir gyvenu jūroje, kad man to žiedo neatneštų koksai 
baidyklė. 

Išgirdęs tuos žodžius, karalius išsitraukė žiedą ir atidavė mergelei. 

Karalaitė labai apsidžiaugė, kad žiedą atidavė gražus jaunikaitis, net 
karalius. 

Kai išlipo abu į krantą, visi žmonės džiaugėsi ir sveikino juos, gar- 
Siai valiuodami. Iškėlė vestuves, kurios kelis mėnesius truko. 

O kur dingo tasai stebuklingasis veidrodis, niekas nežino. 

DU BROLIAI 


Sumanus ūkininkas turėjo du sūnus. Pasišaukia kartą juos ir sako: 

— Mieli vaikeliai, neilgai liko man gyventi. Jūs abu man vienodai 
brangūs. Pasidalykit mano žemę ir viską, ką užgyvenau, lygiomis, o 
paskui gyvenkit santaikoj, kaip dera geriems broliams. Nepavydėkit 
vienas kitam. Jei manęs paklausysit, gyvenime daug pasieksit. 

Netrukus tėvas pasimirė. 

Sūnūs pasidalijo turtą, kaip tėvas norėjo,— lygiomis — ir ilgai gyve- 
no santarvėj. 

Tačiau pasitaiko, kad turtas ir brolius išskiria. Taip ir šį kartą atsitiko. 

Vyresnysis ėmė jaunėliui pavydėti. 

— Kodėl jis turi tiek pat turto! Juk aš vyresnis, ir man priklauso dau- 
giau! — sakė jis. 

Išėjo kartą broliai į mišką medžių kirsti. 

Eina abu ir nešasi po krepšį su duona. 

„Palauk, palauk, broluži! — galvoja vyresnysis.— Dabar visas turtas 
bus mano. Užmušiu tave miške, ir niekam nė motais." 

Įžengė abu į mišką. 

Vyresnysis galvoja: „Kas man iš jo mirties! Išdursiu akis ir paliksiu 
vieną. Iš tankmės jis vis tiek neišeis, ir sudraskys jį vilkai.“ 

Broliai kerta medžius, paskui sėda valgyti. 

Dabar vyresnysis užpuola jaunėlį, išduria jam akis, išvalgo visą jo 
krepšį ir palieka vargšą aklą ir alkaną miške. 

Pats, grįžęs namo, susigrobia visą turtą, o žmonėms sako: „Brolis die- 
vaižin kur dingo.“ 

Klydinėja jaunėlis po mišką ir nežino, kur eiti. Užėjo ir vakaras, ir 
naktis, o kelio namo niekaip rasti negali. Pagaliau atsigulė į pakrūmę 
ir gailiai pravirko. 

Staiga girdi — šneka kažkas: 

— Kokie neišmanėliai tie žmonės! Tiek daug neregių vargsta pasauly 
ir vargina gydytojus. Jei toksai akis pasiplautų šios nakties rasa, tai 
vėl regėjimą atgautų. 

Neregiui nieko daugiau nė nereikia — nubraukė rasą į delną ir suvil- 
gė akis. Ir stebuklas — abi akys iškart sveikutėlės! 

Apsidairė žmogus, žiūri — už krūmo du nykštukai. 

Pirmas sako: 

— Jei šitai Žinotų varinio miesto žmonės, jų akys tuoj pasveiktų! 

— Ar tik varinio miesto gyventojai tokie kvaišos! — porino antras.— 
Sidabrinio miesto žmonės jau seniai vargsta be vandens, ir niekas neži- 
no, kaip išsisukti iš bėdos. O jeigu kas išverstų didžiulį akmenį iš po 
miesto vartų, tai vandens visiems užtektų. 

— O kaip auksiniame mieste karalius ir jo valdiniai kenčia,— pasa- 
koja pirmasis.— Karalaitei netyčia nukrito komunija, o pamatinė išro- 
pojo iš po altoriaus, prarijo ir šmurkštelėjo atgal. Nuo tos dienos ka- 
Ialaitė serga, ir joks gydytojas jos neišgydo. O reikia tik sugauti tą 
pamatinę, sutrynus įkepti į valgį ir duoti karalaitei. Ir ji pasveiks. 

Nykštukai vienas kitam pasižadėjo geriau prasmegti kiaurai žemę, ne- 
gu kam apie tai prasitarti. Paskui dar paplepėjo valandėlę ir nubėgo 
sau. 

Išlindo jaunėlis iš krūmo ir prisibraukė į dėželę daug rasos lašų. 

— Dabar į varinį miestą! — tarė pats sau. 

Atkeliavęs į miestą, jis nuėjo pas karalių ir sako: 

— Girdėjau, variniame mieste daug neregių. Aš esu garsus akių gy- 
dytojas ir prašau man leisti neregius išgydyti. 

Karalius atsakė: 

— Čia buvo daug gydytojų, bet jų išmintis neregiams nieko nepa- 
dėjo. Argi tu gudresnis už juos! Geriau nė nebandyk ir neskaudink 
jiems širdies. 

Tačiau jaunėlis tol spyrėsi, kol karalius nusileido. 

Dabar gydytojas sušaukė neregius ir suvilgė jiems akis rasos lašais. 

Ir jie kaipmat praregėjo. 

Visi iš džiaugsmo nežinojo, ką ir daryti. Sumanus gydytojas gavo 
daug pinigų, visokių brangių daiktų ir dar vario karietą su arkliu. 

„Bepigu dabar keliauti!“ — pagalvojo jaunėlis ir nukako į sidabrinį 
miestą. 

Tenai nuėjo pas karalių ir sako: 

— Girdėjau, sidabrinio miesto šaltiniai nebetrykšta, ir gyventojai 
vargsta be vandens. Aš moku surasti vandenį ir atvažiavau iš tolimo 
krašto jums padėti. Parodykit man miestą, ir aš pasakysiu, kur slypi po- 
žeminės versmės. 

O karalius jo nė klausyt nenori: 

— Čia jau buvo daug išmintingų meistrų, ir nė vienas mums nepa- 
dėjo. Argi tu gudresnis už juos! Mesk tas mintis iš galvos! 

Bet jaunėlis tol spyrėsi, kol karalius sutiko. Tada jis apėjo visus mies- 
to vartus, sustojo prie didžiausiųjų ir paliepė: 

— Išverskit iš čia šitą didelį akmenį! 

Žmonės išvertė akmenį, ir smagiai kunkuliuodamas ištryško šaltinis. 
Dabar miestui vandens pakako. 

Karalius ir visi žmonės labai džiaugėsi. Dovanojo jaunėliui daug pi- 
nigų, visokių brangių daiktų ir dar dvi sidabrines karietas su arkliais. 

— Tik gyvenk ir norėk! — apsidžiaugė jaunikaitis.— Dabar į auksinį 
miestą! Gal ir ten pasiseks. 

Ir iškeliavo. 

Įvažiuoja pro vartus, o miestiečiai negali atsistebėti jo karietomis ir 
visa prabanga. Bet jaunėlis daug nešneka, tik prašo nuvesti pas karalių. 

Atėjo į rūmus ir sako: 

— Girdėjau, karalaitė sunkiai serga. Aš atvažiavau iš toli ir esu gar- 
sus gydytojas. Jei leisit, aš parodysiu, ką sugebu, ir pamatysit, kad li- 
gonė tuoj pasveiks. 

— Čia jau buvo daug mokytų gydytojų, bet nė vienas dukters neiš- 
gydė. Argi tu už juos visus išmintingesnis! Geriau eik savo keliu ir ne- 
skaudink mums širdies. 

Jaunėlis ir šiaip, ir taip įkalbinėja karalių, bet tas neklauso, ir gana. 

Pagaliau sargybiniai karaliui sako: 

— Jis turbūt koks išminčius. Atvažiavo su brangiomis karietomis ir 
žirgais. Tegu pabando laimę! 

Galop karalius leido jaunėliui ligonę gydyti. 

Jaunikaitis griebėsi darbo — nuėjo naktį į bažnyčią, sugavo pamati- 
nę, supjaustė į smulkius gabalėlius, įmetė į butelį ir užpylė vandeniu. 

Kitą rytą gydytojas nuėjo pas karalaitę ir ją ramina: 

— Nenusimink, jaunoji karalaite, tuoj pasveiksi. Išgerk per tris kar- 
tus šituos vaistus, ir ligą kaip ranka nuims! 

Mergina gėrė kartą, gėrė antrą, o pagaliau trečią kartą nepaliko bu- 
tely nė lašo. 

Kviečia karalių pažiūrėti. 

"Ogi duktė sveikutėlė! 

Ir kas dabar apsakys karaliaus ir žmonių džiaugsmą! 

Karalius dovanojo jaunėliui daug pinigų ir aukso, o priedo dar tris 
auksines karietas su puikiais žirgais. 

Ko gi jam dabar bereikia! 

Galvoja sau: „„Važiuosiu namo, pažiūrėsiu, ką brolis veikia!“ 

Parvažiavo jaunėlis namo su šešiomis puikiomis karietomis ir daugy- 
be brangių daiktų. 

Brolis atsistebėti negali tokiais turtais. 

— Iš kur tiek turtų gavai? Papasakok, ir aš nepagailėsiu viso ūkio 
ir palikimo! 

Jaunėlis ir papasakojo, kaip sėdėjo miške po krūmu ir ką išgirdo iš 
nykštukų. " 

Vyresnysis nė nebaigė klausyti — tuoj nudūmė į mišką, susiieškojo tą 
patį krūmą, atsisėdo ir laukia. 

Atėjo vakaras. Paskui ir visiškai sutemo. 

Vyresnysis brolis girdi — nykštukai pešasi. Vienas šaukia: 

— Tai tu išdavei paslaptį. Jei ne tu, varinio miesto gyventojai ne- 
būtų praregėję, sidabriniame mieste vis dar nebūtų vandens, o auksinio 
miesto karalaitė nebūtų pasveikus! 

— Tu pats viską išplepėjai! — kaltina kitas pirmąjį. 

Šūkavo jie gana ilgai, kol susizgribo: 

— Traukim burtą! 

Burtas lėmė iš pradžių vieno, o paskui kito naudai. 

— Tai ne prieš gera! — sušuko nykštukai ir ėmė dairytis. Pagaliau 
rado po krūmu vyresnįjį brolį. 

Abu nykštukai kad suriks: 

— Tai tu, nenaudėli, klauseisi mūsų kalbos! Mes tau parodysim! 

Užpuolė nykštukai vyresnįjį brolį, ir daugiau niekas jo nebematė. 

O kas kaltas, kad neklausė tėvo pamokymų! 


JAUJININKO IŠDAIGA 


Kadaise jaujininkas turėjo tiek darbo, kad nepareidavo namo net Nau- 
jųjų metų naktį. 

Sėdi jis vieną tokį vakarą jaujoj prie krosnies ir galvoja. Pagaliau su- 
galvoja: 

— Ko čia smaksoti! Verčiau spėsiu iš švino ateitį! 

Kaip tarė, taip padarė — susiieškojo švino gabalėlių, sužėrė visus 
į keptuvę ir uždėjo ant ugnies. | 

Kur buvęs, kur nebuvęs kyšt vanapaganas ir klausia: 

— Ką veiki? 

— Ką gi beveiksi! — sako žŽmogus.— Verdu vaistus akims. 

— Juk tavo akys sveikos! Kam tau vaistų? 

— O aš nė nedarau tokių vaistų, kur ligoniams duoda. Nuo mano 
vaistų sveikos akys pasidaro dar sveikesnės — per šimtą varstų uodą 

— Gal duotum ir man savo vaistų? Aš labai noriu toli matyti, — pra- 
šo vanapaganas. 

— Kodėl ne! — sutiko žmogus.— Tik duok man pilną skrybėlę aukso, 
ir aš įliesiu tau į akis savo vaistų. 

— Gerai! 

Vanapaganas išbėgo ir grįžo su auksu. 

Atidavė jaujininkui auksą ir klausia: 

— O kuo tu vardu? Gal panorės šitų vaistų mano giminaičiai, tai Ži- 
nosiu, pas ką juos siųsti. | 

— Mano vardas — Pats! — sako jaujininkas. 

— Pats? Tokio vardo dar negirdėjau! 

— Taip, tai retas vardas! — tikina žmogus nekviestą svečią.— Geriau 
daug nešnekėk, o gulk ant suolo. Surišiu tave, kad nejudėtum ir nety- 
čiom neišlietum brangių vaistų. 

— Tebūnie! — sutiko nelabasis, ir žmogus pririšo jį prie suolo taip 
tvirtai, kad tas nė krustelėt negali. Paskui paėmė keptuvę su lydytu švi- 
nu ir perspėjo: 

— Dabar nekvėpuok ir žiūrėk akis išvertęs. 

Vanapaganas sulaikė kvapą ir išsprogino akis. 

Jaujininkas šliūkšt ir išpylė visą keptuvę švino kipšui ant akių. 

Nelabasis tik strykt ant kojų ir kad ners su visu suolu per slenkstį! 
Triokšt išlaužė duris ir nesavu balsu šaukia: 

— Gelbėkit! Gelbėkit! 

Subėgo vanapagano tarnai ir puolė klausinėti: 

— Kas tai padarė? 

— Pats! Pats! — šaukia vanapaganas. 

— Na, jei pats, tai ko čia dar rėki? — šaiposi visi. 

Pinigų jaujininkas dabar turėjo kaip šieno, o vanapaganas jokių vais- 
tų daugiau nebenorėjo ir nedrįso į jaują nė kojos kelti. 

KALBANTYS LINAI 


Turėjo ūkininkas tris dukras. Dvi buvo tikros, o trečioji podukra. 

Dukterys našlaitėlę skriaudė, šaipėsi iš jos, o ši viską kentė, buvo 
joms gera ir mandagi. 

Merginos jau sulaukė tų metų, kai piršlių žirgai ima atšlaimą trypti. 
O kai ateina laikas tekėti, tai, žinia, kiekviena kraitį kraunasi. 

Ketvirtadienio vakarais jos visos drauge eidavo į klėtį ir dirbdavo 
savo mergiškus darbus. 

Kartą atėjo trys seniai ir pasipiršo seserims: 

— Tekėkit už mūsų! Mes visko pertekę, ir gyvensit kaip rojuj! 

Merginos nė iš tolo: 

— Ne, jūs mums netinkat. Jūs tokie seni, o mes jaunos! Mes jaunų 
vaikinų laukiam! 

Seniai pamatė, kad žilas plaukas jaunų merginų nevilioja, ir nuėjo 
sau. 

Seserys dar pasišaipė iš paskos: 

— Irgi mat jaunikiai! Verčiau senos mergos liksim, bet už tokių su- 
kriošėlių netekėsim! 

Kitą ketvirtadienio vakarą seserys vėl drauge darbavosi klėty. 

Ateina trys jaunikaičiai, gražūs, dailūs, ir kalbina sesutes: 

— Tekėkit už mūsų! Mes turtingi, kad gyvensit, tai gyvensit! 

Dukterys tuoj pat sutiko, o našlaitė žiūri žiūri ir mano sau: ne, šitas 
man netinka. 

Ir anoms slapčia ženklus rodo, bet tos nė nežiūri, tokios saldžios joms 
jaunikių šnekos. 

Našlaitė norėjo išeiti, bet jaunikis neleido. 

Ką dabar daryti? 

— Jei taip bijai mane išleisti iš klėties, še, laikyk už juostos galo! — 
tarė išsigandusi mergelė. 

— Na gerai, gerai, — nusileido jaunikis — tik ilgai neužtruk! 

Našlaitė išėjo į prieklėtį, pririšo kitą juostos galą prie kopėčių, o pati 
užlipo ant aukšto ir pasislėpė po linais. 

Jaunikis laukia laukia, o nuotaka vis negrįžta. Šaukia sykį, šaukia 
kitą — nuotaka neatsiliepia. 

Timpt už juostos — nuotaka nė žingsnio. 

Pats eina į prieklėtį pažiūrėti. Žiūri — juostos galas prie kopėčių pri- 
rištas. Kad supyks: 

— Ak tu, mergše, dar apgaudinėsi! Nebijok, iškrapštysiu tave iš 
aukšto! 

Ir jau lipa kopėčiom. 

O našlaitė viską girdi ir sėdi iš baimės nei gyva, nei mirus. Tuo tar- 
pu jaunikis tik stabt ant kopėčių ir klausosi. Klausosi ir mergelė. 

Kas gi čia? 

Ogi linai šneka! 

Našlaitė tuoj suprato, kad linai, o jaunikis galvoja: kelmai žino, ko- 
kie ten vyrai! 

Toliau lipti lyg ir nedrąsu. Stabtelėjo ir klausosi. 

O linai porina: 

— Klausykit, vyručiai, klausykit, ką jums darys! 

Pirmiausia pačiups už plaukų ir suriš. 

— Klausykit, vyručiai, klausykit, ką jums darys! 

Paskui nupjaus galvas ir paskandins! 

— Klausykit, vyručiai, klausykit, ką jums darys! 

Paskui sutrins visus kaulus kaulelius. 

— Klausykit, vyručiai, klausykit, ką paskui darys! 

Paskui mins, kol virsite plaušais. 

— Klausykit, vyručiai, klausykit, ką paskui darys! 

Paskui nušukuos ir perleis per verpstę. 

— Klausykit, vyručiai, klausykit, ką paskui darys! 

Paskui suaus jus į drobę ir badys adatomis. 

— Klausykit, vyručiai, klausykit, ką paskui darys! 

Paskui jumis apsivilks. 

— Klausykit, vyručiai, klausykit, kas bus paskui! 

Paskui iš jūsų liks tik skudurai! 

Linų šneka truko dar ilgai, ir piktas jaunikis vis dėlto nedrįso lipti 
aukštyn. | 

Staiga užgiedojo gaidys. 

Jaunikis keberiokšt ir nugriuvo nuo kopėčių, o koks bildėjimas bu- 
vo, kai jis pro duris ir vartus spruko! 

Dabar našlaitė pamatė, kad pačiu laiku spėjo pasislėpti. 

Išlindo iš linų ir nuėjo į klėtį. 

O seserų — nė kvapo, tarsi kiaurai žemę prasmego! 


5. Vandenų šalis 

ŠLUOČIAI 


Kadaise gyveno sumanus ūkininkas su trimis sūnumis. 

Kai senis nujautė artėjant mirtį, padalino ūkį į tris sklypus ir tarė 
sūnums: 

— Kai numirsiu, pasiimkite kiekvienas savo dalį ir gyvenkite gra- 
žiai, kaip dera broliams! 

Po kelių savaičių sūnūs jau lydėjo tėvą į kapus. 

Netrukus vyresnieji jaunėliui tarė: 

— Ką tu, geltonsnapi, veiksi su savo žeme? Duosim tau beržynėlį ga- 
le lauko ir seną šyvį. Jei netiks, tai trauk sau sveikas, kur akys mato. 
Priedo gausi dar pirtelę. 

Ir tikrai pasiglemžė visą palikimą patys, o jaunėliui perleido tik ber- 
žyną su pirtele ir šyvį. 

Jaunėlis pagalvojo: „Kur aš, vargšas, pasidėsiu! Gyvensiu pirtelėje, 
ir tiek. Dirbsiu, plušiu dieną naktį ir šiaip taip versiuosi. Juk pasauly 
ne aš vienas taip vargstu!" 

Ir apsigyveno jaunėlis pirtelėje. Vaikščiojo kasdien po beržynėlį ir 
sakė: 

— Tai va koks tas tėvo palikimas! 


66 


Vieną dieną atėjo žmogui į galvą gera mintis: „Beržinių vytelių — 
kiek tik nori. Ką gi, imsiu rišti šluotas. Vežiosiu į miestą ir vis uždirb- 
siu kokį skatiką. Arklį turiu, netruksiu ir prisikraut vežimą! 

Nuvežė į miestą pilną vežimą šluotų ir visas pardavė. 

Taip jaunėlis dažnai važinėjo į miestą su šluotomis. 

Veža kartą pilną vežimą šluotų, o prie kelio ant akmens žilas senis 
besėdįs. Tas ir sako: 

— Būk geras, pavėžėk mane su šituo akmeniu! Pėsčias toliau ne- 
paeinu! 

— Mielas, seneli, juk pats matai, kad vežimas pilnutėlis ir kuinas vos 
velka kojas. Palūkėk, gal kas važiuos ir tave paims. 

Seneliui sakyk ar nesakyk, — įkėlė akmenį, paskui pats įsirangė į ve- 
žimą, ir tiek. 

O arklys risnoja sau, lyg vežimas tuščias būtų. 

Privažiuoja turgų, o senelis ir sako: 

— Ačiū tau, vaikeli, kad pavėžėjai. Pasiimk šitą akmenį! Pamatysi, 
kiek tau už jį sumokės! 

Pasakė ir nuėjo. 

O apie jaunikaitį jau žmonių prisirinko. 

Ir visi ne tiek jo šluotas žiūrinėja, kiek akmenį. 

Sužinojo apie tą brangų akmenį karalius ir paliepė jaunėlį atvesti 
į IŪmMUS. 

Auksakaliai apžiūrėjo akmenį ir sako valdovui, kad tai be galo retas 
ir brangus daiktas. Liepė nupirkti ir negailėti nė maišo aukso. 

Karalius nupirko akmenį, o jaunėliui davė maišą aukso. 

Parvažiavęs ėmė jis auksą skaičiuoti, bet suskaičiuok žmogus visą 
maišą! 

„Eisiu pas brolius saikelio." 

O broliai gudrūs — ištepė derva saikelio dugną, bene pamatys, ką 
jaunėlis seikėja. | 

Atnešė jaunėlis saikelį, ogi dugne auksinis prilipęs. Broliai tuoj ir 
klausia: 

— Kur, broliuk, gavai tiek aukso, kad net saiku seikėji? Papasakok 
mums! 

— „Mano beržynėlis toks, — atsakė jaunėlis— kad už šluotas iš jo. ša- 
kų žmonės man moka po stuopą aukso. 

Dabar vyresnieji nedavė jaunėliui ramybės — parduok, girdi, jiems 
beržynėlį, ir gana. 

— Kitiems neparduočiau,— tarė jaunėlis— bet jums parduosiu, jei su- 
mokėsit pilną saikelį sidabrinių. 

Broliai sunešė viską, ką turėjo, bet dar neužteko, todėl pardavė savo 
žemę ir vis prašė, kad jaunėlis sutiktų. 

— Saikelis dar nepilnas, bet tiek to,— nusileido jaunėlis— Juk jūs 
man broliai. 

Susikrovė dabar jaunėlis visą savo turtą į vežimą ir išvažiavo. 

O vyresnieji broliai įniko rišti šluotas. Tuoj ir veža didžiausią krūvą 
parduoti. 

Gražios šluotos patinka visiems. 

Dar kely žmonės ėmė klausinėti: 

— Po kiek šluotos? 

O broliai ir sako: 

— Po stuopą aukso. 

Mato žmonės, kad vyrai kuoktelėję. 

Bet broliai vis sako: 

— Jei dabar nepirksit, vėliau mokėsite dar daugiau! 

Kai jie ir turguj užgiedojo šitokią kainą, atėjo prievaizdas ir išvijo 
abu iš miesto. 

Dabar vyresnieji broliai gyvėno dar skurdžiau, kaip kitados jaunėlis. 

GUVI SESUO 


Turėjo ūkininkas šešis sūnus, visi šeši buvo stiprūs ir sveiki kaip ri- 
dikai. Šeimininkas ir šeimininkė labai didžiavosi sūnumis ir širdy kiek- 
vienam jų linkėjo didelės laimės ir ilgo amžiaus. Iš pradžių atrodė, jog 
jaunėlis, kuris jau buvo sulaukęs šešiolikos metų, būsiąs paskutinis. Bet 
išėjo kitaip, ir šeimininkė pasijuto turėsianti dar vieną vaiką. Dabar 
tiek tėvai, tiek vaikai laukė laimės arba nelaimės, viskas priklausė nuo 
naujagimio: jei gims mergaitė — bus laimė, o jei berniukas — nelaimė. 
Jau ne kartą buvo patirta, kad brolių septyniukė yra nelaimingas skai- 
čius. Užtenka septyniems broliams drauge ateiti į pamaldas, žiūrėk — 
bažnyčia jau ir garma skradžiai žemę; užtenka septyniems broliams 
drauge išplaukti, žiūrėk — laivas jau ir grimzta į dugną. O ką bekalbėti 
apie daugybę kitų nelaimių! 

Todėl sūnūs, artėjant tam laikui, sumanė traukti į mišką: ką žinai, kas 
galėtų nutikti, jei septintasis vaikas gimtų berniukas. Jiems einant iš 
namų, tėvas tarė: 

— Jei gims berniukas, iškelsiu ant trobos šelmens kirvį, o jei mer- 
gaitė, iškabinsiu plevėsuojančią kaip vėliava šilkine juostą. 

Sūnūs atsisveikindami pasakė, jeigu gimsiąs brolis, jie keliausią į pla- 
tų pasaulį, patys užsidirbsią duoną. Ir išėjo. 

Sutemo vakaras, o nakčia tėvai susilaukė dukrelės. Džiaugsmas bu- 
vo neapsakomas. Anksti rytą tėvas, iš tos laimės apsvaigęs, per klaidą 
ant stogo šelmens iškėlė kirvį. 

Broliai pabudo ir žiūri — virš gimtųjų namų stogo kyšo kirvis. Jie la- 
bai nuliūdo, bet vyriausias brolis tarė: 

— Argi mes amžinai liūdėsim! Pasaulis didelis ir platus, keliaukim 
į svečias šalis! Jei grįžtume į gimtuosius namus, kur dabar turime sep- 
tintąjį brolį, ir sau, ir tėvams užtrauktume didelę nelaimę. 

— Teisybę sakai! — pripažino kiti broliai. — Keliaukim, vis kaip nors 
pelnysim duonos kąsnį. 

Broliai dar kartą liūdnai pasižiūrėjo į gimtuosius namus, paskui nusi- 
suko ir leidosi tolyn. 

Keliaudami išgirdo, jog toli Suomijoje gyvenanti itin turtinga, bet pik- 
ta ragana su trimis dukterimis. Pirmoji jų esanti vienakė, antroji turinti 
dvi, o trečioji tris akis. Broliai nusprendė ieškoti kelio į tos raganos 
sodybą. Ėjo ėjo, klaidžiojo iš vienos vietos į kitą ir pagaliau vis dėlto 
nukako į raganos ūkį. Ta ragana gyveno dideliuose rūmuose, o kluonai, 
klėtys, tvartai ir rūsiai buvo pilni visokių gėrybių. 

— Ko jūs čia norite? — paklausė ragana. 

— Mes ieškom darbo! — atsakė broliai. 

— Gerai, darbo gausit! — tarė ragana.— Bet pirmiau pasižadėkite, kad 
nė vienas iš jūsų iki pat mirties nemėgins iš čia išeiti. 

Broliai galvojo galvojo, tarėsi, ginčijosi ir pagaliau sako raganai: 

— Pasiūlymu mes patenkinti! Bet koks bus mūsų atlyginimas? 

— Ką per savaitę nudirbsite, viską ir gausite. Tačiau ketvirtadieniais 
nuo vakaro iki pusiaunakčio darbuositės mano labui. 

— Sutinkame! — tarė broliai. 

Dabar tik gyvenk ir norėk! Broliai gavo tiek žemės, kiek nudirbti 
stengė, augino gyvulius ir medžiojo raganos miške. O ketvirtadieniais 
koks ten darbas, galima sakyti, tik žaidimas. Jie turėdavo iš senės klė- 
ties nešti ir džiovinti aukso gijas ir sidabro drobes, o paskui vakare 
raganos slėpynėje skaičiuoti pinigus, kuriuos ji sunešdavo. Per savaitę 
jų susikaupdavo geras boselis. Ilgainiui jie gudrumu išviliojo iš vėja- 
vaikių ir plepių raganos mergšių net senės paslaptis. 

Kol broliai raganos dvare gyveno geras dienas, namie augo jaunėlė 
jų sesuo. Mergaitė buvo graži ir miela kaip gėlės žiedelis. Ji dažnai 

matydavo motinos ašaras ir girdėdavo dūsavimus, bet į klausimus vis 
tiek negaudavo aiškaus atsakymo. Pagaliau mergaitei suėjo penkiolika 
metų. Motina tą dieną buvo dar liūdnesnė. Tai regėdama, dukrelė vėl 
ėmė prašyti ir tol maldavo, kol motina jai viską papasakojo, o paskui 
gailiai pravirko. Tėvų ir brolių nelaimė mergaitę didžiai sugraudino. Ji 
panūdo eiti ieškoti brolių ir negrįžti, kol neras. 

Pirmiau dar užsuko pas išminčių ir išsiklausinėjo, kaip rasti patį ge- 
riausią kelią. 

Išminčius tarė: 

— Tegul tavo motutė mėnesėtą naktį prirenka rugių grūdų ir ketvir- 
tadienio vakarą sumala juos rankinėmis girnomis. Iš tų miltų išsikepk 
mažą duonos kepalėlį, bet į jį dar reikia įlašinti tris lašus ožkos pieno. 
Išeik su tuo kepalėliu ketvirtadienio vakare į mišką ir sakyk: 


Riskis, riskis, kepalėli, 
nusirisk pas brolelius! 


Tada kepalėlis ims ristis. O tu eik iš paskos, kad ir kur jis riedėtų. 
Jei prieisi vandenį, drąsiai sėskis ant kepalėlio! 

Mergelė padėkojo išminčiui už gerą patarimą ir išskubėjo namo pa- 
pasakoti motutei. Motutė viską padarė, kaip išminčius patarė, ir trečią 
ketvirtadienį dukrelė išėjo su kepalėliu į mišką. Paglostė jį pirštais, pa- 
dėjo ant žemės ir tarė: 


Riskis, riskis, kepalėli, 
nusirisk pas brolelius! 


Kepalėlis leidosi riedėti ir taip įsismagino, lyg jį būtų ritinusi kokia 
nematoma ranka. Kelionė sekėsi gerai: kai mergaitė spartindavo žings- 
nį, greičiau riedėdavo ir kepalėlis, kai mergaitė bėgdavo, kepalėlis irgi 
labai smarkiai risdavosi, o kai ji sumanydavo pailsėti, kepalėlis taip pat 
sustodavo. Priėjusi vandenį, mergaitė sėsdavosi ant kepalėlio ir plaukda- 
vo lyg laiveliu, sūpuodamasi ant bangų. 

Šitaip eidama ir plaukdama, mergaitė pagaliau nukako pas brolius. 
Broliai labai apsidžiaugė, išklausė sesers pasakojimą apie namus ir apie 
kelionę, bet gimtinės ilgesys nuo tos akimirkos nedavė jiems ramybės. 

Kitą dieną nuėjo broliai pas raganą ir paprašė leisti jiems keliauti 
pas tėvus. Bet ragana tik pasišaipė: 

— O sutartis, broliukai, o sutartis? 

Broliai siūlė jai pusę savo turto, bet ragana nieko nė girdėti neno- 
rėjo ir vėl jiems priminė sutartį. Bėgti broliai nemanė — gerai pažino 
žiaurią raganos širdį ir jos burtų galią. 

Svarstė jie, svarstė, ką daryti, o trečią dieną sesuo nuėjo pas raganą. 

Ragana ir seseriai priminė sutartį ir dar pasakė, jog jautį pažinsi iš 
ragų, o vyrą iš to, kaip laikosi duoto žodžio. 

Tada sesuo ėmė prašyti, kad ragana pasiliktų ją vietoj brolių. 

— Gerai, gerai! — sutiko ragana, ir jos akys sužėrėjo.— Jei man tar- 
nausi pagal tokį pat susitarimą kaip tavo broliai, tai jie galės keliauti 
namo. | 

Ar galima apsakyti sesers džiaugsmą! Ji papasakojo broliams, ką yra 
sumaniusi, ir prašė juos eiti namo, nes tėvams iš sūnų daugiau naudos 
ir paramos kaip iš silpnos mergelės. 

Broliams buvo gaila palikti vienintelę seserį, bet jie taip ilgėjosi na- 
mų, o sesuo taip atkakliai prašė, kad pagaliau sutiko ir iškeliavo. Jie 
norėjo seseriai palikti daug turto, bet ragana neleido — sesuo turinti 
pati užsidirbti, ko jai reikia. 

Broliai dar ilgai ir atkakliai derėjosi, kol pagaliau ragana pasakė, kad 
jie galį seseriai atminimui palikti juodą karvę. 

Susirinko broliai savo turtus ir iškeliavo. Kai namo parėjo, visi labai 
džiaugėsi pagaliau susitikę po gimtuoju stogu. 

O sesuo turėjo kasdien ganyti raganos kaimenę ir verpti šilko ir li- 
nų gijas. Jau pačią pirmą dieną vargšelė gavo tiek daug linų, kad juos 
suverpti būtų galėję nebent trys darbščios merginos per dvi ar tris die- 
nas. Sesuo atsisėdo ant kelmo ir gailiai pravirko. Staiga varnas medžio 
viršūnėje tarė jai žmogaus balsu: 

— Sese, sese, duok linus karvei! 

Sesuo dirstelėjo pro ašaras į varną, paskui nuleido akis ir pamatė, 
kad juoda karvė, lyg ko laukdama, stovi šalia jos. Mergaitė paėmė 
linus ir, kaip varnas liepė, padavė karvei. Ir štai stebuklas! Karvė pra- 
rijo linus, paskui iš šnervių išpūtė gražiausius ir ploniausius siūlus. Se- 
suo paglostė karvę ir padėkojo paukščiui už gerą patarimą. 

Kitą dieną sesuo gavo dukart daugiau linų. Karvė vėl visą darbą pa- 
darė per pusę valandos, ir sesuo visą dieną buvo laisva. Trečią dieną 
sesuo gavo jau tris kartus daugiau linų ir dar nemažai šilko. Karvė ir 
šįsyk visą darbą greitai padarė, ir sesuo visą dieną buvo laisva. 

Ragana suprato, kad čia kas iš pašalies slaptai mergaitei padeda, ir 
liepė savo dukroms ją sekti. 

Seseriai davė vėl suverpti daug linų bei šilko ir išsiuntė kartu vien- 
ake dukterį. 

Sesuo dabar nebežinojo, kaip įduoti karvei linus, kad raganos duktė 
nematytų. Vaikščioja aplink, ieško kokios vietelės, bet kur tau: raganos 
duktė iš akių jos nepaleidžia. Staiga žiūri — pušies viršūnėje snapą ra- 
kinėja pažįstamas juodas paukštis. Ir vėl jai paukštis kranksi: 

— Sakyk, sakyk, sesele: 


Mik, užmik, vienake, 
Aš tau galvą paieškosiu! 


Sesuo paklausė paukščio patarimo, atsisėdo šalia raganos dukters ir 
niūniuoja vis labiau migdančiu balsu: 


Mik, užmik, vienake, 
Aš tau galvą paieškosiu! 


Ir tikrai stebuklas! Raganos duktė netrukus taip užknarkė, net miš- 
kas sugaudė. Tuo tarpu Juodė viską suverpė, ir sesuo buvo laisva. 

Dabar senė ragana pasiuntė dviakę dukterį pasekti sesers. Juodasis 
paukštis vėl prašneko: 

— Sakyk, sakyk, sesele: 


Mik, užmik, dviake, 
Aš tau galvą paieškosiu! 


Sesuo padarė, kaip paukštis patarė, ir raganos duktė netrukus taip 
užknarkė, net miškas sugaudė. Tuo tarpu Juodė vėl viską suverpė, ir 
sesuo buvo laisva. | 

Senė ragana atsistebėt negalėjo sesers apsukrumu ir pagaliau išsiun- 
tė į ganyklą savo triakę dukterį. Paukštis patarė seseriai tą patį kaip 
ir anksčiau, bet nei jis, nei mergaitė nenumanė, kad ši raganos duktė 
turi tris akis. Dvi akis sesuo užmigdė, bet trečiąja raganos duktė vis- 
ką matė ir susekė, kad karvė nudirbanti sesers darbus. 

Kai ragana sužinojo, kad karvė mergaitei slaptai padeda, tuoj nutvė- 
rė kirvį ir nugalavo Juodę. Mėsą suvalgė pati senė su dukterimis, o 
seseriai paliko tik striuką žarnigalį. Nusiminė mergaitė, išėjo į sodą ir 
pravirko: 

— Ką jau čia valgysi! —ir įkasė žarnigalį sodo kampe į žemę. O iš 
to žarnigalio išaugo puiki obelis su auksiniais obuoliais. Bet tų obuo- 
lių niekas negalėjo skinti, nes medis lyg kokia slapta ranka atstumda- 
vo kiekvieną. Nieko nedarydavo tik seseriai, net pats palenkdavo jai 
šakas su obuoliais. Sesuo dabar vėl gavo daug verpalų, dar daugiau 
kaip anksčiau. Vargšė mergaitė miške ašarodama pasiskundė varnui, pu- 
šies viršūnėje snapą rakinėjančiam. Išmintingasis paukštis išklausė mer- 
gaitės skundą ir tarė: 

— Eik ir nusipjauk nuo tos obelies su auksiniais obuoliais mažą šake- 
lę ir ja tris kartus suplak linus, tik niekam tos šakelės nerodyk! 

Mergaitė padarė, kaip išmintingasis paukštis patarė, suplakė šakele 
tris kartus linus —ir viskas bematant buvo suverpta ir suvyta, dar ge- 
riau, kaip Juodei padedant. Sesuo dabar vėl gyveno gerai, nes šakelė 
jai padėjo daugiau, kaip kad mūsų dienomis galima būtų patikėti. 

Vieną dieną į raganos sodybą užsuko didžiai turtingas jaunikaitis ir 
panorėjo guviąją seserį paimti už pačią. Ragana geidė kurią nors savo 
"dukterų ištekinti už turtuolio, todėl savąsias gyrė, o svetimąją kaip 
įmanydama peikė. 

Jaunikaitis, išėjęs į sodą, jau buvo bepatikįs, kad senė ragana teisybę 
sako. Bet varnas nutūpė ant obelies ir jam tarė: 

— Et, jaunikaiti, kas gi perka katę maiše! Paprašyk mergaites, tegu 
atneša tau auksinių obuolių nuo šito medžio! Kuri atneš, ta ir yra ta- 
voji. 

Jaunikaičiui varno patarimas patiko. Tikrai, tegu atneša merginos 
aukso obuolių, tada paaiškės, ar pagyros teisingos. Nuėjo jis pas senę 
ir sako: 

— Pasiųsk mergaites aukso obuolių! Kuri atneš, ta ir bus manoji. 

O senė išsisukinėja: 

— Mesk tas vaikiškas išmones! Kas gi taip peršasi merginai? 

Bet jaunikaitis nenusileidžia ir reikalauja aukso obuolių. Ką darysi, 
reikia mergaitėms eiti prie obelies. 

Pirmiausia buvo pasiųsta vienakė. Kai tik ji ištiesė ranką skinti obuo- 
lio, medis sušėrė šaka jai per pirštus. Mergaitė grįžo ašarodama ir ne- 
bedrįso jaunikaičiui rodytis į akis. Paskui buvo pasiųsta dviakė duktė. 
Vos tik ji ištiesė ranką skinti obuolio, medis du kartus sudavė jai šaka 
per pirštus. Mergaitė grįžo žliumbdama ir nebedrįso jaunikaičiui nė pa- 
sirodyti. 

Paskui buvo pasiųsta triakė duktė. Kai tik ji ištiesė ranką į obuolį, 
medis sudrožė jai šaka tris kartus per pirštus. Mergaitė grįžo kūkčioda- 
ma ir ko greičiausiai pasislėpė kamaraitėje. 

Dabar prie obelies nuėjo sesuo. Vos tik ji ištiesė ranką, medis pa- 
lenkė šaką, ir obuolys patsai įkrito į delną. 

— Stai kur mano nuotaka! — sušuko jaunikaitis.— Su ja, sene, ir kel- 
siu vestuves! 

— Ne, ne! —spyrėsi senė ragana.— Čia mano tarnaitė tinginė. To- 
kios nenaudėlės neišleisiu iš sodybos ir neatiduosiu jokiam jaunikiui. 

Ir vėl jaunikaitis išgirdo kažkieno balsą: 

— Sakyk, tegul merginos verpia, sakyk, tegul verpia! 

— Tai duok merginoms verpti! Kuri sparčiausiai dirbs, ta ir bus ma- 
noji — tarė jis. 

— Kodėl ne, kodėl ne! — sutiko ragana.— Labai gerai. Pats pamatysi, 
kuri yra tinginė. 

Raganos dukros buvo išsipuošusios šilko suknelėm, aukso apyrankėm 
ant rankų ir sidabro vėriniais ant kaklo, o vargšė mergelė vilkėjo mai- 
šinio audeklo drapanom, ir jos kaklą juosė vytelių pynė. 

Bet jaunikaitis atpažino, kuri mergelė jam tinkama, ir vėl išsirinko 
darbštuolę. 

Tada ragana aprengė savo dukras maišinio audeklo drabužiais, ap- 
juosė joms kaklus vytelių pynutėmis, o svetimąją papuošė šilku, aukso 
apyrankėmis ir sidabro vėriniais. | 

Dabar mergaitės grožis ir uolumas tik dar labiau į akis krito. Jauni- 
kaitis paėmė verpėją už rankos ir sušuko: 

— Čia mano nuotaka! 

Senei raganai ir jos dukroms iš pykčio net žadas užkrito, bet vestu- 
ves jos vis tiek turėjo kelti, nes kitos išeities nebeliko. 

Buvo iškeltos puikios vestuvės, ir truko jos daug dienų. , 

Tačiau ragana paslėpė vargšę mergelę po kubilu, vietoj jos išpuošė 
savo dviakė dukterį ir nusiuntė pas jaunikaitį kaip nuotaką. 

Turtingasis jaunikis išvažiavo su netikra savo nuotaka iš raganos so- 
dybos, o vargšės apgautosios sesers vėl laukė liūdnos dienos. Bet kai 
mergelė vakare išėjo į sodą pasiskųsti obeliai dėl savo nelaimės, medis 
tyliai prabilo: | 


Eikš, eikš ir drąsiai sėsk, sesele, 
ant auksamedžio šakų! 


Vos tik mergaitė įlipo į medį, obelis ėmė judėti ir tol spurdėjo, kol 
šaknys išlindo iš žemės. Tada ėmė bėgti lyg koks milžiniškas voras. 
Ir bėgo vis paskui jaunikį ir netikrąją nuotaką. Auksiniai obuoliai 
skambėjo ir dindėjo lyg varpai ir varpeliai. Turtingasis jaunikaitis išgir- 
do tą skambesį ir sukluso... Obelis vis šaukė važiuojančiųjų įkandin: 


Ei, jaunikaiti! 
Savąją palikęs, 
svetimą vežies! 


Jaunikaitis norėjo sulaikyti arklį ir geriau įsiklausyti, bet jaunoji ra- 
ganiukė liepė sparčiau važiuoti ir sakė: 


Važiuok, važiuok, nedelski! 
Tai mano perlai skamba, 
tai vėrinėliai žvanga 

ir sagės sidabrinės! 


Važiuoja jie toliau, ir vėl girdėti, kaip obelis šaukia: 


Ei, jaunikaiti! 
Savąją palikęs, 
svetimą vežies! 

O apgavikė raganiūkštė jaunikaitį vis ragina ir sako, kad tai skambą 
jos perlai, žvangą vėrinėliai ir sagės sidabrinės. 

Pagaliau juodu privažiavo didelę upę, ir tada užpakaly vėl kas su- 
žvango ir visai aiškus balsas sušuko: 


Ei, jaunikaiti, 
Savąją palikęs, 
svetimą vežies! 


Dabar jaunikaitis nebepaisė draudimų, sulaikė karietą ant tilto ir at- 
sigręžė. Obelis ir vėl sušuko: 


Ei, jaunikaiti! 
Savąją palikęs, 
svetimą vežies! 


Jaunikaitis iškart perprato raganų klastą. Didžiai supykęs, ištempė ne- 
tikrąją nuotaką iš karietos ir nustūmė nuo tilto į upę. O savo jaunąją 
iškėlė iš medžio ir įsodino į karietą. Tada obelis pasipurtė, lyg audros 
užklupta, ir visi auksiniai obuoliai pabiro ant tilto. O pats medis lyg 
skradžiai žemę nugarmėjo. Surinkę auksinius obuolius į karietą, jaunieji 
nuvažiavo į jaunikaičio sodybą. Auksiniai obuoliai buvo mergelės krai- 
tis, ir jaunikaičio turtai dar padidėjo. O iš raganiukės širdies išaugo di- 
delė vandens lelija — lig šiol prie tilto ją sūpuoja bangos. 

Matijas Johanas Eizenas 


STEBUKLINGAS ŽIEDAS 


Vienas karalius turėjo du sūnus. O buvo jis jau senas, todėl pradėjo 
galvoti, katras iš jo sūnų valdys karalystę. Pagaliau nutarė šitaip: sos- 
tas teks tam, kuris gaus gražesnę pačią. 

Ir iškeliavo broliai gražių pačių ieškoti. 

Jaunėlis kelyje sutinka elgetą. Tas prašo pinigų. Šis ir duoda. Elgeta 
padėkoja ir dovanoja jam dėžutę su žiedu: 

— Imk, mielas žmogau, už gerą širdį. Kai norėsi ką sužinoti, pasi- 
klausk žiedo. Jis tau visada patars. 

Karalaitis pasiima žiedą ir keliauja toliau. 

Prieina didelius vartus. O vartuose trys baisūs lokiai. Neleidžia kara- 
laičio. 

Jaunikaitis tuoj klausia žiedą: 

— Žiede, žiedeli, ką dabar daryti? 

Žiedas jam ir pataria: 

— O tu sakyk: „Jūs manęs vis tiek nesuėsit! Įlipkit į tas egles, tai 
patikėsiu, kad galit suėsti!" Lokiai užsirangys, o tu — pro vartus! 

Karalaitis taip ir padarė. 

Lokiai sulipo į egles, o jaunėlis tuo tarpu šmurkšt pro vartus, ir ką 
lokiai padarys. 

Netrukus jaunėlis prieina kitus vartus. O juos saugo trys didžiulės 
gyvatės. Tik rangosi, tik šnypščia, 

— Eikš, eikš, skanus kąsneli! Mes jau kada neėdusios! 

Karalaitis vėl klausia žiedą: | 

— Žiede, žiedeli, ką dabar daryti? 

Žiedas atsiliepia: 

— O tu sakyk: „Jūs manęs vis tiek nesuėsit. Pirmiau prarykit šituos 
akmenis, tai patikėsiu!" 

Karalaitis ir pasakė. Gyvatės už tų akmenų ir ryja. Karalaitis šmurkšt 
pro vartus ir eina toliau. 

Štai ir treti vartai. 

Tarpuvartėj toks mažytis žmogiukas su sieksniniu kardu. 

Žmogiukas jaunėliui sako: 

— Dvejus vartus tu perėjai. Bet aš tikrai nepraleisiu! 

Jis beregint ima augti ir užauga sulig šieno kūgiu. 

Karalaitis klausia žiedą patarimo. Žiedas vėl pamoko, ką daryti. 

Karalaitis sako: 

— Bepigu tau augti. Bet pamėgink taip susitraukti, kad į šitą dėžutę 
tilptum! 

Nespėjo nė apsižiūrėti, o tas jau visai mažučiukas. 

Jaunėlis vėl jam sako: 

— Pamėgink, ar tilpsi į dėželę! 

Nykštukas šmukšt į dėželę, o jaunėlis klapt ir užvožė dangtį. Dabar 
vėl sau drąsiai eina. 

Bet žiedas tuoj jam sako: 

— Žiūrėk, aukštai skrenda vanagas. Mesk dėžutę ant žemės. Tegu va- 
nagas ją nusineša! 

Karalaitis ir numetė. Vanagas tuoj prilėkė, prarijo numestą dėželę ir 
nuskrido. 

Karalaitis nuėjo toliau ir netrukus priėjo dervos ežerą. 

— Žiede, žiedeli, ką dabar daryti? 

Žiedas atsiliepia: 

— Už krūmo varinis laivelis! Juo ir perplauksi. 

Už krūmo tikrai varinis laivelis bestovįs. Jaunėlis sėdo į tą laivelį 
ir perplaukė dervos ežerą. 

Išlipa į krantą ir mato — priešais didelis urvas. Klausia žiedą: 

— Žiede, žiedeli, ką dabar daryti? 

Žiedas atsiliepia: 

— Ženk į vidų! 

Įėjo karalaitis į urvą, žiūri — pačiam vidury stovi lova, o toj lovoj 
trigalvis slibinas miega. Šalimais — du buteliai su vaistais: vieni jėgos 
prideda, o kiti atima. Žiedas parodė karalaičiui, iš kur vaistus gerti. 
Jaunėlis atsigėrė ir iš karto pasijuto labai stiprus. 

Tada žiedas karalaičiui liepė išsitraukti kardą ir nukirsti slibinui 
galvas. 

Jaunėlis nukirto dvi galvas vienu smūgiu. Bet jų vietoj tuoj ataugo 
naujos. Karalaitis kad smogs dar kartą ir nukirto visas tris galvas. Ta- 
da jų vietoj išaugo tik du kopūstai ir griežtis. 

Paskui žiedas karalaičiui liepė eiti toliau. 

Tas ir nuėjo. Priėjo tokį gražų kambarį. O tenai sėdi graži mergelė. 

Žiedas ir sako: 

— Ją tau reikia vesti. 

Mergelė tuoj pat davė žodį už jo tekėti. 

Beeidamas karalaitis rado skrajojantį laivą. Sėdo su savo nuotaka 
į tą laivą ir nuskrido namo. 

Namie vyresnysis brolis su savąja nuotaka jau pargrįžęs. Nors ir gra- 
ži buvo jo nuotaka, bet jaunėlio dar gražesnė. 

Tad ir sostą jaunėlis paveldėjo. 

TRYS KARALAITĖS 


Kadaise vienas karalius laikė labai daug puikių žirgų. Piemenys dieną 
naktį jo arklius ganydavo. Kad nepabostų, naktimis susikurdavo laužus. 

Vieną rytą piemenys žiūri: dailus eržilas dingęs. Arklių tais laikais 
dar nevogdavo, o vilko ar lokio niekas nebuvo matęs. Piemenys nedrįso 
karaliui to sakyti. Manė eržilas atsirasiąs. Bet neatsirado. 

Eina pats karalius pažiūrėti arklių. Žiūri žiūri: o kur eržilas? Eržilo 
nematyti. Klausinėja piemenis, o piemenys nieko nežino. 

Karalius supyko ir sako: 

— Na ir piemenys! Dingo eržilas, o jie nieko nežino. Už ką dar pi- 
nigus tokiems vėploms moku! 

Kitą vakarą piemenys jau akių nesumerkia — vieni prie laužo, kiti 
prie arklių. Nakčia, regis, lyg niekur nieko. O rytą vėl bėda — žiūri: 
gražiausios kumelės nėra. 

Ir sakyk dabar žmogus karaliui! Kol dar piemenys tariasi, ką daryti, 
žiū, jau ir patsai valdovas beateinąs. Šis tuoj pamatė, kas nutiko. Pyks- 
ta, bara piemenis, bet ką padarys! Kas dingo, jau negrįš! 

piemenis. Sėdi karalaitis prie laužo, o akys merkte merkiasi. Ima jis ir 
užsnūsta. Po valandėlės pabunda ir mato: vėl vienas arklys dingęs. 

Rytą karalius eina pažiūrėti arklių. Atėjęs didžiai supyksta. Net sū- 
nus nemokėjo arklių išsaugoti. 

Kitą naktį karalius siunčia vidurinįjį sūnų į ganyklą. Tasai dar la- 
biau žiūri, saugo arklius. Galop nuvargęs atsisėda ant kupsto ir nė pats 
nepajunta, kaip užsnūsta. Pabunda: ir vėl vienas arklys dingęs. 

Karalius visai įpyko. Abu sūnūs nemokėjo arklių išsaugoti. 

Rytojaus vakarą siunčia budėti jauniausiąjį sūnų. Abu broliai jaunė- 
liui sako: 

— Eik, eik, budėk! Nė neapsižiūrėsi, kaip arklys prapuls! 

Jaunėlis tik nusijuokia: 

— Pažiūrėsim! 

Pasiima kardą ir eina į ganyklą. Vaikščioja tarp arklių iki pat nak- 
ties. Jau ir miegas ima. Jaunėlis trina akis, veja snaudulį kaip įmany- 
damas. 

Vidurnaktį mato: žemė atsivėrė, didelis baltas lokys išlindo iš kiaury- 
mės, šoko prie arklių, čiupo patį gražiausią žirgą ir jau lįs su juo po 
žeme. 

Karalaitis tik strykt prie lokio ir tvojo jam kardu. Lokys suriaumojo, 
paleido žirgą ir šmurkšt į kiaurymę. Sugauk dabar kad nori! Subėgo 
piemenys, bet jau nieko nėra. 

Rytą karalius džiaugiasi, kad jaunėlis gerai saugojo ir joks arklys ne- 
prapuolė. 

Dabar jaunėlis brolius kalbina: 

— Eime ieškoti to nelemto lokio! 

Vyresnieji atrėžia: 

— Eik pats, jei nori! Mes neisim! 

Jaunėlis mato, kad vyresnieji bijo. O jis pats ne bailys — pasiima 
paviržio, kalaviją ir drožia prie kiaurymės. Broliai nuleidžia jį virve 
Žemyn. 

Kiaurymės dugne graži pievelė, o per pievelę takelis vingiuoja. 

Jaunikaitis patraukia tolyn. Žiūri: prie kelio puikūs vario rūmai. Ant 
laiptų graži mergelė sėdi sau ir verpia: 

Karalaitis klausia: 

— Gal matei baltą lokį? Jis vagia mūsų arklius! 

Mergelė atsako: 

— Kaipgi, mačiau. Tas lokys laiko mane nelaisvėje. Aš esu karalaitė. 
O lokys pagrobė mane ir dvi mano seseris, ir dabar aš turiu po žeme 
saugoti šituos vario rūmus. Lokio čia nėra, jis toliau. Užmušk tą lokį 
ir padėk mums išsigelbėti! 

— Užmušiu, kai sutiksiu — pažada jaunikaitis. 

Mergelė dovanoja jaunėliui vario kiaušinį, ir tasai eina toliau. 

Ziūri: prie kelio sidabro rūmai, o ant laiptų sėdi graži mergelė. 

Jaunikaitis klausia: 

— (Gal matei baltą lokį? 

Mergelė atsako: 

— Mačiau! Tas lokys pagrobė mane ir dvi mano seseris, ir dabar po 
žeme turiu saugoti sidabro rūmus. Lokio čia nėra, jis toliau. Užmušk 
tą lokį ir padėk mums išsigelbėti! 

— Užmušiu, kai sutiksiu! — pažada jaunikaitis. 

Mergelė dovanoja jaunėliui sidabro kiaušinį, ir tasai eina toliau. 

Žiūri: prie kelio aukso rūmai, o ant laiptų graži mergelė sėdi. Jaunė- 
lis vėl klausia, ar ji nemačiusi lokio. Mergelė apsako, kad lokys ją pa- 
grobęs iš karaliaus rūmų ir laikąs čia nelaisvėje. O pats gyvenąs dar 
toliau. Mergelė dovanoja jaunikaičiui aukso kiaušinį ir pamoko, kaip 
lokį surasti ir užmušti. | 

Jaunikaitis žingsniuoja toliau. Štai jau ir puikūs lokio rūmai. Visur 
pilna pavogtųjų gyvulių kaulų, o paties lokio niekur nematyti. 

Jaunikaitis užbėga laiptais į viršų. Atidaro pirmas duris. Kambarys. 
tuščias. Eina į antrą kambarį. Antras irgi tuščias. Eina į trečią. Tenai 
kailių guolyje pats lokys su kruvina kardo žaizda galvoje. Guli ir mie- 
ga. O miegančio žvėries jaunikaitis galuoti nenori. Verčiau, mano sau, 
pažadinsiu ir garbingai kovosiu. Jis garsiai šūkteli, lokys ir pabunda. 
Pabudęs kad šoks prie drąsuolio. Bet šis nesitraukia ir tik žybt kardu 
tiesiai lokiui į kaktą. Lokys keberiokšt ir guli. 

Dabar jaunikaitis grįžta ir pasako karalaitėms, kad jos jau laisvos. 
Paskui pasiima iš rūmų daug aukso bei sidabro ir skuba su mergelėm 
į tą vietą, kur nusileido. 

Abu vyresnieji broliai laukia prie kiaurymės. Jaunėlis duoda jiems: 
ženklą. Šie nuleidžia virvę ir iškelia visas tris karalaites. Paskui iškelia 

visą auksą ir sidabrą. Jaunėlis mano, kad dabar vyresnieji broliai iškels 
ir jį. Bet broliai virvės nenuleidžia — nori visus turtus sau pasilikti. 

Klaidžioja jaunėlis po žeme ir nežino, ką daryti, kaip išsigelbėti. Stai- 
ga mato: didžiulė gyvatė apie erelį apsirangiusi ir beregint pasmaugs. 
Jaunikaitis šoka ereliui į pagalbą — viens du ir nukerta gyvatei galvą. 

Erelis nusipurto gyvatę ir klausia: 

— Kaip aš tau, gerasis žmogau, atsilyginsiu? Tu išgelbėjai man gy- 
vybę. 

Jaunikaitis atsako: 

— Išnešk mane iš šitos kiaurymės! Daugiau man nieko nereikia! 

Erelis sutinka: 

— Išnešt išnešiu. Bet kelias ilgas. Turėsi porą sykių mane pamaitinti. 
Ziūrėk, čia ganosi jautis. Papjauk jį, nulupk odą ir sukapojęs įvyniok 
visą mėsą. Kai kely išalksiu, atsigręšiu į tave, o tu ir kišk man į sna- 
pą gabalą mėsos. 

Jaunikaitis taip ir padaro. Paskui sėda ereliui ant nugaros, ir abu pa- 
kyla. Kiek palėkęs, paukštis atsigręžia. Jaunėlis tuoj ir kyšt jam į sna- 
pą gabalą mėsos. Netrukus erelis vėl atsigręžia ir paskui vis grežiojasi 
1r gauna mėsos. 

Bet šit erelis dar iki viršaus nepakilęs, o mėsa jau baigiasi — mat jau- 
nikaitis per dideliais gabalais jį šėrė. Paukštis didelį kąsnį sunkiai ry- 
ja, o rydamas vis žemyn smunka. 

Štai mėsos jau visai nėra, o iki viršaus dar toli. Ką daryti? Nebėr ko 
duoti. Erelis silpsta ir leidžiasi žemyn. 

Jaunikaitis ilgai negaišta. Išsipjauna gabalą savo blauzdos ir kiša ere- 
liui. Erelis tik mostelia sparnais ir išlekia iš kiaurymės. Nuleidžia jau- 
nikaitį ant žemės ir sako: 

— Jei iš pat pradžių būtum mane lesinęs tokia mėsa, jau seniai čia 
būtum buvęs. 

Erelis vėl dingsta po žeme, o karalaitis eina ieškoti vyresniųjų bro- 
lių. Kely sužino, kad vyresnieji broliai žadą tas mergeles iš požemio 
vesti ir visus lobius pasidalinti. Tėvui jie pamelavę, kad jaunėlį po že- 
me lokys sudraskęs. 

Jaunėlis nori pažiūrėti, ką broliai darys, ir namo negrįžta — apsistoja 
pas kurpių ir mokosi amato. 

Broliai baudžiasi tuoj vestuves kelti, bet nuotakos nesutinka, lau- 
kia — bene grįš jaunėlis. Ir liepia jaunikiams tokias kurpes gauti, ko- 
kias po žeme avėjusios, kad tik dar tekėti nereikėtų. 

Karalaičiai sušaukia visus miesto kurpius. Tegu pasiuvą tokias kur- 
paites, kokiom nuotakos po žeme avėjusios. Bet nė vienas kurpius to- 
kių pasiūti nemoka. 

Karalaičiai nebežino, ką daryti. Kurpaičių nėra, ir apie vestuves nė 
kalbos negali būti. 

Pramuša kartą jaunėlis vario kiaušinį. Ir stebuklas: kiaušiny kelios 
poros nuostabiai mažų kurpaičių. Jaunikaitis kurpaites išima. Tos tuoj 
padidėja — kaip tik mergelių kojoms. Įdeda kurpaites atgal. Tos vėl su- 
sitraukia. 

Dabar jaunėlis žino, ką daryti. Tuoj ragina kurpių: 

— Eik pas karalių ir apsiimk kurpaites pasiūti — uždirbsi krūvą pi- 
nigų! 

O kurpius nė iš tolo: 

— Nemokėsiu tokių pasiūti! 

-— Jei tu nemokėsi, tai aš pasiūsiu! — spiria jaunėlis. 

Pagaliau kurpius: paklauso ir nueina į karaliaus rūmus susitarti. 

Karalaičiai džiaugiasi sulaukę meistro. Duoda jam pačios geriausios 
odos, bet pagrasina: 

— Jei nepasiūsi gerų kurpaičių, gyvo nepaleisim! 

Grįžta išsigandęs kurpius namo ir puola barti karalaitį: 

— Vaje, vaje! Kas dabar bus! Tai tu mane prikalbėjai eiti į karaliaus 
rūmus. O jei gerai nepasiūsiu, galva nulėks! Tai tu kaltas. Vaje, vaje! 
Argi aš tokias kurpaites pasiūsiu! 

Pameistrys ramina kurpių: 

— Nebijok! Aš pasiūsiu kurpaites. O tu verčiau eik miegoti ir užmir- 
ši visas bėdas! | 

Kurpius ir atsigula. O jaunikaitis išima iš kiaušinio kurpaites. 

Pabudęs kurpius žiūri — stebuklas: ant stalo puikiausios vestuvinės 
kurpaitės bestovinčios. Nudžiugo kurpius, rūpesčių kaip nebūta. 

Pameistrys sako: 

— Nešk kurpaites ir pasiimk užmokestį. 

Kurpius ir nueina. Karalaičiai žiūrinėja kurpaites iš visų pusių, o jos 
kaip nulietos. Gražesnių niekas nematė. Kurpius gauna maišą pinigų ir 
laimingas eina namo. 

Karalaičiai vėl ragina mergeles: 

— Jau kurpaitės yra. Kelkim vestuves! 

Mergelės nė girdėti nenori: 

— Ne! Dar reikia tokių drabužių, kokius vilkėjom po žeme. Tik ta- 
„da kelsim vestuves! 

Karalaičiai sušaukia visus siuvėjus ir sako: 

— Kas pasiūs mūsų nuotakoms tokius drabužius, kokius jos vilkėjo 
po žeme, tas gaus pilną kapšą aukso! 

Siuvėjai tuoj griebėsi darbo — juk kapšas aukso ne pro šalį! Siuva 
siuva, kaip kas gali, bet nė vienas mergelėms nejįtinka. 

Tuo tarpų jaunėlis sumano pasižiūrėti, kas yra sidabro kiaušinyje. 
Pramuša, o ten — sidabro drabužiai. Dabar jau žino, ką daryti — nueina 
į karaliaus rūmus ir apsiima pasiūti tokius drabužius. Dar gauna daug 
šilko ir aksomo. 

Bet kas jaunėliui tas šilkas ir aksomas! Tik išima iš kiaušinio sidabro 
Jrabužius ir nuneša nuotakoms į rūmus. O joms kaip tik! Gražesnių nė 
nenorėk! 

Karalaičiai vėl apie vestuves kalba, o mergelės vis dar jaunėlio lau- 
kia — nė nenumano, kad čia jis atnešė gražiuosius drabužius. Dabar jos 
leikalauja tokių rūmų, kokie po žeme buvę. 

Vyresnieji broliai išsigąsta. Kur ras tokį meistrą, kuris vario, sidab- 
ro ir aukso rūmus pastatytų! Sukviečia visus meistrus ir pažada statinę 
aukso tam, kas pastatys rūmus. 

Statinė aukso ne pro šalį, bet pastatyk žmogus vario, sidabro ir auk- 
so rūmus! 

Išgirsta apie tą norą ir jaunėlis. Pramuša aukso kiaušinį, o ten — tre- 
ji mažyčiai rūmai. Išima vienus, tie bematant padidėja — ir priešais gra- 
Žūs vario rūmai. Išima antrus — dideli sidabro rūmai. Ištraukia trečius — 
priešais tviska didžiuliai aukso rūmai. Tik mergelių ant laiptų betrūks- 
ta. Karalaitis vėl viską sudeda atgal. 

Jaunėlis eina į karaliaus dvarą ir pažada pastatyti rūmus, tik prašo 
parodyti vietą ir duoti krūvą vario, sidabro ir aukso. 

Nakčia jaunėlis nueina į tą vietą ir išima iš kiaušinio rūmus. 

Rytą dvariškiai pabunda ir išsigąsta: bene gaisras? Viskas aplink tik 
Žėri, tik spinduliuoja. Bet tai ne gaisras, tai aukso ir sidabro rūmai lyg 
saulė šviečia. Karalius, karalaičiai, visi dvariškiai bėga pasižiūrėti to 
stebuklo neregėto. Tokios grožybės niekas nė sapne nesapnavo. 

Šoko meistro ieškoti. O tas dingęs kaip į vandenį. Galop įeina į auk- 
so rūmus, žiūri — jaunėlis besėdįs. Nežino vyresnieji broliai, kur iš gė- 
dos dėtis, o jaunėlis jiems viską dovanoja ir dar vestuves iškelia. Pats 
pasirenka jauniausiąją mergelę, o broliams tenka kitos dvi. 

Kas žino, kiek tos vestuvės truko — ar septynias savaites, ar septynis 
mėnesius, tik truko jos labai ilgai ir buvo didžiai iškilnios. Nė galo toms 
linksmybėms nesimatė, kol jaunėlis paskelbė, kad puota baigta. Jaunė- 
lis su savo pačia apsigyveno aukso rūmuose, vidurinysis brolis — si- 
dabro, o vyriausiasis vario rūmuose. 

Po karaliaus mirties sostas teko jaunėliui. Jei jis dar gyvas, tai tik- 
riausiai ir šiandien valdo savo karalystę. 


KARALAITIS IR KARALAITĖ 


Seniai, labai seniai gyveno karalius su karaliene. Gyveno jie laimin- 
gai, tik vienas rūpestis juos slėgė — neturėjo sūnaus. 

Kartą į miestą atvažiavo didelis išminčius. Karalius ir prašo patarimo. 

O išminčius sako: 

— Nebūgštauk, valdove, sulauksi sūnaus! Bet per tą sūnų daug siel- 
varto patirsi, 

Karalius atsakė: 

— O kas man liūdesys ir sielvartas! Kad tik sūnaus sulaukčiau! 

Ir štai po metų karalienė tikrai pagimdė sūnų. Kiek buvo džiaugs- 
mo senajam karaliui. Vaikas augo sveikas ir stiprus. Dviejų mėnesių 
pats vienas sėdėjo, valgė už tris, bet buvo baisus padauža. Tėvai net 
būgštauti ėmė — vargu, ar kas iš to vaiko išeis. Vienerių metų berniu- 
kas jau lakstė iš vieno kambario į kitą ir daužė viską, kas po ranka 
pakliuvo. O karaliui kas, bene turto mažai — sudaužė vaikas daiktą, 
vietoj jo jau naujas stovi. 

Penkiolikos metų berniukas parblokšdavo visus karaliaus stipruolius, 
išraudavo aukščiausius medžius su visomis šaknimis, o didžiausią akme- 
nį, kurį keli vyrai vos pakeldavo, mėtydavo lyg kokį žaisliuką. Paga- 
liau vyrai liovėsi eiti su karalaičiu galynių. Kartą jaunikaitis sutiko 
miške lokį. Čiupo už letenų, užsivertė ant nugaros ir nešasi. Nei jis iš- 
sigando, nei ką. Net nežinojo, kas yra baimė, ir iš bailių tik juokėsi. 

Ne vieną sykį prašė karalaitis tėvą leisti jam po svečias šalis pakla- 
joti, bet tas nė girdėt nenorėjo. Tegu, girdi, dar pagyvenąs sūnelis rū- 
muose, ir gana. 

Ilgainiui tėvų namai stipruoliui taip pabodo, jog neiškentęs nuėjo 
vieną dieną į mišką, išsirovė iš žemės drūtą ąžuolą, pasidarė lazdą ir 
drožia pas tėvus: 

— Sudiev, tėveliai! Einu į kitus kraštus laimės ieškoti. Čia neturiu 
su kuo galynėtis. Gal margam pasauly mano jėga pravers. 

Karalienė prašo: 

— Neik, sūneli! Ko čia tau trūksta! Valgyk, gerk į sveikatą! 

Sūnus jai sako: 

— Negaliu, mamyte! Jėgos — nors kalnus versk. Tai kam čia veltui 
turiu sėdėti. 

Karalienė vėl prašo: 

— Neik, sūneli! Kelionėje tavęs vien vargai ir nelaimės laukia. Jei 
žūsi, iš sielvarto numirsiu. 

O stipruolis savo šneka: 

— Nebijok, mamyte! Aš stiprus, ir jokie pavojai man nebaisūs! 

Karalienė prašo dabar išminčių patarimo ir pagalbos. 

Išminčius ir sako: 

— Jei sūnus nori keliauti, tai nereikia jo laikyti. Tegu sau keliauja — 
pamatys pasaulį ir bus protingesnis. 

Karalienė dar klausia: 

— O sakyk, išminčiau, ar sūnus laimingai grįš iš ilgos kelionės? 

Išminčius pagalvojo ir sako: 

— Kelyje jam teks patirti nelaimių ir vargų, bet niekis — karalaitis 
viską nugalės ir po trejų metų laimingai grįš namo. 

Po šitokių išminčiaus žodžių karalienė jau neatkalbinėja sūnaus. Jau- 
nikaitis atsisveikina su tėvais ir iškeliauja. Eina sau per kalnus, per miš- 
kus ir galop prieina aukso pilį. Tuoj ir pasuka prie tos pilies. O toji pi- 

lis buvo vieno burtininko. Dar niekas iki šiol nebuvo ten kojos kėlęs. 
Daug kas, teisybė, norėjo tą pilį pamatyti, bet niekam nepasisekė įeiti. 
Vos arčiau prieidavo, tuoj iššokdavo juodų šunų ruja, iššiepdavo nas- 
rus ir imdavo piktai loti — tik ženk žingsnį, ir tave sudraskys. O jei kas 
nuo tų piktų šunų ir pasprukdavo, tai toliau šnypšdamos išlįsdavo bjau- 
Iios gyvatės. Ir kaip žmogus nebėgsi, pamatęs tokias baisybes! 

O karalaitis, kai tik pamatė aukso pilį, tuoj panoro ten patekti. Ži- 
nojo iš žmonių kalbų apie tas baisybes, bet galvojo sau: „Et, ką man 
tie šunys ir tos gyvatės padarys! Eisiu ir išbandysiu savo laimę!“ 

Jaunikaitis pasiėmė išminčiaus dovaną — aštrų kardą. Vienoj rankoj 
kardas, kitoj — ąžuolinė lazda, ir žengia link pilies. 

Ir žiū — jau atidumia baisi šunų ruja. Šunys urzgia ir loja, bet mato 
tokį galiūną ir arčiau pribėgti nedrįsta. O karalaitis eina sau Žvaliai, ir 
gana. 

Staiga girdi — kažkas šnypščia. Ogi iš visų kampų gyvatės tik šliau- 
žia, tik rangosi. Karalaitis žiūri ir kvatoja. Parodo lazdą, ir nė viena 
gyvatė nedrįsta arčiau prišliaužti, tik šnypščia per šimtą žingsnių, ir 
tiek. 

O jaunikaitis skuba toliau. Staiga priešais jį plati upė su stačiais kran- 
tais. Karalaitis tuoj sumeta: upė — tai akių dūmimas. Ir drąsiai žengia 
nuo stataus kranto į vandenį. Ir tikrai — po jaunikaičio kojom tvirta 
žemė, 0 upės visai nėra. 

Šit karalaitis jau prie vartų. Nė nesustojęs eina toliau. Staiga pilis su- 
liepsnoja. Bet karalaičiui ugnis nė motais, žengia pro duris į vidų. Tik 
susyk kad ims kas bildėti, poškėti ir traškėti, lyg visa žemė aukštyn 
kojom verstųsi. Pirmą kartą karalaitis krūpteli. Eiti tolyn, ar grįžti? 
Bet ilgai galvos nesuka. Tuoj vėl drąsiai žengia — tegu ir visa pilis nu- 
garmės kiaurai Žemę. 

Ir iškart stoja tyla. 

Karalaitis apsidairo: ogi besąs gražiausioj menėj, o prie sienos Žžmo- 
gaus galva, ilgiausiais plaukais apžėlusi. | 

Galva ir sako: 

— Neik! Prarysiu! 

Karalaitis nusikvatoja: 

— Juk tu, vargšeli, nė pilvo neturi! Kaipgi mane prarysi! 

Tik šmikšt karalaitis gumbuota lazda į plaukus ir suka. 

Galva maldauja: 

— Oi, nerauk plaukų! Skauda! 

Karalaitis klausia: 

— O koks daiktas šitoj pily brangiausias? Pasakyk, tai nerausiu! 

Galva ir sako: 

— Pilies raktai! 

— Tai duok juos! 

Galva nė krust. 

Karalaitis kad suriks: 

— Duok raktus arba aš tave pamokysiu — išrausiu visus plaukus, tai 
žinosi! 

Ir jaunikaitis kad timptels už plaukų. Galva tik žiopt žiopt ir išspjau- 
na iš burnos raktų ryšelį. 

Karalaitis už raktų ir šoka atrakinėti kambarius. 

Zengia pro pirmas duris. Kambary senelis su ilga žila barzda. Išvydęs 
karalaitį, kad puls klausinėti: 

— Kaipgi čia patekai? 

— Va mano pagalbininkai! — karalaitis rodo kardą ir lazdą. 

— Tai tavęs žiaurusis burtininkas nepaėmė į nelaisvę? — stebisi se- 
nelis. 

— Aš nemačiau jokio burtininko — atsako karalaitis.— Mačiau tik 
galvą! 

Senelis jam sako: 

— Matyt, burtininkas, tau tik galvą parodė. Tai baisus žmogus! Ki- 
tados aš buvau šios šalies karalius. O jis savo kerais nugalėjo mane, 
atgabeno su pačia į šitą pilį ir uždarė. Dešimtis metų laukiame, kad kas 
mus išgelbėtų. Tu tikriausiai mus išvaduosi?t Bet kurgi patsai burtinin- 
kas? 

— Galvą palikau ten, kur ji buvo. 

— Gaila, labai gaila, kad tu jo kur neužrakinai! Raktus tu turi ir da- 
bar būk tikras — burtininkas dar mėgins paspęsti tau pinkles, kol iš pi- 
lies neišėjai. 

— Tegu, jei taip nori! Aš jo visai nebijau! 

Su tais žodžiais karalaitis atrakina dar vienas duris. Žiūri: ogi prie 
slenksčio burtininkas, šįsyk ne tik su galva, bet ir su visu kūnu. Burti- 
ninkas čiupt už karalaičio lazdos, triokšt ir perlaužia. 

Dar pasišaipo: 

— Še ir baidyk dabar ką savo šipuliu! 

Karalaitis už kardo ir šmaukšt burtininkui per nagus. O naguos kiau- 
šinis. Tas kiaušinis nurieda ant žemės, o karalaitis capt jį ir į kišenę. 
Paskui čiumpa burtininką už plaukų ir suriša. Senasis karalius parodo 
gilų urvą. Čia ir įmeta karalaitis raganių. Paskui užrakina duris. Pikta- 
darys jau nebepaspruks. 

Dabar karalaitis atidaro visus kambarius. Viename randa senąją ka- 
ralienę ir ją išvaduoja. 

Karalius su karaliene labai džiaugiasi, bet stipruolis mato, kad jie 
kažko susirūpinę. 

— Koks rūpestis temdo jūsų džiaugsmą? — klausia jis. 

Karalius jam sako: 

— Kaip mes galime džiaugtis, jei brangi mūsų dukrelė dar neišgel- 
bėta. Dar mes buvome laisvi, kai burtininkas ją pagrobė ir atidavė 
devyngalviui jūros slibinui. Tas slibinas laiko ją savo pily ir ketina už 
pačią imti. 

Karalaitis juos ramina: 

— Aš ją išgelbėsiu! 

Karalius jam ir sako: 

— Tu tikrai gali ją išgelbėti, nes turi burtininko kiaušinį. Šitas kiau- 
šinis parodys tau kelią ir visur padės. 

Netrukus karalaitis su tuo burtų kiaušiniu leidžiasi į kelionę. Eina eina 
ir galop prieina jūrą. Čia parita kiaušinį, o pats žingsniuoja įkandin. 
Vanduo prieš kiaušinį skiriasi, ir karalaitis eina jūros dugnu. 

Stai jau ir puiki pilis. Karalaitis seka paskui kiaušinį ir žengia į vidų. 
Prie vienų durų kiaušinis sustoja. Karalaitis pakelia kiaušinį nuo žemės 
ir paslepia užanty. Paskui atidaro duris ir įeina. O ten lobių lobiai — 
pilnas kambarys aukso ir brangakmenių. Pačiame kampe sėdi mergelė, 
auksaplaukė gražuolė dangaus žydrumo akimis. Tokios gražios merge- 
lės karalaitis kaip gyvas nematęs. Gražuolė sėdi, nuleidusi galvą, ir liū- 
di. Išgirdusi žingsnius, pakelia galvą ir krūpteli. 

Karalaitis ramina gražuolę: 

— Nebijok, mergele! Nieko blogo tau nedarysiu! Sakyk, ko taip nu- 
siminus? | 

Mergelė sako: 

— Ko gi man džiaugtis. Jau daug metų čia uždaryta. Aš esu karalai- 
tė, bet Žiaurus burtininkas pagrobė mane ir atidavė jūros slibinui. Tas 
slibinas nori mane vesti, bet aš veikiau mirsiu, negu sutiksiu gyventi 
su tokiu baidykle! 

Karalaitis jai sako: 

— Aš atėjau tavęs išvaduoti. Tavo tėvą ir motiną jau išvadavau, o 
žiaurųjį burtininką paėmiau į nelaisvę. 

Karalaitė nudžiunga: 

— Jei paėmei į nelaisvę tą baisų burtininką, tai nugalėsi ir jūros sli- 
biną! Jo kaip tik nėra namie, bet netrukus grįš. Dabar sočiai pavalgyk 
ir atsigerk, kad būtum stipresnis. 

Karalaitis tuoj sėda valgyti. Tuo tarpu karalaitė atneša butelį: 

— Še, gerk! Šitas gėrimas suteiks jėgų ir būsi stiprus kaip milžinas. 

Karalaitis geria. Ir jaučia, kaip iškart stiprėja. Ima ir pabando jė- 
gas — išsitraukia kardą ir vienu smūgiu perkerta ąžuolines duris. 

Staiga kas baisiai suūžia, subilda, net sienos ima drebėti. Karalaitė 
sako: 

— Tai slibinas grįžta. 

Jaunikaičiui net kūnas pagaugais nueina, bet karalaitė vėl jam pa- 
duoda butelį: 

— Še, gerk dar! Jei nori slibiną nugalėti, turi vienu smūgiu nukirsti 
bent tris galvas. 

Karalaitis dar kartą atsigeria ir stoja su kardu rankoje prie durų. O 
slibinas jau lenda į vidų. Jaunikaitis kardu tik šmaukšt, ir šešios gal- 
vos nusirita ant grindų. Kitos trys galvos puola jaunikaitį, bet šis smo- 
gia antrą kartą, ir galvos kaipmat nurieda žemėn. 

Karalaitė laiminga puola jaunikaičiui ant kaklo: 

— Ačiū tau, šaunus berneli! Dabar aš laisva, ir slibinas mums nieko 
nebepadarys! Eikime greičiau iš čial 

Karalaitis išsitraukia iš užančio kiaušinį. Kiaušinis vėl rieda, o kara- 
laitis sų karalaite seka iš paskos. Trečią dieną abu išlipa į krantą ir 
skuba pas mergelės tėvus. 

Karalius ir karalienė didžiai nudžiunga, išvydę prieš daugelį metų 
dingusią dukterį. Su ašarom akyse dėkoja gelbėtojui, ir senasis kara- 
lius dar priduria: 

— Kuo aš tau atsilyginsiu? Imk pusę karalystės! 

Jaunikaitis sako: 

— Nereikia man tavo turtų! Verčiau pažadėk dukterį. 

Karalius apkabina jaunikaitį ir sako: 

— Geresnio žento aš niekur nerasiu! 

Sugrįžta jie į senojo karaliaus karalystę, o jaunikaitis ir sako gražia- 
jai savo nuotakai: 

— Jau treji metai praėjo nuo tos dienos, kai palikau tėvų namus. Iš- 
siilgę jie manęs. Važiuojam aplankyti. 

Karalius ir karalienė palaimino jaunuosius ir išlydėjo į kelionę. 

Karalaitis su karalaite sėdo į karietą ir išvažiavo. Apsidžiaugė senasis 
karalius su karaliene, išvydę sūnų. Bet dar didesnis buvo jų džiaugs- 
mas, kai gražiąją karalaitę pamatė. 

Po savaitės pakėlė vestuves. Prisirinko svečių devynios galybės. Ves- 
tuvės truko septynias savaites, o po vestuvių jaunasis karalaitis ėmė vi- 
są karalystę valdyti. 

Jei jaunasis karalius dar tebegyvas, tai tikriausiai ir šiandien laimin- 
gai gyvena su gražiąja savo pačia. 

PELENIUS 


Gyveno kartą trys broliai. Du buvo protingi, o trečias kvailelis. Pro- 
tingus tėvas mylėjo, o kvailiu visai nesirūpino. Vyresnieji broliai jau- 
nėlio taip pat nemėgo ir praminė jį Pelenium. 

Įkyrėjo Peleniui tėvų namuose gyventi ir sumanė jisai išeiti — bene 
ras laimę kur kitur. Galvojo galvojo, kur eiti. Ogi į miestą. Ten darbo 
vis gausiąs. Susitaisė ir iškeliavo. 

Eidamas sužinojo, kad karališkose giriose siautėja didžiulis tauras ir 
baisus šernas — puola kiekvieną, kas tik į mišką eina. Ne kartą siuntė 
karalius į girią stipruolius, bet nė vienas tų Žvėrių nenudėjo. Pagaliau 
valdovas paskelbė: „Kas nugalėsiąs baisųjį taurą ir plėšrųjį šerną, tas 
galėsiąs vesti karalaitę!“ 

Daug drąsuolių mėgino laimę, bet nė vienas tų Žvėrių neįveikė. 

Pelenius tarė sau: „(O kodėl man tų žvėrių nenugalavus! Eisiu paban- 
dyti!" 

Ateina į karaliaus rūmus ir prašo leist jam nudėti taurą ir šerną. 

Karaliaus tarnai šaiposi: 

— Daug stipruolių čia buvo, bet visi vos kailį išnešė. O dabar atėjo 
koks kvailelis ir mano ką laimėsiąs. Bet tegu! Bent smagiai pasijuoksim. 

Nori tarnai Pelenių varyti lauk, bet karaliaus griežčiausiai įsakyta: 
kas tik nori, tegu ir bando savo laimę! 

Ateina skirta diena. Visas miestas skuba žiūrėti, kaip tas kvailelis 
su tauru galynėsis. 

Pelenius liepia išvilioti taurą netoli bažnyčios, kur auga šimiamečiai 
ąžuolai. 

Žmonės taip ir padaro. Pamatęs Pelenių, žvėris suriaumoja ir kaip 
patrakęs dumia prie jo. O Peleniui nė motais. Tauras jau čia pat, rodos, 
ims ir prismeigs jį ragais prie ąžuolo, o Pelenius tik strykt į šalį. Tauras 
ir įsmeigia ragus į medį. Purtosi, muistosi, bet niekaip jų neištraukia. 
Pelenius prišoka prie žvėries ir nukerta jam galvą. Žvėris nugaluotas. 
Net pats karalius ploja Peleniui. 

Karaliaus tarnai sako: 

— Taurą jis nugalėjo, bet kaip bus su šernu, tai dar nežinia. Juk il- 
čių šernas į medį neįsmeigs! 

— Ką gi, pažiūrėsim, kaip bus su šernu! iki pavyduoliams Pe- 
lenius. Nueina į bažnyčią, uždaro visus langus ir duris. Tik vienas duris 
palieka atidarytas. Paskui liepia atvilioti žvėrį. Stovi Pelenius tarpdury 
ir laukia šerno. O šernas atpūkščia, apibėga aplink bažnyčią ir tik da- 
bar pamato Pelenių. Ir kad šoks ant jo, o jaunikaitis tik šmurkšt už 
durų. Žvėris pūkšdamas iš paskos. Pelenius iššoka laukan ir klapt — 
užtrenkia duris. Kur dabar šernas pabėgs! 

Visi stebisi, ir valdovas giria drąsuolį: 

— Tikrai sumanus jaunikaitis! Įviliojo šerną į spąstus. Būtų viskas 
gerai, bet kaip jis dabar jį įveiks! 

Jaunikaitis tik juokiasi ir ima šerną erzinti. Tasai niršta, norėtų Pe- 
lenių pulti, bet durys užtrenktos. Šernas duodasi po bažnyčią — bene 
ras kokią spragą. 

O Pelenius tyčia neuždaręs durų į varpinę. Šernas mato — durys ati- 
darytos, užbėga į bokštą ir spokso iš ten žemyn. O Pelenius apačioje 
vis šerną erzina. Žvėris liuokt žemyn, taikė Peleniui ant sprando. Bet 
tas tik strykt į šalį. Šernas plumpt susmigo visom letenom į žemę ir nė 
krust! 

Pelenius už kardo ir nukirto šernui galvą. Žmonės iš džiaugsmo šau- 
kia, sveikina Pelenių, ir pats karalius delnais ploja. 

Pelenius karalių klausia: 

— Tai gausiu karalaitę per pačią? 

— Pažadėjau, tai ir gausi! — atsako karalius. 

Pelenius tikrai gauna karalaitę per pačią. Pakelia puikias vestuves. 
Puotai virėjai papjauna šimtą jaučių ir tūkstantį kiaulių. Karaliaus 
rūmų kieme stalas apkrautas visokiais gardumynais, ir kas tik nori gali 
sėsti ir valgyti. Kai antrą kartą danguje suspindo jaunas mėnuo, tik ta- 
da svečiai pradėjo skirstytis. 

Bepigu dabar Peleniui — jis karaliaus žentas. Ir pati tokia meili, graži, 
geresnės nė nenorėk. Net už karalių geriau gyvena. 

Bet karalius nenori žento per daug lepinti. Kartą Peleniui ir sako: 

— Ar žinai, mano miške skraido nuostabi paukštė baltom plunksnom. 
Labai norėčiau tokią turėti. Kas tą paukštę sugaus, tam daug aukso duo- 
siu. Eik su kitais mano žentais į mišką tos paukštės gaudyti. 

Pelenius pasirąžo ir niurna: 

— Gal ir eisiu! 

Rytą kiti žentai anksti atsikelia ir skuba į mišką gaudyti baltaplunks- 
nės. O Pelenius tyso sau lovoje. Pati neiškenčia ir jį žadina: 

— Kelkis! Kiti jau seniai miške, gal ir paukštę sugavo, o tu vis dar 
drybsai. 

Pelenius nusižiovauja: 

— Kaip kas moka, taip šoka! 

Galop atsikelia, papusryčiauja, pasiima paviržio į kelią ir eina miš- 
kan paukštės ieškoti. Klaidžioja šen, klaidžioja ten, o paukštės niekur 
nematyti. 

Staiga žiūri — priešais ateina žilas seneliukas. Tas seneliukas prašo: 

— Būk geras, duok man valgyti! Jau trečia diena nė kąsnelio burnoj 
neturėjau. 

Pelenius ne koks šykštuolis, duoda seneliui krepšį ir sako: 

— Imk, seneli, šveisk į sveikatą! 

Seneliukas atsikanda duonos ir klausia: 

— Kur tu su tokiu dideliu krepšiu eini? 

Pelenius jam sako: 

— Ogi baltaplunksnės paukštės gaudyti. Karalius tos paukštės labai 
įsigeidė. Mano svainiai jau anksčiau išėjo jos gaudyti. Gal ir pagavo, 
aš tik veltui čia klajoju. 

5eneliukas ramina Pelenių: 

— Be manes jie vis tiek tos paukštės nesugaus. Susirink trupinius ir 
pažerk juos pamiškėj. Ten ir atskris ta baltaplunksnė su kitais paukš- 
čiais palesti. Tada ir sugauk ją. O jei kada vėliau reikės mano pagal- 
bos, ateik čia ir tris kartus šūktelėk: „Ei, miško seni!“ Aš išgirsiu ir at- 
eisiu. 

Pelenius padėkoja žilam seneliukui ir tuoj padaro, kaip sakyta. Ne- 
trukus paukščiai suskrenda lesti. Pelenius sugauna baltaplunksnę ir ei- 
ana prie Kelio laukti svainių. Atsisėda, atsiriša krepšį ir valgo. Laukia 
laukia, bet jų kaip nėra, taip nėra. Tik vėlai vakare išlenda jie iš miš- 
Ko pikti ir nuvargę. 

Pamatę Pelenių, svainiai šaiposi: 

— Na ir tinginys! Ko čia murksai ir neieškai paukštės. Mes visai nu- 
siplūkėm beieškodami. 

Pelenius atkerta: 

— Negi aš bastysiuos be jokio darbo po miškus? Paukštė jau seniai 
mano krepšy tupi! 

— Verčiau neaušink burnos! 

— Pažiūrėkit, jei netikit! — Pelenius atriša krepšį ir parodo paukštę. 

— Kas galėjo patikėti, kad jis sugaus paukštę! — stebisi svainiai. 

Vyriausias sako: 

— Ką tu su ta paukšte veiksi! Verčiau parduok ją mums! Brangiai 
sumokėsim. 

Pelenius tinka: 

— Ką gi, parduosiu. 

— Sakyk, ko nori už tą paukštę? | 

— Nieko kito, tik atkirsk mažojo piršto galelį, didumo sulig miežio 
grūdu. | 

Vyriausias svainis galvoja sau: „Truputį skaudės. Bet už tai paukštė 
bus mano, ir karalius duos už ją daug aukso. Atiduosiu piršto galelį.“ 

Ir nusikerta piršto galelį. Pelenius įsikiša jį kišenėn ir atiduoda paukš- 
tę. Vyriausias Svainis nuneša paukštę karaliui ir gauna daug pinigų. 

Kitą dieną karalius savo žentams sako: | 

— Gerai, kad sugavot paukštę. Bet jei parvesit man iš miško puikų 
eržilą, tai jums tikrai karališkai atsilyginsiu. Gaudė jį šimtai stipruolių, 
bet niekas iki šiol nesugavo. Taigi negaiškit. 

Kitą dieną karaliaus žentai jau nuo pat ryto miške. O Pelenius tyzo 
sau lovoj, lyg eržilas jam visai nerūpėtų. Pagaliau pati jį subara: 

— Kelkis ir eik į mišką! Jie vakar paukštę sugavo, o tu grįžai tuščiom 
rankom. Pabandyk šiandien bent eržilą sugauti! 

Pelenius neskuba. Pagaliau dūlina į mišką, prisidėjęs pilną krepšį val- 
gio. Atėjęs į tą vietą, kur buvo sutikęs žilą senį, šūkteli: 

— Ei, miško seni! 

Išeina iš miško žilas senis ir klausia: 

— Na, ko šiandien ieškai? 

Pelenius prašo: 

— Gal man ir šįsyk padėsi? Karalius įsigeidė puikaus eržilo. 

— Sugauti eržilą visai lengva. Še kamanėles ir paėjėk link pamiškės, 
kur arkliai ganosi. Užmesk jas pačiam pirmajam ant galvos, tai ir bus 
eržilas, kurio ieškai. 

Pelenius ir daro, kaip sakyta — užmeta kamanėles pirmam arkliui ant 
galvos. Ir stebuklas: prieš jį puikus eržilas su paauksuotu balnu. Pele- 
nius sėda ant žirgo ir nujoja į tą vietą, kur vakar buvo sutikęs svai- 
nius. Tenai sustoja, pririša žirgą prie medžio, o pats atsisėda valgyti. 
Tuo tarpu sugrįžta iš miško svainiai. 

Ir ima Pelenių barti: 


— Kaip tau ne gėda! Sėdi sau ir valgai. O eržilo kas ieškos! Tau nė 
motais, kad kiti vargsta. O dabar jau laikas eiti namo. 

Pelenius atkerta: 

— Aš irgi eisiu. 

Pasiima krepšį, nueina prie eržilo, įšoka į balną ir pasiveja svainius. 

O šie stebisi: 

— Kur sugavai tą eržilą? 

— Kas ieško, tas randa! — atrėžia Pelenius. 

— Mes taip pat ieškojom, bet nieko neradom. 

— Matyt, prastai ieškojot! — nusijuokia Pelenius. 

Svainiai ima jį kalbinti: 

— Parduok mums tą eržilą! 

— Ką gi, parduosiu. 

— O ko norėtum? 

— Duok žiedą su antspaudu! 

Vidurinysis svainis siūlo daug pinigų, bet Pelenius nė nekalba. Duok 
jam žiedą, ir gana. Ką svainis darys — atiduoda žiedą. Dabar eržilas jau 
viduriniojo svainio. Tasai nuveda eržilą į karaliaus arklides. Karalius 
pagiria žentą ir sumoka jam daug aukso. 

Kitą dieną karalius žentams sako: 

— Miške siautėja labai didelis lokys. Kas tą lokį nudės ir atgabens 
čia jo kailį, tam duosiu kapšą aukso. Dabar, ženteliai, parodykit, kad 
jūs tikri vyrai — eikit medžioti to Žvėries! 

Rytą karaliaus žentai jau miške. Tik Pelenius neskuba. Miega sau 
ilgiausiai. Pagaliau išsiruošia ir jis. Įžengia į girią ir šūkteli: 

— Ei, miško seni! 

Senis jau ir čia. Pamatęs Pelenių, klausia: 

— Ar atėjai lokio medžioti? 

Pelenius sako: 

— Lokio. Tik nežinau, kur jis. 

Senis jam ir sako: 

— Dabar dar anksti. Reikia palaukti. Lokys bastosi po mišką, ir taip 
lengvai jo neužtiksi. Bet per pietus jis lenda į tankmę pailsėti. Tada ir 
reikia jį nudėti. Prisėlink prie krūmo, smeik iešmą į snukį ir šok į šalį. 
Lokys liuoktels iš krūmo, o tu —į krūmą. Daugiau nieko nė nereikės. 
Zvėris tuoj nudvės, o tu tada išeik iš krūmo, nunerk jam kailį ir nunešk 
karaliui. 

Pelenius ir daro, kaip sakyta. Patykoja lokio, nudeda jį ir nuneria 
kailį. Nueina su lokena prie kelio ir valgo. 

Laukia laukia, pagaliau ir svainiai beateiną. Atėję šaiposi: 

— Na, ar nudėjai lokį, kad jau valgai? 

Pelenius atkerta:; 

— Žinoma, nudėjau! 

Svainiai netiki, bet Pelenius parodo lokeną. 

Tie kad puls prašyti: 

— Parduok tą kailį mums! 

— Gerai, parduosiu. 

— O kiek nori? 

— Labai mažai. Tegu pirkėjas persidurs ausis. Daugiau man nieko 
nereikia, 

Jaunesnysis svainis ginčijasi: 

— Mesk tuos kvailus juokus! Kokia tau nauda, kad aš ausis susibady- 
siu! Verčiau imk pinigų, tai bent šį tą turėsi! 

Pelenius nenusileidžia: 

E Ausys tavo, o lokena mano! Daryk, kaip išmanai! 


Jaunesniajam svainiui lokena labai rūpi, ką darys — duoda perdurti 
sau ausis. Nueina paskui su lokena pas karalių ir gauna žadėtąjį auksą. 


Netrukus karalius pakelia didelę puotą. Sukviečia visų šalių valdovus, 
savo žentus, tik Peleniaus nekviečia. Girdi, kam čia jo reikia! Kiti grįžo 
iš miško su laimikiu, o jis parėjo be nieko! 

Liūdnas Pelenius klajoja puotos dieną po mišką. Žiūri — žilas sene- 
liukas. 

Tas ir klausia: 

— Kas tau, sūneli? Ko toks nusiminęs? 

Pelenius skundžiasi: 

— Sugavau tuos žvėris ir paukštę, bet pardaviau svainiams, ir dabar 
karalius juos tik ir temyli. O manęs net į puotą nepakvietė. Ir kaip čia 
neliūdėsi! 

Seneliukas ramina Pelenių: 

— Niekis] Į puotą pateksi. Še tau žirnelį! Suvalgyk ir pavirsi bet ko- 
kiu padaru, tada galėsi eiti, kur tik sumanysi. 

Pelenius padėkoja seneliukui, paima žirnelį ir eina sau. Namie su- 
valgo tą žirnelį, pasiverčia blusa ir, niekam nematant, įlenda į puotos 
salę. Girdi, kaip svainiai svečiams giriasi, jog vienas nugalavęs lokį, 
kitas sugavęs nuostabų eržilą, o trečias paukštę. Grįžta vėl į savo kam- 
barį, apsirengia puikiais drabužiais ir eina į puotą. 

Svečiai net akis išverčia, išvydę nekviestą svečią, o Pelenius svai- 
niams sako: 

— Aš atidaviau jums tuos žvėris ir paukštę. O kad taip giriatės, tai 
pasakysiu visiems teisybę: aš vienas sugavau tuos žvėris. 

Svainiai šaukia: 

— Jis meluoja! 

Ir liepia sargybiniams įmesti Pelenių į kalėjimą. 

40 Pelenius išsitraukia iš kišenės piršto galelį ir žiedą. 

-— Štai šitie daiktai — sako, — parodys, kas iš mūsų meluoja. Juos 
davė man Svainiai už tai, kad jiems perleidau paukštę ir eržilą. O tre- 
čias gavo iš manęs lokeną. Už tą lokeną turėjo persidurti ausis. 

Dabar jau svainiai nedrįsta nė žodžio tarti. Susigėdę net iš puotos 
pabėgo. 

O išmintingasis Pelenius liko rūmuose ir po karaliaus mirties ėmė val- 
dyti karalystę. Gal Pelenius dar ir šiandien gyvas ir laimingai gyvena. 


Nira 


VO 


D 
Neo 


> 
JA 


Š 


—DĖ 


m 
L 


(S 


NS 


SNS TAS a 
2 f * a S Nat N N- 5 , a 
A NV Ai "> a 
M NN m 


GRYBŲ KARALIUS 


Eina kartą grybautojai per mišką. Randa didelį grybą. Tuoj ir išrauna. 
Ogi žiūri — po grybu senelis, mažas kaip pirštas, o barzda ilgiausia. 
Senelis bėgt. Grybautojai vytis. Nutveria ir klausia, kas jis toks. 

Nykštukas sako: 

— Aš valdau šito miško grybų karalystę! 

Galvoja grybautojai, ką su tuo nykštuku daryti. Sumano dovanoti į; 
karaliui. Nuneša į rūmus ir dovanoja. Karalius sumoka grybautojams 
daug pinigų, o nykštuką uždaro į rūsį. Karalius nori pakelti didelę puo- 
tą ir visiems svečiams parodyti tą senelį, rastą girioje po grybu. 

Kartą išeina karaliaus sūnelis į kiemą pažaisti aukso kamuolėliu. Ne- 
tyčia įmeta kamuolėlį į rūsį — kaip tik ten, kur tas nykštukas sėdi. Nyki- 
tukas nutveria kamuolėlį ir rodo jį per langą berniukui. 

Berniukas šaukia: 

— Atiduok man kamuolėlį! 

Nykštukas sako: 

— Gausi, kai pas mane ateisi! 

Berniukas klausia: 

— O kaip man pas tave ateiti? Juk durys užrakintos! 

Mažasis senelis vaiką pamoko: 

— Eik ir atsinešk iš kambario raktą! 

Berniukas nubėga į kambarį ir netrukus grįžta su raktu. Atrakina rū- 
sį ir įeina. Senelis atiduoda berniukui aukso kamuolėlį, o pats šmurkšt 
į lauką. Berniukas dar nė nemato, kad senelis jau lauke. Eina uždaryti 
durų. Dairosi — kurgi tas senelis. O senelio nei matyt, nei girdėt. Išsi- 
gąsta berniukas, užrakina rūsį ir greit nuneša raktą vėl į kambarį, bet 
niekam nė šnipšt, kad buvo rūsy ir netyčia išleido senelį. 

Ateina puotos diena, kada karalius žada visiems parodyti senelį nykš- 
tuką. Susirenka svečiai, suguža daugybė žmonių pažiūrėti to stebuklo 
neregėto. Valdovas liepia tarnui atnešti iš rūsio nykštuką. Tarnas išei- 
na, bet netrukus grįžta ir pakužda karaliui į ausi, kad mažasis senelis 
dingęs. 

Karalius netiki. Eina pats pažiūrėti. Bet ko nėra, to ir nerasi. Karalius 
paskelbia svečiams, kad nykštukas dingęs, o pats nežino, ką ir begal- 
voti. Veikiausiai mažasis senelis aptikęs pelės olą ir pasprukęs. Svečiai 

Prabėga daug metų. Karalaitis jau vyras. Kartą užeina per pietus kal- 
ba apie nykštuką. Karalaitis ima ir papasakoja tėvui, kaip kadai įmetęs 
į rūsį aukso kamuolėlį, kaip ėjęs jo paimti ir nykštuką netyčia išleidęs. 

Karalius baisiai supyksta ir liepia sūnui palikti jo rūmus ir karalystę. 
Motina maldauja tėvą pasigailėti sūnaus, bet tas nė klausyti nenori. 
Išprašo karalienė sūnui tik palydovą — karaliaus generolą. Ir iškeliauja 
karalaitis į platųjį pasaulį laimės ieškoti. 

Neilgai trukus juodu prieina mišką. Saulė kepinte kepina, ir karalai- 
tis ištrokšta, Ieško — bene ras kur atsigerti. Pagaliau aptinka šulinį. Bet 
tas šulinys gilus, nėr kaip vandens pasemti. 

Generolas sako karalaičiui: 

— Aš nuleisiu tave virve, ir dugne galėsi gerti, kiek tik nori. Paskui 
vėl ištrauksiu! 

Karalaitis sutinka. Šulinio dugne atsigeria ir troškulį numalšina. Da- 
bar generolas iš viršaus sako: ' 

— Duok žodį, kad nuo šiol tu būsi generolas, o aš karalaitis! Kitaip 
visą amžių galėsi tam šuliny tupėti. 

Ką vargšas karalaitis darys! Sutinka. 

Tada generolas ištraukia karalaitį iš šulinio. Ir keliauja abu toliau — 
į kitą karalystę. Nuėję į miestą, prašosi prieglobsčio ir darbo. Genero- 
las pasivadina karalaičiu, o karalaitis generolu. 

Karalius kviečia generolą į rūmus, o karalaitį paskiria žirgyno pri- 
žiurėtoju. Karalaitis turi Žiūrėti, kad arklininkai gerai ganytų ir saugo- 
tų arklius. 

Atsisėda kartą karalaitis miške ant akmens. Sėdi ir galvoja apie liūd- 
nas savo dienas. Staiga mato: priešais tas mažutis senelis, kurį kadaise 
iš rūsio išleido. : 

Senelis klausia: 

— Ko toks nusiminęs? 

Karalaitis sako: 

— O ko man džiaugtis. Išleidau tave iš rūsio, o karalius mane iš na- 
mų išvarė. Dabar generolas atėmė net mano vardą — dedasi pats kara- 
laičiu, o aš turiu čia arklius saugoti! 

— Neliūdėk! Pamatysi, kaip viskas į gera išeis! Eime šiandien pas 
mano vyriausiąją dukterį į svečius! 

Karalaitis stebisi: 

— O kas tu toks? 

Mažasis senelis sako: 

— Žmonės vadina mane grybų karalium. Mano karalystė — grybingi 
miškai. 

Grybų karalius nusiveda karalaitį pas savo vyriausiąją dukterį O 
vyriausioji duktė gyvena vario rūmuos. Visi daiktai tuose rūmuose gry- 
no vario. Karalaitis dairosi ir atsigėrėti negali. Grybų karaliaus duktė 
karalaitį vaišina visokiais gardumynais. Jaunikaitis nė nepajunta, kaip 
prašoka vakaras. 

Pagaliau grybų karalius susizgrimba: 

— Jau laikas grįžti. Bet svečiui reikia dovanos. Tegu kas atves va- 
rio žirgą! 

Netrukus žirgas jau muistosi prie vartų. Tą žirgą vos keturi vyrai nu- 
laiko. 

Grybų karalius karalaičiui sako: 

— Imk šitą žirgą — tai mano dovana! 

— O kaip man tą žirgą suvaldyti, jei keturi vyrai jį vos nulaiko? — 
klausia karalaitis. 

Grybų karalius atsiliepia: 

— Va ten keturi buteliai stiprybės vaistų. Išgerk juos! 

Karalaitis išgeria vaistus. Susyk pasijunta baisiai stiprus. Dabar žir- 
gas jau niekur neištrūks. 

Grybų karalius duoda jaunikaičiui varinę švilpynę ir sako: 

— Saugok šitą švilpynę! Jei pamesi, neteksi žirgo! O dabar apsitai- 
syk vario šarvais! Jie ten prie balno. 

Karalaitis apsitaiso vario šarvais, atsisveikina, užšoka ant žirgo ir 
grįžta į ganyklą. 

Kitą dieną sėdi karalaitis miške prie arklių. Žiūri: grybų karalius vėl 
čia. 

Grybų karalius vaikinui sako: 

— Eikim šiandien pas mano viduriniąją dukterį! 

Karalaitis užšoka ant dovanotojo žirgo ir nujoja pas grybų karaliaus 
viduriniąją dukterį. Vidurinioji duktė gyvena sidabro rūmuose. Tenai 
visi daiktai gryno sidabro. 

Vakarą karalaitis praleidžia labai linksmai. Pagaliau grybų karalius 
sako: 

— Metas grįžti. Bet pirmiau tegu kas atves sidabro žirgą! 

Netrukus prie vartų jau sidabro žirgas. Jį laiko aštuoni vyrai. O kaip 
tokį karalaitis suvaldys! Grybų karalius ir sako: 

— Eikš ir išgerk tuos aštuonis butelius stiprybės vaistų! Tada ir žir- 
gą suvaldyt galėsi. O žirgas — mano dovana! 

Karalaitis išgeria vaistus ir iškart pasijunta dar stipresnis — žirgas jau 
neištrūks niekur. Prie balno sidabro šarvai. Jais karalaitis apsitaiso, ir 
dabar lyg iš sidabro nulietas. 

Grybų karalius ištraukia iš kišenės sidabrinę švilpynę, duoda karalai- 
čiui ir sako: 

— Še ir gerai saugok! Jei pamesi, tai ir žirgo neteksi! 

Karalaitis atsisveikina, padėkoja ir parjoja į ganyklą. Sėdi kitą dieną 
vėl miške ant akmens. Ir vėl ateina grybų karalius. Kviečia pas jau- 
nėlę dukterį į svečius. 

Karalaitis eina. Grybų karaliaus jaunėlė duktė gyvena aukso rūmuo- 
se, kur visi daiktai gryno aukso. Karalaitis praleidžia vakarą labai links- 
mai. Pagaliau grybų karalius primena, kad jau laikas grįžti į ganyklą. 

Vėl grybų karalius paliepia: 

— Tegu atveda aukso žirgą! 

Žirgą veda dvylika vyrų. Ir tai vos išlaiko. 

Grybų karalius jaunikaičiui sako: 

— Dovanoju tau šitą žirgą. Štai ten yra dvylika butelių stiprybės 
vaistų. Išgerk juos ir žirgą suvaldysi! 

Karalaitis išgeria dvylika butelių stiprybės vaistų. Ir tuoj įzauna tiek 
jėgos, nors kalnus versk. Žirgas jau neištrūks. Prie balno aukso šarvai. 
Apsitaiso jais karalaitis ir žėri, žvilga lyg iš aukso nulietas. 

Grybų karalius dovanoja karalaičiui auksinę švilpynę. Paskui sako: 

— Dukrele, dovanok ir tu ką svečiui! Vis bus atminimas! 

Grybų karaliaus duktė dovanoja karalaičiui aukso kiaušinį. 

Karalaitis padėkoja, sėda ant aukso žirgo ir parjoja į ganyklą. 

Kitą dieną traukia karalaitis į miestą. Mato: karaliaus jaunėlė duktė 
eina iš rūmų, lieja ašaras ir balsu rauda. 

Karalaitis klausia: 

— Ko verki? 

Karalaitė skundžiasi: 

— O kaip man neverkti! Rytoj iškils iš jūros baisus slibinas ir nusi- 
neš mane. Jei manęs negaus, nusiaubs visą karalystę! 

Jaunikaitis guodžia karalaitę, kaip įmano. 

Kitą dieną palei krantą sustoja pulkas kareivių. Ir karalaitė atvažiuo- 
ja į pajūrį.-Visi laukia baisiojo slibino. 

Tuo tarpu karalaitis miške papučia varinę švilpynę. Tuoj pasirodo 
vario žirgas su vario šarvais prie balno. Karalaitis apsitaiso vario šar- 
vais, sėda ant žirgo ir lekia prie jūros. 

Baisusis slibinas kaip tik ropoja visom keturiom iš vandens. Išlipo 
į krantą ir klausia: 

— Kas išdrįs su manim kovoti? 

Niekas nedrįsta, tik vienas karalaitis atjoja vario žirgu tiesiai prie 
slibino. 

Slibinas klausia: 

— Ką ginsiį 

— Karalaitę ir save! 

Slibinas vėl klausia: 

— Ar kovosi raitas, ar pėsčias? 

Karalaitis atšauna: 

— Raitas. Juk tu toks pat keturkojis kaip ir mano žirgas! 

Slibinas mano gudrumu karalaitį nugalėsiąs. Pabėgėsiąs į šalį, o pas- 
kui staiga atsigręšiąs ir prarysiąs karalaitį su visu žirgu. Bet kur tau! 
Karalaitis kaipmat pasiveja slibiną. Vienu smūgiu nukerta galvą ir įme- 
ta slibiną į jūrą. | 

Paskui sėda ant vario žirgo ir atgal į mišką. Ir niekam nė žodžio, kad 
slibiną nugalėjo. 

Kitą dieną vėl traukia į miestą. Mato: jauniausioji karalaitė eina iš 
rūmų ir balsu rauda. 

Karalaitis klausia: 

— Kas nutiko? 

Karalaitė skundžiasi: 

— Rytoj išnirs iš jūros šešiagalvis slibinas ir nusineš mano vidurinią- 
ją seserį. O kad čia būtų tas raitelis, kuris mane išgelbėjo! Tai ir mano 
seserį išvaduotų. 

Karalaitis grįžta į mišką. Kitą rytą papučia sidabrinę švilpynę. Bere- 
gint pasirodo sidabro žirgas su sidabro šarvais prie balno. Karalaitis 
apsitaiso sidabro šarvais, šoka ant žirgo ir lekia į pajūrį. 

Karalaitė jau belaukianti baisiojo slibino. Staiga jūra suošia, ir iš van- 
dens išnyra šešiagalvis slibinas. Išlipa į krantą ir klausia, kas eis su juo 
galynėtis. Kareiviai iš baimės sprunka kas kur, tik karalaitis lekia si- 
dabro žirgu tiesiai prie šešiagalvio slibino. 

Slibinas šaukia: 

— Eikš, eikš! Tai bus skanūs pusryčiai! Laukiau vieno kąsnio, gau- 
siu du! 

Karalaitis lekia sidabro žirgu kaip vėjas. Slibinas pražioja nasrus. 
Jau, rodos, praris raitelį drauge su arkliu. Bet karalaičio kardas tik 
svyst, ir šešios slibino galvos kaipmat nulekia į jūrą. 

O karalaitis sėda ant sidabro žirgo ir nujoja į mišką. Miške paleidžia 
aIklį, o pats atsigula pailsėti. 


-— 

Kitą dieną vėl eina karalaitis į miestą. Mato: karalaitė balsu rauda. 

Karalaitis klausia: 

— Kas nutiko? 

Karalaitė bėdoja: 

— Rytoj išeis iš jūros slibinas su dvylika galvų ir nusineš mano 
vyHausiąją seserį. O kad čia būtų tas raitelis, kuris išgelbėjo mane ir 
mano viduriniąją seserį. Tai ir vyriausiąją išvaduotų. 

Pagailo jaunikaičiui karalaitės. Grįžta jis į mišką ir papučia auksinę 
švilpynę. Tuoj pasirodo aukso žirgas su aukso šarvais prie balno. Kara- 
laitis apsitaiso aukso šarvais, šoka ant žirgo ir rūkte nurūksta į pajūrį. 

Karalaitė jau tenai belaukianti slibino su dvylika galvų. Netrukus pa- 
sirodo pats karalius su pulku kareivių. Ir jam rūpi, kaip čia dukrą iš- 
gelbėjus. 

Staiga kas baisiai sušniokščia, jūra suputoja, pakyla didžiausios ban- 
gos, ir iš vandens išneria slibinas su dvylika galvų. Visi kareiviai iš- 
laksto iš baimės. Net ir karalius bėga kur toliau. O karalaitis ant aukso 
žirgo drąsiai joja prie slibino. 

Slibinas šaiposi: 

— Eikš, eikš! Tai bus skanūs pusryčiai! Laukiau vieno kąsnio, gau- 
siu du! 

Pražioja nasrus, jau praris karalaitį. 

O karalaitis už kardo ir nuritina šešias slibino galvas. Bet tas dar 
labiau įpyksta ir puola su karalaičiu galynėtis. Ir kad ims uodega 
švaistytis, net karalaičio žirgas piestu stoja ir atgal traukiasi. Pabaisa 
dar labiau įsismarkauja, ugnis kamuoliais iš nasrų tik virsta, tik virs- 
ta. Dabar karalaitis nieko negali slibinui padaryti, ir jėgų pristinga, 
nori mažumą atsikvėpti. 

Staiga mato: grybų karalius stovi prie didelio akmens ir jam šaukia: 

— Pramušk aukso kiaušinį! 

Karalaitis išsitraukia iš kišenės aukso kiaušinį. Pramuša, ir iš jo pa- 
sipila daugybė karių. Tie kad puls slibiną iš visų pusių. Ir nebežino 
slibinas, kur dėtis. Tuo tarpu karalaitis prišoka su aukso žirgu prie 
slibino ir vienu smūgiu nukerta šešias galvas. Slibinas jau nugaluotas. 

Karalaitis vėl išsitraukia kiaušinį. Akies mirksniu į jį sugarma visa 
kariuomenė, ir jos kaip nebūta. Karalaitis palieka slibiną ant kranto, 

o pats greitai joja į mišką. Nuvargęs griūva ant žemės ir užminga. 
Miega tris dienas ir tris naktis. 

Ketvirtos dienos rytą kažkas karalaitį žadina. Karalaitis pramerkia 
akis, žiūri — grybų karalius bestovįs. 

Grybų karalius jį tuoj ragina: 

— Kelkis ir jok į miestą! Ten tas apgavikas generolas sakosi esąs 
karalaitis ir nudėjęs visus tris slibinus. Reikalauja, kad karalius išleis- 
tų už jo jaunėlę dukterį. 

Karalaitis pašoka, išsitraukia varinę švilpynę, papučia. Vario žirgas 
jau čia. Greitai apsitaiso karalaitis vario šarvais ir lekia į miestą. Ge- 
nerolas kaip tik pas karalių. Pasakoja, kaip tuos slibinus nugalavęs. 
Tuo tarpu į karaliaus rūmų kiemą vario žirgu joja karalaitis. 

Karaliaus jaunėlė duktė pamato ir šūkteli: 

— Štai kur tikrasis mano gelbėtojas! | 

O karalaitis tik apgrežia žirgą ir rūkte nurūksta atgal į mišką. Miš- 
ke paleidžia vario žirgą, papučia sidabrinę švilpynę, sėda ant sidabro 
žirgo ir joja į karaliaus rūmus. 

Karaliaus vidurinioji duktė pamato ir tėvui šaukia: 

— Štai kur tikrasis mano gelbėtojas! 

O karalaitis tik apgręžia sidabro žirgą ir nurūksta į mišką. 

Miške papučia auksinę švilpynę. Aukso žirgas jau čia. Karalaitis 
užšoka ir kaip vėjas lekia į karaliaus rūmus. 

Karaliaus vyriausioji duktė pamato ir tėvui šaukia: 

— Štai kur tikrasis mano gelbėtojas! 

Karalaitis jau spruks atgal į mišką, bet į kiemą išeina karalius. Pa- 
kviečia jį į rūmus, klausia, ko norėtų už dukterų išgelbėjimą, ir pri- 
duria: 

— Čia vieši svetimo krašto karalaitis. Jis giriasi išgelbėjęs mano 
dukteris. O kai dukterys tave pamatė, tuoj atpažino, kad tu jų gelbė- 
tojas! 

Dabar karalaitis valdovui sako: 

— Tasai, kuris apsimeta karalaičiu, yra tik mano generolas. 


Karalius stebisi: 
— Tai tu karalaitis! Eikš, aš tau dosniai atsilyginsiu. Ir dar rinkis ma- 
no dukterį, kuri patinka! 

Karalaitis padėkoja valdovui ir sako: 

— Nieko man nereikia! — Ir joja sau į mišką. 

O karalius grįžta į rūmus ir išvaro apsišaukėlį generolą lauk. 

Karalaitis joja tiesiai pas tą grybų karaliaus dukterį, kuri jam aukso 
kiaušinį dovanojo. Atjojo ir ją į žmonas paėmė. 

Kur dingo tas grybų karalius, niekas nežino. O karalaitis su savo jau- 
na pačia gyveno aukso rūmuose laimingai ir gražiai. 


GUDRUOLĖ KARALAITĖ 


Vienas karalius turėjo labai gudrią dukterį. Su tokia nė nemėgink kal- 
bėti — visus nuginčija, visus suriečia į ragą. 

Ir karalius paskelbė: 

„savo dukterį išleisiu tik už to, kuris tikrai gudrus ir ją nuginčys!" 

Į karaliaus dvarą ėmė plaukti jaunikiai. Nė vienam jų nebuvo lemta 
gudriom kalbom karalaitę laimėti, o vis dėlto ilgainiui sugužėjo jų tiek 
daug, kad sunku buvo visus rūmuose sutalpinti. Vieni atvažiuodavo, kiti 
išvažiuodavo, o tokio gudruolio, kuris karalaitei burną užčiauptų, vis 
nepasitaikė. 

O kiek bėdos karalaitei su tais jaunikiais! Per juos nė žingsnio ženg- 
ti negali. O senajam karaliui net nakčia ramybės nėra: tik jaunikiai ir 
jaunikiai. 

Pagaliau karalius perpykęs paskelbė: 

„Kas karalaitei pasipirš, bet jos nenuginčys, bus nubaustas kaip ap- 
gavikas!" 

Nuo tos dienos jaunikiai garuote išgaravo. Jau ėjo kalbos, kad kara- 
laitė liksianti senmergė. 

Išgirdo kartą vienas vargšas, kad karalaitė eisianti tik už to, kas ją 
nuginčysiąs. Jaunikaitis ir sako sau: „Reikia pamėginti laimę. Jei pasi- 
seks, būsiu karaliaus žentas. Jei ne, ką gi — būsiu nubaustas!" 

Ir iškeliavo. Rado kely nudvėsusią varną. 

— Ir toks daiktas gali žmogui praversti! — tarė sau ir įsidėjo varną 
į maišą. 

Paėjo galą, žiūri — prieš jį ant Žemės sena rėčkelė. Vargšas ir sako: 

— Žinok dabar žmogus! Gali ir tokia rėčkelė praversti. Paimsiu! 

Įsibruko rėčkelę į maišą ir vėl keliauja. 

Randa statinės lanką. Irgi įsimeta į maišą. Paskui randa kuolelį. Ir 
tą į maišą. Pagaliau randa avino ragą. Ir ragas atsiduria maiše. 

Jau ir miesto bokštai dunkso, bet jaunikaitis užsuka į sodybą pernak- 
voti. Pasisako, kad einąs pas karalaitę pirštis. Žmonės ima juoktis ir 
klausia: | 

— Negi pats savo noru lendi į bėdą? 

Vargšas ir sako: 

— O kokia čia bėda! Liežuvį burnoje turiu. Mokėsiu karalaitei atsi- 
kirsti! 

Kitą rytą jaunikaitis anksti atsikelia ir skuba į miestą. Nudrožia tie- 
siai į karaliaus rūmus. Tarnai įleidžia ir klausia, ko jam reikia, 

Jaunikaitis sako: 

— Atėjau karalaitei pirštis! 

Karalaitės tarnas šaiposi: 

— Prasidės čia karalaitė su tokiu geltonsnapiu. Bent palauktum, kol 
ūsai žels, jei nori su karalaite kalbėti! 

O šis nė nemano nusileisti. Eik, girdi, ir pasakyk karalaitei, kad jau- 
nikis laukia. 

Tarnas nuėjo. Papasakojo, kad atėjęs karalaitei pirštis koks elgeta. 

Karalaitė tarė: 

— Jeigu jis atėjo vedžioti mane už nosies, tai nė kiek nesigailėsiu, 
kai tas akiplėša visa galva sutrumpės! 

Ir liepė elgetą į menę atvesti. 

Įžengia jaunikaitis ir sako: 

— Sveika, sužadėtine! Kokia šalta tavo ranka! 

Karalaitė sako: 

— Mano ranka tokia karšta, kad nors varną joje spirgink. 

Vargšas atrėžia: 

— Gerai! Tuoj pažiūrėsim, ar tikrai jau tokia karšta! 

Ir ištraukia iš maišo varną. 

Karalaitė išsisukinėja: 

— Galėtum pažiūrėti, bet riebalai išvarvės ant grindų! 

Vargšas ištraukia iš maišo rėčkelę ir sako: 

— Padėk šitą rėčkelę, tai riebalai ant grindų nevarvės! 

Karalaitė spiriasi: 

— Juk ji suskilus! Riebalai vis tiek varvės! 

Vargšas tuoj griebia lanką: 

— Suveržk rėčkele šituo lanku! 

Karalaitė ima lanką ir sako: 

— Didelis, nesuverš taip, kad plyšių nebūtų! 

Vargšas čiumpa kuolelį ir sako: 

— Jei didelis, įvarykim pleištą! 

Mato karalaitė, kad elgeta ne iš kelmo spirtas, ir klausia: 

— Sakyk, kodėl tavo kalba tokia sukta? 

Vargšas tuoj už rago ir sako: 

— Įvariau tave į ragą, o pažiūrėk — ragas taip pat suktas! 

Karalaitė nežino, kaip atsikirsti. Ką darys — reikia tekėti už vargšo. 

Vargšas vedė karalaitę ir tokias vestuves iškėlė, kokių niekas nėra 
mates. 

Ir sakyk dabar, žmogau, kad iš proto mažai naudos! 


DU MAIšAI 


Pasimirė kartą Žmogui pati ir paliko dukterį. Netrukus vyras vedė 
antrą kartą — paėmė našlę su dukteria. Vyro duktė buvo graži, o į žmo- 
nos dukrą niekas nė žiūrėt nežiūrėjo. Tas pačiai graužte graužė širdį. 
Ir ėmė ji vyro dukteriai krauti pačius sunkiausius čarbus. Net ir val- 
gyti mažiau davė. Manė gal nebus tokia graži. Bet kur tau — vyro duk- 
tė dar labiau gražėjo. 

O savo dukrelę lepino, liepdavo miegoti, kiek tik lenda, ir valgyti, 
kiek širdis geidžia. Manė sau — gal duktė pagražės. Bet toji kokia bjau- 
ri buvo, tokia ir liko. 

Seštadieniais šeimininko duktė turėdavo dirbti iki tamsos. Kiti jau ir 
į pirtį eina, o vargšė vis po namus triūsia. Tik visai nakčia, kai visi 
būdavo sugrįžę, galėdavo ir šeimininko duktė eiti praustis. 

„ Vieną vakarą šeimyna vėl pirty. Prieina prie pirties senas elgeta. Pra- 
šo leist jam išsivanoti. Bet niekas neatidaro seneliui durų. 

Seimyna grįžta iš pirties namo. Dabar jau šeimininko duktė eina praus- 
tis. Senelis vėl prašosi pirtin. Mergaitė ir įsileidžia. 

Pirty senelis sako: 

— Būk gera, pakylėk mane už barzdos ant plautų ir šmaukštelk . ke- 
liskart ražu per nugarą! 

Mergaitė gražiai paguldo senelį ant plautų ir išvanoja jam nugarą 
minkšta vantele. Po valandėlės senelis vėl prašo: 

— Paimk ledo gabalą ir ištrink man galvą! 

Mergaitė įpila į rėčkelę šilto vandens, paima muilo ir švariai išprau- 
sia seneliui galvą. 

Išeidamas iš pirties, senelis dovanoja mergaitei gražų baltą maišą ir 
sako: 

— Parėjus atrišk tą maišą! 

Pasakė ir dingo. Mergaitė dabar pati išsiprausė, pasiėmė maišą ir par- 
ėjo namo. Atrišo maišą ir mato: iš maišo iššoka trys balti vyrai ir klau- 
sia, kuo galėtų jai padėti. Iš pradžių mergaitė labai išsigando. Bet pas- 
kui pagalvojo: „O ką tie vyrai man padarys! Juk jie iš to maišo, kur 
senelis dovanojo!“ Tuoj tiems baltiems vyrams ir sako: 

— Aš išalkus. Atneškit ką valgyti! 

Vyrai išnyko, po kiek laiko vėl pasirodė. Kiekvienas atnešė vis kito- 
kį valgį. Mergaitė valgo ir džiaugiasi. Po vakarienės vyrai nuvalė sta- 
lą ir sulindo atgal į maišą. 

Bepigu dabar mergaitei! Gyvena kaip karalaitė. Tie trys balti vyrai 
nudirba jai visus darbus, atneša skaniausių valgių ir padaro viską, ko 
tik ji įsigeidžia. 

Bet ėmė ir sužinojo apie tai pamotė. Puolė klausinėti, iš kur poduk- 
ra tokius pagalbininkus gavusi. Ta ir papasakojo, kaip padėjusi elgetai 
seneliui nusiprausti ir kaip senelis jai už tai maišą dovanojęs. 

Pamotė nori, kad ir jos duktė toki maišą gautų. 

Ateina šeštadienis. Šisyk šeimininkė neleidžia dukters į pirtį su visais 
kitais. Liepia eiti vėliau ir sako: 

— Gal norės tas senelis ir šįvakar nusiprausti. Išvanok jį gerai! Gal 
ir tau tokį maišą dovanos. 

Seimyna grįžta iš pirties. O šeimininkės duktė strykt pastrykt viena 
į pirtį. Kely prieina prie jos tas pats senelis. Prašosi į pirtį. Mergina ir 
vedasi jį. 

Pirty senelis sako: 

— Miela dukrele, pakylėk mane už barzdos ant plautų! 

Pamotės duktė tik čiupt abiem rankom senelį už barzdos ir tempia 
ant plautų. O ant plautų senelis vėl prašo: 

— Paimk kokią pliauską ir išvanok man nugarą! 

Toji nutveria pliauską ir taip vanoja senelį, kad tam net kaulai 
braška. 

Pagaliau senelis vėl prašo: 

— Paimk dabar ledo gabalą ir ištrink man galvą! 

O ledo pamotės duktė neranda. Paima sniego. Trina seneliui galvą 
sniegu, kol vargšas pamėlsta ir ima drebėti it epušės lapas. 

Dabar senelis klausia: 

— O kaip tau, dukrele, atsilyginti? 

Pamotės duktė tuoj prašo: 

— Duok man tokį maišą, kaip mano suvestinei seseriai davei! 

Senelis davė jai maišą, Tik ne baltą, o juodą. 

Paskui senelis išėjo, o pamotės duktė net nesipraususi parbėgo na- 
mo. Parodė motinai ir tuoj atrišo. Iš maišo tik strykt trys juodi vyrai, 
ir kiekvieno rankoj lazda. Kad ims motiną ir dukterį tom lazdom va- 
noti. Tos klykia, kiek tik gali, o vyrai daužo sau, ir tiek. 

Išgirdo podukra, kad pamotė su dukteria klykia, ir išleido iš savo mai- 
šo baltus vyrus. Balti vyrai įvarė juoduosius atgal į maišą ir užrišo. Nuo 
to laiko nei pamotė, nei jos duktė prie to maišo nė kojos nekelia. 

Seimininko duktė netrukus ištekėjo ir gyveno labai laimingai. O šei- 
mininkės duktė liko senmergė. 

Ilgainiui abu maišai kažkur dingo, o kur — niekas nežino. 

GEGUTĖ 


Vienoje sodyboje gyveno dvi mergaitės: šeimininkės duktė ir poduk- 
ra. Šeimininkas mylėjo jas abi, o šeimininkė — tik savo dukterį, poduk- 
ros nė akyse nepakentė. 

Podukra buvo daili kaip ramunė ant kalvos, romi kaip balandis ir 
gera kaip angelas, o duktė bjauri kaip pelėda, pikta kaip aviganis šuo, 
tingi ir apsnūdus kaip meška. 

Pamotė našlaitę varė prie darbo nuo ankstyvo ryto ligi vėlaus va- 
karo ir slaptomis vylėsi tais darbais ją visai nugaluosianti. Bet podukra 
buvo paklusni ir visus darbus gerai ir greitai nudirbdavo. 

Duodavo ir savo dukteriai darbo. Bet tik dėl akių. Nueina ta tinginė 
kokį darbą dirbti, tai ne tiek dirba, kiek atsisėdus knapso. 

Vieną dieną siunčia šeimininkė abi dukteris parnešti vandens iš šuli- 
nio. Savo dukteriai duoda naščius ir kibirus, o našlaitei rėtį. 

Dukterys nueina prie šulinio. Viena semia kibirais, o kita rėčiu. 

Podukra skundžiasi: 

— Kaipgi aš parnešiu vandens rėčiu! 

Bet pasemia ir greitai neša rėtį namo. Ir stebuklas: vanduo neišbėga, 
lyg užšalęs būtų. Eina pamotė pažiūrėt, o rėtis sklidinas vandens. 

Tuo tarpu iš kibirų vanduo tik varva, tik varva. Pamotės duktė par- 
eina, o kibiruose jau nė lašelio. 

Seimininkė pyksta. Bet neprikibsi — podukra padarė, kas buvo liepta. 

Pamotė sugalvojo naują darbą. 

— Eikit prie upės skalbti! 

Savo dukteriai duoda švarias skaras, o podukrai darbinius marškinius 
ir maišus nuo grūdų. Mano sau: „Šįsyk pakelsiu podukrai gerą pirtį, tik- 
Iiausiai neišskalbs švariai nei marškinių, nei maišų!“ 

Mergaitės pradeda dirbti. Skalbia skalbia, ir ką pasakysi! — dukters 

Seimininkė tuoj bėga žiūrėt. Ogi podukros skalbiniai baltut baltutėliai. 
Nieko neprikiši. Nueina susiraukus — bene sugalvos dar kokį darbą, 
kad galėtų ant podukros tulžį išlieti. 

Siunčia į daržą lysvių ravėti. Bet nei parodo, nei žodžiu pamoko, kaip 
jas ravėti. Mano sau: duktė gudri, vis kaip nors nudirbs. O jei podukra 
padarys ką blogai, tai dar geriau — gaus pylos! 

Po kiek laiko bėga šeimininkė į daržą pažiūrėti. Net nustėrsta iš pyk- 
čio: podukra išravėjusi visas piktžoles, o daržoves palikusi gražiai aug- 
ti, dukters lysvėse kur ne kur koks stagaras styro, o visos daržovės 
lyg tyčia išrautos. 

Bet pyk nepykęs — kas padaryta, to jau nepataisysi! Savas vaikas, 
sava bėda! 

Podukros skaistūs skruostai ir malonus elgesys traukia jaunikius kaip 
medus. Kas ketvirtadienis vis nauji jaunikiai. Tik podukra kol kas nė 
į vieną nežiūri, dar ne laikas. Šeimininkė iš kailio neriasi, mėgina jau- 
nikius atgrasyti, juodina vargšelę jų akyse, bet tie vestų podukrą nors 
ir tuoj pat. 

Seimininkė perša savo dukterį. Tačiau jaunikiai jos nė matyti nenori 
ir dar šaiposi: 

— O ką su tokia baidykle darysi! Tegu sau murkso patvory. 

Seimininkė griežia dantį: „„Palaukit, palaukit, išblės tas podukros gro- 
žis! Pažiūrėsim, ar ir tada jaunikiai būriais plauks!" 

O ką daryti, kad tas grožis išblėstų? „(Ogi duosiu sunkaus darbo. 
Tegu mala grūdus!" — mano pamotė. 

Podukra dieną naktį suka girnas, o duktė tik grūdus pila. Vakare šei- 
mininkės duktė eina miegot, o podukra vis mala. 

Kitą vakarą atrita šeimininkė tris statines grūdų ir podukrai sako: 

— Kad iki ryto visus šituos grūdus sumaltum! 

Podukra išsigąsta: ar valios tiek daug nudirbti? Mala ir mala, kiek tik 
gali. Galop visai nusiplūkė ir atsisėdo kiek atsipūsti. 

Bet iš nuovargio akys merkiasi, ir našlaitė užsnūsta. Kiek pasnaudžia 
ii vėl bėga prie darbo. Dirba ir aimanuoja: ar suspėsianti iki ryto vis- 
ką sumalti? Staiga kur buvęs, kur nebuvęs išdygsta prieš ją žilas senis 
ir sako: 

— Nebijok, dukrele! Grūdų daug, bet niekis, iki ryto sumalsi. Ma- 
čiau tavo vargą ir atėjau padėti. Še, dėk į kišenę aukso kiaušinį. Sau- 
gok jį ir visados nešiokis, tai lengvai nudirbsi kiekvieną darbą! 

Senis įspaudžia podukrai į delną aukso kiaušinį. Mergaitė nori pa- 
dėkoti. Bet nespėja nė žodžio tarti, o senis jau dingęs. 

Mergaitė mano — bene bus susapnavusi. Bet aukso kiaušinis saujoj — 
taigi iš tiesų senio būta. Podukra paslepia kiaušinį giliai kišenėje ir šo- 
ka malti. Ir stebuklas! Girnos pačios sukasi. Mergaitei nė mažiausio 
vargo. Grūdai mąžta, o miltų krūva beregint auga. Netrukus jau visi 
grūdai sumalti. 

Darbas padarytas, ir podukra nuvargusi gula pailsėti. Miega taip kie- 
tai, kaip seniai nebuvo miegojusi. 

Rytą ateina į klėtį šeimininkė. | 

Podukra miega. Šeimininkė kad užriks: 

— Ak tu, nenaudėle! Tinginių panti! Tau tik miegoti! 

Ir pamato, kad darbas padarytas, miltai sumalti. Niekaip nesupranta, 
kaip čia toji podukra valiojo per naktį tiek grūdų sumalti. Apsisuka 
ir išeina lyg musę kandus. 

Dabar šeimininkė ima podukrą badu marinti. Mano sau: kuo mažiau 
valgys, tuo daugiau grožio praras. Bet kur tau: pamotė tik kokią duo- 
nos plutelę podukrai atkiša, o toji skaisti kaip saulė, ir tiek. O savo duk- 
Ią paikinte paikina, gardžiausiais kąsniais mitina, bet ta vis bjauresnė 
darosi. Niekas nebenori į ją nė žiūrėti, pamato ir iš tolo suka į šalį. 

Pagaliau šeimininkė sugalvoja, kaip podukra nusikratyti. Padeda 
į skrynią dvi riekes duonos su sviestu, paskui sako dukterims: 

— Padėjau jums į skrynią duonos su sviestu. Eikit ir pasiimkit! 

Mergaitės bėga į klėtį prie skrynios pasiimti duonos, o šeimininkė iš 
paskos. 

Duktė eina pirmoji ir pasirenka didesnę riekę. Netrukus jau ir po- 
dukra prie skrynios. Atvožia dangtį ir jau ims duoną. 

O šeimininkė tuoj prišoka, įverčia podukrą į skrynią, pokšt užtrenkia 
dangtį ir užrakina. 

— Tegu sau dabar valgo skrynioj! — nusikvatoja ir grįžta su dukte- 
Tia į kambarį. 

Tuo tarpu šeimininkas aria lauką. Namo pareina tik vakare. 

— Kur duktė? 

Pati atsako: 

— Nežinau. Gal kur išėjo. Sėsk greičiau valgyt neklausinėjęs. 

Seimininkė pataiso vakarienę, o šeimininkas nė kąsnio nuryt negali. 
Ant širdies lyg koks akmuo guli, o kodėl, nė pats nežino. Gal kad duk- 
ters namie nėra, o gal dar kas. Pakyla iš užstalės ir eina dukters ieškoti. 
Širdis nujaučia, kad pati padarius vargšelei ką negera. 

Pagaliau eina šeimininkas prie skrynios. Bet ir ten dukters neranda. 
Skrynioje tupi tiktai paukštelis, dar visai jaunas, be plunksnų. Eina ki- 
tur ieškoti. O dukters kaip nėra, taip nėra. 

Jau numano, kad pati tikrai bus jo dukteriai ką padarius. Vėl eina 
į skrynią pasižiūrėti. O paukštelis skrynioje jau pūkuotas, bet tupi ir nė 
krust. 

Parūpo tas paukštelis šeimininkui. Trečią dieną vėl eina pažiūrėti. 
Atvožia dangtį, ir iš skrynios purpteli gegutė. Nutūpus ant sijos užku- 
kuoja: 


„Kukū! Kukū! Tėvuži mano! 
Tau reikia aukso pinigų, 
Pamotei sunkių girnų, 

Sesei — vanago nagų. 
Kukū! Kukū!“ 


Pamotė išgirdo kukuojant ir kad ims gegutę vaikytis. Gegutė lekia 
atgal prie skrynios. Pamotė su pagaikščiu iš paskos. Bėgdama užkliūva 
už girnų. O girnos tiesiai ant sprando. 

Pamotė rėkt. Atbėga šeimininkas. Bet jau vėlu: girnos visai baigia 
pamotę į žemę suvaryti. 

Pamatė duktė ir bėga motinai pagelbėti. Bet kas gi čia! Vos tik pa- 
liečia girnas ir beregint virsta vanagų. Vanagas nutupia ant krosnies 
ir Žiūri, o pamotė jau visa į žemę sulindusi. Paskui tik purpt ir išlekia 

pro duris į mišką vaikytis mažų paukštelių. Išvydę vanagą, maži paukš- 
teliai tik čirškia, tik klega — piktas vanagas netoli, lėkit, saugokitės vi- 
si. Pikta buvo pamotės duktė, piktas ir vanagas. 

Paskui vanagą išskrenda į mišką ir gegutė. O juk tai podukra, skry- 
nioje virtusi gegute. Anksčiau vargšelė neturėjo savo namų, neturi jų 
ir dabar — skraido ir šen, ir ten, o savo lizdo taip ir nėra. Nuliūdusiems 
skelbia pavasarį, geriems žmonėms iškukuoja laimę, blogiems neiaimęe, 
o visiems našlaičiams žada ilgą amžių. 

Nusiminęs išeina šeimininkas arti. Aria aria ir staiga užkabina kokį 
kietą daiktą. Žiūri — ogi varinis puodas, pilnas auksinių! 

Artojas už to puodo ir namo. Ką gi, susyk turtuolis. Gyvena laimin- 
gai, džiaugiasi, nusikratęs bjauria pačia ir pikčiurna podukra. O savo 
dingusią dukrelę vis prisimena, parauda, pagailauja. 

Dabar gegutė kas mielą rytą atskrenda tėvo sodybon, nutūpus ant tvo- 
ros, jį pasveikina, o paskui iš miško visą dieną jam linksmai kukuoja. 

DUDELĖ ŠOKDINTOJA 


Kartą išginė piemenėlis gyvulius į pajūrį. Iš nuobodulio susisuko dū- 
delę, bet niekaip negali balso išpūsti. 

Iš kažin kur atsirado žilas senis ir klausia: 

— Ką čia darai? 

Piemuo jam sako: 

— Suku dūdelę, bet nėra balso, nors tu ką. 

Paėmė senis piemenuko dūdelę ir sako: 

— Še, verčiau tau savo dūdelę padovanosiu! 

Ir duoda piemeniui nedidukę gluosnio dūdelę. Tas padėkojo, 0 se- 
nis dingo iš akių. 

Piemenukas papūtė dūdelę. Vaje, kas gi čia dabar! Visi gyvuliai tik 
šoka, tik straksi. Šoka buliai ir karvės, šoka arkliai, šoka kiaulės ir 
avys. Kas tik išgirsta dūdelę grojant, tuoj ima šokti. Tik piemuo stovi 
sau ramiai. Pūtė piemenukas, kol pailso. Tada ir gyvuliai šokti liovėsi. 

Parginė piemenukas gyvulius, o pats nuėjo į pajūrį, atsisėdo ant ak- 
mens ir uždūdavo. Ir vėl stebuklas: jūra tik subangavo, ir visos žuvys 
kad ims šokti. Kol piemenukas pūtė, tol jos ir šoko. | 

Kartą atėjo pas piemenuką koks jaunas muzikantas ir pradėjo dūduo- 
ti. O pats giriasi: 

— Kaip aš groju, taip niekas daugiau nemoka. 

Grojo grojo, paskui sako piemenukui: 

— Ką čia aš be reikalo tau groju. Iš tavęs dūduotojas vis tiek ne- 
išeis! 

Piemuo išsitraukė dūdelę ir papūtė. Tik papūtė, tas muzikantas tuoj 
į padus. Šoka muzikantas, šoka gyvuliai, šoka ir paukščiai medžiuose. 
Juo ilgiau tas muzikantas šoka, juo aukščiau strykčioja. Net užduso 
vargšelis. Ėmė ir įsikibo į medį. Nieko negelbsti. Kiek besilaiko žmoge- 
lis medžio, kojos pačios šokinėja, ir gana. 

Neiškentė muzikantas ir prašo: 

— Būk geras, liaukis! Labai pavargau nuo to šokimo. Nė aš nemoku 
taip smagiai groti. 

Piemuo liovėsi pūtęs, o prašalaitis tik žiūri, kaip čia pasprukus. 

Dažnai šokdinami gyvuliai pradėjo blogti. Šeimininkui parūpo pasižiū- 
Tėti, kaip tas piemuo gano, kad gyvuliai vis blogsta ir blogsta. Pasislė- 
pė šeimininkas ir žiūri. Piemenukas gano sau kaip niekur nieko. Paskui 
ėmė ir uždūdavo. Šoka gyvuliai, šoka ir šeimininkas. Šoko, kol pavar- 
go. Baigėsi muzika, baigėsi ir šokimas. 

Vakare šeimininkas čiumpa piemenį į nagą. Liepia nė į rankas tos dū- 
delės neimti. Tik tada, sako, grok, kai bandos arti nebus. 

Netrukus šeimininkas pasipasakojo dvarponiui, kad jo piemuo moka 
šokdinti žmones ir gyvulius. 

Ponas netiki: 

— Niekus tauški! 

Piemenuko šeimininkas nenusileidžia: 

— Jei netiki, gali pats pažiūrėti! 

Dvarininkas sutiko ir sako: 

— Tuoj kelsiu didelę puotą. Reikės muzikanto. Atsiųsk man tą savo 
piemenį! Matysim, koks iš jo dūduotojas. 

Pasišaukė ponas piemenį į dvarą ir klausia: 

— Ar moki groti? 

Piemuo sako: 

— Moku. 

Ponas vėl klausia: 

— Ar teisybė, kad tu taip groji, jog visi norom nenorom šoka? 

— Groju. 

Niekaip netiki dvarponis ir sako: 

— Jei iš tiesų taip grosi, gausi pusę dvaro ir dar mano dukters 
ranką. 

Pašaukė piemenuką groti. O ko jis negros, jei šitiek pažadėta! 

Įeina piemenukas į rūmų salę ir bijo su vyžomis per grindis žengti. 
Ė, ką čia vaikščiosi: dūdelę prie lūpų ir užgrojo. 

Na ir prasidėjo! Ponios ir panelės tik trepsi, tik striksi. Ir ponai ne- 
atsilieka. Pašoko visi nuo krėslų ir trypia. Šoka vaikai, šoka ir seniai. 
O pastorius į krosnies kampą įsikibo, kad tik nepradėjus šokti. Negelbs- 
ti, kojos pačios kilnojasi. 

Pagaliau piemenukas atsikvėpė. Pastorius ir seniai dairosi, kur čia 
pasprukus, kad tos dūdelės negirdėtų ir šokti nereikėtų. O kurie liko, 
tuos piemenukas vėl ėmė šokdinti. Šokdino, kol batai nudrisko ir koji- 
nės pradilo. Šoko basi, kol puota pasibaigė. 

Eina piemuo atlygio prašyti. O dvarponis nė neketina vaikiui duk- 
ters ir pusės dvaro atiduoti. Siūlo porą tūkstančių rublių ir daugiau 
nieko. 

O svečiai piemenuką moko: 

— Neimk pono pinigų! Tegu duoda pusę dvaro ir dukterį, kad pa- 
žadėjo. 

Piemenukas padavė poną į teismą. 

Pašaukė teisėjai abudu — ir poną, ir piemenį. Ponas sakosi žadėjęs, 
ko piemuo prašo, bet kad tas ne taip grojęs, kaip tada gyrėsi. 

Teisėjas ir sako vaikiui: 

— Pagrok ir mums. Pasiklausysim, ar gerai moki groti! 

Penas ėmė šaukti: 

— Nereikia! Dieve gink! Aš negaliu jo grojimo pakęsti! 

"Feisėjai visai neklauso pono, liepia piemenukui pagroti. 

Vaikis ir užgrojo. Nors plyšk iš juoko! Ponas tik strapalioja, tik kvėp- 
čioja, vos orą gaudydamas, ir teisėjai kartu su juo. 

Teisėjai vos ant kojų bepastovi ir šaukia: 

— Vaikio teisybė. Jis taip groja, kad nori nenori šoksi. 

O piemenukas vis tiek groja. Žiū, ponas jau rėkia: 

— Teisėjai broliukai, atiduodu vaikiui pusę dvaro ir dukterį priedo, 
tegu tik liaujasi pūtęs tą savo dūdą! | 

Vos tik jis liovėsi groti, ir šokis pasibaigė. 

Dvarininkas negalėjo ilgiau spirtis — atidavė piemeniui dukterį už pa- 
čią ir kraičio pusę dvaro. 

Piemenukui viskas klostėsi ko puikiausiai. Gal ir dabar gyvena savo 
dvare ir visus šokdina. 


11275 


Lž 


ė 2——2 
aa 


BM — VAN SS = 
— 5 V D Ra Z5 / M f f "2 EAS 4 . | 4 J 
STT fa NN PC INAUEZASINŲ APG Už 


TRYS VĖJO MAZGAI 


Išsiruošė kartą Žvejai į Hijumą žvejoti. Pūtė palankus vėjas, ir salą 
vyrai priplaukė gana greitai. 

Prigaudė daug žuvies ir jau suskato namo plaukti. Nuplaukė gerą ga- 
lą, tik staiga jūroje pakilo smarkus vėjas ir atbloškė vyrus atgal į Hi- 
jumą. Vėjas vis pūtė ir pūtė, rodės, niekad nesiliaus. 

Vyrai išlipo į salą. Klaidžioja klaidžioja ir randa trobelę. O toje tro- 
belėje gyvena senis. 

Žvejai prašosi nakvynės. 

Senis klausia: 

— Iš kur jūs? Kur keliaujat? 

Žvejai sako: 

— Mes žvejai iš didžiosios žemės. Žvejojom čia prie salos, o kai no- 
rėjom plaukti namo, pakilo baisus vėjas ir atbloškė mus atgal. Vėjas 
vis dar nesiliauja, ir mes negalim grįžti. 

Senis sako: 

— Galėsiu jums padėti, jei žodžio laikysitės. 

Žvejai prižada: | 

— Gerai, laikysimės, tik padėk. 

Senis nukabina nuo vinies tricolę virvelę su trimis mazgais ir sako: 

— Dabar eikit prie valties. Kai valtį sutvarkysit, atmegzkit pirmąjį 
mazgą! Tuoj pakils palankus vėjas. Nė nepajusit, kai pusę kelio būsit 
nuplaukę. Pusiaukelėj atmegzkit antrąjį mazgą! O trečiąjį atmegzkit, iš- 
lipę į krantą. Tik šiukštu, kad neatmegztumėt trečiojo mazgo jūroj! 

Žvejai paima virvelę, padėkoja seniui, o anksti rytą eina prie jūros. 

Eidami žvejai kalbasi: 

— Ką mums padės ta virvelė su trim mazgais! 

O jauniausias žvejys nesutinka: 

— Senis labai išmintingas. Tikriausiai taip ir bus, kaip jis sako. 

Žvejai mano — pažiūrės, ar senis teisybę sakė. Sėda į valtį ir atmezga 
pirmąjį mazgą. 

Ir susyk papūtė stiprus vėjas, valtis tik skrodžia vandenį, net bangos 
putoja. 

Pusiaukelėj vyrai atmezga antrąjį mazgą. Valtis lekia dar greičiau. 

Netrukus žvejai išvysta gimtinės krantą. 

Jau tik pora varstų ligi kranto beliko, ir panūdo žvejai trečiąjį mazgą 
atmegzti. 

Jauniausias žvejys atkalbinėja: 

— Palaukit! Juk senis trečiąjį mazgą liepė ant kranto atmegzti. Dar 
kas atsitiks. 

Kiti Žvejai jo neklauso: 

— O kas čia atsitiks? Jau krantas netoli. 

Ir atmezgė trečiąjį mazgą. 

Umai pakilo smarkus vėjas ir ėmė nešti žvejus atgal į Hijumą. Vy- 
rai irkluoja įsiręžę, o krantas kaip tolsta, taip tolsta. 

Kone visą kelią vyrai atplaukė ir nė nepajuto, o likusių poros vars- 
tų niekaip įveikti negali. Ir tik vakarop į krantą parsigavo. Gailėjosi 
žvejai, nepaklausę išmintingojo senio žodžių, bet jau po laiko! 

KAIP SENIS 
MIRTIES LAUKĖ 


Gyveno kartą ūkininkas. Jo sūnūs buvo suaugę ir jau vedę. Vyriau- 
sias Sūnus su pačia laukia nesulaukia tos dienos, kada jiems tėvo ūkis 
atiteks. O tėvas dar stiprus ir nė nemano ūkio atsižadėti. 

Bet vis tiek kartą mirsiu, galvoja, ir ūkis liks sūnui. 

Nuėjo vieną dieną senis pas išminčių ir klausia, ar dar ilgai gyven- 
siąs. Išminčius pažiūrėjo į žmogų ir sako: 

— Dar tris kartus sučiaudėsi, o paskui mirsi. 

Eina liūdnas senis namo. Eina ir galvoja, kad tik nesučiaudėjus. 

Lyg tyčia tarpuvartėj užėjo čiaudulys. Ėmė žmogus ir sučiaudėjo. 

— Dieve mielas, tik du kartai beliko! — atsiduso senis. 

Kitą dieną išvažiavo senis į malūną. Malūne įtraukė į nosį dulkių. 
Ėmė ir vėl sučiaudėjo. 

— Ir daryk, žmogau, ką nori! Dar tik vienas kartelis! — atsiduso 
senis. 

Skuba senis iš malūno, kad neatsitiktų nelaimė. 

Tuo tarpu grūdai ir sumalti. Malūnininkas šaukia senį atsiimti mil- 
tų. Senis grįžta, užsimeta ant pečių maišą ir eina į kiemą. 


9. Vandenų šalis 129 


Vėl įtraukia į nosį dulkių. Ir — aiman! — žengdamas per kiemą, su- 
čiaudi. Tai jau trečias kartas. 

— Vaje, vaje! Dabar aš jau miręs! — atsidūsta senis. Meta miltus 
žemėn, o pats drimba šalia maišo. 

Malūnininko kiaulės randa kieme miltų maišą. Ne pro šalį paknai- 
sioti! 

Senis dirst ir dūsauja: 

— O, jūs nenaudėlės! Užkuičiau jums gerą pirtį, jei tik būčiau gy- 
vas! Džiaukitės, kad aš miręs ir negaliu jums nieko padaryti! 

Tuo tarpu išeina į kiemą malūnininkas. Žiūri — žmogus tyso šalia 
maišo, o kiaulės rausiasi po miltus. 

Stebisi malūnininkas ir klausia: 

— Ė, seni, ką gi čia darai? 

Senis jam ir sako: 

— O ką čia darysi! Aš miręs ir jau nieko negaliu daryti. Jei būčiau 
gyvas, tai bent kiaules nuginčiau. Būk geras, nuvaryk tas bjaurybes! 

Malūnininkas atsistebėti negali. 

— Štai kaip! Tai tu miręs! Gaila, gaila! , 

Paima malūnininkas botagą, nuveja kiaules, bet čiaukšteli ir seniui 
per nugarą. 

Ajai! Senis tik strykt ir sako malūnininkui: 

— Ačiū, ačiū tau, žmogau, kad prikėlei mane iš mirusių! Jei ne tu, 
taip ir būčiau į aną pasaulį nukeliavęs. 

Įsivertė senis maišą į vežimą ir važiuoja namo. Dabar apie mirtį nė 
girdėti nenori. 

KVAILIO BĖDOS 


Viena moteriškė mokė sūnų, kad viską darytų, Kaip ji sako. 

Siunčia kaita motina sūnų pas kaimyną rėčio. Kaimynas kaip tik 
vėto žirnius. Berniukas sako: 

— Oho! Kiek daug žirnių! 

Seimininkas vaikėzą čiupo už sprando ir įkrėtė jam į kailį. Vaikas 
parbėgo namo ir skundžiasi: 

— Negavau rėčio. Gavau tik į kailį! 

Motina klausia: 

— O kodėl gavai į kailį? 

— Kaimynas vėtė žirnius, o aš pasakiau: „Kiek daug žirnių!“ Šei- 
mininkas nutvėrė mane ir kad ims mušti! 

Motina sūnų moko: 

— Kvailas tu vaikas! Reikėjo sakyti: „Dieve duok ir daugiau žir- 
nių!" 

Siunčia motina sūnų pas kitą kaimyną rėčio. O ten lyg tyčia gais- 
ras. Berniukas pribėga prie degančios trobos ir sako: 

— Duok dieve ir daugiau ugnelės! 

Žmonės berniuką už sprando ir apskalbė jam šonus. Parėjes ber- 
niukas skundžiasi rėčio negavęs. 

Motina klausia: 

— O kodėl rėčio negavai? 

— Kaimyno troba degė. Aš priėjau ir sakau: „Duok dieve ir dau- 
giau ugnelės!" Ir gavau ne rėtį, o pylos! 

Motina sūnų moko: 

— Kvailas tu vaikas! Kodėl taip sakei? Reikėjo paimti kibirą ir šliūkš- 
telėti į ugnį vandens! 

Siunčia motina sūnų pas trečią kaimyną rėčio. Berniukas nubėga 
į kaimyno kiemą ir mato: moterys prie šulinio skalbia. | 

Nieko nelaukęs, už kibiro, šliūkšt ir aplieja moteris. Moterys su- 
pyksta, nutveria berniuką ir vargšą gerai prilupa. 

Grįžęs berniukas skundžiasi rėčio negavęs. 

Motina vėl klausia, — kodėl. 

Sūnus sako: 

— Nuėjau pas kaimyną. O ten moterys prie šulinio skalbia. Aš pa- 
emiau kibirą vandens ir šliūkštelėjau joms ant galvų. Na ir gavau per 
sprandą! 

Motina sūnų vėl moko: 

— Koks tu nevykėlis! Reikėjo prikišti ausį ir paklausyti, ką jos ten 
šneka! 

Vėl motina siunčia sūnų rėčio. Berniukas eina keliu ir mato: du šu- 
nys kandžiojasi ir urzgia. Ką gi, pasilenkia ir prikiša ausį paklausyti. 
O tie kad puolė ir jį apdraskė. 

Grižta vaikas visas sukandžiotas. 

Pamačiusi apdraskytą sūnų, motina klausia, kas nutiko. Sūnus sako: 

— Einu aš keliu ir matau: du šunys kandžiojasi ir urzgia. Aš priki- 
šau ausį paklausyt. O jie mane sukandžiojo. | 

Motina moko sūnų: 

— Mulkis tu, daugiau nieko! Kam kišai galvą prie šunų. Jei matei, 
kad šunys kandžiojasi, reikėjo čiupt lazdą ir mušti juos. 

Motina aprišo sūnui galvą, o sūnus pažadėjo kitą kartą griebtis laz- 
dos. 

Netrukus motina vėl išsiuntė sūnų rėčio. 

Eina berniukas ir mato: du ponai pakelėj šnekučiuoja. Berniukas už 
lazdos ir jau puls ponus. O tie kad šoks prie jo, atėmė lazdą ir skau- 
džiai išvanojo vargšą. 

Vėl grįžta berniukas be rėčio. 

Motina klausia, kur rėtis. 

Sūnus sako: 

— Pakelėj šnekučiavo du ponai. Aš susiieškojau lazdą ir norėjau juos 
mušti. Bet jie pagriebė mano lazdą ir mane patį išvanojo! 

Motina sūnų moko: 

— Ak tu, neišmanėli! Jei sutikai ponus, reikėjo prieiti, nuolankiai 
pabučiuoti jiems ranką ir paprašyti pinigų! 

Sūnus pažadėjo kitą kartą būti išmintingesnis. Vėl eina pas kaimynus 
Tėčio. 

Žiūri — prie kelio sėdi elgeta ir meldžiasi. 

Berniukas priėjo, pabučiavo elgetai ranką ir prašo pinigų. Bet elge- 
ta už lazdos ir kad tvos berniukui per strėnas. 

Ir vėl pareina berniukas be rėčio. Skundžiasi motinai: 

— Priėjau prie elgetos, nuolankiai pabučiavau ranką ir paprašiau pi- 
nigų, bet tik mušt gavau! 

Motina sūnų piktai subara: 

— Koks man iš tavęs pagalbininkas! Vis darai kitaip, negu reikėtų. 
Verčiau pati eisiu rėčio. 

Ir išėjo motina pas kaimyną, o sūnaus niekur daugiau nebesiunti- 
nėjo. 

KAIP VYRAS 
PAČIĄ PAVADAVO 


Gyveno kartą toks vyras, kuris, būdavo, vis niurzga savo pačiai: 

— Aš kasdien lauke sunkiai dirbu, o tu slampinėji namie iš vieno 
kampo į kitą ir nežinai, kur iš nuobodulio dėtis. Tik gyvenk ir norėk! 

O pati jam sako: 

— Jei manai, kad mano duona lengvesnė, imkim ir bent dienai pasi- 
keiskim: aš eisiu vietoj tavęs į lauką, o tu ruoškis po namus! Tada ma- 
tysim. 

Vyras sutinka: 

— Rytoj aš liksiu namie, o tu eik į pagirį šienauti! 

Buvo kaip tik šeštadienis. Pati eina į pagirį šienauti, 0 vyras lieka 
namie. 

Išeidama pati moko vyrą: 

— Kai šešėlis bus dviejų žingsnių, grįšiu pietų. Šiandien šeštadienis, 
todėl išvirk pietums košės ir sumušk šviežio sviesto! Neužmiršk kar- 
vės! Išgink ją į pievą! 

Vyras tik juokiasi: 

— Žinau ir pats. Viską sutvarkysiu, gali nesirūpinti! 


134 


Pati išeina į pagiri, o vyras užsidega pypkę ir galvoja: „Košę reikia 
iš anksto uždėti ant ugnies.“ Susiieško puodą, švariai išmazgoja ir pri- 
pila vandens. O pypkė lyg tyčia gęsta ir gęsta. Vyras atsisėda, užside- 
ga pypkę ir vėl griebiasi darbo. Nepašykšti malkų, kad košė ant kait- 
rios ugnies greičiau išvirtų. Košė tikrai netrukus ima virti. Vyras stovi 
ir maišo, kad neprisviltų. 

O karvę vyras visai pamiršo. Toji net mykia — ėsti nori. 

Vyras galvoja sau: „Išginsiu karvę, tai košė prisvils. Reikia užpilti 
vandens ir viralą truputį atskiesti.“ 

Eina vyras parsinešti iš šulinio vandens. Parsineša, šliūkšteli į puodą. 
Bet perpila per kraštą ir užgesina ugnį. Mėgina vėl uždegti, o šlapios 
malkos niekaip nedega. Tuo tarpu karvė mykia ir mykia. Vyras šaukia: 

— Palauk! Tuoj ateinu. Pirmiau puodą užkaisiu. 

Bet šlapios malkos nedega, ir vyras turi parsinešti sausų. Pagaliau ug- 
nis vėl pieška. Bet vėl ta karvė mykia. Dabar jau bėgs pas karvę! At- 
eina prie tvarto ir galvoja: „Kol karvę ginsiu, gali košė prisvilti arba 
ugnis užgesti. Geriau paliksiu karvę kur prie namų. Šit prie rūsio kiek 
žolės. Tegu sau ėda! Bet dar įbris kur į javus, kol virsiu košę. Reikia 
pririšti.“ 

Eina vyras prie rūsio ir ten pririša karvę, o pats grįžta į trobą toliau 
virti košės. Staiga prisimena, kad sviestas dar nemuštas. Tuoj į kama- 
rą, išsineša muštuvį su grietine ir muša sviestą. Muša muša ir baisiai 
ištrokšta. Eina į kamarą, kur stovi statinaitė giros. 

Skubėdamas pamiršo duris uždaryti. O po kiemą kiaulė su septy- 
niais paršiukais vaikštinėja. Žiūri — trobos durys atidarytos. Galvoja 
sau: „Eisiu pažiūrėti, kas ten gero.“ , 

Tuoj ir drožia pro duris, o visi paršiukai iš paskos. 

Vyras pilasi iš statinaitės giros ir staiga mato — kiaulė su paršiukais 
eina į trobą. O ten ant grindų mušiuvis su grietine. Vyras strimaga!- 
viais į trobą vyti kiaulės laukan. Užmiršta net statinaitę vole užkimšti. 

Įlekia vyras į trobą, o ten kiaulė, muštuvį apvertusi, grietinę išlieju- 
si, tapnoja po aslą su paršiukais. Vyras už pagaikščio II kad trenks 
kiaulei. Ta ir pakratė kojas. Vyras supyko, išvijo iš trobos paršiukųs, o 
kiaulę į kiemą ištempė. 

Tik dabar topt vyrui, kad giros statinaitė liko neužkimšta. Bėga į ka- 
marą pažiūrėti. Statinaitė tuščia, o gira ištekėjusi ant grindų. Ką dabar 
daryti; 

Eina, ieško, bene ras grietinės sviestui mušti. Pasidairo ir randa. Ima 
vėl mušti sviestą. Staiga dingt į galvą, kad tuščia giros statinaitė kama- 
roj gali perdžiūti. Reikia vandens pripilti. Eina į šulinį vandens pasi- 
semti ir pasiima muštuvį, kad vėl kas neatsitiktų. Pasistato prie šulinio 
ir jau sems vandenį. Bet netyčia kibiru užkliudo, ir muštuvis pliumpt 
į šulinį. Ką daryti? Grietinės iš šulinio neišgriebsi! Kaip dabar sviestą 
mušti 

Ir košė parūpo. Įpila vyras į statinaitę vandens ir bėga pažiūrėti ko- 
šės. Ogi visa troba trenkia svilėsiais. Košė net suskrudusi. Bet vyras 
nenusimena — ne tiek kvapas, kiek skonis svarbu. Paragauja košės. Bet 
iš kur imti košei sviesto? Negi pati neturi kur paslėpus? Gal iš bėdos 
ir senas sviestas tiktų. Tik reikia paieškoti. 

Eina vyras į kamarą. Ieško ieško, neranda. Gal nukišus kokį puodelį 
į statinę? Vyras persisveria per statinės kraštą iki pat juosmens. Giai- 
bo graibo — bene ras sviesto. Bet vėl bėda — ir pats šlumšt stačia galva 
į statinę. O ten miltų būta. Kapstosi, kapanojasi ir niekaip negali iš sta- 
tinės išlipti. Nosis pilna miltų, čiaudi vargšas, prunkščia ir nežino, kaip 
išsigelbėti. 

Pareina pietų pati. Ieško vyro. O vyro niekur nematyti. Tik negyva 
kiaulė tyso kieme. Ant grindų telkšo grietinės klanas. Žiūri — ir karvė 
prie rūsio koją lūžus. Košė puode visai susvilus. O vyro nei matyt, nei 
girdėt. Eina galop į kamarą. Tenai randa vyrą miltų statinėj. Šeiminin- 
kė padeda vyrui išsikepurnėti iš statinės ir nupurto nuo jo miltus. 

Ganėjo moteriškei proto, ir ji nebarė vyro už toki šeimininkavimą. 
Apėjo visą trobą ir išvirė naujos košės, o paskui abu pavalgė ir sulau- 
kė vakaro. 

Nuo tos dienos vyras niekada neprikaišiojo pačiai, kad jos duona 
lengvesnė. 


Ernstas Petersonas-Siargava 


KAIP LAPĖ IŠGELBĖJO 
SENĮ NUO LOKIO 


Kartą užėjo labai šalta žiema, ir miško žvėrys iš bado nežinojo, kur 
pasidėti. Jie dažnai atsliūkindavo ir į kokią sodybą, bet, nieko nepešę, 
cimpindavo atgal. Mat gyvuliai stovėjo tvarte, o tvarto durys buvo 
gerai uždarytos. 

Kartą toks senis pasikinkė į roges kuiną ir išvažiavo į mišką malkų. 

Vidugiry išlenda iš tankmės lokys ir riaumoja: 

— Ei, seni, dabar aš suėsiu tave arba tavo arklį! 
sas mano kuinas, o ir aš ne ką geresnis: vieni kaulai, tik dantis išsi- 
laužysi! 

Lokys prisiminė, kaip lapė nusilaužė dantį į kietą vištos mėsą, ir tarė: 

— Kad aš baisiai išalkau! 

— Palūkėk truputį — sako senis.— Parsivešiu šieno iš miško, atšersiu 
savo kuiną, paskui galėsi ėsti. 

— Tebūnie! — suniurnėjo lokys.— Jautį pažinsi iš ragų, o vyrą iš Žo- 
džio, — ir nudūlino toliau į mišką. 

Sėdi senis rogėse ir galvoja, kaip čia iš bėdos išsisukus. 

— Sveikas! — girdi kažkieno balsą. Atsigręžia — ogi lapė. 

— Sveika, sveika! — atsako senis. 

— Ko tu šiandien toks liūdnasį — klausia lapė. 

— Kaip čia nebūsi liūdnas! — bėdoja senis.— Viso labo du arklius 
teturiu — šyvį ir šitą, ir abudu dar per geri lokiui! — Ir išpasakojo savo 
nelaimę lapei. 

— Na ir įkliuvai! — kraipo galvą lapė— O ką man duosi, jei tave iš 
bėdos ištrauksiuė 

Senis pažadėjo vištą. 

— Ne,— derasi lapė— Duok man savo seną jautį ir roges, tada su- 
tarsim. 

Žmogus pagalvojo pagalvojo ir sutiko. 

— Dabar klausyk, — sako gudruolė— Tu čia kirsk medžius, o aš šū- 
kausiu. Jeigu lokys ateitų ir paklaustų, kas čia šūkauja, tu pasakyk, kad 
į mišką atėjo medžiokliai vilkų ir lokių šaudyti. 

Senis taip ir daro. O lapė nubėgo į tankumyną ir ėmė šūkauti: 

— Ai-ūūū! Ai-ūūū! | 

Lokys, išgirdęs tokį keistą balsą, paklausė, pakraipė galvą ir eina pas 
senį. 

— Klausyk, tėvai, — sako jis.— Kas čia tokį triukšmą kelia? 

— Niekis. Medžiokliai atėjo į mišką, vilkus ir lokius šaudo. 

Lokys baisiai išsigando ir ėmė senį maldauti: 

— Tėvuli, užmirškim tą seną vaidą! Nesipykim. Kas buvo, tas pražu- 
vo. Klausyk, leisk mane į savo roges. Manys, koks rąstas guli. 

'— Gerai! — sutiko senis, ir lokys įsirangė į roges. 

Girdi senis, kažin kas iš krūmo klausia: 

— Ei, seni! Gal matei čia kokį vilką ar lokį? 

Senis ir sako: 

— Ne, nemačiau. 

— O kas ten tavo Iogėse? 

— Rąstas. 

— Jeigu rąstas, tai perrišk virve! — šaukia lapė ir vėl šmurkšt į 
mišką. 

— Ar jau nuėjo? — klausia lokys. 

— Jau,— atsakė senis. 

— Tai rišk greičiau — liepia lokys, — ko gero, dar grįš pažiūrėti! 

Zmogus paėmė virvę ir riša lokį. Jau baigia rišti, o lapė kur buvus. 
kur nebuvus vėl čia: 

— Ei, seni! Gal matei čia kokį vilką ar lokį? 

— Ne, nemačiau. 

— (O kas ten tavo rogėse? 

— Rąstas. 

— Jeigt rąstas, tai įbesk kirvį! — šūkteli lapė ir nubėga. 

Senis paėmė kirvį ir užsimojo, bet lokys prašo: 

— Oi, gerasis žmogau, pasigailėk, nekirsk! Aš tau padarysiu, ką tik 
nori. 

— Na gerai, — sutiko senis — aš tave paleisiu, bet prižadėk mano gy- 
vulių neliesti. 

Lokys prižadėjo. 

Tada žmogus atrišo virvę ir paleido lokį. 

— Pažiūrėsim, ar tesėsi žodį! — pridūrė senis. 

— Tesėsiu! — pažadėjo lokys ir nukrypavo į mišką. 

Vos lokys nuėjo, lapė jau čia. Juokiasi ir klausia: 

— Ką, išgelbėjau iš bėdos? 

— Išgelbėjai! — pritaria senis. 

— O kur atpildas? — klausia lapė. 

Ką gi, parėjo senis namo, pakinkė seną jautį į roges ir atidavė la- 
pei. O lapė, niūkdama ir vaipydamasi, nuvažiavo į girią. 

Gaila seniui jaučio, bet ką tu, žmogau, darysi! 

KAIP VILKAS 
LAPĖS JAUTĮ PAPJOVĖ 


-— Greičiau! Ar tu man bėgsi! Greičiau! — ragina lapė jautį. Pati sėdi 
ant rogių krašto, laiko rykštę vienoje letenoje, o vadžias kitoje ir lai- 
do gerklę, net giria aidi. O jautis eina kaip ėjęs, lyg lapės čia visai 
nebūtų. 

Išgirdo lapės riksmą vilkas. Ir bėga žiūrėti, ko ta lapė rėkauja. 

-— Sveika, kūma! — šūkteli vilkas, jau iš tolo pamatęs lapę, lyg ko- 
kią ponią važiuojančią rogėmis. 

O lapė nė negirdi — rėkauja sau, ir tiek. 

— Sveika, kūma ilgauodege! — sušunka vilkas dar kartą ir atsistoja 
vidury kelio. Sustoja ir jautis. 

— Na ir žlibis, nė neišsigando! — nusispjauna lapė tris kartus ir tik 
dabar pasisveikina. | 

— Ak tu gudruole! — giria vilkas lapę.— Iš kur gavai roges ir jautį? 

— Jautį pirkau, o roges pasidariau pati! — didžiuojasi lapė. 

— Būk gera, — prašo vilkas.— Paimk ir mane į roges! 

— To betrūko! — juokiasi lapė.— Bėk, jei nori, šalimais! 

— Duok bent leteną uždėsiu ant rogių— derasi vilkas lyg čigonas. 

— Ne, negalima! — nesutinka lapė.— Rogės sulūš. 

— Nieko sau rogės! — šaiposi vilkas.— Žmonės rąstus veža, o čia 
net letenos neuždėsi! 

— Ką čia paistai! — supyksta lapė, bet pagaliau nusileidžia: — Ką gi, 
sėsk ten ant galo, tik, žiūrėk, nekelk ant rogių uodegos! 

— Nekelsiu, nekelsiu! — žada vilkas.— Argi aš drįsiu tavęs neklausy- 
ti! — užlipa ant rogių ir nukaria uodegą. O lapė dar pabaksnoja uode- 
gą rykštės galu, pažiūri, ar nekliudys, ir pavaro jautį. 

Netrukus rogėse kas brakšteli. 

— Vaje, vaje! Dar sulaužys man roges! — bėdoja lapė. 

— Nieko — ramina ją vilkas, — tikriausiai mano uodega brakštelėjo: 
atsitrenkė kur į kupstą! 

— A-a,— sako lapė ir varo jautį. 

— Klausyk, kūma,— maldauja vilkas,— leisk man užkelti uodegą: ar- 
gi tau jos negaila, dar plaukai nusitrins! 

Lapė leido. Vos vilkas savo uodegą užkėlė, rogės triokšt ir sulūžo. 
Lapė net pažaliavo iš pykčio: 

— Matai, kas išėjo! Sakei nesulūš, o ėmė ir sulūžo. Daryk, ką nori, 
bet kad man būtų naujos rogės! “ 

Ką vilkas sakys, turi naujas roges dirbti. O kaip gyvas tokio darbo 
nemėginęs. Gerai dar, kad lapė sutiko padėti. 

— Žiūrėk, — moko jį lapė, — eik į mišką ir susiieškok du kreivus me- 
džius, kad pavažoms tiktų. Visus kitus parink tiesius. 

— Ką tu čia mali? — pyksta vilkas.— Nemokyk iš karto visko: nė 
galvoj netelpa, dar užmiršiu! 

— Irgi mat vyras! — niurna lapė ir galvoja, kaip čia tuo vilku nusi- 
kračius.— Du kreivus, o visus kitus tiesius; du kreivus, o visus kitus 
tiesius. Žiūrėk, neužmiršk! 

Vilkas bėga į mišką ir bamba sau po nosim: 

— Du kreivus, kitus tiesius. .. du tiesius. . . kitus tiesius! .. 

Nespėjo lapė dar nė jaučio iškinkyti, o vilkas jau sugrįžo su glėbiu 
tiesių lazdų. 

— O viešpatie mielas! — aikčioja lapė.— Siunti tokį kerėplą, tai nors 
pati bėk iš paskos! Argi aš žirnius sodinsiu! Ką man daryt su šitais vir- 
bais? 

Lapė perpyko ir pati nubėgo į mišką. 

O vilkas to ir telaukė: vos lapė dingo iš akių, papjovė jauti, suėdė 
mėsą ir odą prikimšo šiaudų. Paskui uždėjo ant iškimšto jaučio pakink- 
tus ir pats nubėgo į mišką. Netrukus grįžo lapė su medžiais. Manė, kad 
jautis miega, tik stebėjosi, jog vilko niekur nėra. Pataisė roges, įsėdo 
ir laukia pilkaskrandžio. 

Jau ir vakaras atėjo, o vilkas lyg kiaurai žemę prasmego. Važiuosiu 
viena, mano sau lapė, nebelauksiu. 

— Ei, jauteli! Kelkis! Važiuojam! — šūkteli. Bet jautis nesikelia. Lapė 
čiaukšt jaučiui per nugarą. O tas nė krust! | 

Lapė išsigandus šoka iš rogių ir bėga prie jaučio. Kelia, ragina, bet 
netrukus mato, kad jautis papjautas ir iškimštas, o mėsa suėsta. 

— O tu vilke, nenaudėli! — bėdoja lapė.— Ir priimk tokį į roges! 


KAIP LAPĖ 
SENIO ŽUVIS VOGĖ 


Paliko lapė papjautą jautį ir nuėjo paklajoti — bene ras kokį kąsne- 
lį. Mat jau trys dienos nieko burnoj neturėjo. 

Eina šen, eina ten — nieko! Galop nubėgo į paežerę. Žiūri — ogi se- 
nis rogėmis važiuoja. 

Lapė tuoj sumetė, jog senis bus prie ežero žvejojęs ir vežasi dabar 
pilnas roges žuvies. 

— Na, gudrumėli, parodyk, ką gali! — tarė lapė, išsitiesė pakelėj ir 
guli kaip negyva. 

O senis jau ir čia. Mato — lapė guli. 

— Sit kur ta apgavikė galą gavo! — apsidžiaugė senis, išlipo iš ro- 
gių ir sako: 

— Ne! Cia tavęs nepaliksiu! Parsivešiu namo, nudirsiu kailį ir pasi- 
"darysiu sau arba senei šiltą apikaklę.— Čiupt lapę už uodegos ir įsimetė 
į roges. Paskui paragino šyvį ir nuvažiavo. Važiuoja ir džiaugiasi, kad 
tokį laimikį nutvėrė. 

O lapė, nieko nelaukus, žuvis iš rogių tik svaido. 

Mėtė mėtė, o kai nė vienos neliko, iššoko iš rogių, susirinko. visas 
žuvis ir i urvą. 

Parvažiuoja senis namo ir sako senei: 

— Na, pačiute, šiandien man pasisekė. Pažiūrėk, kiek žuvies prigau- 
džiau. Rogėse rasi ir apikaklę savo kailiniams! 

Išbėgo senė į kiemą, apėjo roges kelis kartus, pažiūrėjo po šiaudais, 
bet nerado nieko, kas tiktų į trobą nešti. 

Grįžta supykusi ir sako seniui: 

— Ko tu čia mane už nosies vedžioji! Aš tau ne piemenė! Rogės tuš- 
čios, o jis mat giriasi! 

— Kaip tuščios!? — išpūtė akis senis. 

— Tai atsinešk tą savo laimikį! — tarė pati. 

Išbėgo senis į kiemą ir net rankom skėstelėjo: rogės tikrai tuščios — 
nei žuvies, nei apikaklės kailiniams! Suprato dabar senis, ko ta lapė 
pakelėj gulėjo. Supyko ir sako: 

— Na, palauk! Vieną kartą rasi, ko ieškai! 

O lapė džiaugėsi badą atgavusi. 

KAIP VILKAS 
ŽIEMĄ ŽUVĮ GAUDĖ 


Lapė dabar turėjo žuvies per akis — ėdė kas dieną ir džiaugėsi. 

Kur buvęs, kur nebuvęs atrisnoja vilkas. 

— Kūma! Kiek čia žuvies! Kur nutvėrei tokį laimikį? — varvina vil- 
kas seilę. 

— O kur, jei ne ežere! — atsako lapė. 

— Ežere? 

— Se tau, negi nežinai! — stebisi lapė.— Lyg būtum iš mėnulio nukri- 
tęs! Žuvys dabar ežere taip kimba, kad tik meškeriok ir norėk! Vėgė- 
lės, lydekos, ešeriai, mekšrai... nors grėbliu grėbk kaip šieną! 

„ — Tikrai?! 

— Tikrai, tikrai! —tikina lapė.— Tenai aibė didelių ir mažų, ir šiokių, 
it tokių, ir anokių! 

— Bet kaip jų prisigaudyti? — klausia vilkas.— Ežeras užšalęs — be 
kirvio ledo neprakirsi, o be meškerės nieko nesugausi! 

— Chi chi chi! — kvatoja lapė.— Veršis tu, daugiau nieko! Kas gi 
šiais laikais taip senoviškai meškerioja? Dabar žuvys pačios kimba! 

— Kaip? — vilkas net išsižiojo. 

— Na ir kvaišas! — šaiposi lapė.— Lyg pirmą dieną gimęs! Net tokių 
«dalykų nežinai! Tik kišk uodegą į eketę ir lauk, o žuvų tiek prikibs, 
kad net neištrauksi. 

Vilkas visai nebežino, ar čia tikėti, ar ne. 

— Klausyk, kūma,— prašo vilkas.— Veskis ir mane prie eketės. Jau 
nė neatsimenu, kada gardų kąsnį buvau nutvėręs. Krimsteliu kartais ko- 
kios varnos sparną ar avies šlaunį. O dabar aš taip išalkęs, kad žarna 
žarną Iyja ir pilvas gurgia lyg paršas, įstrigęs į tvorą. Būk gera, vesk 
mane prie eketės! 

Bet lapė tik šaiposi: 

— Ar nematei mano jaučio? Gal kaip tik jautis baubia tavo pilve. 
ir ieško savo šeimininkės? 

— Et, miela laputėle— maldauja vilkas, — užmirškim seną vaidą! Na, 
suėdžiau aš tą jautį, Negalėjau atsispirti, labai išalkęs buvau! Nepyk, 
kūmute, užmiršk viską ir parodyk, kur toji eketė! 

Lapė galvoja: „Palauk, palauk, pilkaskrandi, aš tau parodysiu, kur pi- 
pirai auga." O paskui sako: 

— Na gerai, nuvesiu tave. Galėsi sau žvejoti. Bet žiūrėk, nebūk go- 
dus ir nelaikyk ilgai vandeny uodegos, nes prikibs tiek žuvies, kad net 
ištraukt negalėsi! 

Vedasi lapė vilką prie ežero. Pati žingsniuoja pirma, o vilkas iš pas- 
kos. Šit ir ežeras. Palei krantą — eketė, kur kaimo moterys vandenį se- 
mia. Nusivedė lapė vilką prie tos eketės ir sako: 

— Va čia, pilki, tie mekšrai ir ešeriai! Tik žiūrėk: nelaikyk ilgai uo- 
degos vandeny, nes tiek prikibs žuvies, kad uodegos neištrauksi! 

— (Gerai, gerai, — žada vilkas. 

Vilkas įmerkė uodegą į eketę ir laukia. 

O lapė jam sako: 

— Einu į kaimą, pažiūrėsiu, kas ten gero. 

Jau ir naktis atėjo, o vilkas vis dar tupi prie eketės. 

Oras giedras, žvaigždės danguje mirga ir sniegas aplink blykčioja ir 
Švyti. Šaltis spustelėjo dar labiau. Net tvoros poška, bet vilkas vis tiek 
laukia... Galvoja sau: „Kas bus, tas, netrauksiu uodegos taip greitai!“ 

Jau ir vidurnaktis praėjo, rytuos dangus rausvėja, pamėgino vilkas 
truktelėt uodegą. Atrodė gana sunki. „Dar palaikysiu!“ — mano sau. 

Šaltis spiginte spigino, ir vilko uodega pamažėl įšalo. 

Atbėga lapė ir jau iš tolo klausia: 

— Ar vis dar žuvauji? Trauk uodegą, pažiūrėsim, kiek ten užkibo: 

Vilkas pabandė uodegą ištraukti, bet toji nė krust. 

— Negali? — klausia lapė. 

— Ne! — stena vilkas. 

— Taip ir maniau, kad tu gobšus. Matyt, prikibo labai daug žuvų. 
Duok, pamėginsiu nubaidyti! Štiš, padykėlės! Štiš, išalkėlės! .. Jei tik iš- 
trauksi, iki jurinių bado neregėsi! 

Vilkas traukia traukia, niekaip neištraukia. 

— Palauk! — sako lapė.— Bėgsiu į kaimą pagalbos. 

Tr nudūmė. 

Kaime jau visi sukilę: durys girgžda, šunys loja, moterys su naščiais 
ir kirviais ruošiasi į paežerę eketės kirsti. 

— Žiūrėkit — lapė! Vištų ieško! — šūkteli kažin kas.— Murziau, vy- 
kis! — užsiundo šunį. 

O vilkas, užgirdęs triukšmą, kad ims traukti, net akys iš kaktos virs- 
ta. Bet kaip ištrauks, jei uodega įšalus! 

Kai tik moterys pamatė vilką, metė kibirus ir puolė pilkaskrandį su 
kirviais ir naščiais. Na ir kliuvo jam! Jau kažkas ir kirviu užsimojo, bet 
vilkas įsispyrė letenom į ledą ir kad patrauks... Trakšt—ir vilkas 
staugdamas nurūko į mišką. Tuo tarpu lapę vijosi šunų pulkas. Bet gud- 
ruolė mokėjo jais nusikratyti — perbėgo taką, kur lėkė beuodegis, ir 
visi šunys nudūmė paskui jį. Lapė atsikvėpė ir ramiai nubėgo savo ke- 
liu. O vilkas tik vargais negalais išnešė sveiką kailį. 

LIGONIS NEŠA SVEIKĄ 


Visas kaimas buvo sujudęs, visiems rūpėjo vilkas. Šunys lojo, žmo- 
mės šūkavo ir keikė žvėrį, kaip įmanė. 

— Žiūrėk tu man, koks akiplėša! — pyko kažkas. 

— Tvojau naščiais ir tik per plauką nepataikiau. Paspruko bjaury- 
bė! — bėdojo viena moteriškė. 

— Bet lėkė, kiek kojos įkabina. Matyt, nelabai jam saldu buvo! — 
juokėsi kita. 

Keli vyrai ėmė kirsti eketę. Ir rado ten vilko uodegos galą. Na ir 
stebėjosi Žmonės. 

— Fui! Dar vandenį suteršė! — piktinosi moterys ir ėmė raginti vy- 
rus kirst eketę kitur. Vyrai sutiko. Argi kas norės semti vandenį, kur 
vilko uodegos būta! 

— Net arkliai nuo tokio vandens nugaištų! — kalbėjo moterys. 

Kol žmonės prie eketės šūkavo, lapė nesnaudė. 

Nubėgo į kaimą, pašmirinėjo šen ir ten, kyšt pro vartus ir mato — 
durys atidarytos. Tuoj šmurkšt į priemenę. 

Žiūri — troba tuštut tuštutėlė, šniukštinėk nors ir visas pakampes. La- 
pė tuoj aptiko prie krosnies ąsotį grietinės: matyt, šeimininkė ketino 
sviestą mušti. 

Pabandė letena grybštelt — nepasiekė. Ką daryti? Nebent kišt galvą! 
Ąsočio kaklelis siauras, bet lapė kad grūdo galvą iš visų jėgų. Ir suki- 
šo iki pat kaklo į grietinę. Lapei net kvapą užėmė. Į ausis pribėgo, akių 
praplėšt negali. Vargšė prunkštė ir čiaudėjo, muistėsi, kaip tik galėjo, 
o galvos neištraukia, ir gana. Ėmė lapė į šalis švaistytis ir pagaliau 
nutrenkė ąsotį. Atsitūpė ir krapštosi akis. 

Staiga sugirgždėjo durys. Parėjo šeimininkai. Lapė į kojas ir išrūko 
kaip vėjas. Įbėgo į mišką ir lengviau atsikvėpė. Nusibraukė nuo gal- 
vos grietinę, nulaižė letenas ir eina sau tolyn. 

Žiūri — vilkas. Tas iš pradžių lapės nė nepažino, o paskui išsišiepė ir 
urzgia: 

— Dabar papuolei! Tai šitaip pamokei mane žuvį gaudyti! 

— Ak vilkeli mielas! — verkia lapė.— Tik žiūrėk, ką man padarė! — 
Ir rodo savo galvą. 

— Na, o ką? — išsigandęs klausia vilkas. 

— Vos galo negavau! — skundžiasi lapė.— Nubėgau į kaimą tau pa- 
galbos. Bet kur tau! Užpuolė mane ir kad ims lupti. Vieni pagaikščiais, 
kiti spragilais, o treti basliais. Tau bepigu! 

— Ką — bepigu? — suurzgė vilkas ir rodo lapei uodegą.— Žiūrėk! 

— Dieve mielas! — šūkteli lapė.— Negi man ir akis išmušė iš galvos? 
Kas gi čia: kur tavo uodega? Bet kas ta uodega prieš galvą?! Man taip 
sudaužė galvą, kad smegenys ištiško! Dirstelk, jei netiki! 

Vilkas pažiūrėjo ir išsigando. 

Lapė atsigulė ant kelio ir aimanuoja: 

— Ai, ai! Ai, ai! 

— Vai sese, sesele, ar jau mirsi? — verkšlena pilkis. 

— Ak, bent parnešk mane namo! — meldžia lapė— Jau nė žingsnio: 
žengti nebegaliu. 

Vilkui net širdi suspaudė: 

— Na tai lipk ant manęs. 

Vilkas pritūpė, ir lapė užsirangė jam ant nugaros. 

— Tik pamažu eik! — prašo lapė gailiu balseliu. 

Eina beuodegis per mišką ir neša lapę ant nugaros. 

+O lapei pabodo taip sėdėti, ir užtraukė dainą: 

— Ligonis neša sveiką, ligonis neša sveiką, ligonis neša sveiką! 
— Ką tu čia giedi? — klausia vilkas. 

-— Nieko! Tai vis per kvailą galvą! 

— Varge, varge! — atsidūsta vilkas. — Turbūt nuo pylos! 


LAPĖS GIMINAIČIAI 


Patenkinta sėdi lapė ant vilko, kraiposi ir dainuoja. O vilkui anaip- 
tol nelinksma: 

— Ar jau greit tavo namai? 

— Ne, dar nematyt! Risnok toliau! 

Netrukus vilkas vėl klausia: 

— Ar dar toli namai? 

— Toli, toli! 

Vilkas jau ir kojų nepavelka. 

— O kur tu, kūma, dabar gyveni? 

— Paraistėj, papelky, tarp kelmo ir stuobrio. 

— Tai jau ne po egle? — klausia vilkas. 

— Ne, iš ten išsikrausčiau. Bėk bėk, nestovėk, kelią aš tau parody- 
siu, — moko gudruolė. 

O pilkaskrandis jau vos velkasi. 

— Klausvk,— sako vilkas.— Verčiau nešiu tave pas save. Ten pailsė- 
sim, o rytoj gal ir pati pareisi. 

— Kaip nori,— šaiposi lapė.— Gal aš tau trukdysiu? 

— Et, niekis! — sako vilkas.— Kad tik tau būtų geriau! — Ir nešasi 
Japę pas save. 

Vos tik jie parėjo, lapė tuoj išsitiesė ant krosnies ir aimanuoja: 

— Galva plyšte plyšta iš skausmo. 

Bet po valandėlės jau saldžiai miega, o vargšas vilkas tupi prie kros- 
nies ir kalena dantimis. Ir kaip čia miegosi, kai taip skauda! 

Tik prieš rytą vilkas ėmė snūduriuoti. O lapė pabudo ir baisiai užsi- 
manė ėsti. Ir suriko visu balsu: 

— Vai jūs kaulai, jūs kauleliai, kaulužėliai! 

Vilkas pabudo ir išsigandęs klausia: 

— Kas tau, kūma? 

— Gal kartais turi šviežių paršiuko taukų? Patepčiau skaudančią kak- 
tą. Galva plyšte plyšta! 

— Ne, neturiu! 

— Tai gauk kur nors! Bėk į kaimą ir paklausinėk! Tikrai gausi. 

— O gal kas kitas padės? 

— Nepadės! — kaip kirviu nukirto lapė. 

Ką darys vilkas — bėga į kaimą. O lapei to ir tereikėjo. Nulipo nuo 
krosnies ir landžioja po pakampes — bene ras ką ėsti. Nerado nieko ir 
išėjo į kiemą. O ten — slėpynė su lydytų taukų puodu. 

— Ėhė! — apsidžiaugė lapė.— Čia tai skanus kąsnelis! 

Nukėlė dangtį, lyžtelėjo, ir vėl puodą uždengė. Paskui sugrįžo, už- 
lipo ant krosnies ir suka galvą, kaip išėsti taukus, kad vilkas nesu- 
žinotų. 

Tik nakčia parbėgo vilkas ir partempė paršiuką. 

— Ar dar gyva? — klausia. 

— Nė neklausk! Visą dieną bijojau, kad jau paskutinioji ateis. Kaip 
tau sekėsi? — O pati net seilę ryja, žiūrėdama į paršiuką. 

Slampinėjęs vilkas patvartėmis, kol pagaliau įšokęs į kiaulide ir išdū- 
męs su paršiuku. Paršas ėmęs žviegti, o šunys vytis, bet vilkas šiaip 
taip pasprukęs. | 

Lapė iš džiaugsmo net apsilaižė ir moko vilką, kaip paršiuką išmėsi- 
nėti, kaip riebiausią kąsnį palikti jai vaistams, kaip paskui išlydyti tau- 
kus, kad geriau gytų žaizdos. 

Vilkas taip ir padarė: atidavė kas gardžiausia lapei, o sau pasiliko 
galvą, šonkaulius ir uodegėlę. 

O lapė nė negalvojo teptis galvą. Kai krosnis įšilo, suėdė lašinius ir 
atsigulė patenkinta. | 

Kitą dieną lapė vėl siunčia vilką į medžioklę. Jai jau geriau, bet dar 
norinti ėriuko riebalų. Vilkas išeina ir vakare grįžta su ėriuku. 

Eriukas lapei nelabai patinka, ir nakčia ji vėl svajoja apie taukų 
puodą. 

— Dunkst! Dunkst! Dunkst! — dunksena lapė į krosnies kampą. 

— Kas ten dunksi? — pašoka vilkas iš miegų. 

— Niekas, — sako lapė— Aš čia blusas vaikau. Bet žinai, šiandien 
buvo mano pusbrolis. Kviečia mane į krikštynas. 

— Gali eiti — pritaria vilkas.— Gal jau valiosi. 

— Turbūt keliausiu. Jis ir gyvena netoli — meluoja lapė ir, išėjusi 
pro duris, pasuka tiesiai prie taukų puodo. 

Po kiek laiko lapė grįžta. 

— Na, ar buvai krikštynose? — klausia vilkas. 

— Buvau, kaipgi! 

— Ar ėsti gavai? 

— Truputi. 

— O kuo sūnus vardu? 

— Paviršėlis — atsako lapė ir užsirango ant krosnies. 

— Keistas vardas! — kraipo vilkas galvą.— Nesuprantu. 

— Ateis laikas, ir suprasi! — atsako lapė. Netrukus abu jau knarkia. 

Kitą dieną vilkui medžioklė nesisekė, ir lapė nakčia vėl daužo uode- 
ga į krosnies kampą: dunkst! dunkst! dunkst! 

— Kas ten dunksi? — klausia vilkas. 

— Niekas! — atsako lapė.— Letena netyčia užkliudžiau sieną, ir tiek. 
Bet žinai, dieną čia buvo kitas mano pusbrolis. Jam gimė sūnus. Kvie- 
čia mane į krikštynas. 

— Eik, jei tik valiosi — sako vilkas, manydamas, jog lapė krikšty- 
nose paės ir jam nebus tiek vargo. | 

Lapė išeina, o po kiek laiko grįžta. 

— Na, ar buvai krikštynose? — klausia vilkas. 

— Taip. Bet krikštynos buvo labai prastos. 

— O ėsti ar gavai? 

— Gavau. 

— Kuo vardu vaikas? 


[] 

— Vidurėlis,— atsako lapė ir užsirango ant krosnies. 

— Keistas vardas! Nesuprantu! 

— Ateis laikas, ir suprasi! — atšauna lapė, o po valandėlės jau abu 
knarkia. 

Rytą vilkas išeina medžioti, bet vėl grįžta tuščiomis ir atsigula ne- 
ėdęs. Nakčia girdi dunksint ir klausia: 

— Kas čia dunksiė 

— Niekas! Tik mano pilvas gurgia. Bet žinai, šiandien čia buvo už- 
ėjusi mano svainė. Kviečia mane į krikštynas. 

— Gali eiti! — sako vilkas, vildamasis, kad lapė gaus šio to užkąsti. 

Lapė išeina —ir tiesiai prie taukų puodo. Viską sušveičia ir tuoj 
grįžta. 

— Ar buvai pas svainę? — klausia vilkas. 

— Buvau. 

— O kodėl taip greit grįžai? 

— Et, krikštynos buvo labai prastos, ko ten Žioplinėsiu! 

— Bet ėsti gavai? — kamantinėja vilkas. 

— (avau. Kaip negausiu! 

— O kuo vardu vaikas? 

— Padugnėlis,— sako lapė ir užsirango ant krosnies. 

— Tikrai keisti vardai! — stebisi vilkas.— Paviršėlis, Vidurėlis ir Pa- 
dugnėlis! 

— Ateis laikas, ir suprasi! — burbteli lapė, o neirukus jau abu knar- 
kia. 

Taip ir gyveno lapė pas vilką kelias savaites. Vargšas vilkas pais ba- 
davo, o jei ką ir sumedžiodavo, tai geriausius kąsnelius atiduodavo la- 
pei. Ilgainiui lapės kailis ėmė žvilgėte žvilgėti, o vilko šonai visai 
įkrito. 

Vieną dieną lapė tysojo ant krosnies ir, kraipydama kojas, niū- 
niavo: , | | 

— Ak jūs kojos, jūs kojelės, kojužėlės! 

Staiga virst durys, ir įeina vilkas. 

— Gal jau ir kojoms kas atsitiko? 

Lapė saldžiu balsu atsako: 

— Et, kažkas įsimetė, baisiai gelia, ir tiek. 

— Palauk, drauguže,— susizgrimba vilkas,— aš tau atnešiu tepalo ko- 
joms! Dabar pavasaris, jau galima nukelti dangtį, iškratyti puodą ir iš- 
laižyti dugną. Žinoma, liks ir tau kojoms patepti! 

Vilkas nubėga į slėpynę ir net išsižioja: tuščias puodas apverstas, 
dangtis numestas ir visi taukai išėsti! 

Na ir iniršta vilkas. 

— Ak tu, bjaurybe, tai šitaip atsimoki už kito gerą! — parbėga ir 
capt lapę už sprando. 

— Ką tu, pilki! Gal pakvaišai! — išsisukinėja lapė. 

O vilkas kad suriks: 

— Sakyk, kas suėdė mano taukus? 

— Ką aš Žinau! — kraiposi lapė.— Juk visą laiką paliegusi tysau ant 
krosnies. .. Tik tris kartus buvau valandėlei išbėgusi. Nežinau, tikrai ne- 
žinau! 

— Verčiau prisipažink ir sakyk, į kokias krikštynas laksteiė — urzgia 
vilkas. 

— Pats ir suėdei savo taukus! — šūkteli lapė.— Jei nori, tuoj pažiūrė- 
sim, tik reikia valandėlę pagulėti prieš saulę. Iš kieno kailio išsisunks 
riebalai, tas ir bus juos suėdęs. 

Vilkas sutinka. Abu išeina į kiemą, išsitiesia prieš saulę ir laukia. 
Saulė kaitina, ir netrukus nuvargęs vilkas užsnūsta. 

Lapė to ir telaukia — nubėga prie puodo, išgrando likučius ir ištepa 
vilkui pilvą. 

— Gana miegoti, kelkis! — šaukia lapė.— Dabar matai, koks tu išdai- 
gininkas. Pats suėdei taukus, o bėdą kitam verti. Tik pažiūrėk, visas 
pilvas taukuotas! 

Vilkas praplėšia akis, dirst į riebaluotą pilvą. Na, daugiau nebeištve- 
ria — griebia lapę už sprando ir išspiria lauk. 

Taip ir baigiasi vilko ir lapės draugystė. 


Juris Parijegis 


STEBUKLINGOJI DUONA 


Kartą gyveno našlė su dviem dukrelėm. Trobelė jų buvo sukrypusi, ir 
duonos jos ne kasdien turėdavo. Dukrelės buvo visai mažos ir motu- 
lei ne ką tepadėdavo. Vieną dieną vargšė moteriškė sunkiai susirgo ir 
netrukus pasimirė. 

Mažylėms prasidėjo sunkios dienos. Duona tuoj pasibaigė, juk daug 
motina nepaliko. Sugraužė mergaitės paskutines pluteles, surankiojo 
trupinėlius, bet valgyti vis tiek nori. Pagaliau atsisėdo prie motinos l1o- 
vos ir graudžiai pravirko. 

Verkdamos nė nepamatė, kaip į trobą įėjo žilas senelis. 

Senelis ir klausia: 

— Kas atsitiko, vaikučiai, kad taip graudžiai verkiatė 

— Motutė numirė, o mes labai norim valgyt ir nieko neturim. 

— O ar motutė nieko nepaliko? 

— Ne. Jau viską suvalgėm! 

Senelis pasisukinėjo po trobą, apieškojo visas pakampes, pagaliau ra- 
do spintelėje kampą duonos ir dubenėlį su keliom saujom miltų. Išvirė 
vaikams košės, padėjo su duona ant stalo ir sako: 

— Pavalgę nulaižykit šaukštą ir surinkit trupinius, tada ir kitą kar- 
tą rasit valgyt ir niekad jums nieko netrūks. Bet tik nebarškinkit šaukš- 
tu į dubenėlio kraštą. Jei taip darysit, nerasit dubenėlyje nieko. 

Pasakė ir išėjo. 

Dabar bepigu buvo mergaitėms gyventi —ir košės, ir duonos spinte- 
lėje turėjo iki soties. Bet pavalgiusios turėdavo surinkti trupinius, nes 
tik iš jų atsirasdavo nauja duona. 

Vieną rytą jaunėlė sesuo pavalgė ir sako: 

— O jeigu aš imčiau ir pabarškinčiau į dubenį? 

— Ką tu! — sudraudė vyresnioji — Nebus daugiau duonos! 

Jaunėlė nusileido, bet kitą rytą vėl užsispyrė. Nepaklausė sesers ir 
šaukštu subarškino tris kartus į dubens kraštą. 

Iš pradžių nieko, rodos, neatsitiko. Tačiau rytojaus dieną našlaitės 
neberado nei košės dubenyje, nei duonos spintelėje. 

Abi vėl susėdo prie motinos lovos ir verkia — bene išgirs tas senelis 
jų skundą. Bet senelis nebepasirodė. 

SVETIMAS AUKSAS 


Kartą jūroje skendo tolimo krašto laivas. Žmonės gelbėjosi, kaip 
ismanė,— plaukė kas įkibęs į rąstą, kas į lentgalį. Buvo baisi audra, ir 
bangos išmetė į krantą didelę statinę aukso. Dar nespėjo Žmonės išsi- 
gelbėti, o vienas senis iš Perakiulos kaimo surado ant kranto tą statinę. 
Žmogelis tuoj parbėgo namo, pasikinkė porą juodų jaučių ir atvažiavo 
parsigabenti radinio. Laivininkai matė iš jūros, kaip bangos jų statinę 
išsviedė ant kranto ir kaip senis ją nusivežė. Vargšai nieko negalėjo 
padaryti, tik įsidėmėjo, kad senio jaučiai ir šuo buvo juodi, ir tikėjosi 
pagal tai atrasti ir šeimininką. 

Vyrai šiaip taip išplaukė į krantą ir ėmė ieškoti senio. Priėjo vieną 
sodybą ir mato — pora tamsių jaučių ir juodas šuo. Tuoj įžengė į trobą, 
rado senį ir reikalauja aukso. O statinė jau buvo paslėpta klėtyje, ir 
senis išsisukinėja — girdi, pajūry visai nebuvęs ir jų aukso nė matyt 
nematęs. Tegul sau iešką kitur. 

Laivininkai supyko ir sako: 

— Jei aukso negrąžinsi, tai ir pats juo nesidžiaugsi! 

Pasakė ir išėjo. 

Kitą dieną senis nuėjo pažiūrėti lobio ir tuoj išbėgo už galvos susi- 
ėmęs — klėtyje knibždėte knibždėjo juodų gyvačių. Nei išmuši, nei iš- 
vysi — iš visų kampų tik rangosi, tik šnypščia ir ėsti prašo. Ką žmogus 
darys! Ėmė gyvatėms valgyt nešti. O tos jau klėty EISSHEnSA, Į trobą 
įsikraustė. 

Pagaliau pasikinkė senis jaučius, išvežė statinę toli už kaimo ir įkasė 
į smėlį. O gyvatės vis tiek neišsidangino iš trobos. Tada šeimininkas vėl 
iškasė statinę ir nuskandino ją į ežerą. Tik ir dabar ne ką geriau. Gyva- 
tės, teisybė, daugiau nebešliaužiojo po kambarius ir klėtį, bet susimetė 
po krosnim, ir senis turėjo vakarais, saulei nusileidus, šaukt jas vaka- 
Tieniauti. Pastato prie krosnies ąsotį pieno, o gyvatės atšliaužia viena 
po kitos, palaka ir vėl lenda po grindimis. 

Nelakint jų negalėjo — kai tik gyvatės vakare pieno nerasdavo, tuoj 
senis visas ištindavo, o ganykloj imdavo karvės gaišti. 

Dabar senis jau mires, ir niekas nežino, ar jo troboje po krosnim vei- 
siasi gyvatės, ar ne. 

LAIMĖ Iš ŠULINIO 


Viename ūkyje prie Ahaverės kaimo buvo gilus šulinys. Sumanė kar- 
tą šeimininkas pažiūrėti, ar daug ten vandens. Paėmė ilgą kartį, bet 
dugno nepasiekė. Paskui pririšo prie karties galo ilgą virvę ir vėl nu- 
leido. Dabar kartis pasiekė dugną, bet vanduo ūmai ėmė šniokšti ir 
kunkuliuoti, o kartis pasidarė tokia sunki, kad vienas jos nė nemėgink 
traukti. Seimininkas pasišaukė berną. Abu traukia traukia — jau ir kar- 
tis matyt. Žiūri vyrai —į karties galą įsikibęs berniūkštis, labai mažas, 
bet toks sunkus, kad du vyrai vos pakelia. Vyrai išsigąsta ir jau nori 
kartį paleisti, bet berniukas maldauja pasigailėti ir nemesti jo atgal į šu- 
linį. Žada gerą atpildą. 

Vyrai berniuką iškelia, ir vanduo šuliny iš karto nurimsta, nebekun- 
kuliuoja. Berniukas išsitraukia iš užančio du noragus, duoda šeiminin- 
kui ir sako: 

— Dėk juos į savo plūgą ir eik arti! 

Paskui paima kirvį, duoda bernui ir sako: 

— O tu pamėgink dirbti šituo kirviu! 

Vyrai apžiūrinėja įrankius ir nė nepamato, Kaip berniūkštis dingsta 
iš akių. 

Kitą dieną deda šeimininkas į plūgą naujus noragus ir pradeda vagą. 
Aria puikiausiai, tik dirbk ir norėk — jokio vargo nei arkliui, nei šei- 
mininkui, o išarta dirva tokia puri, kad, rodos, net matai, kaip pasėtas 
grūdas dygsta. Rudenį šemininkas sulaukė neregėto derliaus ir visus 
aruodus užvertė grūdais. Taip buvo ir kitais metais. Žmogus per trum- 
pą laiką praturtėjo ir gyveno sau, visko pertekęs. 

Bernas išbandė kirvį ir mato: ką bedirbsi, darbas rankose tirpte tirps- 
ta. Pasistatė namą, pradėjo verstis staliaus amatu ir pagarsėjo kaip pui- 
kus meistras — kito tokio niekur nebuvo. 

Ilgainiui sužinojo apie vyrų laimę Erinos dvaro ponas. Gobšus po- 
nas panoro dar labiau pralobti. Pasišaukė abu vyrus į dvarą ir atėmė 
tas dovanas. Netrukus dvaro artojai jau arė pono lauką stebuklingais 
noragais, o dvaro stalius dirbo stebuklinguoju kirviu. Bet pono laukuo- 
se niekas nederėjo ir rudenį dvaro aruodai liko tušti. Ir staliui naujas 
kirvis nieko nepadėjo — ko tik jis griebėsi, nė vienas darbas jam ne- 
sisekė. 

Ponas supyko, pasišaukė abu vyrus ir įmetė į rūsį. Bet naktį nežinia 
iš kur atsirado tas berniūkštis iš šulinio, paleido juos ir atidavė no- 
ragus ir kirvį. Ponas dar tą pačią naktį susirgo, o paskui nė žiūrėt ne- 
žiūrėjo į svetimą gerą. Abu vyrai gražiai ir laimingai gyveno iki pat 
mirties, o Kur paskui dingo noragai ir kirvis, to šiandien niekas nežino. 


11. Vandenų šalis 

UNDINĖS JAUNIKIS 


Vienas žmogus turėjo du sūnus. Vyresnysis buvo protingas ir darbš- 
tus, o iš jaunėlio buvo daugiau bėdos negu naudos: joks darbas jam 
nerūpėjo, tik klaidžiojo sau po mišką arba prie jūros ir pūtė dūdelę. 
Tėvas jį pasiuntė ganyti, bet ką jis ten bandos žiūrės — suleidžia gyvu- 
lius į javus, o pats žioplinėja po laukus. Tada tėvas jį siunčia kiaulių 
ganyti, bet ir čia iš vaikio jokios naudos. Kiaulės daro, ką nori, o jis 
atsisėdęs dūdelę pučia. Nebetvėrė tėvas ir išvijo nevykėlį sūnų iš namų. 

Atėjo jaunėliui liūdnos dienos: nei pastogės, nei duonos kąsnio. Pa- 
slampinėjo kelias dienas prie kranto ir šoko į jūrą. 

Bet atplaukė undinė, pasiėmė jaunikaitį ir nuplukdė į salą. Paguldė jį, 
atgaivino, o paskui tarė: 

— Ką man pažadėsi, kad tave išgelbėjau? 

Jaunikaitis atsakė: 

— Ką galiu tau pažadėti, jei nieko neturiu. 

— Pasižadėk mano vyru būti! 

Jaunikaitis nežinojo, ką sakyti: „Kaip čia dabar undinę vesi...“ Ir 
pasiprašė trijų dienų pagalvoti. Undinė sutiko ir tuoj pradingo. 

Liko jaunikaitis vienas tuščioje saloje, alkanas, peršlapęs, nė kur 
galvos priglausti. Vargo šitaip porą dienų, o paskui ėmė gailėtis, kad iš 
karto nesutiko. 

Trečią dieną undinė vėl atplaukė ir klausia: 

— Ar apsigalvojai? 

Jaunikaitis tuoj sutiko. Ir akies mirksniu viskas pasikeitė. Priešais iš- 
dygo pilis, tokia puiki, kad jaunikaitis nė sapnuoti nesapnavo. Viskas 
aplink blizgėjo, o grindys buvo tokios slidžios, kad nė paeiti negalė- 
jai. Vidury stovėjo apskritas stalas, visas apkrautas brangiais valgiais 
ir gėrimais. Prie to stalo tarnai pastatė du gražius krėslus jaunikaičiu: 
ir jo nuotakai. Užustalėj sėdėjo ir svečių, bet visi jie buvo undinės val!- 
diniai. Šitokios buvo jaunikaičio vestuvės su undine. 

Paskui prasidėjo smagios dienos. Dabar jis neturėjo jokio darbo, ga- 
lėjo dūduoti kiaurą dieną. Ilgainiui vyras pastebėjo, kad pati ketvirta- 
dieniais išeina. Iš pradžių jam visai nerūpėjo, bet paskui ėmė klausinė- 
ti, kur ji einanti. Pati pasakė tik tiek, kad ji turinti kas ketvirtadienis 
išeiti, ir vyrą perspėjo: 

— Niekada nežiūrėk, kur aš einu! Jei nepaklausysi, turėsi palikti 
šitą pilį, o aš gyvensiu vieniša ir liūdėsiu. 

Nei vyras žiūri, nei jam galvoj. Bet ilgainiui ėmė lįsti visokios min- 
tys: kur ji eina, ką veikia... O ką žinai, su kuo bičiuliauja? Išeina už 
anų durų, išsiveda tarnaites, visą dieną išbūna užsirakinus. 

O paskui labai įsigeidė pamatyti, kur pati eina ir ką veikia. Išgręžė 
sienoje skylę ir vieną ketvirtadienį, kai pati vėl išėjo už tų durų, ėmė 
žiūrėti. Nieko ypatingo nepamatė — vidury kambario stovėjo auksinė 
vonia, o toje vonioj tarnaitės prausė jo pačią, ir daugiau nieko. 

„Keista! — pagalvojo vyras,— kodėl ji man draudžia pasižiūrėti.“ 

Grįžta vakare pati, apsivilkusi juodais drabužiais, ir sako vyrui: 

— Ką tu padarei, kodėl manęs nepaklausei? Dabar turi išeiti iš čia, 
o aš amžinai liūdėsiu. 

Prašė, melste meldė vyras dar vienai nakčiai pasilikti, pati nesutiko. 
Ir vėl viskas pasidarė kaip buvę — gražioji pilis išnyko, o jaunikaitis 
pasijuto bestovįs plikoj saloj, sena piemens sermėga apsivilkęs. Undinė 
vėl jį paėmė ant nugaros, nunešė, iš kur buvo paėmusi, ir dingo. 

Jaunikaitis iš pradžių netikėjo savo akimis, ilgai sėdėjo prie jūros, 
paskui sugrįžo namo. Ir čia viskas pasikeitę: trobesiai nauji, sodyboje 

gyvena visai svetimi žmonės. Pasiklausė apie tėvus — niekas nieko ne- 
žinąs, net girdėt apie juos negirdėjęs. Pagaliau susiieškojo senas baž- 
nytines knygas ir perskaitė, kad žmonės tokiu vardu jau trys šimtai me- 
tų kaip mirę. Vos tik jaunikaitis šitai sužinojo, krito negyvas ir subiro 
į dulkes. 

KAIP BERNAS 
SUŽINOJO UNDINIŲ PASLAPTIS 


Kartą šeimininkas pasiuntė berną prie upės žvejoti. Vakarop dangus 
apsiniaukė, ir prapliupo bangus lietus. Arti nebuvo jokios pastogės. Ber- 
nas nenorėjo sušlapti ir palindo po laiveliu. 

Staiga išplaukia iš upės trys undinės, sugula prie laivelio ir šneku- 
čiuoja. Viena giriasi: 

— Aš žinau paslaptį. 

Kita neatsilieka: 

— Aš irgi žinau vieną paslaptį. 

Trečioji taip pat sakė žinanti vieną paslaptį. 

Pastatė vyras ausis ir klauso, ką gi tos undinės žino. Pirmoji pasa- 
koja: 

— Prie vieškelio už pusės varsto yra ūkis. Ten po vartais visai negi- 
liai užkastas lobis. Net skrynios kamputis iš žemių kyšo. Niekam nė 
į galvą neateina, kad ten pinigai. Mano sau — akmuo. O tą lobį gauti — 
vieni niekai, tik reikia vidurnaktį ateiti ir išsikasti. 

Antroji pasakoja: | 

— Bet jūs nuplaukit gerą varstą pavandeniui ir pamatysit, kad ten 
statoma užtvanka. Stato ją toks malūnininkas jau daug metų, bet nie- 

kaip nebaigia, nors darbas baisiai daug kainavo. Kiek per dieną pasta- 
to, viskas nakčia griūva, ir niekas nežino, ką daryti. O reikia iš abie- 
jų pusių į upę įsmeigti po kryžių, ir darbas eis kaip iš pypkės. 

Trečioji pasakoja: | 

— O aš žinau, kad karalaitei jau seniai skauda akis. Ją gydė išmin- 
tingiausi daktarai, bet vaistai nieko nepadėjo. O akys tuoj pasveiktų, 
jeigu jas paskalautų alūnu. 

Bernas įsikalė viską į galvą, o kai undinės nuplaukė, išlindo iš po lai- 
velio ir parėjo namo. Kitą naktį nuėjo išsikasti lobio. Tarpuvartėje tik- 
rai kyšojo skrynios kampas, labai panašus į akmenį. Tuoj išsikasė skry- 
nią ir parsinešė namo. 

Dabar bernas pinigų turi per akis. Gal daugiau kaip septyni dvarinin- 
kai drauge paėmus. O šeimininkas ne aklas — mato, kad bernui pini- 
gai lyg iš dangaus krenta, ir ima jį kamantinėti: 

— Sakyk, iš kur tu pinigų tiek turi? 

Bernas ėmė ir papasakojo, kaip gulėjo po laiveliu ir klausėsi undinių 
šnekos. 

Gobšas šeimininkas taip pat įsigeidė pinigų. Kitą vakarą pats nuėjo 
prie upės ir palindo po laiveliu. Netrukus pasirodė ir undinės. Pirmoji 
sako: 

— Žinot ką, po vartais jau nėra pinigų skrynios. Matyt, kas mūsų 
kalbą nuklausė ir lobį išsikasė. Pažiūrėkim, gal ir dabar klausosi. 

Ieško ieško, ogi žiūri — po laiveliu gobšas šeimininkas belindįs. Iš- 
traukė ir taip prikūlė, kad vos gyvas liko. 

Tuo tarpu bernas nuėjo pas malūnininką ir prižadėjo pastatyti už- 
tvanką. O malūnininkas be rankpinigių nė į kalbas nesileido. Mat jau 
daug meistrų mėginę dirbti, o žodžio nė vienas netesėjęs. Bernas su- 
mokėjo rankpinigius ir pasamdė darbininkus. Įsmeigė, kaip undinė sa- 
kė, abiejose pusėse į dugną po kryžių, o paskui ėmėsi darbo. Sekėsi 
puikiausiai. Netrukus užtvanka buvo pastatyta, ir bernas vėl gavo krū- 
vą pinigų. 

Dabar nusipirko brangius drabužius ir išvažiavo į sostinę. Ten nuėjo 
pas karalių ir prižadėjo karalaitę išgydyti. Karalius jam tarė: 

— Kol kas dar niekas negebėjo mano dukters išgydyti. Jei išmanai 
už kitus daugiau ir mano dukterį išgydysi, galėsi ją imti sau už pačią. 

Bernas suvilgė karalaitės akis alūnu, ir ligonė tuoj pasveiko. Kara- 
lius ir visi dvariškiai labai džiaugėsi. Iškėlė puikias vestuves. O vėliau, 
kai senasis karalius pasimirė, bernas paveldo gavo uošvio karalystę. 

APIE GYVAČIŲ KERĖTOJĄ 


Mano senelis pasakojo, kad labai seniai, kai jis dar buvo mažas, Le- 
lių grytelėje gyveno senis Miartas. Tas senis mokėjo šnekėtis su Žvė- 
rimis ir paukščiais ir galėjo gyvates užkalbėti. Niekas nežinojo, iš kur 
Jis to išmoko, bet gyvačių jis nebijojo — tais savo žodžiais galėjo da- 
ryti su jomis, ką tik norėjo. 

Mano senelis kartą pats matė, kaip Lelių Miartas stovėjo prie brūz- 
gyno ir šaukė gyvatę, patyliukais švilpčiodamas ir viliodamas. Tuoj at- 
šliaužė didelė gyvatė ir sustojo priešais Miartą. Miartas apsivyniojo ją 
apie kaklą, paskui įsikišo į užantį, o gyvatė jam nieko nedarė. Paskui 
tą gyvate vėl paleido atgal į mišką. Ir niekas nebuvo matęs, kad Miar- 
tas būtų kada gyvatę užmušęs ar šiaip skriaudęs. 

Kartą dvaro darbininkai šienavo prie Piemenų raisto. Diena buvo 
kaitri, ir gyvačių aplink knibždėte knibždėjo. O viena išlindo iš krūmo 
ir įgėlė Piartlių mergai į koją. Koja sutino, merga vargais negalais par- 
kėblino namo. Ką daugiau darys, pasiuntė Lelių Miarto. Miartas atėjo 
1 klausia: 

— Ar atmeni tą krūmą, iš kur gyvatė lindo? 

— Atmenu, kur neatminsi! — sako merga.— Ogi prie didžiojo lazdy- 
no, kur pernai Rejų Mikelis, galąsdamas dalgį, pirštą įsipjovė. 

— Tai eime į mišką! — paliepė Miartas. 

Ir nuėjo abudu. Merga tuoj tą krūmą surado ir parodė: 

— Va čia įgėlė. 

— Gerai,— tarė Miartas,— dabar ištiesk koją! 

Merga užsimerkė ir ištiesė koją, o senis Miartas tris kartus sušuko: 

— Šen! Šen! Šen! 

Paskui tyliai sušvilpė ir sušnibždėjo žodžius, kurių merga nesuprato. 
Ta pati gyvatė, kuri buvo mergą įgėlus, atšliaužė prieš Miartą ir žiūri 
jam į akis. 

— Iščiulpk! — įsakė Miartas. 

Gyvatė ištiesė kaklą ir ėmė žaizdą čiulpti, o paskui laižyti. Iš karto 
mergai palengvėjo, ir skausmo kaip nebūta. Miartas liepė gyvatei grįž- 
ti atgal, o merga žiūri, kad koja jau sveika. 

Taip jis gydė visus nuo įkandimo, todėl žmonės nelabai saugojosi. 
Ypač vaikai drąsiai vaikščiodavo į Piemenų raistą uogauti, nes vaikus 
gelti Miartas gyvatėms buvo uždraudęs. 

Bet viena gyvatė nepaklausė Miarto ir įgėlė Margaus piemenukui į ko- 
Piemenų raisto ir Šilakalnio gyvates prigrasė: 

— Jeigu dar man vaikus gelsite, išvysiu jus iš viso Šilakalnio ir Pie- 
menų raisto! 

Tais metais gyvatės nė nelietė vaikų, tačiau kitą vasarą viena įkirto 
Kaivumės šeimininko vaikui. Tada Miartas prižadėjo gyvates išvyti. 

Jis išvaikščiojo raistą skersai išilgai nuo Pašilio smuklės iki Aukšta- 
balio ir nuo pat kaimo iki kito Piemenų raisto krašto. Mat jis mynė 
gyvatėms takus. Kai apėjo visą raistą ir takus pramynė, liepė gyvatėms 
išeiti. Rinkosi gyvatės iš viso Šilakalnio ir Piemenų raisto, o kai visi 
takai jų prigužėjo, ėmė šliaužti. Rangėsi gerą pusdienį, kol visos išsi- 
dangino. 

Kol senis Miartas buvo gyvas, Palio kaimo apylinkėse niekas dau- 
giau nematė nė vienos gyvatės. Dabar Lelių Miartas jau seniai miręs, 
ir gyvatės pamažu vėl sugrįžo. Kodėl Miartas tų slaptų žodžių savo sū- 
naus neišmokė, to mano senelis nežinojo. 

KAIP ŽMOGUS 
GYVAČIŲ OLOJE LAIMĘ RADO 


Kadaise Kihuloje gyveno piktas ponas. Jis primušė kartą savo virėją, 
o paskui ir visai iš dvaro išvijo. Eik, sako, kur nori, nors į mišką. 

Virėjas buvo visai vienas ir neturėjo kaime nei giminių, nei draugų. 
Kur jis, vargšas, dėsis! Ir eina sau į mišką. Slampinėjo kelias dienas, 
valgė uogas ir vis baiminosi, kur prisiglaus žiemą, nes jau buvo vėlus 
ruduo. | 

Vieną dieną priėjo jaunikaitis didžiulį akmenį, žiūri — po tuo akme- 
niu gili ola. Guodėsi radęs bent tokią pastogę žiemai ir įlindo. Bet apa- 
čioje pamatė patekęs į gyvatyną ir baisiausiai persigando. Oloje visi 
kampai buvo pilni gyvačių. O palei sieną ant pakylos tysojo labai di- 
delė gyvatė su raudonu vainiku ant galvos. Tai buvo gyvačių karalius. 
Gyvatės šliaužiojo po aslą ir atklydėliui visai nieko nedarė. Jaunikaitis 
buvo jau besprunkąs, bet gyvačių karalius jį sulaikė: 

— Jeigu jau čia atėjai, tai ir žiemok su mumis! 

Dabar karalius davė ženklą, ir gyvatės ėmė šliaužti į olos vidurį ir 
laižyti baltą akmenį. O kas tą akmenį palaižo, tas tuoj užsnūsta. Gyva- 
tės tik lyžteli tą akmenį, lėtai nušliaužia į pasienius, ten susirango ir 

užminga. Netrukus iš lauko sugrįžo dar kelios gyvatės. Jos taip pat pa- 
laižė baltą akmenį ir bematant užsnūdo. 

Pagaliau gyvačių karalius tarė jaunikaičiui: 

— Palaižyk ir tu šitą akmenį! 

Žmogus priėjo prie akmens, lyžtelėjo ir tuoj apsvaigo. Dar žengė ke- 
lis žingsnius ir nė pats nepajuto, kaip užmigo. 

Kai virėjas pabudo, oloje gyvačių jau nebebuvo, tik karalius tysojo 
toje pačioje vietoje. 

— Dabar gali eiti! — tarė gyvačių karalius. 

Jaunikaitis išėjo iš olos ir pamatė, kad jau pavasaris. Matyt, jis pra- 
miegojo su gyvatėm visą žiemą. Kai jis čia atėjo, medžiai styrojo pli- 
kom šakom, gėlės buvo nuvytusios, o žolė pageltusi. Dabar aplink la- 
pojo medžiai, žydėjo gėlės ir čiulbėjo paukščiai. Bet kas visų keisčiau- 
sia — jaunikaitis dabar suprato paukščių kalbą, suprato viską, ką jie 
čiulbėjo, ką vieni kitiems sakė. 

Kaip tik eglės viršūnėje kalbėjosi du varnai. Vienas pasakoja: 

— Jei skristum tiesiai į rytus, po kelių dienų prilėktum didelį mies- 
tą, kur nėra vandens. Visi šaltiniai ir šuliniai ten seniai išdžiūvę. O išsi- 
sukti iš bėdos visai nesunku, tik reikia išeiti už miesto, nuristi didelį 
pilką akmenį, po kuriuo užakusios vandens gyslos, ir toje vietoje tru- 
putį pakasti. 

Paskui prašneko antrasis varnas: 


— O aš girdėjau, kad karalaitė pametė labai brangų žiedą. Karalius 
ir visi didikai labai susirūpinę, bet niekas nežino, kad žiedas guli ka- 
raliaus sode po šakota obelim ir visai nesunku jį rasti. 

Virėjas viską gerai įsidėmėjo ir tarė: „Eisiu ir grąžinsiu miestui van- 
denį, o karalaitei suieškosiu žiedą!“ 

Ir nukeliavo į tą pusę, kur turėjo būti miestas su išdžiūvusiais šalti- 
niais ir šuliniais. Ėjo septynias dienas ir septynias naktis ir galop pri- 
ėjo tą miestą. 

Miestiečiai tik kraipė galvas ir kalbėjo: 

— Čia buvo geriausi kasėjai, bet nė vienas nerado vandens. Argi tu, 
žmogeli, už juos išmintingesnis. Pamėginti, teisybė, gali. Jei tau pasiseks 
ir miestą išgelbėsi, tai gausi daug pinigų. 

Jaunikaitis paėmė kastuvą, išėjo už miesto, parito pilkąjį akmenį ir 
ėmė toje vietoje kasti. Netrukus visi šuliniai prisipildė švaraus van- 
dens, o šaltiniai vėl ėmė smagiai čiurlenti, 

Žmonės labai apsidžiaugė ir sumokėjo geradariui daug aukso. 

Dabar virėjas nusipirko brangius drabužius ir iškeliavo į tą miestą, 
kur karalaitė žiedą buvo pametusi. Karalius jį priėmė ir leido ieškoti, 
bet širdy nelabai tikėjo, nes gudriausi ieškotojai negalėjo to žiedo rasti. 

Virėjas nuėjo į karaliaus sodą, pavaikščiojo po šakota obelim ir ra- 
do brangųjį žiedą. Karalius jaunikaičiui sumokėjo daug aukso. 

Dabar laimingam žmogui nieko netrūko, nereikėjo nė virėjo vietos 
ieškoti, nes buvo turtingesnis už savo ankstesnįjį poną. 

POŽEMINIS MIESTAS 


Kartą dvaro kumečiai išjojo prie Linamės kalno į naktigonę. Naktis 
buvo šalta, ir vyrai užsikūrė laužą. Susėdo prie ugnies ir šnekučiuoja. 
Apie vidurnaktį vienas naktigonis nuėjo pažiūrėti arklių. Jau ketino 
grįžti, bet staiga užėjo tirštas rūkas, ir vargšas pasiklydo — vaikščioja 
sen, vaikščioja ten, o laužo nematyti, ir gana. Pagaliau vėl atėjo prie 
Linamės ir sustojo: kurioje pusėje jų laužas. Staiga stebuklas: šlaitas pra- 
siskyrė, ir priešais sublizgėjo puikaus miesto vartai. 

— Argi jau man vaidenasi! — persigando kumetis, bet sargybinis 
mandagiai pamojo ranka ir pakvietė žmogų į miestą. 

Naktigonis įsidrąsino ir eina. Mieste net akys raibo nuo daugybės 
puikių namų ir krautuvių. Žmonės buvo apsirengę senoviškais drabu- 
žiais ir labai maloniai sveikinosi su naktigoniu. Pirkliai kvietė jį į savo 
krautuves ir prašė išsirinkti ir nusipirkti bent trijų rūšių prekių. 

Pagaliau naktigonis ir užsuko į vieną krautuvę. Šeimininkas tuoj ėmė 
rodyti ir girti, ką turėjo. Viskas buvo labai pigu — niekas nekainavo 
brangiau kaip vieną skatiką. Žmogus vienoj vietoj nusipirko puikias 
kamanėles, o kitoj sidabru muštą plėškę ir sumokėjo tik po vieną ska- 
tiką. Buvo beperkąs dar margą juostą, bet susizgribo, kad nebeturi dau- 

giau pinigų. Pirklys ir visi aplinkui ėmė balsu raudoti ir maldaute mal- 
davo, kad žmogus surastų nors varioką ir nusipirktų trečią daiktą. Pas- 
kui tas pirklys, namai ir krautuvės ėmė blankti ir nykti lyg rūkas, ir 
naktigonis pasijuto vienas bestovįs kalno pašlaitėje. Miestas, matyt, 
vėl nugrimzdo po žeme. 

Paskui naktigonis sužinojo, kad po Linamės kalnu jau nuo senų lai- 
kų yra didelis miestas. Tas miestas tik kartą per kelis šimtus metų iš- 
kyląs nakčia iš žemės. Jei tokią naktį koks ateivis nusipirktų bent tris 
daiktus, miestas būtų išgelbėtas ir niekad nebegrimztų po žeme. 

Naktigonis labai gailėjosi nenupirkęs trečio daikto. Bet ką tu, žmo- 
gau, padarysi, kad neturi pinigų! 

To požeminio miesto niekas daugiau nebematė. 


DUKTĖ IR PODUKRA 


Viena šeimininkė turėjo dukterį ir podukrą. Podukra buvo gera ir 
graži, o duktė pikta ir bjauri. Motina savo dukterį labai mylėjo ir vi- 
saip lepino: rengė gražiais drabužiais, gardžiai valgydino ir girdė, o ir 
dirbti jos niekad nevertė. Užtat podukra dėvėjo skudurais, valgė sužie- 
dėjusias plūtas ir sunkiai dirbo nuo ankstyvo ryto iki vėlaus vakaro. 

Kartą Žiemą išsiuntė šeimininkė podukrą su didele pintine į girią uo- 
gų ir pagrasė: 

— Žiūrėk, kad pririnktum pilną! Su tuščia pintine negrįžk! 

Apsiverkė našlaitė ir eina į mišką. O kur tu uogų rasi, kada visur gi- 
liausios pusnys! Pagaliau atklydo prie mažos trobelės. Pro langelį kyšte- 
lėjo žila senė su dideliais dantimis ir klausia: 

— Ko ieškai, dukrele? 

Našlaitė sako: 

— Uogų. Turiu pririnkti pilną pintinę. 

Senė nustebo: 

— Vaikeli mielas, kurgi tu žiemą rasi uogų?! 

Našlaitė ėmė verkti: 

— Pamotė sakė, kad namo negrįžčiau, kol nepririnksiu pilnos pin- 
tinės. 

Tada senė ir sako: 

— Paimk šluotikę ir pašluok palangę, o paskui ir uogų rasi! 

Našlaitė paėmė šluotelę, švariai švariai nušlavė senės palangę ir ra- 
do tiek daug uogų, kad tuoj pripylė pintinę su kaupu. 

Paskui senė pašaukė našlaitę į trobele pasišildyti. Mergaitė įėjo, at- 
sisėdo prie durų ant suolelio, išsitraukė kelias pluteles, kurias pamotė 
buvo įdavus pietums, ir kramsnoja. 

O trobelėje buvo trys nykštukai, senės sūnūs. Tie nykštukai prašo: 

— Duok ir mums paragauti! 

— Mielai! Bet pamotė man davė tik šitas pluteles. Nežinau, ar bus 
gardžios. 

Padalino pluteles, ir nykštukai jas suvalgė. 

Kai našlaitė ketino eiti, nykštukai tik dirst vienas į kitą ir klausia: 

— O ko palinkėsim šitai gerai mergaitei? 

Pirmas sako: 

— Tegu, jai kalbant, iš lūpų kris aukso kiaušiniai! 

Antras sako: 

— Tegu ji taps karaliene! 

O trečias palinkėjo mergaitei gero gyvenimo. 

Našlaitė parėjo namo ir padavė pamotei pilną uogų pintinę. Tik žo- 
dį tarė, tuoj iš burnos iškrito aukso kiaušinis. 

Pamotė nesitvėrė pavydu. Norėjo, kad ir jos dukteriai kristų iš bur- 
nos aukso kiaušiniai, todėl ją taip pat išsiuntė į girią uogų. Įdavė ma- 
žą pintinėlę ir pietums meduolių. 

Seimininkės duktė nuėjo į mišką ir atklydo prie tos pačios trobelės, 
kur buvo užėjusi našlaitė. Žila senė su dideliais dantimis pažiūrėjo pro 
langą ir klausia: 

— Ko ieškai, dukrele? 

— Uogų! — atsakė mergaitė. 

— O kur tu jų žiemą rasi? — vėl klausia senė. 

— Nežinau! — burbtelėjo mergaitė. 

Senė dabar paliepė: 

— Paimk šluotikę, pašluok palangę, o paskui ir uogų rasi! 

Pamotės duktė atrėžė: 

— Lauk sveika! Šluosiu aš čia šaltyje palangę. Šluok pati. 


176 


Pašaukė senė ir šeimininkės dukterį pasišildyti. Mergaitė įėjo, atsisė- 
do vidury trobos ir valgo meduolius. Nykštukai taip pat užsimanė me- 
duolių, bet mergaitė juos tik subarė: 

— Irgi mat ponai, kad meduolių prireikė! Man ir pačiai maža! Vai- 
šink čia dar tokius! 

Kai jau mergaitė pavalgius ruošėsi namo, nykštukai tik dirst vienas 
į kitą ir klausia: 

— O ko palinkėsim šitai negerai mergaitei? 

Pirmas sako: 

— Tegu, jai kalbant, iš lūpų kris pamatinės! 

Antras sako: 

— Tegu ji niekados neištekės! 

O trečias palinkėjo jai nelaimingo gyvenimo. 

Mergaitė parėjo namo ir pasakoja, ką mačius, bet su kiekvienu žo- 
džiu iš burnos jai šoka pamatinės. 

Pamotė baisiai įsiuto, kad iš podukros lūpų krinta aukso kiaušiniai, 
o iš dukters — pamatinės, ir išvijo našlaitę iš namų. 

Mergaitė nuėjo į mišką ir pasiklydo. Bet netrukus sutiko nykštukus, 
Tie ir klausia: 

— Kodėl tu vaikštinėji viena po girią? 

Našlaitė pravirko: 

— Pamotė mane išvijo iš namų, ir likau be pastogės. 

Nykštukai išvedė našlaitę iš miško ir parodė kelią į miestą. Mergaitė 
ir nuėjo. O kaip tik tuo keliu jojo karalaitis medžioti. Sutiko jis mer- 
gaitę ir užkalbino. Karalaičiui patiko graži mergelė, o kai pamatė, 
kad, jai kalbant, iš lūpų krinta auksas, tuoj ir paėmė ją į rūmus. 

Našlaitė ištekėjo už karalaičio ir laimingai gyveno, o šeimininkės duk- 
tė liko senmerge ir laimės gyvenime nerado. 


12. Vandenų šalis 

STEBUKLINGAS AKMUO 


Toli už kaimo nuošalioje pamiškės trobelėje gyveno našlė su sūnum. - 
Nebuvo juodu turtingi, bet ir bado nekentėjo. Sklypelis žemės davė 
duonos, o karvė pieno. 

Sūnus buvo lėtas ir nenuovokus. Visas kaimas jo vengė ir net neken- 
tė, o jis vis sakydavo: 

— Niekis! Ir man kada nors nušvis laimė! 

Vieną dieną išsiuntė motina sūnų į miestą. Įdavė parduoti porą svarų 
sviesto ir liepė už tuos pinigus ką nusipirkti. Jaunikaitis pardavė svies- 
tą ir galvoja, ką pirkti. Rinkosi rinkosi, bet nieko gero neišsirinko ir 
patraukė namo. |, 

Už miesto vartų mato: vienas vyras ketina nudaigoti seną katiną. Pa- 
gailo jaunikaičiui katino. Sulygo su vyriškiu ir nusipirko gyvulėlį. Iš 
pradžių motina sūnų barė, kam be reikalo pirkęs seną katiną, bet pas- 
kui apsiprato ir net džiaugėsi — vis vienu gyvu padaru daugiau. 

Po savaitės motina vėl išsiuntė sūnų į miestą parduoti sviesto ir lie- 
pė už tuos pinigus ką nusipirkti. Jaunikaitis ir šįsyk nerado nieko tin- 
Kamo ir patraukė namo. Už miesto vartų mato: vienas vyras ketina 

nudėti seną šunį. Atidavė jaunikaitis žmogui visus pinigus ir pasiėmė 
šunį. Parėjo namo ir tarė: 

— Pirkau šunį. Dabar turėsim jau du gyvulėlius. 

Jis pastatė katinui prie krosnies dubenėlį pieno, numetė šuniui kaulą 
ir pridūrė: 

— Niekis! Ir mums kada nors nušvis laimė! 

Trečią savaitę vėl nuėjo į miestą. Pardavė sviestą, nieko gero nenu- 
sipirko ir patraukė namo. O prie miesto vartų mato: toks žmogus nori 
nudobti juodą gyvatę. 

— Juk šita gyvatė nenuodinga! — tikina žmogų jaunikaitis.— Nežu- 
dyk jos! Verčiau parduok man! 

Žmogus apsidžiaugė, kad gali parduoti tokį bjaurų padarą, o jauni- 
kaitis įsikišo gyvatę į užantį ir tarė: 

— Taip, šita gyvatė nenuodinga ir man tikrai atneš laimę! 

Motina iš pradžių pyko, kad sūnus parsinešė gyvatę, bet paskui apsira- 
mino. Juk ir šliužai dievo padarėliai! 

Vakare jaunikaitis katiną paguldė užkrosnyje, šunį prie durų, o gy- 
vatę pasiėmė į lovą. Rytą pabudęs žiūri — katinas dar tyso užkrosny, 
šuo susirangęs prie durų, o lovoje — graži mergelė. Pažiūrėjo mergelė 
į jaunikaitį, padėkojo jam ir sako: 

— Gerai, kad mane nusipirkai ir paguldei į lovą. Dabar mane atkerė- 
jai. Aš esu karalaitė. Piktas raganius mane buvo pavertęs į gyvatę, ir 
turėjau šliaužioti iki tos dienos, kol koks geraširdis mane pasiguldys 
į lovą. Tu mane išvadavai, todėl imk mano dovaną — šitą stebuklingą 
akmenį, jis išpildys kiekvieną tavo norą. 

Padavė mergelė jaunikaičiui akmenį, atsisveikino ir išėjo. 

Dabar motinai ir sūnui atėjo geros dienos — akmuo parūpindavo vis- 
ką, ko tik juodu užsigeisdavo, ir jų vargai pasibaigė. 

Bet sužinojo apie tą stebuklingą akmenį pavyduolis dvarponis. Vie- 
ną dieną atėjo jis į trobelę pažiūrėti to brangaus daikto. Jaunikaitis ne- 
nujautė nieko blogo ir davė akmenį ponui pasižiūrėti. Tas įsikišo akme- 
nį į kišenę ir panoro tučtuojau atsidurti tolimoje saloje ir gyventi pui- 
kiuose rūmuose. 

Nuliūdo jaunikaitis, kam taip lengvai patikėjo ponu, bet ką žmogus 
darysi! 

— Et, niekis! — guodžiasi jaunikaitis.— Juk turiu katiną ir šunį. Drau- 
ge džiaugėmės geru gyvenimu, drauge ir vargą vargsim. 

Padavė gyvuliams ėsti, paguldė katiną užkrosny, šunį prie durų ir 
pats atsigulė. 

O nakčia katinas ir šuo susikalbėjo jaunikaičiui padėti. Juk jis, ne 
kas kitas, išgelbėjo juodu nuo mirties, dabar jų eilė geradariui atsidė- 
koti. Atsargiai išslinko abu iš trobelės ir sutarė plaukti į tolimą salą — 
bene atims iš pono stebuklingąjį akmenį. 

Rytą abu draugai nukako į pajūrį ir tuoj šoko plaukti. Plaukia dieną, 
plaukia dvi, ir vis dar salos nematyt. Galop vieną vakarą priplaukia 
salą, pasislepia krūmuose ir laukia tamsos, kada galės įsmukti į rūmus. 

Ponas tą vakarą labai ilgai puotavo ir atsigulė jau po pusiaunakčio. 
Gyvuliukai išlindo iš krūmo ir šmurkšt į rūmus. Perėjo visus kamba- 
jęs ir garsiai knarkė. Katinas užšoko ant stalelio ir žvilgt ponui į buI- 
ną — ogi ten stebuklingasis akmuo begulįs. Matyt, ponas labai bijojo 
akmens netekti, net naktį laikydavo jį burnoje. 

Ką dabar daryti? Katinui šovė gera mintis: prunkštelėjo ponui į bur- 
ną, tas sukosėjo ir išmetė akmenį. Šuo capt nutvėrė akmenį, ir abu 
nerte nėrė iš rūmų. 

Soko į jūrą ir plaukia. Iš pradžių šuo laikė akmenį, paskui nuvargo 
ir atidavė katinui. Taip juodu patenkinti plaukė ir pakaitom nešė ak- 
menį. 

Jau netoli ir gimtinės krantas, o šuo galvoja: ,„Paimsiu akmenį iš ka- 
tino ir parnešiu jaunikaičiui. Tegu manys, kad aš jį grąžinau. Gal pas- 
kui manimi labiau rūpinsis.“ 

Šuo priplaukė prie katino, bet tas nė nemano akmens atiduoti, mat 
ir jis tą patį galvojo — kaip labiau įsiteikti šeimininkui. Ir susipešė abu. 
Akmuo tik kliunkt į vandenį ir nuskendo. Bėda dabar abiem. Gailėjosi, 
bet jau buvo per vėlu. Ir kaip be akmens į akis pasirodysi? Gal dar 
išvarys juos. 

Abu gailiai pravirko. Bet štai atplaukia žuvis ir klausia, kas nutiko. 
Gyvuliukai viską papasakoja ir bėdoja, kad neturį kur dėtis. 

— Niekis! — sako žuvis.— Viskas bus gerai! 

Pliaukštelėjo žuvis uodega ir panėrė, netrukus vėl išniro su stebuk- 
lingų akmeniu ir atidavė jį draugams. Dabar gyvulėliai jau nebesipešė, 
gražiai išplaukė į krantą ir parnešė akmenį šeimininkui. 

Jaunikaitis labai džiaugėsi, atgavęs stebuklingąjį akmenį. Dabar jį 
saugojo ir laimingai gyveno iki dienų galo. O kur paskui tas stebuklin- 
gas akmuo dingo, to šiandien niekas nežino. 

SEPTYNI BROLIAI 
IR SEPTYNIOS SESERYS 


Toli šiaurėje nuošalioje sodyboje gyveno septyni broliai. Tėvai bu- 
vo Seniai mirę, o seserų jie neturėjo. Taigi nebuvo šeimininkės, ir visą 
namų ruošą broliai eidavo patys. 

Kai jaunėlis užaugo, broliai sumanė vesti. Neradę apylinkėj tinkamų 
mergaičių, sutarė, jog šeši keliausią į platų pasaulį ir ieškosią nuotakų, 
o jaunėlis liksiąs ir prižiūrėsiąs namus. Broliai ketino ir sau Žmonas su- 
sirasti, ir jaunėliui pačią parvesti. 

Kaip tarė, taip padarė. Šeši vyresnieji pasiėmė paviržio ir iškeliavo, 
o jaunėlis liko prižiūrėti namų ir laukti savo nuotakos. 

Perėjo broliai daug kaimų ir miestų, bet niekur nerado septynių mer- 
gaičių, tinkamų į pačias. Pagaliau patraukė į vieną miestą, kur gyveno 
daugiau žmonių ir turėjo būti nemažai mergaičių. 

Eina jie keliu ir prieina trobelę. Žiūri, sėdi ant laiptų senis su žila 
barzda. Dirstelia jis į keleivius ir klausia: 

— Kur einat, jaunikaičiai? 

— Nuotakų ieškot! — atsako broliai. 

— Gerai! — šyptelia senis.— Paieškokit ir man, tik kad būtų jauna ir 


graži! 


182 


.— Na ir senis! — kvatoja broliai. — Žilas kaip apuokas, o nori jaunos 
ir gražios pačios! | 

Eina sau toliau ir senį tuoj užmiršta. Netrukus prieina didelį miestą. 
Užsuka į pirmą namą ir šeimininkui pasisako, jog visi šeši norį vesti ir 
parinkti nuotaką namie likusiam jaunėliui. 

Seimininkas kaip tik turi septynias dukteris. Jaunikaičiai pasiperša, ir 
mergaitės duoda žodį tekėti. Vyriausias pasirenka vyriausią, o kiti pasi- 
ima seseris pagal amžių. Jauniausioji sutinka keliauti su šešiais broliais 
į jų gimtinę, kur jos laukia jaunėlis. 

Na ir iškeliauja. Netrukus prieina žilabarzdžio senio trobelę. Senis 
vėl sėdi ant laiptų. Pamatęs jaunikaičius su nuotakomis, linksmai šūk- 
teli: 

— Tai gerai, kad ir man nuotaką radot! 

— Nesidžiauk, seni! — sako broliai — Šita nuotaka ne tau, o -mūsų 
jaunėliui, likusiam namie. 

Senis tik kažką suniurna, paliečia savo lazda iš pradžių jaunikaičius, 
paskui šešias seseris, ir visi beregint virsta akmenimis. Jaunėlę seserį 
senis įsiveda į trobelę, mat pasiimsiąs už pačią. 

Sunku vargšei mergaitei gyventi su žilu seniu! Jis piktas, nė žingsnio 
niekur žengt neleidžia. Negana to, dar ir širdies neturi. Jo širdis esanti 
kažin kur toli, ir senis nemirsiąs, kol būsianti gyva jo širdis. Mergaitei 
rūpi išgauti senio paslaptį ir sužinoti, kur toji širdis. Iš pradžių senis 
nė kalbėt nenori, bet pagaliau nusileidžia ir sako: 

— Ką gi, pasakysiu, jei taip labai nori. Mano širdis — pagalvėje. 

Vieną dieną senis išėjo į mišką ir mergaitę paliko namie vieną. Ji pri- 
skynė gėlių ir papuošė senio pagalvę. Vakare jis parėjo, dirst į gėles 
ant pagalvės ir klausia: 

— Kodėl tu pagalvę papuošei gėlėm? 

— Norėjau pradžiuginti senelio širdį — atsakė mergaitė. 

Senis nusijuokė: 

— Paikos išmonės| Tarsi pagalvėje būtų kieno širdis! 

Kitą rytą senis vėl ruošiasi į mišką, bet mergaitė spiria pasakyt, kur 
jo širdis, ir gana. 

— Gerai, pasakysiu! Mano širdis — duryse. 

Kai senis išėjo, mergaitė pririnko margų plunksnų ir apkaišė duris. 
Vakare senis parėjęs žiūri — durys papuoštos, Ir vėl ima juoktis: 

— Paikos išmonės! Tarsi duryse būtų kieno širdis! 

Dabar mergaitė su ašarom meldžia pasakyti, kur esanti jo širdis. Pa- 
galiau senis nusileidžia ir sako: 

— Mano širdis ne čia. Ji plaka vieno paukštelio krūtinėje. O tas 
paukštelis susisukęs lizdą bažnyčios bokšte, labai labai toli. 

Rytą žilabarzdis vėl eina į mišką. Likusi viena mergaitė sėdi prie du- 
rų ir galvoja, kaip čia nuo senio pasprukus. 

Tuo tarpu keliu traukia jaunėlis — ieško dingusių brolių. Prieina tro- 
bą, o mergaitė jį klausia, kur keliaująs ir ko ieškąs. 

Jaunikaitis papasakoja apie šešis savo brolius, išėjusius ieškoti nuota- 
kų ir kažin kur dingusius. 

— Jei taip — sako mergaitė — eime vidun. Gal sugalvosime, kaip ta- 
vo brolius išgelbėti. 

Troboj mergaitė jaunikaičiui apsakė, kaip šeši broliai pasipiršo jos 
seserims, kaip ji pati su jais iškeliavo ir kaip senis visus pavertė ak- 
menimis. Tik ją vieną paliko, — nori už pačią paimti. 

— Galima senį nugaluoti, — sako mergaitė— Jo širdis plaka vieno 
paukščio krūtinėj, tik reikia tą paukštį sugauti. 

Jaunikaitis tuoj pasišovė paukščio ieškoti. Mergaitė įdėjo jam paviIr- 
žio kelionei, ir jaunėlis iškeliavo. 

Nuėjęs gerą galą, atsisėdo ant kelmo, nusikabino nuo peties krepšį 
ir šūktelėjo: 

— Kas ateis, bus mano svečias, su tuo ir pavalgysiu! 

Tuoj atbėgo iš miško stumbras, atsigulė šalia jaunikaičio, paėdė ir 
sako: 

— Pašauk mane, kai reikės pagalbos! 

Stumbras vėl nubėgo į mišką, o jaunikaitis užsimetė krepšį ant pe- 
ties ir traukia toliau. Vidurdienį vėl sustojo pavalgyt, atsirišo krepšį ir 
šūktelėjo: 

— Kas ateis, bus mano svečias, su tuo ir pavalgysiu! 

Tuoj iššoko iš krūmo didžiulis šernas ir klausia: 

— Ar tu mane kvieti į vaišes? 

— Jei nori būti mano svečias, imk ir ragauk duonos! 

Šernas paėdė ir sako: 

— Pašauk mane, kai reikės pagalbos! 

Jaunikaitis vėl žingsniuoja tolyn. Vakare dar kartą sustojo ir šūkte- 
lėjo: 

— Kas ateis, bus mano svečias, su tuo ir pavalgysiu! 

Tuoj nusileido iš viršaus didžiulė pelėda, palesė duonos ir sako: 

— Pašauk mane, kai reikės pagalbos! 

Jaunikaitis padėkojo paukščiui ir atsigulė pailsėti. Rytą vėl leidosi į ke- 
lionę. Netrukus pamatė bažnyčios bokštus. Apsidžiaugė jaunėlis, bet vėl 
bėda — priešais tyvuliuojanti didelė plati upė. Jaunikaitis nusiminęs ei- 
na šen, eina ten — nei tau brastos, nei laivelio. ,Kad čia būtų tas stumb- 
ras, su kuriuo pusryčiavau! Gal vandenį išgertų!“ — pamanė sau. 

Kur buvęs, kur nebuvęs atbėgo stumbras, išsriaubė upės vandenį ir 
vėl nudūmė savo keliu. Jaunikaitis perėjo į kitą krantą ir keliauja to- 
liau. Jau bažnyčia visai arti, bet priešais aukšta mūro tvora bestūksan- 
ti. Niekaip jos neperlipsi. 

„Kad čia būtų tas šernas, su kuriuo pietavau! Gal išlaužtų tvorą!“ — 
galvoja sau jaunikaitis. 

Kur buvęs nebuvęs atpūkštė šernas. Išvertė tvorą, nors karieta va- 
žiuok. 

Jaunikaitis įžengė į bažnyčią, susiieškojo paukštį, bet niekaip sugauti 
negali. Skraido tas paukštis palubėj, nutverk, kad nori! 

„Kad čia būtų pelėda, kurią vakar lesinau! Tikriausiai sugautų!“ — 
galvoja sau jaunikaitis. 

Kur buvus nebuvus atplasnojo pelėda, nutvėrė paukštį, atidavė jau- 
nikaičiui ir nuskrido. 

Įsikišo jaunikaitis paukštį į užantį ir skuba namo. Netrukus priėjo tro- 
belę. Žilabarzdis kaip tik dar namo negrįžęs. Pamatė mergaitė jaunėlio 
„rankose paukštį ir net pravirko iš džiaugsmo. Dabar senis jiems ne- 
baisus! Mergaitė paslėpė jaunikaitį su paukščiu po lova ir liepė tyliai 
tūnoti. 

Netrukus parėjo žilabarzdis ir skundžiasi: 

— Negera man! Matyt, paskutinioji ateina! 

Senis atsigulė į lovą ir dūsauja. Tuo tarpu jaunikaitis ėmė paukštį 
smaugti. Senis blaškosi lovoje, stena, dejuoja. Kai tik jaunikaičio ran- 
kose paukštis nusibaigė, senis ir numirė. 

Dabar jaunikaitis išlindo iš palovės. Mergaitė liepė jam paimti senio 
lazdą ir pabaksnoti akmenis, riogsančius prie trobelės. Jaunikaitis taip 
ir padarė. Visi akmenys beregint atvirto žmonėmis. Broliai ir seserys la- 
bai džiaugėsi ir dėkojo jaunėliui. 

Visi septyni broliai su savo nuotakomis parkeliavo namo ir gyveno 
labai laimingai. Gal dar ir šiandien gyvena, jei nepasimirė. 


Augustas Jakobsonas 


UODAS IR ARKLYS 


Į aptvarą, kur ganėsi arklys, atskrido uodas. Arklys nė galvos nepa- 
kėlė, o uodas klausia: 

— Ei, negi manęs nematai? 

— Dabar jau matau, — atsiliepė arklys. 

Uodas paskraidė virš arklio, apžiūrėjo uodegą, nugarą, kojas ir ka- 
nopas, sprandą ir abi ausis. Pakraipė galvą ir tarė: 

— Ėhė, brolau, koks tu didelis! 

— Taip, didelis, — pakinkavo galvą arklys. 

— Juk tu, kūmai, didesnis net už mane. 

— Taip, didesnis už tave. 

— Matyt, ir stiprumėlis tavo — nors kalnus versk! — spėjo uodas. 

— Tikrai, tikrai, nors kalnus versk,— atsakė arklys. 

— Musių tu visai nebijai? 

— Ne, musių nebijau! 

— Gal nė sparvų nebijai? 

— Nebijau nė sparvų. 

— Sakyk, o gal tau ir gyliai niekis? 

— Niekis ir gyliai. 

Dabar uodas pasipūtė ir išdrožė: 

— Nors tu didžiausias ir stipriausias, bet jei tave užpultų uodų spie- 
čius, iš tavęs liktų tik šlapia vieta! 

— To tai jau nebus! — atrėžė arklys. 

— Kaip tik bus! — spyrėsi uodas. 

Arklys su uodu ginčijosi gerą pusdienį, ir nė vienas nenorėjo nusi- 
leisti. Pagaliau arklys susizgribo: 

— Kam čia be reikalo liežuvį laidyti! Išmėginkim jėgas! 

— Gerai, išmėginkim! — sutiko uodas ir, pakilęs į orą, suzyzė: 

— Uodai vyručiai, čionai, čionai! Uodai vyručiai, čionai, čionai! 

Na ir atidūzgė uodų! Suskrido spiečiai iš beržyno ir eglyno, iš brūz- 
gynų ir pelkių, iš balų ir paupių ir užpuolė arklį. 

Kai visi sulėkė, arklys kilst galvą ir klausia: 

— Ar jau visi čia? 

— Visi, visi — atsakė uodų vadas. 

— Ir jau pasiruošę? 

— Taip, mes jau pasiruošę! — sudūzgė uodų vadas. 

Dabar arklys atsigulė ir ėmė raičiotis. Raičiojosi, kol visą uodų ka- 
riuomenę sutraiškė. 

Gyvas liko tik vienas uodas. Vargšas suvirpino aplamdytus sparnelius, 
nuskrido šiaip taip į pašalį pas savo vadą, sumušė kulnais ir pranešė: 

— Priešas nugalėtas! Aš jau ketinau nulupti jam odą ir būčiau tai pa- 
daręs, bet dar reikėjo bent keturių vyrų, kad palaikytų arklį už kojų! 

— Kovojot puikiai, tikrai puikiai! — pagyrė vadas. Po valandėlės jis 
jau dūzgė į mišką ir visiems girios vabalėliams skelbė linksmą žinią: 
uodų giminė nugalėjo arklį, uodų giminė galingiausia pasauly! 

EŽYS KEPA VABALĄ 


Sniukštinėjo ežys po mišką ir ieškojo ko užkąsti. Apžiūrėjo visus 
brūuzgynus, išlandžiojo visus krūmus, bet nieko nerado — diena buvo lie- 
tinga, vabalėliai ir šliužai lindėjo savo urveliuose ir laukė geresnio oro. 

Staiga žiūri: atropoja keliu vabalas, labai linksmas — eina staipyda- 
masis ir kažką niūniuoja! Ežys tik capt ir nutvėrė vabalą už sprando. 

— Prašom mandagiau! Ar nematai, kas aš? Ir ko tu iš manęs nori? — 
paklausė vabalas. 

— Žiūrėk tu man! Ko iš tavęs noriu! Suėsti tave, drauguži, štai ko 
aš noriu! — atkirto ežys. 

— Vai mielasis, neėsk manęs! Aš dar visai mažas, man reikia augti. 

— Kam čia tau augti! Suėsiu, ir tiek! 

Vabalas maldauja, net gailias ašaras lieja, o ežys nė klausyt nenori, 
tarsi jo ausys būtų kurčios, o širdis iš akmens. Bėdos prispirtas, vaba- 
las ėmė gudrauti — nusišluostė ašaras ir sako: 

— Kad jau taip nori, tai bent iškepk mane, kad būčiau minkštas! Ši- 
toks aš niekam netinku. 


189 


Ežys sutiko. 

Bet neturėjo nei skiltuvo, nei titnago, nei pinties, todėl ėmė ieškoti 
gero kaimyno, gal kas pasigailės ir leis prie savo židinio. Ieškojo ieško- 
jo, bet tokioj darganoj niekas neatidarė jam durų. 

— Maža bėda! Man, paprastam vyrui, tiks ir šitoks — tarė ežys. 

Bet vabalas vėl puolė ežį mokyti: | 

— Eime į ganyklą, ten žarijų ant kiekvienos kalvelės pilna, 

— Ar tu nemeluoji? — klausia ežys. 

— Ne, nemeluoju! — sako vabalas. 

— Na tai eimel — sutiko ežys. 

Nupūkštė ežys į ganyklą, įkopė į aukščiausią vietą, apsidairė ir mato, 
kad vabalas tikrai nemelavo: tokių vietų, kur pernai EBS kūrenta, 
čia tikrai netrūko. 

— Taigi keptuvės nėra! — prisiminė ežys. 

— Kam ta keptuvė, brolau, kam ta keptuvė! — paguodė vabalas.— Iš- 
rausk čia pelenuose duobutę, aš įlįsiu, o tu vėl užversk žarijom. Jau 
kad iškepsiu, jau kad minkštas ir skanus būsiu! Bet neištrauk manęs per 
anksti ir nelaikyk per ilgai. Neiškepęs aš labai neskanus, o suskrudu- 
sio — nepaimsi. 

Ežys taip ir padarė. Išrausė pelenuose duobutę, ikišo į ją vabalą ir už- 
žėrė žarijom. Atsitūpė ir skaičiuoja: 

— Vienas, du, trys, keturi... 

Suskaičiavo iki septynių šimtų ir pagalvojo: „Na, dabar jau bus ga- 
na — dabar jis tikrai iškepė ir tinka valgyti.“ 

Kol ežys iki tų septynių šimtų skaičiavo, vabalas nusilipdė iš suodžių 
sermėgą, visas įlindo į ją, tik akis paliko. Ežys žiūri žiūri, išsigando 
labai ir šaukia: |, 

— Vaje! Tu gi visai suskrudęs! 

— Suskrudęs, visai suskrudęs! Argi negirdėjai, kaip šaukiau ir kly- 
kiau, kad gana jau, kad ugnis kaitri! — barė vabalas. 

Nuliūdo ežys ir, nė žodžio nepasakęs, nubidzeno alkanas į mišką. 

Vabalas atsisėdo į žolę ir ėmė juoktis. Kvatojo, kol suodžių sermėga 
per visą nugarą perplyšo. 

Nuo to laiko vabalas turi kietą švarką ir storus juodus sparnus. Kai 
jis skrenda, tie sparnai garsiai zvimbia. O ežys net šiandien vabalo ne- 
ėda — bijo, bene bus suskrudęs. 

VIŠTA IR TARAKONAS 


Išėjo šeimininkė iš namų ir užmiršo uždaryti duris. Višta pamatė ir 
sako: 

— Reikia pasidairyti po trobą! 

Tip tip tip patyliukais į prieangį, tap tap tap iš ten į virtuvę. 

Sienos plyšy lindėjo tarakonas ir šildėsi prieš saulutę. Pamatė vištą 
ir pradėjo bartis: 

— Ei tu, kaimiete, ko čia žioplinėji! 

— Atėjau bent kartą pažiūrėti, kaip Žmonės gyvena, — mandagiai at- 
sakė višta, 

— Kokie čia žmonės! Čia mano namai, o žmonės tik man tarnauja! — 
piktai postringavo tarakonas. 

— O kas toks tu esi? 

— Aš? Stebiuosi, kad tokių dalykų nežinai, Esu čia šeimininkas, aš 
tarakonas! 

— Mat kaip, tai tu ir esi tarakonas! 

— Teigi, taigi, tas pats ir esu. Įsižiūrėk dabar gerai į mane, kad kitą 
kartą pažintum. 

Višta pakreipė galvą ir ėmė žiūrėti. Pažiūrėjo pažiūrėjo, pamatė iš 
plyšio kyšančius ūsus ir išmintingai palingavo galvą. Tarakonas pa- 
klausė: 

— Dabar matei mane? 

— Mačiau,— atsakė višta. 

— Juk aš baisus? Ar ne? 

— Baisus. 

— Net jautis ne didesnis už mane! 

— Ką čia jautis, ką čia jautis! 

— O koks aš piktas, ai ai, koks piktas! — šūkavo tarakonas ir vis 
krutino ūsus.— Ką nutveriu — tam tuoj galas! Ką pasiveju, tas gyvas 
nepasprunka! 

— Ko-ko-koks baisus! Ko-ko-koks baisus! — stebėjosi višta ir vėl dėb- 
telėjo į plyšį: — O kaip tu, kūmai, juos nutveri? 

— Kur didesnius ragais užbadau, kur mažesnius kanopom sutrypiu,— 
pasigyrė tarakonas. 

— O ką tu ėdi, kad jau toks stiprus esi? 

— Duoną ėdu, mėsą ėdu. 

— O ką laki, kad toks riebus esi? 

— Pieną laku, grietinę laku. 

— Žiūrėk tik! Jei jau tokiu geru maistu penėtas, turėtum būti labai 
skanus, — tarė višta, ištiesė kaklą ir kapt tarakoną iš plyšio. 

Ir prarijo. 

Prarijo, pakraipė galvą ir nupeikė: 

— Irgi mat pagyrūnas! Maži vabalėliai ir vikšreliai daug gardesni, 
miežio grūdelis, ir tas kur kas saldesnis! 


PELĖ, VĖŽYS IR VABALAS 


Kartą bernas dirbo šykštuolio šeimininko laukuose ištisus metus. ir 
už darbą tegavo vieną skatiką. Nuėjo jis prie šaltinio, įmetė tą skatiką 
į vandenį ir tarė: 

— Jei dirbau gerai, tesugrįžta pinigas į krantą, o jei prastai — tenu- 
skęsta! 

Skatikas nuskendo. 

Antrus metus bernas gavo iš šykštuolio šeimininko dar vieną skati- 
ką. Nuėjo jis prie to paties šaltinio, įmetė pinigą į vandenį ir tarė: 

— Jeį dirbau gerai, tesugrįžta į krantą abu skatikai, o jei prastai — 
tenuskęsta ir antrasis. 

Antrasis irgi nuskendo. 

Prabėgo tretieji metai, ir bernas gavo iš šykštuolio šeimininko trečią 
skatiką. Nuėjo jis prie šaltinio, įmetė pinigą į vandenį ir tarė: 

— Jei dirbau gerai, tesugrįžta į krantą visi trys skatikai, o jei pras- 
tai — tenuskęsta ir šis paskutinis! 

Ir štai stebuklas: visi trys skatikai išplaukė į krantą. 

Bernas su trimis skatikais iškeliavo į platųjį pasaulį. Ėjo ėjo ir pri- 
ėjo didelį vieškelį. Žiūri — atbėga pelė ir prašo: 

— Mielas žmogau, duok man skatiką! 

— O ką veiksi su tuo skatiku? — klausia bernas. 

— Jei šįvakar sugrįšiu be pinigų, šeimininkas išmes mano vaikučius 
į gatvę. 

— O kaip tu man atsidėkosi? 

— Atbėgsiu tau padėti, kai reikės. 

Bernas pagalvojo ir tarė: „Duonos ir druskos nusipirksiu už du skati- 
kus, o degtinės man nereikia. Et, atiduosiu vieną skatiką pelei, tegu 
gyvena sau su mažyliais!" 

Atidavė bernas skatiką pelei ir eina toliau. Po valandėlės žiūri — vė- 
žys atrėplioja ir prašo: 

— Mielas žmogau, duok man vieną skatiką! 

— O ką su juo darysi? — klausia bernas. 

— Mano vaikai mokosi, ir šiandien turiu sumokėti už mokslą. Jei par- 
eisiu be pinigų, rytoj juos išmes iš mokyklos, — skundžiasi vėžys. 

— O kaip tu man atsilyginsi? 

— Ateisiu tau padėti, kai reikės. 

Bernas pagalvojo ir tarė: „Duonos gausiu ir už skatiką, o degtinės ir 
druskos man nereikia. Atiduosiu antrą skatiką vėžiui, juk tikra bėda, 
kai vaikus iš mokyklos žada išmesti!" 

Atidavė bernas antrą skatiką vėžiui ir patraukė toliau. Netrukus su- 
tiko vabalą. Šis taip pat ėmė maldauti: 

— Mielas žmogau, duok man skatiką! 

— O kam tau jo reikia? — pasiteiravo bernas. 

— Susirgo ' žmona, ir neturiu kuo sumokėti gydytojui už vaistus, — 
pabėdojo vabalėlis. 

— O kaip tu man atsilyginsi? 

— Atbėgsiu tau padėti, kai reikės. 

Bernas pagalvojo ir tarė: „Duonos gausiu iš gerų žmonių ir be pini- 
gų, o degtinės ir druskos man nereikia. Ką gi, atiduosiu skatiką vabalui, 
juk ligonis šeimoje — tikra nelaimė!" 

Atidavė bernas paskutinį varioką vabalui ir leidosi tolyn. Ėjo dieną, 
ėjo kitą, galop nukako į galingo karaliaus dvarą. 

Karalius turėjo labai gražią dukterį. Bet ji niekados nesijuokdavo, ir 
todėl tėvas buvo visiems paskelbęs: kas prajuokins karalaitę, tas galės 
ją vesti ir gaus pusę karalystės. 

Bernas atsisėdo, užsirūkė pypkę ir galvoja: „Iki šiol išsiverčiau be 
pinigų, gal apsieisiu ir be pusės karalystės, o vis dėlto norėčiau tą nu- 
liūdusią gražuolę prajuokinti!" 

Bernas pailsėjo, paskui nuėjo į pamiškę ir pasišaukė savo pagalbinin- 
kus. Pirmiausia atidūzgė vabalas, paskui tekina atbėgo pelė, o paskuti- 
nis, pūkšdamas ir stenėdamas, atšliaužė vėžys. 

Bernas padavė vabalui dūdelę ir liepė groti, o vėžys ir pelė turėjo 
šokti. 

Liūdnoji karalaitė kaip tik sėdėjo prie lango ir skuto bulves. Pamatė 
tokius šokėjus ir kad ims kvatoti. 

O karalius, įsisiautęs į šiltus drabužius, sėdėjo prie kito lango ir valgė 
lydytą sviestą su korių medum. Ir jis ėmė juoktis, o paskui jį ir visi 
miestiečiai. Netrukus smagus juokas aidėjo visoje karalystėje. Bernas 
ii trys jo pagalbininkai irgi džiaugėsi, visus netikėtai pralinksminę. 

Karalius laikėsi savo žodžio ir iškėlė puikias vestuves. 

Taip bernas, neturėjęs kišenėje nė skatiko, vedė karalaitę ir buvo jai 
šaunus vyras, karaliui geras žentas, o vabalui, pelei ir vėžiui rūpestin- 
gas šeimininkas. 

Jis ir dabar gerai gyvena to galingo karaliaus rūmuose. 

Ir tu gerai gyvensi, jei kitus užjausi kaip tas bernas. 

VARNO PIRŠLYBOS 


Išvydo varnas zylę ir sumanė jai pasipiršti. Zylei varnas taip pat pa- 
tiko, ir ji svečią mielai priėmė. 

Susėdo abu prie stalo vakarieniauti, ir varnas neiškentęs paklausė: 

— Sakyk, kodėl tu tokia maža? 

— Mat aš labai jauna, — tarė zylė. 

— Jei taip, tai gal dar augsi? 

— Augsiu, žinoma, augsiu. Kaipgi! 

Po vakarienės sužadėtinei pasidarė liūdna. Ji tarė varnui: 

— Man nuobodu. Palinksmink mane ir papasakok ką nors.. 

— Gerai, — sutiko varnas ir tuoj ėmė pasakoti: — Pernai pagirio kai- 
me, kur gyvena mano dėdė, išaugo tokia aukšta pupa, kad sraigė jos 
lapais buvo tris kartus įšliaužusi į debesis atsigerti. 

— Irgi mat stebuklas! — atsakė zylė.— Aš užpernai mačiau tokį dide- 
lį žirnį, kad žiogelis jo stiebu įkopė į patį dangų ir iš saulės gavo ug- 
nies užsidegti pypkei. 

Varnas nepasidavė ir vėl ėmė pasakoti: 


— Prieš trejus metus tame pačiame pagirio kaime siautėjo tokia aud- 
ra, kad žmonės ropojo visomis keturiomis ir tik po kelių mėnesių ėmė 
vėl vaikščioti kojomis. 


196 


— Irgi mat stebuklas! — pasišaipė zylė.— Prieš penkerius metus skri- 
dau pro malūną. Vėjas taip smarkiai suko jo sparnus, kad niekaip ne- 
galėjau jų įžiūrėti. 

Varnas vėl ėmė postringauti: 

— Prieš dešimt metų miške spigino toks speigas, kad eglių kamienai 
susprogo nuo šaknų iki pat viršūnių! 

— Et, niekis! — karščiavosi zylė.— Bene prieš dvylika metų, kada jau 
trečią kartą išleidau į pasaulį jauniklius, per kalėdas užėjo tokie baisūs 
šalčiai, kad prie krosnies tešla užšaldavo, o sriubą užtraukdavo storas 
ledas. 

— Taip, taip, matyt, senovėje būta geroko šaltelio! — atsiduso varnas 
ir tuoj atsiprašė, turįs, girdi, truputį išeiti, o paskui jau nebegrįžo. 

Kas ten žino, ar tikrai kadaise augdavo tokios aukštos pupos ir Žir- 
niai, ir kokie tuomet būdavo šalčiai. Žinia tik, kad sena pati, regėjusi 
visas tas keistenybes savo akimis, varno anaiptol nesužavėjo. 

KAIP ŽVIRBLIS GIRĄ RAUGĖ 


Įsigeidė žvirblis geresnio gyvenimo ir pagalvojo: „Kam aš plempiu 
paprastą vandenį! Imsiu ir užsiraugsiu giros!" 

Kaip tarė, taip padarė — nuskrido į miežių lauką, išsilukšteno iš vaI- 
pos grūdelį, įmetė į drėgnas samanas ir sudaigino. Paskui susirado už- 
pernykščią laužavietę, palaikė šitą savo salyklą pelenuose ir pagaliau 
dviem akmenimis sumalė į miltus. 

Dabar žvirblis nuskrido prie ežero ir sumerkė miltus į vandenį. 

Pro šalį bėgo pelė. Sustojo ir paklausė: 

— Ei, žvirbli, ką čia veiki? 

— Girą Iaugiu,— išdidžiai atsakė žvirblis. 

— Ar mane pavaišinsi? — paklausė pelė. 

— Gerk. Tik žiūrėk ne per daug, nes šį kartą gira, kaip atrodo, bus 
stiproka! — perspėjo žvirblis. 

Pelė gurkštelėjo, pakraipė galvą ir, netarusi nė žodžio, nubėgo savo 
keliu. 

Netrukus lekuodamas atidūmė šuo. Jis vijosi zuikį ir buvo labai iš- 
troškęs. Pamatęs žvirblį, stabtelėjo ir paklausė: 

— Ei, žvirbli, ką čia darai? 

— Girą raugiu,— išdidžiai atsakė žvirblis. 

— Gal ir man klius koks gurkšnelis? — vizgino uodegą šuo. 

— Gerk, kodėl ne. Tik žiūrėk ne per daug, nes šįsyk gira, kaip at- 
rodo, bus stiproka,— perspėjo žvirblis. 

Suo atsigėrė, prašiepė snukį ir pakraipė galvą. Paskui, netaręs nė žo- 
džio, nudūmė savo keliais. 

Dabar atsėlino katė. Kaip tik buvo išdraskiusi kurapkos lizdą ir pri- 
sirijusi paukštienos, todėl baisiai norėjo gerti. Pamatė aukštai ant ša- 
kos žviIrblį, pasisveikino ir tarė: 

— Sveikas, mielas kūmai! Ką taip smarkiai dirbi? | 

— Girą raugiu,— atsakė žvirblis ir, baikščiai skersakiuodamas į vieš- 
nią, stryktelėjo ant viršutinės šakos. 

— Gal ir mane pavaišinsi bent gurkšneliut Juk tu mano senas drau- 
gas! — gudravo katė. 

— Gerk, gerk, tik žiūrėk, kad mano gėrimas tau nepakenktų! — per- 
spėjo žvirblis. 

Katė ilgai lakė, o paskui nepašykštėjo pagyrų: 

— Puikus gėrimėlis! Net kojos silpsta nuo tokios giros! 

— Juk aš neraugiu kokios pliurzos! — pasigyrė žvirblis ir nutūpė 
šalia katės. 

Bet katė buvo taip prisiėdusi, kad tik dirsčiojo į žvirblį ir liaupsino 
girą. O paskui prisilakė ligi soties ir murksėdama nudūlino sau. 

Visai sutemus prie ežero atklydo kuinas, kurį šeimininkas veikiausiai 
laikė tik dėl odos. Vargšas gyvulys vos vilko kojas ir liūdnai kinkavo 
galvą. Pamatęs ŽviIrblį, draugiškai pasisveikino ir paklausė: 

— Na, mielas paukšteli, ką čia veiki? 

— Girą raugiu,— atsakė žvirblis. 

— Gal ir man duosi gurkšnelį? — įsidrąsino arklys. 

— Gerk, gerk, tik žiūrėk, kad tau nepakenktų. Juk ir taip esi palie- 
ges, o kai išgersi, ko gero, ir visai nepaeisi. 

Arklys siurbtelėjo kelis didelius gurkšnius, pakėlė galvą, suprunkštė 
ir tarė: 

— Skonis gana geras. Bet vis dėlto tai ne gira. 

— Kaip ne gira? O kas? — pyktelėjo žvirblis. 

— Vanduo. Skaidrus, tyras vandenėlis,— tikino kuinas. 


199 


— Koks čia vanduo! Niekus tauški, seni! Štai pelė paragavo ir nė žo- 
džio nepratarė iš nuostabos. 

— Matyt, tas geras padarėlis nenorėjo tavęs nuliūdinti. 

— Juk ir šuo gėrė ir atrodė visiškai patenkintas. 

— Geraširdis šunelis taipogi nenorėjo tavęs nuliūdinti. 

— Bet net gudruolė katė atsigėrusi išliaupsino mane ir mano girą! — 
nenusileido žvirblis. 

— Katės žodžių neklausyk! Ji mėgino pagyromis tave prisivilioti ir 
nusukti tau sprandą,— tarė arklys ir dar kartą siurbtelėjo gerą gurkšnį 
vandens. 

— Matau, kad ir tau mano gira ne pro šalį! — sušuko žvirblis. 

— Taip, šitas vanduo man patinka. Jis skanesnis už tą lakalą, kuriuo 
mane girdo šeimininkas,— atsakė arklys ir nukiūtino savo keliais. 

Žvirblis visą vasarą gėrė savo girą, o rudenį, kai prasidėjo dargana 
ir mažiau troškino, susimąstė ir tarė sau: 

— Vis dėlto mano gira pasidarė pernelyg prėska. Dabar jau vėl pa- 
naši į vandenį. Kitąmet užraugsiu girą iš dviejų grūdų. 

Kitais metais taip ir padarė — iš miežių lauko parsinešė du grūdus ir 
užsiraugė girą. 

PELĖ IR ŽVIRBLIS 


Kiūtojo pelė visą amžių klėty ir galop visai paliego. Matyt, jai trū- 
ko gero, tyro oro. Vargšelė ilgai galvojo, kaip jai toliau gyventi, paga- 
liau nubėgo pas seną draugą žvirblį ir pasiskundė: 

— Netekau klėtyje sveikatos ir negaliu jau tverti be tyro oro. Kaip 
manai, kokio darbo man geriausiai griebtis? 

— Griebkimės žemdirbystės! — patarė Žvirblis. 

— Gerai! —sutiko pelė. 

Abu žemdirbiai tuoj pat ėmėsi darbo — dviese išarė sklypelį Žemės, 
užsėjo avižomis ir tikėjosi sulaukti gero derliaus. 

Ir tikrai, avižos užderėjo puikiai. Visas laukas šlamėjo lyg miškas, 
varpos buvo pilnos sunkių brandžių grūdų. Pelė išsijuosusi plušėjo, kol 
nupjovė visus javus, o žvirblis liejo prakaitą, juos kuldamas. Pasidžiau- 
gė šitokiu derlium ir nutarė pasidalinti pusiau, kad nė vienam nebūtų 
skriaudos. 

Pelė dėliojo grūdus į dvi krūvas, o žvirblis iš šalies žiūrėjo, kad ji 
neapsiriktų. | 

Grūdų buvo tokia daugybė, kad abu nuogąstavo, jog derlius netilps 
į aruodus. 

Ir štai paskutinis grūdas lyg tyčia liko be poros. 

Pelė tarė: 

— Niekis! Pasiimsiu jį sau! 

— Kaip tai sau! Kodėl? — pasipiktino žvirblis. 

— Še tau kad nori! O kas visus javus nupjovė? 

— Bet aš juos iškūliau! Net ir dabar šonus skauda! 

— Ne, vis dėlto šį paskutinį grūdą pasiimsiu. Juk aš derlių dalinau! 

— Tas grūdas mano, aš visą laiką žiūrėjau, kad tu nesuklystum! — 
vis labiau pyko žvirblis. 

Taip seni draugai ginčijosi septynias dienas ir nė vienas nenorėjo 
nusileisti. Pagaliau nusprendė kreiptis į teisėją lokį. 

Lokys sėdo į savo karietą ir netrukus atidardėjo spręsti ginčo. Ap- 
klausinėjo abu draugus ir nukiūtino į alksnyną visko ramiai apsvars- 
tyti. Ir taip svarstė, kad knarkimas per visus laukus aidėjo. Pagaliau 
išlindo ir išdidžiai tarė: 

— Tą grūdą turėsite abu pasidalinti. Visus kitus grūdus sukraukite 
i mano karietą — tai bus man atlyginimas už padarytą paslaugą. 

Pelė ir žvirblis buvo klusnūs ir padarė, kaip jiems buvo paliepta. Taip 
iš jų Žemdirbystės nieko doro neišėjo, bet juodu liko geri draugai. Da- 
bar žvirblis, sutikęs pelę, jai dar iš tolo šūkteli: 

— Kūma, kūma, ar prisimeni, kokios puikios avižos mums tąsyk už- 
derėjo? 

— Žinoma, prisimenu,— atsiliepia pelė— (O ar tu, kūmai, prisimeni, 
ką mums ištaisė gudruolis lokys? 

— O kaipgi! Kol gyvas, neužmiršiu! — tikina žvirblis. 

ATGAILAUTOJAI 


Seimininkė turėjo rainą katiną. Jis buvo didelis smaližius — kartą tol 
sukinėjosi po kamarą, kol apvertė ąsotį ir išliejo ant grindų grietinę. 

— Vaje, vaje! Ką aš vargšas padariau! — sušuko katinas.— Dabar tu- 
rėsiu eiti atgailauti! 

Nulaižė nuo grindų grietinę, atsipūtė valandėlę ir išėjo. Nukiūtino 
į mišką. Atbėga kiškis ir klausia: 

— Sveikas, katine! Kur eini? 

Katinas sako: 

— Klausi, kur einu! Gyvenau pas gerą šeimininkę, bet išliejau iš 
ąsočio grietinę, todėl dabar einu atgailauti. 

— Paimk ir mane drauge! — prašo kiškis. 

— O ką tu padarei? — klausia katinas. 

Kiškis atsakė: 

— Nuėdžiau žmogui avižas. Visą lauką taip nušlaviau, kad stiebas 
"stiebo nė šaukte neprišauktų. 

— Ką gi, eime! — sutiko katinas. 

Dabar jie eina dviese. Ėjo ėjo ir sutiko lapę. 

— Labas, katine ir kiški! — pasisveikina lapė.— Kur keliaujat? 

— Atgailauti — sako katinas. 

— O ką blogo padarėte? 

— Aš išliejau šeimininkės grietinę. 

— Aš nuėdžiau avižų lauką. 

— Paimkite ir mane drauge! — prašo lapė. 

— O ką tu padarei? — klausia katinas su kiškiu. 

— Aš vogiau žąsis. Sukau visoms sprandą, ir tiek. 

— Na ką gi, eime! 

Dabar eina trise. Ėjo ėjo ir sutiko vilką. 

— Labas, katine, kiški ir lape! — pasisveikina vilkas.— Ar toli išsi- 
Iuošėt? 

— Toli, labai toli. Einame atgailauti — atsako katinas, kiškis ir lapė. 

— O ką blogo padarėte? 

— Aš išliejau šeimininkės grietinę. 

— Aš nuėdžiau avižų lauką. 

— Aš vogiau žąsis ir visoms sukau sprandą. 

— Paimkit ir mane drauge! — prašo vilkas. 

— O ką tu padarei? — klausia katinas, kiškis ir lapė. 

— Nudaigojau vienintelę senutės karvę. Ėdžiau tris dienas ir palikau 
tik ragus ir kaulus. 

— Na ką padarysi, eime! 

Dabar eina keturiese. Ėjo ėjo ir sutiko lokį. 

— Labas, katine, kiški, lape ir vilke! — pasisveikina lokys.— Kur taip 
skubat. .. ir dar per tokią kaitrą? 

— Kur kitur, jei ne atgailauti — sako katinas, kiškis, lapė ir vilkas. 

— O ką blogo padarėte? 

— Aš išliejau šeimininkės grietinę. 

— Aš nuėdžiau avižų lauką. 

— Aš vogiau žąsis ir visoms sukau sprandą. 

— Aš nudaigojau vienintelę senutės karvę. Ėdžiau tris dienas ir pa- 
likau tik kaulus ir ragus. 

— Oho! Gausite kaip reikiant paatgailauti! Bet paimkite ir mane drau- 
gel — prašo lokys. 

— O ką tu padarei? — klausia katinas, kiškis, lapė ir vilkas. 

— Nugalabijau vargšo žmogelio kuiną. Puse iš karto suėdžiau, kitą 
pusę paslėpiau juodai dienai. 


204 


— Na ką gi, eime! 

Dabar jie eina penkiese. Ėjo ėjo — pirmas katinas, įkandin jo kiškis, 
iš paskos lapė, vilkas ir lokys. Ir staiga žiūri: juoduoja gili duobė ir 
per ją pertiesta siaura lenta. Katinas užrietė uodegą ir sako: 

— Stai čia ir yra mūsų atgailos vieta. Kas pereis lenta per duobę, to 
kaltė išpirkta. 

Tai taręs, dar labiau užrietė uodegą, stryktelėjo ir nutipeno į kitą 
duobės pusę. 

Kiškis liuoktelėjo, nusprūdo nuo lentos krašto ir įpuolė į duobę. 

Lapė priėjo iki vidurio ir nugarmėjo paskui kiškį. Vilkas drąsiai 
perbėgo beveik iki kito kranto, bet uodega pasipainiojo po kojomis, ir 
jis nubildėjo žemyn. 

O lokys vos žengė kelis žingsnius, triokšt lenta sulūžo, ir lokys žleg- 
telėjo ant visų. Kiškį jis taip pritrenkė, kad vargšelis vos atsipeikėjo. 

Duobė gili, kaip išsikapstysi. Šoka šen, šoka ten, nieko neišeina. Sė- 
dėjo jie septynias dienas, alkani, nuvargę. Galop lapė sako: 

— Ką darysi, suėsime ką nors iš mūsų pačių. Užstaukime, ir kieno 
balsas aidės silpniausiai, tą ir suėsime. 

Visi sutiko ir tuoj sustaugė, kaip kas galėjo. 

Lokys taip užriaumojo, kad net dangus apsiniaukė. Vilkas užrietė 
galvą ir sukaukė, net miškas suaidėjo. Ir lapė spiegė, kaip mokėjo. Tik 
kiškis vargšelis cyptelėjo tyliau už kitus. Žvėrys jį tuoj ir suėdė. 

Praėjo dar septynios dienos ir vėl visi išalko. 

Dabar lapė tarė: 

— Ką darysi, vėl suėskime ką nors iš mūsų pačių! Sustaukime, ir kie- 
no balsas aidės skardžiausiai, tas turės pasiaukoti. 

Visi sutiko ir sustaugė. Paikša lokys užsimiršęs vėl taip suriaumojo, 
kad net dangus apsiniaukė. Pasiklausė vilkas, mato, kad nėra ko bijo- 
ti, ir kad užstaugs, net medžiai sulingavo. Pagaliau ir lapė suspiegė, 
kaip mokėjo. Šįkart įkliuvo lokys — jie ir suėdė tą kvailį. 

Vilkui ir lapei lokio mėsos užteko visai savaitei, o aštuntą dieną la- 
pė vėl griebėsi gudrybės ir tarė: 

— Ar matai, drauguži, tą akmenį, kyšantį iš duobės? 

— Matau,— atsakė vilkas. 

— Vienas iš mudviejų vis tiek turės kitą suėsti. Kas galva išmuš tą 
akmenį, tas liks gyvas. 

— Gerai, pamėginkime,— sutiko vilkas. 

— Tu vyresnis, pradėk pirmas,— tarė lapė. 

Vilkas, ilgai nelaukęs, liuoktelėjo ir taip trenkė galva į akmenį, kad 
žnegtelėjo kaip pėdas ir netrukus kojas pakratė. 

Lapė, likusi viena, suėdė vilko mėsą, bet po savaitės vėl išalko. 

Apgraužė lapė kiškio, lokio ir vilko kaulelius ir galvoja, ką toliau 
daryti. Staiga išvydo varnėną, straksintį prie pat duobės krašto. 

Lapė piktu balsu šūktelėjo: 

— Varnėne, varnėne, padėk man išlipti iš duobės arba suėsiu visus 
tavo jauniklius. 

— Būk gera, pasigailėk mano vaikų! — maldavo varnėnas. 

— Suėsiu, tikrai visus suėsiu, jei nepadėsi man išlipti iš duobės! 

— O kaip aš galiu tau padėti? 

— Kvaišelis! Nešk šakigalius ir žabus ir mesk į duobę! 

Varnėnas plušėjo visą savaitę — sunešė ir sumetė į duobę daugybę 
šakų ir žabų. 

Pagaliau lapė išlipo iš duobės ir vėl varnėnui grasina: 

— Varnėne, varnėne, duok man ėsti, arba suėsiu tavo vaikelius! 

— O ką aš tau duosiu ėsti — pabėdojo varnėnas. 

Lapė paukštelį pamokė: 

— Matai, ten moteriškė vedasi už rankos vaiką, o kitoje rankoje ne- 
ša dubenėlį kiaušinienės. Skraidyk priešais mažylio nosį, tarsi norėtum 
jam akis iškirsti. Motina padės dubenėlį ant žemės ir nubėgs išsipjauti 
rykštės, o aš tuo tarpu išėsiu kiaušinienę. 

Varnėnas taip ir padarė — ėmė skraidyti prieš vaiko nosį, lyg norė- 
damas jam akis iškapoti. Motina pastatė dubenėlį ant žemės ir nubėgo 
išsipjauti rykštės. Tuo tarpu lapė išėdė kiaušinienę ir net dubenėlį 
išlaižė. 

— Varnėne, varnėne, duok man gerti, nes sūri kiaušinienė labai troš- 
kina! Jei neduosi, suėsiu tavo jauniklius! — pagrasė lapė. 

— O iš kur aš tau imsiu gerti? — pabėdojo paukštelis. 

Lapė varnėną pamokė: 

— Matai, žmogus veža į vestuves statinaitę alaus. Nuskrisk prie ve- 
žimo ir imk sukinėtis virš statinaitės. Žmogus smogs tau botkočiu, o 
tu žiūrėk, kad nekliūtų. Žmogus supykęs smogs dar smarkiau ir išmuš 
kamštį iš statinaitės. Kol jis ieškos kamščio, aš spėsiu atsigerti. 

Varnėnas nuskrido ir sukinėjasi virš statinaitės. Žmogus kad užsimos 
botkočiu. Nepataikė. Kirto dar kartą, bet vėl pro šalį. Pagaliau supy- 
kęs trenkė iš visų jėgų. Botkotis užkliudė statinaitę ir išmušė kamštį. 
Ir pasipylė alus! Vyras tuoj šoko ieškoti kamščio, o tuo tarpu lapė 
gėrė gėrė, kol visai apsvaigo. Ir pradėjo klykauti, šokinėti, o paskui dar 
ir pasijuokti užsimanė: 

— Varnėne, varnėne, iškrėsk kokį pokštą, noriu pasijuokti. Jei ma- 
nęs neprajuokinsi, suėsiu visus tavo jauniklius! 

— O kaip man tave prajuokinti — pabėdojo paukštelis. 

Lapė pamokė: 

— Matai, ten tėvas su sūnum kulia. Nuskridęs pasisukinėk apie tėvo 
galvą. Sūnus mėgins tave sugauti ir grybštels tėvui už ausies. Pagaliau 
abu susipeš ir mane pralinksmins. 

Varnėnas nuskrido ir sukinėjasi apie tėvo galvą. Sūnus šoko paukš- 
čio gaudyti ir čiupo tėvui už ausies. Dabar abu tikrai susipešė, o lapė 
leipo juokais. Po valandėlės vėl sušuko: 

— Varnėne, varnėne, padėk man pamiklinti kojas! Jei ne, suėsiu vi- 
sus tavo jauniklius! 

— O kaip aš tau padėsiu pamiklinti kojas? — nustebo paukštelis. 

Lapė varnėnui patarė: 

— Stai tame namelyje gyvena senas medžiotojas. Jis laiko daug eik- 
liakojų kurtų. Aš palauksiu patvory, o tu nutūpk ant palangės, pabelsk 
snapu į stiklą ir sušuk: „Išleisk kurtus! Lapė kieme vištų tyko!“ To už- 
teks, ir aš tikrai galėsiu smagiai pamiklinti kojas. 

Varnėnas nuskrido prie namelio, nutūpė ant palangės, pabeldė į stik- 
lą ir sušuko: 

— Išleisk kurtus! Lapė kieme vištų tyko! 

Medžiotojas išskubėjo paleisti kurtų, o lapė tuoj spruko, kiek tik ko- 
jos įkabina— dumte nudūmė laukais ir miškais ir pagaliau šmurkštelė- 
jo į savo olą. Ten dar ilgai kvatojo, paskui atsitūpė ir paklausė kojas: 

— Na, mano kojelės, ką jūs darėte? 

Kojos atsakė: 

— Mes nešėm tave ko greičiausiai, kad tik nuo šunų paspruktum! 

— Na, mano akelės, ką jūs darėte? 

— Mes visą laiką žiūrėjom, kad nesitrenktum į medį — atsakė akys. 

— Na, mano nosele, ką tu darei? 

— Aš vis uostinėjau, kad tik greičiau svrastum olą. 

— Na, mano auselės, ką jūs darėte? 

— Mes klausėmės, ar toli šunys, ar jie tavęs nesiveja. 

— O tu, uodegėle, ką gi tu darei? 

— Aš kabinėjausi už kelmų ir krūmų; kad tik tu sukluptum ir par- 
griūtum. 

— Še tau, šitaip tu man padėjai! Ei, kurtai, čiupkit uodegą! — supy- 
ko lapė ir iškišo savo uodegą iš olos. 


Kurtai buvo jau čia pat. Jie nutvėrė uodegą, o su ja ištraukė ir pačią 
lapę. 

VILKAS IR BRIEDIS 


Vaikščiojo kartą briedis po mišką. Staiga girdi — kažkas pagalbos 
šaukiasi. Bėgo bėgo į tą pusę ir mato: audra išrovus didelę eglę, o eglė 
užgriuvusi vilką. Guli vilkas po šakom, niekaip išlįsti negali ir gailiai 
stūgauja. 

Pakraipė briedis galvą ir klausia: 

— Ir kaipgi čia įkliuvai? 

— Kam čia dar klausi! Tuoj galą gausiu. Verčiau eikš ir padėk man! 

— Padėt padėčiau, tik kažin ar pajėgsiu,— suabejojo briedis. 

— Bent pabandyk, brolau! — maldavo vilkas. 

— Pabandyt galiu, kodėl ne,— sutiko briedis. Tuoj pakišo po egle 
ragus, Spyrėsi spyrėsi, ręžėsi ręžėsi, pagaliau atkėlė medį, ir vilkas iš- 
lindo. 

— Matai, koks aš stiprus! — nusistebėjo briedis ir išdidžiai nužings- 
niavo į mišką. 

Vilkas atsistojo, apžiūrėjo savo kailinius, o tie niekur neiplyšę, net 
siūlės visos sveikutėlės. Paskui pasivijo briedį, treptelėjo koja ir piktai 
sušuko: 

— Stok ir nė žingsnio! 

— Še tau, o kodėl gi nė žingsnio? — klausia briedis, 

— Todėl, kad aš tave suėsiu. Aš visuomet briedį suėdu!-— šaukia 
vilkas. 

— Palauk, palauk, o ar ne aš tave ištraukiau iš mirties nagų! — gi- 
nasi briedis. 

— Tai man nerūpi! — šaiposi vilkas. 

— Kaip tau ne gėdal 

— O ko čia gėdytis! Nudirsiu tau kailį, ir baigta! 

Ginčijosi ginčijosi, barėsi barėsi, o kaip nesutaria, taip nesutaria. 
Pagaliau briedis sako: 

— Tegu kas trečias pasakys, kieno teisybė! 

— Gerai, ieškokim trečio,— tuoj sutiko vilkas. O pats mano sau, kad 
galės dar ir teisėją suėsti. 

Vaikščiojo vilkas ir briedis po girią iki vakaro, ieškojo ieškojo, pa- 
galiau užėjo ir trečią: eina lokys į kaimą savo pačiutei medaus par- 
nešti. Išklausė abiejų kaimynų skundą, apžiojo leteną ir susimąstė. Gal- 
vojo gerą valandėlę, paskui ir sako: 

— Negaliu jums nieko patarti. Reikia eiti į tą vietą, kur vaidas pra- 
sidėjo, ir ten viską pergalvoti. 

Vilkas ir briedis sutiko, ir visi trys nuėjo prie išverstos eglės. Lokys 
apėjo medį, vėl kiek pagalvojo ir sako: 

— Tu, briedi, kišk po egle ragus ir parodyk, ar tikrai gali medį at- 
kelti. 

— Galiu, kodėl nel — pasigyrė briedis ir padarė, kaip liepta. 

Paskui lokys tarė vilkui: 

— O tu, vilke, lįsk po šakom ir parodyk, ar tilpsi. 

— Tilpsiu, kodėl nel — atsakė vilkas ir padarė, kaip liepta. 

Lokys vėl paliepė briedžiui: 

— O dabar, briedi, paleisk eglę! 

Briedis paleido eglę, ir vilkas vėl įkliuvo. Įkliuvo ir veikiausiai ga- 
lą gavo, nes kas tokį besotį dar gelbės! 

VILKO VARGAI 


Kartą, kai vilkų giminę užgriuvo didelis badas, Miškinis leido pa- 
čiam liesiausiam vilkui pasipjauti aviną. 

Vilkas tuoj nubėgo į ganyklą, pasišaukė aviną ir jam tarė: 

— Dabar truputį pakentėk ir nejudėk,— aš tave pjausiu. 

— Negalima manęs pjauti! — atkirto avinas. 

— Galėt galima, tik ramiai stovėk! — sako vilkas. 

— O kas tau leido mane pjauti? 

— Pats Miškinis leido! 

— O aš ne miško gyvulys! Aš iš kaimo! 

— Niekis! Tu man skirtas, aš tave ir suėsiu. 

Avinas mato, kad jau galas, ir ėmė gailiai maldauti: 

— Mielas vilkeli, palik mane gyvą bent iki rudens. Matai, koks aš 
liesas, nors imk ir šonkaulius skaičiuok, iš tokio menka nauda. Per va- 
sarą gerai ėsiu, būsiu storas ir riebus. 

Vilkas tinka. Palieka tam kartui aviną gyvą, bet rudenį žada ateiti 
ir pasiimti. 

Vėl nuėjo vilkas pas Miškinį ir skundžiasi: 

— Išalkau, noriu ėsti! 

— O ar aviną jau suėdei? — paklausė Miškinis. 

— Dar ne... Tegu dar pasigano. Labai jau perkaręs,— atsakė vilkas. 

— Na tai eik ir suėsk kiaulę! — liepė Miškinis. 

Vilkas net pasišokinėdamas nubėgo į pūdymą, pasišaukė kiaulę į pa- 
šalį ir sako: 

— Dabar pakentėk, kiaulyte, ir nejudėk, aš tave pjausiu. 

— Negalima! — žviegia kiaulė. 

— Galėt galima, tik tu, sesute, pastovėk,— sako vilkas. 

— O kas tau leido? 

— Pats Miškinis leido. 

— Aš ne miško gyvulys, aš iš kaimo. 

— Niekis. Tu man skirta, aš tave ir suėsiu. 

Mato kiaulė, kad jau galas, ir ėmė gailiai maldauti: 

— Mielas vilkeli, palik mane gyvą bent iki rudens. Matai, kokia aš 
liesa, nors imk ir šonkaulius skaičiuok. Iš tokios menka nauda. Rude- 
nį visai kas kita: priauginsiu lašinių, priedo dar pulkelį paršiukų at- 
vesiu. 

Galvojo galvojo vilkas ir pagaliau sutarė: paliks tam kartui kiaulę 
gyvą, o paskui, žiemai artėjant, ateis ir pasiims. 

Nuėjo vilkas pas Miškinį trečią kartą, atsiduso ir skundžiasi: 

— Išalkau, noriu ėsti! 

— O kiaulę ar jau suėdei? — paklausė Miškinis. 

— Dar ne... Palikau įsipenėti,— atsakė vilkas. 

— Tai eik ir suėsk arklį! — patarė Miškinis. 

Vilkas tuoj nudūmė į aptvarą, nužiūrėjo didžiausią arklį, pasišaukė 
į pašalį ir tarė: 

— Palūkėk, žirgeli... Pastovėk, žirgeli! Dabar aš tave pjausiu! 

— Negalima! — atsako arklys. 

— Galėt galima, tik tu, brolau, ramiai stovėk! — sako vilkas. 

— O kas tau leido mane suėsti? — klausia arklys. 

— Miškinis leido. 

— Kuo čia dėtas Miškinis! Jis man ne šeimininkas! 

— Niekis! Tu man skirtas, aš tave ir suėsiu. 

Mato arklys, kad neišsisuks, ir griebiasi gudrybės: 

— Gali pjauti, bet daug naudos iš manęs neturėsi. Juk visą žiemą 
tik šiaudus nuo stogo ėdžiau. Jei dabar pjausi, visas į šiaudus susiba- 

dysi. Iki martyninių bus visai kas kita: kelis mėnesius dobiluos pasiga- 
nysiu, avižų prisiėsiu. .. 

Vilkas galvojo galvojo ir vėl sutiko — paliks dabar arklį gyvą, o pas- 
kui per martynines ateis ir pareikalaus, kas jam pridera. 

Ir vėl dūlina vilkas pas Miškinį. Padūsavo, pastenėjo, kad pilvas tuš- 
čias, bet niekaip nedrįsta šnekos pradėti. 

Pagaliau Miškinis pats vilką klausia: 

— Na, pilkaskrandi, kas tave vėl atvijo? 

— Baisiai išalkau! — skundžiasi vilkas. 

— O arklį jau suėdei? 

— Dar ne... Tegu iki martyninių atsigano,— atsako vilkas. 

Šį kartą Miškinis supyko ir išvarė vilką pro duris: 

— Nešdinkis iš čia! Ėsk nors uogas ir grybus, kol arklys atsiganys! 

Vilkas staugia, rauda, bet Miškinis nė į kalbas nesileidžia — ėsk, 
girdi, uogas, grybus, ir gana! 

Galop ruduo atėjo. Nukiūtino vilkas pas kiaulę. O kiaulė su paršiu- 
kais knaisiojo bulvieną. Vilkas mandagiai linktelėjo ir pasisveikino: 

— Sveika, kiaulyte!.. Visą vasarą ėdžiau vien grybus ir uogas, da- 
bar atėjau tavęs. Taip pasiilgau kąsnelio mėsos. 

— Gerai, gerai! — linksmai sukriuksėjo kiaulė— Jau ir aš tavęs lau- 
kiau kas mielą dienelę — taip nutukau, kad pati vos pasivelku, ir par- 
šiukai apskriti it kalėdinės dešros. Pakentėk valandžiukę, mielasis, dar 
sugiedosiu su savo vaikučiais paskutinę giesmelę. 

Sušaukė kiaulė paršelius, sugulė visi ant šono, ir kad ims žviegti, 
kiek tik išgali. Išgirdo kaimo moterys, atbėgo pasižiūrėti ir užkūrė vil- 
kui pirtį: kas naščiais, kas pagaikščiu, o kas bent tuščiu kibiru dunks- 
telėjo. 

— Ai ai ai, visai pasiuto! Nė su draugais pašnekėt neleidžia! — sušu- 
ko vilkas ir spruko kiek kojos neša. 

Kitą dieną vilkas išėjo ieškoti avino. Ieškojo ieškojo ir surado be- 
ėdantį paskutinį atolą. Dar mandagiau nusilenkė ir pasisveikino: 

— Sveikas, avinėli! Visą vasarą vien grybus ir uogas ėdžiau. Vakar 
nuėjau pas kiaulę, sakau, gal gausiu kokį kąsnelį lašinių, bet gobšai 
žmonės apkūlė ir mane, ir vargšę kiaulytę. Dabar jau tavęs atėjau. 

— Ak, kaip gerai, kaip gerai! — sušuko avinas.— Aš jau laukiau ta- 
vęs kas mielą dienelę — taip nutukau, kad ir vaikščioti tingiu. 

— Tai dabar jau tave ėsiu! — sako vilkas. 

— Kas reikia, tai reikia. Tu, mielasis, eik į pakalnę ir gerai išsižiok, 
o aš įsibėgėsiu nuo kalno ir šmurkšt tiesiai tau į pilvą. Ir man bus ma- 
žiau vargo, ir tau geriau. 

Nuėjo vilkas į pakalnę ir laukia. Žiūri — atidumia avinas, sprandą iš- 
rietęs, ragus atstatęs. Išsižiojo kiek gali, o avinas tik trinkt jam ra- 
gais! Vos galo negavo. Klibinkščiuoja vilkas namo piktas, apgautas. 

Septynias dienas gydėsi gumbą nuo avino ragų, paskui atsikėlė ir nu- 
sliūkino į kaimą pas arklį, Rado kieme avižas bekramtantį. Priėjo dū- 
saudamas, nuolankiai pasisveikino ir porina: 

— Tai mat, brolau, visą vasarą vien grybus ir uogas ėdžiau. Nuėjau 
pas kiaulę, sakau, gal gausiu kąsnelį mėsos, bet gobšai žmonės man 
kailį apkūlė. Paskui nuėjau pas aviną —ir iš ten vos kudašių išnešiau. 
Baisus apgavikas. Dabar tavęs atėjau, arkleli. 

— Drauguži, mielas, kaip aš tavęs pasiilgau, kodėl taip ilgai neatė- 
jai! — tarė arklys.— Va, žiūrėk, net avižos man nebeskanios, taip įky- 
rėjo laukti. | 

— Tai dabar jau tave ėsiu? — sako vilkas. 

— Tikrai, ko čia gaišti. Tik bėda, kad iš to liūdesio visai pastirau. 
Leisk porą kartų apibėgsiu kiemą, ir mano mėsa bus kaip tik! — tarė 
arklys. 

— Ne, neleisiu — dar pabėgsi! — suabejojo vilkas. 

— Ką gali žinoti, gal ir iš tiesų man užeis toks ūpas. O tu neleisk 
man pabėgti, — tarė arklys. 

— Kaip aš tau neleisiu — tavo kojos daug ilgesnės nei mano! — atšo- 
vė vilkas. 

Arklys pagalvojo pagalvojo ir pamokė vilką: 

— Ką darysi, tiek to! Įsikąsk mano uodegą ir bėk sykiu su manim. 

Kaip arklys liepė, taip vilkas ir padarė. Kad pradėjo arklys ratu po 
kiemą bėgioti, kol vilkui galva apsisuko, paskui įsibėgėjo ir taukšt vil- 
kui kanopa tiesiai į makaulę! 

Vilkas paleido arklio uodegą, stryktelėjo per tvorą ir nudūmė į miš- 
ką staugdamas. 

Ten nulindo į eglyną, atsitūpė, atsirėmė nugara į medį ir gailiai pra- 
virko. 

DVARO ŽIRGAS 
IR KAIMO ARKLYS 


Susidraugavo dvaro žirgas su kaimo arkliu — susitikę mandagiai pa- 
sisveikina, kai turi laisvesnę valandėlę susėdę šnekučiuojasi apie šį bei 
tą. Bet paskui žirgas išpuiko ir arkliui tarė: 

— Vis dėlto, brolau, tu prastos padermės. Tempi vežimą, trauki plū- 
gą, akėčias ir atsiduodi prakaitu. Žiūrėk, kaip aš gyvenu: mano ėdžio- 
se grynos avižos, ir vežioju tik aukštus ponus. Va kokios lieknos ir 
dailios mano kojos, kokios gražios ir švarios kanopos! O kaip blizga 
mano karčiai, kaip dailiai išlenktas sprandas, kaip skaisčiai žėri lauky- 
mė mano kaktoje! Šalia tavęs aš tikras gražuolis! Ar ne? 

— Taip, taip, tu tikras gražuolis! — pakinkavo galvą arklys. 

— Girk negyręs — aš ir pats žinau! — dar labiau puikavosi žirgas.— 
Kad matytum, koks aš greitas ir kokia smagi mano risčia — lekiu su 
karieta kaip vėjas, tarsi žemės po kojomis nebūtų! O tu, brolau, matyt, 
prastas bėgūnas? 

— Gal ir neprastas. 

— Verčiau nė nesigink. Turbūt nė avino nepralenktum, jei susilažin- 
tumėt bėgti. 

— Nežinau, kaip būtų su avinu, bet tave tikrai pralenkčiau. 

Tokių žodžių žirgas tikrai nesitikėjo — prunkštelėjo, išdidžiai sutry- 
pė kojom ir sako: 

— Pabandykimi 

— Galim pabandyt,— sutiko arklys. 

Nuėjo abu į aptvarą ir ten sutarė bėgti ratu, kol nuvargs. Pralaimės 
tas, kas pirmas sustos. 

Žirgas tik pasispardė ir iš karto leidosi šuoliais. Apsuko pirmą ratą, 
pavijo arklį, o po akimirkos ir aplenkė. Skardžiai sužvengė ir pasi- 
šaipė: 

— Tikras stebuklas! Tu dar bėgi ir neketini ilsėtis! 

— Ne, neketinu! — atsakė arklys. 

Netrukus žirgas apsuko dar vieną ratą, aplenkė arklį, vėl skardžiai 
sužvengė ir pasišaipė: 

— Tikras stebuklas! Tu dar bėgi ir neketini ilsėtis! 

— Ne, neketinu! — atsakė arklys. 

Apsukęs trečią ratą ir vėl aplenkęs arklį, žirgas sužvengė jau tyliau, 
bet pasišaipė: 

— Tikras stebuklas! Tu dar bėgi. .. ir neketini. .. ilsėtis! 

— Ne, neketinu! — atsakė arklys ir paklausė:— Bet kodėl tu, draugu- 
Ži, taip sunkiai dvėsuoji? 

— Užsigavau koją į kupstą,— pamelavo žirgas. 

Apsukęs ketvirtą ratą, žirgas jau nieko nesakė ir tyliai aplenkė arklį. 

Arklys paklausė: 

— O kodėl tu, drauguži, taip pūkšti? 

— Užsigavau koją į kelmą, — gynėsi žirgas. 

Sukdamas penktą ir šeštą ratą, žirgas nestengė arklio pavyti. Septin- 
tą ratą jau arklys pavijo žirgą. Pavijo, aplenkė ir klausia: 

— Kaip čia atsitiko, drauguži, kad aš tave aplenkiau? 

— Užsigalvojau,— teisinosi žirgas. 

Aštunto rato žirgas jau nė nebaigė — pasuko į šalį, atsigulė ir švy- 
tuoja uodega. 

Arklys paklausė: 

— Gal kas atsitiko? 

— Sparva įgėlė, net iki kaulų nudiegė. Nuvysiu ją, paskui vėl bėg- 
siu. Juk laiko turim. 


216 


— Kas tiesa, tai tiesa — laiko turim, — pakinkavo galvą arklys ir lei- 
dosi tolyn. 

Arklys apibėgo dar vieną ratą, o žirgas nė nemanė lenktyniauti, tik 
susigėdęs dairėsi į pakrūmę ir ieškojo žolės. 

— Tai jau pietaut sugalvojai, drauguži? — paklausė arklys. 

— Jau rūkas kyla, pats laikas pietauti! Padaryk ir tu, brolau, pertrau- 
ką, o lenktynes užbaigsim rytoj, — gudravo žirgas. 

— Ne, ne, luktelk truputėlį. Apibėgsiu dar dešimt ratų, o paskui dar 
dešimt. Nė neįšilau kaip reikiant, — atsakė arklys. 

Dabar jau dvaro žirgas nebesigyrė. 

ŠUO, KATĖ IR PELĖ 


Kadaise šuo ir katė bičiuliavosi, o pelė katės nebijojo — visi susitik- 
davo klėty ar kluone, sutūpdavo ir šnekučiuodavo apie kaimo naujie- 
nas. Per šeimos šventes vieni kitus lankydavo: čia, žiūrėk, katė šuns 
krikštynose alų gurkšnoja, čia pelės šoka trepsi katės dukros vestu- 
vėse, 

Bet atsitiko, kad šunys ėmė skriausti kitus gyvus padarus. Tie ir pa- 
siskundė Miškiniui. 

Miškinis tuoj pašaukė šunis į teismą. 

Subėgo pulkas šunų, bet savo kaltės kratosi — girdi, juos didelis ba- 
das ištikęs. 

Miškinis subarė visus ir liepė ėsti tik kritusius gyvulius. 

Ir šunys gavo tokius popierius. Svarstė svarstė, kur juos dėti. Galop 
nutarė, kad aviganis Krantsas pasaugos. | 

Krantsas paimti tai paėmė, bet šit bėda: kaipgi jis lakstys su šitokiais 
popieriais po laukus! Nubėgo pas katę ir prašo: 

— Tu, Murkle, namie sėdi — būk gera, pasaugok šituos popierius! 

— Kodėl ne,— sutiko katė, paėmė popierius ir tuoj paslėpė užkrosny. 

Kartą šunys pamatė lankoje besivoliojantį arklį. Užpuolė ir sudraskė. 
Visi sočiai prisiputo ir buvo patenkinti. 

Bet Miškinis vėl gavo skundą, kad šunys laužo jo įsakymą. Užsirūsti- 
no Miškinis ir ryžosi šunis griežtai nubausti. 

Šunys vėl buvo sušaukti ir stojo prieš teismą ramūs, lyg niekuo dėti. 
Dar kalbą teisme išdrožė, kad niekas jų negalįs bausti, nes jie darę, 
kaip įsakyta. Jiems buvę leista ėsti kritusius gyvulius, o arklys, tatai 
visi aiškiai matę, kaip tik buvęs parkritęs ir voliojęsis po pievą. To- 
dėl jį ir užpuolę. Pats Miškinis, girdi, nė žodžiu neužsiminęs, kad kritę 
gyvuliai turį būti pastipę. Pagaliau to nebuvę nė popieriuose parašyta. 

Teismas pareikalavo tuos popierius atnešti. Krantsas jų su savim ne- 
turėjo, taigi rūkte nurūko pas katę. 

Laimė, katė buvo namie. Tuojau pat ji stryktelėjo ant stalo, nuo ten 
į užkrosnį ir ėmė ieškoti. Ieško ieško, o popierių nėra, nors tu ką. Ir 
kaip juos rasi, kad atsitiko baisi nelaimė — užkrosny būta pelių, o pe- 
lės popierius sudraskė ir skiautes po savo urvus ištampė. Po to nelem- 
to nutikimo katė supyko ant pelių ir ligi šiol joms ramybės neduoda. 

O Krantsas nuo tol katės akyse nepakenčia — vos ją sutikęs, pasiun- 
ta loti ir gainioti. 

Laukė laukė šunys Krantso, kol laukt pakyrėjo — išėjo ieškoti ir da- 
bar tebeieško. 

Jei kada pamatysit, vaikučiai, gatvėje du šunis, nesistebėkit, kad jie 
puola prie vienas kito. Mat jiems vis teberūpi, bene suras kur Krantsą 
su tais popieriais. 

DUDUOTOJAS TITAS 
IR DARBŠTIEJI POŽEMIO KALVIAI 


Kartą gyveno muzikantas Titas, daugelyje kaimų ir valsčių pagarsė- 
jęs dūduotojas. Kur tik kas kelia puotą, būtinai kviečia ir Titą, kur tik 
linksmai trypia jaunos kojos, žiūrėk, ten tuojau ir Titas beesąs! Taip 
plačiai garsėdamas, muzikantas pasipūtė lyg kaimo gaidys — tik giriasi, 
girdi, niekur nėra kito tokio dūduotojo! 

Vieną šventadienio pavakarę kaimo jaunimas šoko prie beržynėlio, 
ir šįsyk čia grojo pasipūtęs plevėsa Titas. 

Kai ėmė temti, priėjo prie šokėjų mažas žilas senelis. Niekas nebuvo 
jo anksčiau matęs, ir vienas kitas pašaipūnas berniokas ar išdykėlė 
mergiotė ėmė iš jo tyčiotis: 

— Eikš, senuk, bent pašokt! Ką ten šaldai ant vėsaus akmens senus 
kaulus. Eikš čia, eikš pašokt! 

— Et, ką čia, šokėjo laikas man jau seniai praėjęs, — maloniai nusi- 
šypsojo žilasis senukas. 

— Tai bent pagrotum! Išvinguriuok čia mums kokią smagią melodi- 
ją! — nedavė jaunimas seniui ramybės. 

— Pagroti tai galėčiau, tik kad ir jūsų pačių muzikantas, matyt, ne 
iš kelmo spirtas,— lyg ir spyriojosi žilaplaukis. 

Išgirdęs tuos žodžius, muzikantas Titas tik pašaipiai nusikvatojo. 

— Žiūrėk tu man, koks pagyrų maišas! — sušuko jis ir išdidžiai atki- 
šo seniui dūdmaišį: — Še, grok! Jei bent šį tą išpūsi, užsiversiu tave 
ant pečių, nunešiu į kaimą, paguldysiu ant šiltos krosnies ir užklosiu 
dvejais savo paties kailiniais! 

— Galiu pamėginti. Būtų visai neblogai, jei nereikėtų kojų varginti 
per kelio duobes, — tarė senelis. 

Paėmė iš muzikanto Tito dūdmaišį ir kad papūs. Ką ir sakyti, tikrą 
pasiutpolkę užplėšė! Muzikantas Titas išdidžiai sviedė kepurę į žemę, 
stryktelėjo kelis kartus, lyg įsismagindamas, ir taip įsišoko, kad net 
smėlis ir dulkės parūko. 

Iš pradžių kaimo žmonės manė, kad Titas tik šiaip sau juokauja, ir 
jį net ragino, bet netrukus žiūri, kad čia nebe juokas — Titui net lūpos 
verksmingai trūkčioja ir kaktą šaltas prakaitas pila! 

Kai senelis grojo lėčiau, lėčiau ir Titas šoko, o kai tik jis papūsdavo 
smarkiau, tuoj ir Titas įsismagindavo trypti. Ir vis strykčiojo, vis try- 
pė muzikantas Titas, šis didžiausias visoje apylinkėje pasipūtėlis ir tuš- 
tuolis, kol kojos laikė, o paskui krito paslikas lyg permirkęs rąstas ir 
žado neatgauna. 

O žilam seneliui nė motais, kad Titas vos gyvas, groja sau, ir tiek. 
Ir ėmė dėtis dar keistesni dalykai — tiesiog stebuklų stebuklai! Titas, 
vargais negalais vėl atsistojęs, pradėjo ūmai grimzti žemėn. Jis dar no- 
rėjo sprukti iš šokių vietos ir gelbėtis, bet tuoj pajuto, Kad kojos sun- 
kios sunkios, tarsi įklimpusios į gilų, tirštą dumblą. Štai jis jau iki 
blauzdų žemėje, štai jau iki kelių. O dabar — ak, saule motina! — jau 
net šlaunys baigia susmegti. 

ŠSaukėsi vargšas pagalbos, raudojo, maldavo, bet ką čia, žmogau, pa- 
darysi, pagaliau niekam nė drąsos neužteko. Ir kai muzikanto Tito jau 
tik plaukų kuokštas kyšojo iš žemės, visi pasibaisėję išlakstė, kad ži- 
lojo senelio kerai galiausiai ir jų pačių nenugramzdintų skradžiai žemę. 

O Titas tarė sau, susilaukiau atpildo už pagyras ir pasipūtimą, sudiev, 
gyvenimėli! Ir, užsimerkęs, kad nematytų savo baisaus galo, drebančia 
širdimi lūkuriavo, kada jį visai praris žemė. 

Bet atsitiko kitaip. Staiga lyg kas būtų gerai jam užvožęs per spran- 
dą. Titas vėl atsimerkė ir pasijuto besėdįs erdvioje skliautuotoje patal- 
poje ant grindų. Aplink stovėjo būrys barzdotų neūžaugų, visi su ilgom 
suodinom odinėm prikyštėm ir dideliais kūjais rankose. 

Vienas tų barzdočių norėjo Titui vėl kaukštelėti kūju, o kiti atokiau 
stovintys neūžaugos vienas per kitą jį dar kurstė: 

— Vožtelk jam, Tenai, vožtelk taip, kad pakaktų! Ko jis čia lenda, 
tik trukdo mums darbą ir gaišina brangų laiką! 

Titas dar labiau išsigando ir ėmė baikščiai prašyti: 

— Oi, kalviai, mieli broleliai, tik jau nepykit ir daugiau nebemuškit! 
Argi aš laisva valia atėjau? Toks pokštininkas įpūtė čia mane savo dūd- 
maišiu! 

— Ak, štai kaip? Vadinasi, susidūrei su mūsų muzikantu! Bet kas tu 
toks esi? — kamantinėjo jį neūžaugos kalviai. 

— Aš dūduotojas Titas, negi nieko apie mane negirdėjot! — atsakė 
muzikantas, stebėdamasis, kad čionykščiai žmonės jo nepažįsta. 

— Dūduotojas Titas? Na, apie dūduotoją Titą esame girdėję, kaipgi! 
Bet tu mums nė nemirkčiodamas rieti, kad esi tasai Titas, vedžioji mus 
už nosies, ir tiek,— atšovė kalviai. — Dūduotojas Titas — tai išdidus vy- 
ras, Mėtytas ir vėtytas, o tu labiau panašus į slunkių ir vėplą. 

— Ką jūs, gerbiamieji meistrai, juk aš tikrai esu dūduotojas Titas, 
tik gal iš baimės panašus į slunkių ar vėplą! 

Kalviai tarėsi valandėlę pakuždom, ir pagaliau Tenas, pirmiau norėjęs 
jam dar kartą užtvoti kūju per sprandą, prabilo gana griežtu balsu: 

— Sunku patikėti, kad toks vyras kaip tu mokėtų groti. Bet tiek to, 
matai, kampe ant vagio kabo dūdmaišis: imk ir grok! Tik žiūrėk, kad 
grotum tikrai smagiai, mes čia visi esame linksmi — jei jau trypiam, 
tai tik taip, kad ir padai kaista, ir grindys linksta. 

Ko Titas dar ilgai galvos — čiupo dūdmaišį nuo sienos ir tuoj užgro- 
jo. Ir užgrojo tikrai patį linksmiausią šokį, kokį tik mokėjo! 

Kai tik nuaidėjo pirmieji Tito dūdmaišio garsai, visi tie odinėm pri- 
kyštėm prisijuosę barzdočiai iškart sujudo, ir skliautuotoj salėj prasidė- 
jo tikras šėlimas. Sviedę iš rankų kas žnyples, kas kūjį, nykštukai kal- 
viai taip smarkiai šoko, taip kaukšėjo į grindis, net lubos gaudė. Trum- 
pai atsikvėpęs, Titas grojo toliau, ir šokėjai dar labiau įsismagino. 

Kai Titas iš nuovargio vos žadą galėjo atgauti, barzdočiai liovėsi šo- 
kę ir apstojo jį ratu. O Tenas, neseniai ketinęs užtvoti jam kūju, dabar 
prabilo geraširdiškai ir gana draugiškai: 

— Puikus tu vaikinas! Dabar įsitikinom — nieko mums nesumelavai! 
Tikrai esi dūduotojas Titas ir puikiai moki groti smagias ir linksmas 
melodijas. 

Dūduotojas Titas žemai nusilenkė, vėl pasijuto drąsus ir išdidus. Pas- 
kui tarė pasipūtęs kaip jaunas gaidys: 

— Ačiū jums, kalviai, kad mėgstate tiesą! Bet kas jūs esat? 

— Mes esame požemio turtų meistrai, ir mūsų gyvenimas čia nela- 
bai linksmas — tik joninių išvakarėse, kai saulėlydžio gaisai beveik su- 
silieja su aušra, einame tvarkyti aukso. Todėl mėgstame ir dainuoti, ir 
šokti, — paaiškino neūžaugos kalviai. — Mūsų muzikantas išėjo pas svai- 
nį į svečius, ir dievai žino, kur jis dabar pramogauja, bet ir tu neblo- 
gai pagrojai, kad mes ligi devinto prakaito prisitrypėm! Gerai pasilinks- 
minom, todėl už savo triūsą gali pasiimti tokį atpildą, koks tau patinka. 
Cia yra septyni kambariai su mūsų lobiais. Gerai įsidėmėk: iš šešių kam- 
barių gali imti viską, ko tik širdis geidžia, bet septintajame, pačiame 
tolimiausiame, neliesk nė mažiausio daiktelio. Dabar mes vėl griebsimės 
savo kasdienio darbo. Kai jau būsi pasirinkęs atpildą, grąžinsime tave 
į dienos šviesą. 

Tai tarę, nykštukai kalviai nuskubėjo į darbo vietas prie savo prie- 
kalų, ir po lubų skliautais skardeno toks linksmas žvangesys, lyg be 
paliovos būtų skambėję sidabriniai varpeliai. 

O dūduotojas Titas pasuko į nurodytus kambarius pasirinkti užmokes- 
čio už darbą. Įžengė į pirmą kambarį — ant lentynų ir stalų vien auksas 
ir sidabras, vien sidabras ir auksas! Įžengė į antrą — ant stalų ir lenty- 
nų vien sidabras ir auksas, vien auksas ir sidabras! Įžengė į trečią — 
ant lentynų ir stalų vėl tik auksas ir sidabras, sidabras ir auksas! 

Nuo tų lobių Titui net akys apraibo. „Ėhė! — galvoja jis drebančia 
širdimi, — kas gi man patars, ką imti, o ką palikti!“ O kai apėjo visus 
šešis kambarius, ūmai šovė į galvą gera mintis. 

Ir ta gera mintis įviliojo dūduotoją Titą į septintąjį kambarį, iš kurio 
jam buvo uždrausta ką nors imti. 

„Jei uždrausta, matyt, ten patys brangiausi lobiai!“ — galvojo Titas. 

To kambario durys buvo neužrakintos, tai jis šmurkštelėjo vidun ir, 
tykindamas pirštų galais, ėmė žvalgytis. Ir mato: čia taipogi visur tik 
auksas ir sidabras, tik sidabras ir auksas! 

Titas kilstelėjo pirmą po ranka pakliuvusį aukso gabalą: sunkus, daug 
sunkesnis kaip anuose kambariuose. Paėmė vieną gabalą ir net knapte- 
lėjo. O pats sau galvoja: „Per mažai! Tokiam vyrui kaip aš čia tik 
trupinėlis!“ Paėmė dar kitą gabalą. Dabar net kojos per kelius sulinko. 
Bet pats sau pagalvojo: „Per mažai, Titai, per mažai! Tokiam vyrui 
tie du gabalėliai visiškas niekis!“ Paėmė dar ir trečią gabalą. Bet pristi- 
go jėgų, ir šleptelėjo vyras kaip maišas ant grindų! 

Ką beveiksi, teko tą trečią gabalą vėl ant lentynos užkelti, pasiėmė 
tik du. Ir su jais vargais negalais, svyruliuodamas ir klupčiodamas, pa- 
suko į salę pas mažuosius barzdočius, o širdy vis dėlto būgštavo, kad 
jie, ko gero, pastebės, jog jis sulaužė žodį. 

Bet mažieji barzdočiai nieko nepastebėjo — kai tik pamatė Titą grįž- 
tantį, tuoj ir apspito, plačiai šypsodamiesi. O Tenas dar iš tolo paklausė: 

— Na, muzikante, ar pasiėmei atlygį? 

.— Pasiėmiau, kaipgi! — mikčiodamas burbtelėjo dūduotojas Titas. 

— Ar dabar tuoj ketini eiti namo, ar dar liksi su mumis vakarieniau- 
ti — paragauti uogų, grybų ir pagurkšnoti geros sulos? 

— Ak brangieji meistrai, mielai likčiau vakarieniauti, bet nieko ne- 
padarysi, labai užtrukau, reikia skubėti namo. 

— Gerai, muzikante, parodysime tau kelią iš mūsų požemio. O dėl 
atpildo būk ramus, pasirinkai pagal savo paties norą, — nusijuokė ma- 
žieji barzdočiai. 

Sulig tais žodžiais Tenas stipriai kauštelėjo kūju į vieną akmeninį 
suolą. Tuoj pat per visą salę skardžiai nuaidėjo, ir Titui pasirodė, lyg 
koks baisiai didelis ir baisiai stiprus milžinas būtų jį sviedęs į orą. 

Po valandėlės dūduotojas Titas atsipeikėjo tame pačiame beržynėlyje, 
kur anksčiau buvo grojęs kaimo jaunimui. Aukso gabalai ko gražiau- 
siai gulėjo šalia — tik čiupk ir spausk link namų. 

Dūduotojas Titas taip ir padarė — čiupo auksą ir leidosi kiek įkabin- 
damas namo. 

Parbėgęs įsmuko ko greičiausiai į galinį kambarėlį pasislėpti nuo na- 
miškių. Užsikabino duris, kad niekas neįjeitų, pasiėmė plaktuką bei kal- 
tą ir atskėlė atplaišėlę nuo vieno aukso gabalo. Akies mirksniu išsiver- 
žė iš vidaus aitrių dūmų kamuolys ir plūstelėjo tiesiai į rankas ir veidą. 

Nuo dūmų Titas ėmė čiaudėti ir kosėti. Rankas ir veidą išmušė rau- 
donos dėmelės, kurios baisiai niežėjo. 

Tuo, mieli draugai, šis įdomus nutikimas ir baigiasi: Titas norėjo ap- 
gauti mažuosius barzdočius, bet pats užsitraukė nelaimę ir ligą. 

Nuo to laiko kaimo žmonės Tito šalinasi ir sako: 

— Prie dūduotojo Tito prikibo požemio liga, žiūrėkit, kad ir jūsų ne- 
apkrėstų! 


15. Vandenų šalis 


VARGŠAS ŽMOGUS 
IR AKMENŲ VALDOVAS 


Kartą susirgo ir pasimirė seno ligoto žmogaus pati. Vargšas liko vie- 
nų vienas. Nors ir senas buvo, turėjo visokius darbus dirbti. Už lūšną 
ir žemės sklypelį reikėjo per didžiausią kaitrą šeimininko ūkyje šie- 
nauti ir kirsti rugius, o lietingą vasarą valyti dar ir griovius. 

Vieną rūškaną dieną liguistas senis pajuto, jog gali dar labiau susirg- 
ti: visus kaulus gelte gėlė ir šaltis taip krėtė, kad net oda šiurpo. No- 
rėjo pasikurti krosnį ir pasišildyti mažą kambarėlį, bet išsigandęs pa- 
matė, kad pašiūrėlėje jau nebėra nei malkų pliauskelės, nei durpių ga- 
balėlio. 

Vargšas ligonis galvojo galvojo, tarėsi pats su savim ir pagaliau nu- 
sprendė: 

— Eisiu pas šeimininką pasikalbėti. Pridės, žinoma, daugiau darbo, 
bet ką darysi — kad tik duotų kuo pasikurti. 

Ir nuėjo pas turtingą šeimininką, kurio sodybos galulaukėje stovėjo 
jo lūšnelė. Mandagiai pasisveikino ir tarė: 

— Kaip matai, šeimininke, teko dar kartą ateiti pasišnekėti. 

— Tu čia vaikščioji prašinėti, o ne šnekėtis! Irgi mat rado sau lygų 
ir eina šnekėtis — suniurnėjo šeimininkas: jis kaip tik sėdėjo prie sta- 
lo ir valgė mėsą su bulvių skridinėliais.— Na ir ko gi dabar prašysi? 

— Labai reikėtų kuro, — atsakė ligotas senis. 

Seimininkas valandėlę graibė šakute po dubenį, išsirinko riebiausią 
gabalą, įsibruko į burną ir, nė akių nepakeldamas, paklausė: 

— Hm? Kokio kuro? 

— Nagi krosniai kurti — atsakė ligotas senis. 

Šeimininkas vėl ką piktai suburbėjo, paskui skardžiai nusikvatojo ir 
tarė: | 

— Ak tu senas mulki! Drožk į raistą ir prisipešk samanų! Drožk 
į Mišką ir prisikirsk žabų! Ir kad man čia nė kojos tavo nebūtų! 

— Eičiau į mišką, eičiau į raistą... ar vis tiek kur... Prisikirsčiau 
ir žabų. Bet dabar negaliu, šeimininke, negaliu: nauja liga įsimetė, vos 
čia atsivilkau. 

— Mat kaip! Nauja liga įsimetė, bet vis tiek kauliji kuro ir lendi 
į skolas! O jei užversi kojas ir pas šventą Petrą nusidanginsi, kas tada 
man grąžins tavo skolą? Ne, ne, nė kalbos nėra. Eik į raistą ir prisi- 
pešk samanų, eik į mišką ir prisikirsk glėbį žabų, kitokio kuro iš ma- 
nęs nekaulyk! Mano sveikata taip pat ne dievai žino kokia, ir aš silp- 
nas žmogus, galiu, ko gero, užsirūstinti ir tave išmesti net iš tos lūšnos! 

Vargšas ligonis giliai atsiduso, atsisveikino su šeimininku ir nudūli- 
no savo keliu. Parėjo, pasiėmė kirvį ir traukia į mišką kirsti Žabų. 

Ir vis dėlto vargšui seniui pasisekė: visai netoli lūšnos pamatė ne- 
didelį nudžiūvusį berželį — net, gali sakyt, ne medį, o krūmokšnį. Iki 
šiol -nebuvo jo pastebėjęs, o jo kaip tik būtų pakakę krosniai pakurti. 

Kirto senis, kirto, bet buvo toks nusilpęs, kad niekaip nestengė prisi- 
kirsti šakų. Galop lyg ant patyčių dar ir kirvis nulėkė nuo seno suplei- 
šėjusio koto ir visu smarkumu kaukštelėjo į akmenį, kurio pilka ketera 
vos vos kyšojo iš plikų krūmų. 

— Ai... ajajai! — kažkas suspigo baimingu balsu ir tuoj šiurkščiai pri- 
dūrė: — Ė, seni, liaukis, ką darai! Gal visai apžlibai ir apkurtai?! 

— Aš kertuosi sausą beržą — bus man kurui, — atsakė senis ir apsi- 
dairė, bet nieko nepamatė. Tada pats paklausė: — Bet kas tu esi? Bal- 
są girdžiu, o matyt nematau! 

— Tau nesvarbu, kas aš esu! Ir neplepėk čia apie sausą beržą ir ža- 
bus! Įkirtai man taip, kad net galvoj ūžia, o dar teisiniesi. Geriau ne- 
porink čia pasakų! 

Vargšas senis tik pasikasė pakaušį. Jis buvo geros širdies ir nenorėjo 
su niekuo vaidytis. Pagaliau tarė: 

— Tik jau nepyk ir patikėk — aš tau įkirtau visai netyčia. Kirvis se- 
nas, nusprūdo nuo koto, štai ir viskas. Dabar būsiu atsargesnis, dirb- 
siu taip, kad tau nieko blogo neatsitiks. 

Šiaip taip paskubom užmovęs kirvį, jis užsimojo ir manė gerai padir- 
bėsiąs. 

Bet tas pats balsas vėl maldauja: 

— Liaukis, žmogau, čia tau ne juokas! Sakau — liaukis! 

Ką darys žmogelis, griebėsi gudrybės ir klausia: 

— Bet kas tu esi, kad trukdai man dirbti? Jei pasakysi, tai gal ir 
liausiuos. O jei vis dar spirsiesi, tuoj vėl imsiu kirsti krūmokšnio šakas. 

— Na, pasakysiu, ko čia nesakyti! Esu visų miško ir lauko akmenų 
valdovas, gyvenu dideliame akmenyje tarp beržo šaknų, čia pat prie 
tavo kojų. Tai ar liausiesi dabar kirsti žabus, ar ne? 

Senis vėl pasikasė pakaušį. 

— Keblus dalykas, kūmai, — prabilo pagaliau— Aš suprantu, ko tu 
baiminies, bet atjausk ir mano bėdas. Iškišk bent nosį iš savo slėpynės 
ir pažiūrėk: aš senas ir paliegęs. Mano kambarėlis šaltas kaip šuns bū- 
da, o šeimininkas neskolina nė pliauskelės, noriu bent kartą prieš mir- 
tį šiltai pabūti. Gal tu gali man padėti, tada ir aš tavo prašymą paten- 
kinsiu! 

— Nėra ko čia abejoti mano galia ir verkšlenti! Žinoma, aš galiu/ tau 
padėti. Nuo šiol gyvensi šiltame kambaryje! — linksmai ir išdidžiai su- 
šuko tas pats balsas. 

— Na gerai, tebūnie, — sutiko senis ir užsikišo kirvį už diržo. Bet jis 
buvo didelis bėdžius, o juk žinia, kad bėda ir jautį prie šulinio atveda. 
Todėl, truputį pagalvojęs, pridūrė: — Jeigu jau turi tokią galią, tai gal 
parūpintum man kasdien po gerą kampą duonos ir pilną kaušą giros! 

— Kodėl ne, galiu! — atsiliepė balsas iš krūmo. 

— Matai, kaip gražiai viskas susiklostė! Taigi susitarėme,— nudžiugo 
senis ir atsisveikinęs nulingavo namo. 

Parlingavo, pardūlino ir žiūri: kambarys tikrai šiltas lyg turtingo ūki- 
ninko seklyčia, ant stalo kvepia didelis kepalas geros ruginės duonos 
ir stovi pilnas kaušas giros, o šalia dar ir gerokas sūdytos kiaulės šoni- 
nės bryzas, kurį geraširdis akmenų valdovas pridėjo, matyt, nuo savęs. 

Ir gyveno sau vargšas ligotas senis be jokių rūpesčių: ilsėjosi ir šil- 
dėsi prie krosnies nuvargusius sąnarius, o kai užeidavo dargana, sėdė- 
davo sau namie, rūkydavo pypkę ir gododavo savo godas. 

Šeimininkas netrukus viską sužinojo ir taip pat išėjo ieškoti stebuklin- 
gojo akmens. Ieškojo ieškojo, išdaužė visų savo brangių švediškų kir- 
vių ašmenis, bet ir dabar tebeieško ir bėdoja kiekvienam sutiktam: 

— Nebuvo šiame pasaulyje teisybės ir nebus. Antai slunkius trobel- 
ninkas visokių gėrybių gauna ir nežinia už ką, o aš, dievobaimingas 
žmogus, vargą vargstu, bet iš niekur jokios paramos nesulaukiu! 


I6. Vandenų šalis 

STEBUKLINGAS PAUKŠTIS 


Jaunas šeimininkas turėjo gerą medžioklinį šautuvą, bet buvo labai 
negailestingas ir žiaurus. Vos tik pamatydavo žvėrelį ar paukštį, tuoj 
keldavo šautuvą prie peties ir nušaudavo. 

Net joninių vakarą, kai kiti kaimo žmonės linksmai susėsdavo prie 
laužų ir, gurkšnodami stiprų alutį, draugiškai šnekučiuodavo, jis eida- 
vo į mišką medžioti. 

Vasaros naktis trumpa — vos nublanksta saulėlydžio gaisai, žiūrėk, ir 
aušra užsiliepsnoja. Ir tokį gražų rytą visi žvėreliai ir paukščiai pabun- 
da daug anksčiau kaip paprastai, nusiprausia rasa ir išsiruošia kas kur — 
vieni į medžių viršūnes, kiti į lankas ir pievas, susitikę šūkteli vienas 
kitam, pasisveikina, pasišneka ir pasidalina girių ir laukų naujienomis. 

Bet keista, jaunasis šeimininkas tą rytą neaptiko nė gyvos dvasios — 
net uodai jo nekamavo, net vabalėliai nezvimbė apie ausis. Braidžiojo 
braidžiojo, dairėsi dairėsi — nieko. Pagaliau piktai pagalvojo: „Velniai 
rautų tuos bailius! Matyt, teks vilktis namo tuščiomis rankomis!“ 

Neilgai trukus žiaurusis medžiotojas tikrai pasuko namo tuščiomis. 

Staiga žiūri: visai netoli, medžio viršūnėje, tupi nuostabiai gražus 
margauodegis paukštis, krapšto snapu sparną ir tarpais labai gražiai švil- 
pauja. | 

„Še tau, kad nori, ši diena, ko gero, bus iš visų sėkmingiausia — ne 
kiekvienam pasitaiko tokį paukštį bent kartą gyvenime pamatyti, o aš 
netrukus įsikišiu jį savo maišan, kaip ir dera vyrui!“ — pagalvojo me- 
džioklis drebančia širdimi, paskui rūpestingai nusitaikė ir iššovė, aky- 
lai žiūrėdamas, kur paukštis nukris. 

Bet paukštis nenukrito niekur, tupėjo sau ir lygino snapu plunksnas. 
Net vėl nuostabiai sučiulbo, lyg šaipydamasis iš šaulio. 

Medžioklis dar kartą užtaisė šautuvą, dar kartą iššovė, ir stebuk- 
lai — vėl ta pati istorija! Tik kai baigė visą paraką ir šratus, nuostabu- 
sis paukštis pakilo į orą, lyg šaipydamasis plačiai išskėtė į nevykėlio 
pusę margą uodegą ir dingo tarp medžių. 

Tą akimirką miškas tarsi atbudo: išlindo iš urvų ir urvelių Žvėrys, 
sulėkė šimtai paukščių. Ir ko jiems bijoti, juk kumščiu žiaurusis me- 
džioklis jų neužmuš! | 

Po šito keisto nutikimo medžioklis ilgai nė žiūrėti nežiūrėjo į miško 
pusę. Bet prašoko metai, per tą laiką jis pamiršo nesėkmę ir tetervinų 
poravimosi dienoms išsivalė gerąjį medžioklinį šautuvą. 

Tetervinų mėgstamas vietas medžioklis žinojo visas iki vienos, iš 
anksto, dar paukščiams nepradėjus rinktis, nusėlino į geriausią. Pasislė- 
pė krūme ir laukia. Laukė laukė, laukė laukė, pagaliau mato: gaidžiu- 
kai, plakdami sparnais, lekia į lygios aikštelės vidurį, o vištaitės tupia 
aplink į artimiausių medžių viršūnes. Ir netrukus visi kad ims burbu- 
liuoti, ulbėti visokiais balsais, lyg būtų keliama didelė puota. 

Žiaurusis medžioklis išsirinko du pačius stambiausius ir gražiausius 
gaidžiukus ir pagalvojo: 

„Nupyškinsiu abudu, vienu vamzdžiu va tą, o antruoju kitą — ten to- 
"iau tarp miškinių skudučių." 

Bet xol šitaip galvojo, vėl atsitiko keistas dalykas: tarp šakų jis pa- 
matė skrendantį tą patį margą paukštį, į kurį pernai buvo iššaudęs vi- 
sus savo šratus. 

Medžioklis net akis iš nuostabos išpūtė. Pamiršo nužiūrėtuosius gai- 
džiukus, pamiršo ir kitus burbuliuojančius tetervinus, pamiršo met ge- 
rąjį šautuvą — vien tik į stebuklingąjį paukštį spoksojo. Netrukus dar 

labiau nustebo. Stebuklingasis paukštis atskrido, bet, užuot tūpęs ant 
medžio šakos kaip pernai, sukinėjosi tarp burbuliuojančių tetervinų — 
žiūrėk, čia kaptelia kuriam snapu per nugarą, čia timptelia kurį už uo- 
degos arba skrisdamas suduoda lyg netyčia sparnu. 

Ir vos tik jis paliečia teterviną, tas tuoj pakyla ir skubiai nuskrenda 
savais keliais. Kai jau visi tetervinai buvo nuskridę, suplasnojo spar- 
nais ir stebuklingasis paukštis ir švilpte prašvilpė medžiokliui pro pat 
ausį. Skrisdamas linksmai pragydo ir pašaipiai pakraipė margą, kaip 
vaivorykštė žėrinčią uodegą. 

Medžicklis lyg iš sapno pabudo ir net nusikeikė iš apmaudo: aplink 
jį vėl neliko nieko, į ką jis būtų galėjęs driokstelėti iš savo gerojo šau- 
tuvo. Miško aikštelėje buvo ramu, kaip ir iš pradžių, jam čia atėjus. 

Medžioklis nusprendė traukti į kitą paukščių mėgstamą vietą. Ten te- 
tervinai jau buvo suskridę — iš tolo girdėjosi, kaip jie plasnoja sparnais 
ir burbuliuoja. „Kas buvo, tas buvo, bet šikart be laimikio iš čia neiš- 
eisiu", — Mano sau medžioklis. 

Ėjo jis itin atsargiai, kad jo pirma laiko nepastebėtų, šliaužte šliaužė 
nuo vieno krūmo prie kito. 

Kai pagaliau priėjo tinkamą nuotolį, tuoj pakėlė šautuvą ir taikosi. 
Bet staiga vėl iš nuostabos net išsižiojo: stebuklingasis paukštis pakilo 
iš artimiausių žolynų ir mikliai sukinėjasi tarp tetervinų: vienam kap- 
telia snapu per nugarą, kitam peštelia uodegą arba tik suduoda sparnu. 
Ir atsitiko viskas kaip anksčiau: žiaurusis medžioklis vėl žado neteko — 
negali nei rankų, nei kojų pajudinti, o tetervinai tuo tarpu purpt purpt 
ir išlakstė visi iki vieno. 

Dar Kelis kartus jam šitaip nutiko: vis aptinka vietą su būriu bur- 
buliuojančių tetervinų, vis taikosi gero laimikio, ir lyg tyčia atskrenda 
stebuklingasis paukštis ir išvaiko visus tetervinus. O jam reikia grįžti 
namo tuščiomis. 

Praėjo pavasaris. Nors ir dažnai medžioklis eidavo į mišką, nors ir 
tykodavo žvėrių, aplink visados būdavo tyku ramu, miškas lyg išmiręs. 

Kartą, jau rudenį, žiaurusis medžioklis vėl pamatė stebuklingąjį paukš- 
tį ir nusprendė žūt būt jį nušauti. Bet paukštis neprisileido jo artyn, 
vis paskrydėdavo toliau. Tik pavakare ramiai nutūpė raisto salelėje į ber- 
žo viršūnę ir švilpauja sau, visai nepaiso persekiotojo. 

Medžioklis piktumu netveria. Tuoj čiupo šautuvą, nusitaikė ir drioks- 
telėjo iš abiejų vamzdžių. Driokstelėjo ir pataikė! Linksmas paukščio 
švilpimas akies mirksniu nutilo, sparnai bejėgiškai nusviro, stambus 
margas kūnas susvirduliavo ir krito nuo beržo viršūnės žemyn. Krito, 
bet pusiaukelėj užkliuvo už sausos šakos ir pakibo. Medžioklis, piktai 
džiaugdamasis, pagalvojo: 

„Turiu! Dabar jis man jau nebekliudys medžioti. Tuoj nusiimsiu jį 
nuo medžio!“ 

— Taip, taip, žmogau, nenusiėmęs neturėsi! 
užpakalio. 

Medžioklis išsigandęs atsigręžė ir mato: šalia Žemos raisto pušaitės 
stovi koks keistas senis su tošine kepure, beržinėmis vyžomis, drabu- 
žiais iš tošies ir tankia barzda, panašia į beržo amalą. Stovi tas keistas 
senis prie žemos raisto pušaitės ir, lyg perpratęs žiauriojo medžioklio 
mintis, šaiposi: 

— Taip, taip, žmogau, nieko nebus, reikės nušautąjį paukštį nusiimti 
nuo medžio šakos! Nenusiėmęs neturėsi. 

— O kas... kas tu toks esi? — sumikčiojo medžioklis. 

— O, dar sužinosi, bet — dabar pasiimk tą paukštį — atsakė keistuo- 
lis senis.— O aš tuo tarpu pasaugosiu tavo šautuvą ir krepšį, kad leng- 
viau galėtum įsiropšti į medį. 

Medžioklis buvo jau susitvardęs, padavė seniui šautuvą ir krepšį ir 
mikliai įsirangė į medį. Prilipęs šaką, ant kurics kabojo paukštis, ištiesė 
ranką ir net krūptelėjo: ten kabojo visai ne paukštis, o tik dvi surištos 
senos vantos! 

Medžioklis dideliu šuoliu šoko iš beržo ir pataikė į raisto akivarą, 
įklimpo iki kaklo į dumblą ir tik vargais negalais išsikapanojo. O toši- 
niais drabužiais apsirengęs senis — tai buvo, kaip žinia, pats Miškinis — 
pagrasė jam pirštu ir tarė: 

— Blogas esi žmogus, labai blogas — nieko daugiau neveiki, tik žu- 
dai gyvulėlius ir paukščius, kurie tau nieko pikto nepadarė. Tad klau- 
syk, ką tau pasakysiu: nuo šiol nė vienas tavo šūvis nekliudys taikinio, 
o dabar ko greičiausiai trauk namo! 

Pasakė ir dingo kaip švinas pelenuose, o žiaurusis medžioklis leidosi 
skubiai namo. 


prabilo kažin kas iš 

Bet ir grižti nebuvo lengva: klampojo dvi paras po pelkes ir lyg ty- 
čia nerado nei kelio, nei takelio, taip ir klaidžiojo nuo vienos žaltvyks- 
lės prie kitos. 

Nuo to laiko į miško pusę tas žmogelis nė žiūrėt nežiūrėjo. 

UGNIES ŠVAISTYTOJAI 


Vieną joninių vakarą senis trobelninkas išėjo į mišką naktigonėn. 
Kad akys nesimerktų ir galva būtų šviesesnė, sumanė užsirūkyti. Prisi- 
kimšo senis pypkę tabako, čiupt už kišenių, tai bėda — paliko namie 
skiltuvą ir kempinę! 

Žiūri — pro krūmus raibuliuoja didelio laužo liepsna. 

„Menka čia bėda, antai ugnis, kad nors imk ir uždek pypkes visiems 


kaimo vyrams!“ — pagalvojo jis. 
Priėjo senis prie laužo ir mato: vyrai sėdi apie ugnelę ir tyliai šne- 
kučiuojasi. 


Senis pasisveikino, atsisėdo, prie laužo ir, pamaišęs žarstekliu ugnį, 
ieško tinkamos žarijos. Bet naktigoniai pagrasė jam pirštu ir draugiš- 
Kai tarė: 

— Pakentėk, pakentėk, mielas sveteli! Čia rūkyti negalima. Pasiimk 
žarijų ir eik iš kur atėjęs, ten ir rūkyk sau! 

— O Kokia velnio gudrybe aš jų pasiimsiu, negi plikais pirštais! — 
nusijuokė senis trobelninkas. 

— Kaip tai — kokia gudrybe? Nors ir švarko skvernu! 

— Skvernu? 

— Na taip, švarko skvernu! 

Senis sumišo, ką čia sakys — tik pakraipė galvą, ir tiek. Kur matyta, 
kad sveiko proto žmogus nešiotų žarijas švarko skvernais! Bet nespėjo 
jis dar nė susizgribti, vienas vyrų čiupo didelę semtuvę, prigrėbė gerą 
krūvą žarijų ir šast — tiesiai jam į glėbį. 

Senis pašoko kaip įgeltas ir — į kojas. Manė, kad iš švarko liks tik 
rėtis. Pribėgo prie savo arklio ir prisiminė, jog reikia iškratyti iš švarko 
žarijas. Žiūri senis ir stebisi: švarkas sveikas sveikutėlis, lyg ne žarijas 
būtų nešęs. O tų žarijų nė vienos niekur nėra! 

Senis dar tris kartus ėjo prie laužo pasiimti žarijų, ir vis atsitikda- 
vo tas pats pokštas: žarijos dingdavo, o švarkas likdavo sveikas! 

Pagaliau jis neteko kantrybės ir suniurnėjo: 

— Irgi mat ugnis! Vėjas baigia man išpūsti visą tabaką, o pypkė 
kaip neįsidega, taip neįsidega! 

Žodis po žodžio ugniakuriai ir trobelninkas susiginčijo. Vyrai supy- 
kę pašoko, čiupo semtuves ir kad ims švaistyti į senį degančias žarijas. 

Senis, ne juokais išsigandęs, leidosi bėgti, o vyrai iš paskos. Tik kai 
gaidys užgiedojo su pirma aušra, persekiotojai atsiliko ir dingo miške. 

Dieną senis nuėjo apžiūrėti tos keistos vietos ir negalėjo atsistebėti: 
laužavietės nė ženklo, o žolėje — kur į jį buvo svaidomos žarijos — švi- 
tėjo krūva sidabrinių ir auksinių pinigų. 

Ne tiek daug to aukso ir sidabro buvo, o vis dėlto pakako. Sau pa- 
čiam senis nusipirko kelnes ir vyžas, senei pasiūdino dryžuotą sijoną 
ir batus, sūnus gavo naują švarką ir ilgaaulius batus. Pagaliau šeiminin- 
kas persistatė trobelę, naujai apsidengė, ir ne kokiais pigiais šiaudais, 
o gerom, brangiom malksnom! 

Ir ką čia daugiau bepridursi! 


TRYS LINKSMO BERNO SVEčČIAI 


Kartą gyveno šykštus ūkininkas. Savo samdiniams jis niekad nemo- 
kėdavo atlyginimo. O kai apgautas bernas ar merga jurinių dieną ei- 
Gavo ieškoti darbo kitur, šeimininkas įduodavo į kelią tik kepalą duo- 
nos ir boselį perrūgusios giros. Taip apmokėjęs visų metų darba, išty- 
dėdavo žmogų, sakydamas: 

— Še, imk, ir telaimina tave dievas. Tiesą sakant, tu nė to neužsi- 
tarnavai, bet aš esu geros širdies ir nė vienam viešpaties padarėliui 
blogo nelinkiu. 

Kartą bernavo pas tą šykštuolį labai nuolaidus vyras. Plušėjo išti- 
sus septynerius metus, bet negavo nė kapeikos, turėjo tenkintis tik nu- 
blukusiu darbiniu švarkeliu ir trimis poromis vyžų. Pagaliau ir jis nu- 
sprendė ieškotis geresnio šeimininko, kad turėtų bent koki skatiką 
tabakui. 

Sykštuolis ūkininkas tą dieną buvo itin gerai nusiteikęs — liepė šei- 
mininkei išvirti bernui avį ir iškept septynioms dienoms septynis ke- 
paliukus duonos. O patsai nuo savęs pripylė dar boselį stipraus nami- 
nio alaus ir išdidžiai tarė: 

— Gerk, valgyk, trauk dainą, tik, žiūrėk, nelaidyk liežuvio, kad, 
girdi, aš tave skriaudęs! 

Bernas susibruko septynerių metų uždarbį į maišą ir užsimetė ant 
pečių. Alaus boselį prisirišęs prieky, su avim ir septyniais duonos ke- 
palėliais maiše ant nugaros iškeliavo gana lengvu žingsniu. Juk atly- 
ginimas už ilgus darbo metus nebuvo nei didelis, nei sunkus. 

Saulei leidžiantis, bernas priėjo didelį mišką, atsisėdo ant kupsto 
ir taisosi vakarieniauti. Išsitraukė iš maišo mėsos, duonos, atsikimšo 
alaus boselį, paskui prisidėjo prie lūpų delnus ir kad sušuks: 

— Ei, kas alkanas, kieno tuščias pilvas! Rinkitės visi čia ir padėkit 
nan, vargšui bernui, suvalgyt septynerių metų uždarbį! 

Vos tik jis suriko, kudurlinkšt ir iššoko iš krūmo sukrypęs ilgšis se- 
nis, tamsaus lyg apsvilusio veido, su ožio barzdele. O akys tik laksto, 
tik vartosi bežvalgydamos. | 

— Sveikas, berne! — linksmai pasisveikino jis.— Pakvietei mane val- 
gyt, tai ir atėjau. 

— Sveikas, sveikas! — atsakė bernas ir, įdėmiai pasižiūrėjęs į kreivį 
ožiabarzdį, iškart jį atpažino. Bet dėjosi nenutuokiąs, kas prieš jį sto- 
vi, ir paklausė: — Kas toks esi? Aš neprisimenu, kad tu man ar kam 
kitam būtum kada padėjęs pakelt sunkesnę naštą ar šiaip kuo pasitar- 
navęs. O juk esi pažiūrėti stuomeningas ir gana stiprus. Ėhė, žinau 
dabar, brolau, žinau, kas esi! Tu žvejoji nelaimingas sielas, visokiausiom 
klastom trauki jas silpnybės akimirką į savo tinklus. Eik sau, iš kur 
atėjęs, valgyti tau neduosiu! 

Senis kreivys akies mirksniu dingo kaip vandeny, tik tarp medžių 
valandėlę dar vinguriavo sieros dūmelis, 

Kurį laiką bernas sėdėjo vienų vienas prie savo septynerių metų už- 
darbio, paskui atsistojo ir vėl sušuko: 

— Ei, kas alkanas, kieno tuščias pilvas! Rinkitės visi čia ir padėkit 
man, vargšui bernui, suvalgyt septynerių metų uždarbį! 

Tuoj pat rados prieš jį žilas storulis, gerokai senesnis ir oresnis už 
pirmąjį, su nusidriekusia iki krūtinės kvepiančia barzda ir plačiai šyp- 
sančiu veidu. Paplekšnojo tas žilabarzdis storulis bernui draugiškai per 
peti, pasitrynė delnus ir meiliai tarė: 

— Ramybė tau, sūnau! Kvietei valgyti, tai ir atėjau, nors turiu dau- 
gybę darbo. Bet pradėkim, kam čia gaišti laiką. 

— Matau, matau, kad atėjai! Ar gėdos tu, niekdary, neturi? Gal ma- 
nai, kad aš tavęs nepažįstu, kad nežinau, kas esi? Pažįstu, pažįstu, kū- 
mai, žinau, kas esi, senas dėduli. 

Žilabarzdis švelniu balsu ir klausia: 

— O kas aš esu, mielas sūnau? 

Bernas atrėžia: 

— Kas? Ogi tasai galingasis viešpats dievas, apie kurį tiek daug kal- 
bama ir kuris reikalauja iš žmonių tiek daug padėkos ir maldų. Bet sa- 
kyk man, mielas viešpatie dieve, kodėl tu, toks galingas, ničnieko ne- 
darai, kas būtų teisinga? Sakyk, jei turi drąsos! 

— Yra čia ko neturėti! — iškart supyko viešpats dievas— Argi aš, 
mielas sūnau, nesielgiu teisingai? Palauk, palauk, tuoj paaiškinsiu. .. 

— Ką čia dar aiškinti, jei ir taip viskas aišku, — nukirto kaip kirviu 
bernas.— Vienas gauna tiek turtų, kad nė nežino, kur dėti, o kitam vis- 
ko trūksta, vos galą su galu suduria. Šitai, viešpatie dieve, anot tavęs, 
teisinga? 

— Bet palauk, palauk! Turėk kantrybės, ir aš tau tuoj viską paaiškin- 
siu! — vis dar tikina viešpats dievas ir net oriai pakelia rankas. 

Bet drąsusis bernas nesiduoda vedžiojamas už nosies. 

— Nė nemanau klausyti tavo aiškinimo! — treptelia koja.— Žiūrėk, 
štai mano septynerių metų uždarbis — net gėda kam parodyti. O kai 
kviečiu kitus vargšus tais trupiniais pasidalinti, tu čia pirmas ateini! No- 
Ti apžioti tai, ko išties labiau reikėtų tikriems varguoliams. Keliauk at- 
gal į savo dangų, tokiems veltėdžiams nieko neduosiu! 

Ir viešpats dievas nuėjo niūrus ir įtūžęs. Juk kaip gyvas tokių žodžių 
nebuvo girdėjęs! 

O bernas po valandėlės vėl sušuko: 

— Ei, kas alkanas, kieno tuščias pilvas! Rinkitės visi čia ir padėkit 
man, vargšui bernui, suvalgyt septynerių metų uždarbį! 

Nespėjo dar berno šūksnis nuaidėti vakaro tyloje, pro medžius ir 
krūmus jau braunasi kažkas trečias. Išlindo aukštas vyras su iškamuotu 
veidu ir giliomis rūpesčio raukšlėmis apie lūpas. Bernas ir klausia: 

— Kas tų esi? Neprisimenu, kad būčiau kada su tavim susidūręs. 

— Dar nebuvai, brolau — linktelėjo liūdno veido vyriškis ir nusišyp- 
sojo.— Aš esu mirtis. 

„— Ak, mirtis? — pakartojo bernas. 

— Taip, aš esu mirtis, kurios niekas negali pakęsti — vėl linktelėjo 
ateivis. 

— O aš pakęsiu. Sėsk čia ir vaišinkis viskuo, ką galiu tau pasiūlyti — 
pakvietė bernas.— O kodėl turėčiau tavęs neapkęsti? Tik tu šiame pa- 
saulyje teisingai darai. Neklausi sutiktojo, ar jis dvarininkas, ar mažo 
sklypelio savininkas, ar turtuolis, ar skurdžius. Savo dalį pasiimi tiek iš 
šilkinės lovos, tiek nuo šiaudinio čiužino. Todėl, brolau, valgykim ir 
gerkim, kol baigsim mano septynerių metų uždarbį. 

Kaip tarė, taip padarė. Susėdo abu, vargšas iškamuotas bernas ir toks 
pat iškamuotas liūdnas žmonių lygintojas, kurį visi vadina mirtim, už- 
kandžiauja, gurkšnoja ir pasakoja vienas kitam linksmus nutikimus. 
Kvatojo abu, kad net miškas aidėjo, ir rūkė pypkę, protarpiais išdykė- 
liškai nusispjaudami į laužo ugnį, kuri liepsnojo tarp jų ant pievelės. 

Kai berno maišas ir alaus boselis ištuštėjo, ir vyrų galvos buvo jau 
įkaitusios — jie dainavo, šūkavo, susikibo šokti ir smagiai apsisuko po- 
Ią Iatų. 

O kai vasaros saulė patekėjo virš miško, abudu sugulė atsipūsti. Pas- 
kui patraukė savais keliais: vargšas bernas nuėjo ieškoti naujo darbo, 
o mirtis vėl griebėsi įprastų pareigų. 

Žmonės pasakoja, kad per visą tą linksmą naktį pasaulyje nemirė nė 
vienas Žmogus — nei vyras, nei moteris, nei turtuolis, nei skurdžius. 

ŠEIMOS AITVARAS 


Kartą grįžo šeimininkė su naščiais ir pilnais kibirais nuo šulinio, žiū — 
ogi netoliese prie malkų rietuvės kėkso ant šono parvirtusi varlė — 
matyt, išgeibusi nuo pliskinančios vasaros saulės. ,„Ak, tu vargšas ma- 
žas padarėli!“ — pagalvojo šeimininkė ir užliejo ant varlės per kibiro 
kraštą vėsaus vandens. 

Vakare pas šeimininkę apsilankė mažas į kuprą susimetęs žmogiūkštis 
ir kviečia ją į krikštynas. Šeimininkė didžiai nustebo, bet vis dėlto su- 
tiko eiti. Kupriukas nusivedė ją už avidės ir treptelėjo koja į pamatą. 

Ir iškart — šeimininkė net savo akimis netikėjo — jame atsivėrė že- 
mos durelės, o už jų buvo matyti švariai nušluotos laiptų pakopos. 

Kupriukas žengė pirmas, o šeimininkė lipo įkandin. 

Juodu įžengė į gražų kambarį. Dabar kupriukas tarė: 

— Tu ten prie malkų rietuvės išgelbėjai mano žmonai gyvybę. Ji 
kaip tik laukė vaiko ir galėjo nuo kaitros žūti. Ačiū tau už gerą širdį! 

Paskui jis įsivedė šeimininkę į seklyčią, kur triūsė maloni ir linksma 
jo pati ir kur jų laukė padengtas šventinis stalas. 

Bevalgant kupriukas tarė: 

— Sakyk vyrui, kad nugriautų šitą tvartą, nes gali atsitikti nelaimė. 
Pro mūsų kamaraitės lubas jau kelissyk įvirto žemės. 

Po valandėlės kupriukas vėl parvedė šeimininkę namo. 

Seimininkas tais pačiais metais nugriovė avidę ir rado po ja daug se- 
novinių sidabrinių pinigų ir papuošalų. 

Kai naujas tvartas buvo pastatytas, pas šeimininkę vėl atėjo kupriu- 
kas. Žemai nusilenkė ir tarė: 

— Ačiū už gerą pagalbą! Dabar mano širdis bus rami, jau nieko blo- 
go nebenutiks. Mat aš esu jūsų šeimos aitvaras ir privalau šalinti vi- 
sus pavojus. 

Nuo to laiko kupriukas ėmė lankytis kasmet ir vis kvietėsi šeimi- 
ninkę į krikštynas. 

Ir šeimininkė visados eidavo. 

Prie švenčių stalo gerai pavalgydavo, išgerdavo saldaus midučio, o: 
krikštynų pyrago dažnai parnešdavo savo vaikams ir vyrui. 

SEPTYNIŲ BROLIŲ KRAUJAS 


Kartą jaunas bernas išjojo su arkliais į mišką naktigonėn. Atsigulė 
lazdyno pakrūmėje ir rezga mintis. Kai mieguistos akys jau ėmė pa- 
lengva merktis, staiga mato: dairydamasis į šalis, pakrūmėm slenka į ga- 
nyklą senasis kaimyninio ūkio šeimininkas, kuris jaunystės metais, pa- 
sak žmonių, buvęs didelis pramuštgalvis. 

Žilas senis žingsniavo svirduliuodamas, vos kojas vilko, ant nugaros 
pūpsojo didelis maišas, kitą buvo persimetęs per petį, o trečią ir ket- 
virtą nešėsi rankomis. 

Priėjo kaimynų senis tą lazdyno krūmą iš kitos pusės, plumpt ir nu- 
metė ant žemės visus keturis maišus. Paskui išpylė iš jų — stebėkis ne- 
sistebėjęs! — krūvą mėnesienoj žėrinčių pinigų, auksinių ir sidabrinių, 
gražių kaip lėkštutės talerių! Išpylė, nagais lyg kokiais geležiniais kab- 
liais išrausė po krūmu duobę ir suniurnėjo: 

— Tegu nematys nei saulės, nei mėnesio šviesos nė vienas skatikas, 
kol čia nebus vienu metu pralietas septynių brolių kraujas! 

Ir tuoj, skardžiai žvangėdami, subiro visi pinigai į duobę, duobė pati 
užsipylė žemėmis, žemes iškart nuklojo tankiai sužėlusi velėna, o velė- 
ną akies mirksniu užkrito tiršta rasa. 

Kaimynų senis dar kažką suniurnėjo po nosim, nusipurtė nuo švarko 
dulkes ir nusvirduliavo kaimo link. 

Kitą rytą berną palėpėje pažadino motinos balsas — nakčia, girdi, mi- 
ręs kaimynų senis! 

Bernas prisiminė, ką buvo matęs ganykloj, ir pagalvojo: 

„Koks keistas nutikimas su tuo septynių brolių krauju! Negi visa ta 
pinigų krūva amžinai ir gulės žemėje!“ 

Po naktigonės jis dar buvo labai pavargęs ir netrukus vėl užmigo. 

Bet vos tik bernas sumerkė akis, tuoj atsidarė pastogės langelis, ir vi- 
dun įspindo ryškūs saulės spinduliai. Su ta ryškia šviesa į pastogę įėjo 
nykštukas, apsivilkęs žaliais drabužiais, su samanų spalvos skrybėle ir 
žaliais ilgaauliais batais. Įėjo, atsisėdo ant šieno šalia berno ir sako: 

— Kam čia tau dabar bėdoti, juk ketini netrukus vesti! Geriau pa- 
klausyk, aš tave pamokysiu, kaip galėtum net ir aitvarų gudrybes pa- 
versti niekais. Tik turi man pažadėti, kad imsi iš ten tiek pinigų, kiek 
tau būtinai reikia. Ir tiek pat paimsi kokiam nors kaimo skurdžiui. Bet 
tie žmonės turi visai nenutuokti, jog esi jų geradarys, kad nevaikščio- 
tų pas tave dėkoti! Ar sutinki, drauguži, su mano sąlygomis? 

— Taip, sutinku! — apsidžiaugė bernas. 

— Na, tai klausyk! — tarė nykštukas.— Septyni broliai gali būti ir 
septynios spanguolės, išaugusios iš vienos šaknies. Septyni broliai gali 
būti ir septyni serbentai ant vieno kotelio. Septyni broliai gali būti ir 
septyni gaidžiai iš vienos gūžtos. Visi jie gali tau praversti, gali susi- 
rasti ir dar ką panašaus. 

Tai taręs, žaliasis nykštukas juokdamasis draugiškai paplekšnojo ber- 
nui per petį, dar kartą gudriai mirktelėjo ir dingo. 

Dabar bernas neturėjo ramybės, kol pagaliau išsirpo serbentai. Tada 
nusiskynė iš sodo gražią uogų kekę, palaukė iki vakaro ir nuėjo į ga- 
nyklą. Nuėjo, susiieškojo tą lazdyno krūmą ir išsunkė septynių uogų 
sultis kaip tik į tą vietą, kur kaimynų senis buvo sužėręs į žemę savo 
lobį. Ir stebuklas! Vos nuvarvėjo į velėną paskutinis sulčių lašas, tuoj 
atsitiko, kaip žaliasis nykštukas buvo pranašavęs,— duobė atsivėrė, že- 
mės suvirto ant jos krašto, ir pinigai žėrėte sužėrėjo vasaros mėnesie- 
noje. 

Bernas darė, kaip jam buvo pataręs žaliasis nykštukas — laikėsi duoto 
žodžio ir nebuvo godus. 

Paskui juodu abu susidraugavo. Trumpomis vasaros naktimis, kai dar 
nespėja užgesti saulėlydžio gaisai, o rytuose jau švinta aušra, bernas 
padėdavo nykštukui džiovinti šituose saulėlydžio spinduliuose požemi- 
nius turtus. O rugpjūčio ir rugsėjo mėnesiais, kai naktys darosi tam- 
sios kaip juodas aksomas, nykštukas bernui padėdavo ganyti arklius. 

Ir jeigu nė vienas jų iki šiol nepasimirė, tikriausiai ir dabar abu kar- 
tais vaikščioja po ganyklą, drauge rūko pypkę ir šnekučiuoja. 


BERNAS IMASI ŠUNS DARBO 


Kartą pabėgo prastai prižiūrimas šykštuolio šeimininko šuo. Šeiminin- 
kas laukė vieną dieną, laukė antrą, o kai Rudis vis dėlto negrįžo, tarė 
savo pačiai: 

— Et, naujo šuns vis tiek nepirksiu — ir suėda labai daug, ir vietos 
jam reikia nemažai. Gali ir bernas budėti, nakčia jis vis tiek nė piršto 
nepajudina, tik miega ir knarkia. 

Pasišaukė šykštuolis šeimininkas berną ir piktai tarė: 

— Tu jau visai aptingai, naktimis nė piršto nepajudini, tik miegi ir 
knarki. Ilgiau aš nebekęsiu tokio apsileidimo! Nuo šio vakaro budėsi iki 
auštant kieme, kad pikti žmonės negrobstytų to menko turto, kurį aš, 
tavo maitintojas, iki šiol užgyvenau. Jei pasirodys vagys ar plėšikai, 
turėsi loti kaip šuo! 

Berno darbo diena ir taip būdavo ilga, jam nebuvo kada pailsėti. Bet 
ką darysi — šeimininko reikia klausyti! Ir tą patį vakarą išėjo bernas 
į kiemą saugoti šeimininko turto ir loti kaip šuo. 

Vidurnaktį atsėlino vagys ir laužia klėties duris. Bernas pribėgo prie 
seklyčios lango ir loja: 

— Au, au, aul 

— Girdžiu, girdžiu! Tu šaunus vyras, pusryčiams pridėsiu prie žuvies 
dar šaukštą padažo! — sušuko šeimininkas, apsivertė ant kito šono ir 
saldžiai užmigo. 

Per tą laiką vagys jau įsmuko į vidų ir kemša į maišus gėrybes: kruo- 
pas, kumpius, vilnonius audinius. 

Bernas dirstelėjo pro durų plyšį į klėtį, tuoj vėl nubėgo prie sekly- 
čios lango ir loja: 

— Au, au, au, au! 

— Girdžiu, na, girdžiu! Šitaip ir daryk, jei kas mėgins vogti mano 
turtą. Rytoj pusryčiams gausi dar ir puse puodelio giros, atskiestos ge- 
Tu mano šulinio vandeniu! — sušuko šeimininkas ir, patogiai po antklo- 
de išsitiesęs, vėl kietai įmigo. 

"Tuo tarpu vagys atplėšė dar ir tvarto duris, išsivedė ir pasikinkė 
geriausią šykštuolio eržilą ir jau tempia į roges maišus su laimikiu. 

Bernas nubėgo trečią kartą prie seklyčios lango ir loja dar garsiau: 

— Au, au, au! Au, au, aul 

— Liaukis bent kartą! Bene pakvaišai! Stropus tai stropus, bet neduo- 
di man miegoti! Už tai, kad esi toks uolus ir ištikimas, galėsi rytoj pie- 
tums suvalgyti su sūdytom kilkutėm vietoj trijų virtų bulvių, tris su 
puse! — atsakė šeimininkas, paskui užsitraukė ant ausų antklodę ir ko 
ramiausiai knarkė visą naktį. 

Rytą, kai bernas grįžo į trobą, šeimininkas tuoj ir klausia: 

— Na, mielas budėtojau, kaip sekėsi? 

— Nieko sau, visai gerai — atsakė bernas. 

— Ar nieko įtartino nematei? 

— Mačiau. Kaipgi nematysiu! 

— Taaaip? O kas gi buvo?! 

— Nagi vagys laužėsi. 

Šykštuolis šeimininkas apstulbo, net pypkė iš burnos iškrito ir pliump- 
telėjo į sriubos dubenį. 

— Sakai, vagys?! O ar jie nieko neišsinešė? — sunerimo jis. 

— Išsinešė, kaip neišsineš. Iš klėties kruopas, lašinius ir vilnonius au- 
dinius, iš tvarto išsivedė patį geriausią eržilą — paaiškino bernas. 

— Viešpatie mieliausias, apsaugok mane, bejėgį vargšą, nuo visų pik- 
tadarių! O kodėl gi tu, žmogau, jiems nesukliudei! — sušuko šeiminin- 
kas, apžiūrėjęs padarytą žalą. 

— Argi, šeimininke, negirdėjai, kaip aš lojau? — paklausė bernas. 

— Aišku, girdėjau! Bet maniau, kad tu tik pratiniesi. Kodėl nepaėmei 
iš kambario šautuvo ir nesuvarei tiems nenaudėliams švino į kinkas! — 
bėdojo šeimininkas. 

Bet bernas tik truktelėjo pečiais ir abejingai suniurnėjo: 

— O kas gi matė, kad šunys vaikščiotų su šautuvais apie namą ir 
pyškintų! š 

Pasakė, pasiėmė savo ryšulius ir išėjo į visus keturis vėjus. 

O šykštusis šeimininkas nusipirko naują šunį — suprato, kad taip bus 
vis tiek pigiau, negu leistis apiplėšiamam. Sako, kad ilgomis ir tamsio- 
mis rudens naktimis jis pats dabar padeda savo šuniui loti. 


. A p "AR > 
sK. (4 E-) 
> mar), * 


LS 
NNN 
M 


p 


NT 


- 


)) IA “ 
( 4 NAVAS 


TROBELNINKAS 
IR SENIS ŠALTIS 


Kartą gyveno mažame kaime ant gražios upės kranto du ūkininkai — 
vienas turtingas, kitas skurdžius. Turtingojo laukai buvo dideli ir platūs 
lyg kokio dvarininko, o skurdžius turėjo tik siaurą smėlio ruoželį, kur 
vien dirsės ir briedgaurės teaugo. 

Vieną pavasarį užklupo kaimą nakties šalnos ir pakando vargšui net 
ir tuos kelis menkus daigelius, vos belendančius iš smėlėtos jo ruože- 
lio žemės. O turčiaus laukuose pasėliai vešėjo, lyg šalčio visai neliesti. 

Dabar vargšą prislėgė didelė bėda — naujo derliaus nė nelauk, o se- 
nos atsargos jau išsekusios! 

Nežinodamas, ko griebtis, vargšas nutarė eiti ieškoti senio Šalčio, iš- 
kloti tiesiai į akis, kokia neteisybė jam padaryta, ir bent išlieti tulžį. Pa- 
siėmė lazdą į rankas, užsimetė ant peties ryšulėlį ir iškeliavo. Ėjo vis 
į šiaurę ir į šiaurę, kol pagaliau aptiko tarp ledų ir sniegų senio Šal- 
čio sodybą. 

Pasibeldė vargšas, įžengė, nusiėmė kaip dera kepurę. 

Paties senio Salčio nebuvo namie, rado tik šeimininkę, visą snieguo- 
tą, apšarmojusią senę. Seimininkė paprašė svečią sėstis ir pridūrė, jog 
laukti reikėsią gal iki vakaro, nes vyrai vargu ar anksčiau pareisią. 

— Gerai, gerai, palauksiu! — sutiko vargšas. 

Senis Šaltis tikrai parėjo tik vakare ir parsivedė septynis sūnus ža- 
liūkus ir kupetą dukterų. Jau nuo pat durų pažiūrėjo į svečią griežto- 
mis akimis ir klausia: 

— Na, Jakai, kas pi čia tave atvijo? 

— Kas atvijo? Pasakysiu tau tiesiai į akis: nenaudėlis esi, o ne vy- 
ras! — rūstavo trobelninkas. 

— Oho, ko tu čia, velniai griebtų, plūstiesi! Ir kaip drįsti po mano 
stogu taip su manim kalbėti? — užgriaudėjo senis Šaltis, piktai žybčio- 
damas akimis. 

— Ko čia rėkauji, net veidą perkreipęs, vis tiek manęs nepabaidysi, 
tuoj išdėsiu, ką apie tave galvoju! Aš esu skurdžius, bet turiu išmai- 
tinti didelę šeimą. O ką tu, barzdočiau, padarei? Atėjai prieš porą sa- 
vaičių parodyti savo galybės — nuniokojai mano sklypelį iki paskuti- 
nio daigo! Gėdytis turėtum, užuot piktai raukęsis! Turčiaus visai nelie- 
ti, o tokius kaip aš persekioji ir niokoji. Tai gal tu žiemą maitinsi ma- 
no vaikus ir vargšams gyvulėliams pakrėsi bent po glėbelį pašaro! 

— Hm! — numykė senis Šaltis, pasiglostė susimąstęs barzdą ir atrodė 
visai susigėdęs. Jis sušaukė prie stalo sūnus ir dukteris, suraukė ant- 
akius ir paklausė: 

— Kuris iš jūsų tai padarė? 

Nė žodelio nepratarė sūnūs, neprasižiojo ir dukterys. Visi bijojo, taI- 
si žado būtų netekę. 

Senis Šaltis nusijuosė kelnių diržą ir sudžerškino sagtį. 

— Na, ar aš dar ilgai turėsiu laukti? Tuoj pasisakykit, kuris iškirto 
tokią šunybę! 

Ir pagalfau dvi mergšės garbanotais plaukais vos vos išlemeno, kad 
jos taip baisiai nualinusios skurdžiaus sklypelį, nieko nepalikdamos 
žiemai. 

— Hm, na ką gi... Aš seniai sakiau, kad plaukai ilgi, o protas trum- 
pas! Ar jau pamiršot, ką jums apie tokius dalykus kalte kaliau į gal- 
vą? — niršo senis Šaltis. 

— Mes nepamiršom, bet... 

— Jei nepamiršot, tai kodėl taip nualinot to vargšo lauką? 

Garbanės tuoj šoko teisintis: 

— Didelė čia bėda! Argi mes daug ėmėm, jei kiek ir nuskynėm, tai 
tik mažą truputėlį. 

— Tą truputėlį ėmėt iš vargšo, o iš turčiaus neėmėt nieko! — užgriau- 
dėjo senis Šaltis. 

— Taip, iš turčiaus neėmėm nieko... Bet jo ir laukai aukštėliau, to- 
dėl nelabai norėjom nuvargusiom kojom ropštis ir čiuptelėjom šį bei 
tą iš žemesnių vietų — aiškino mergšės.— Tikrai, tėve, mes paėmėm 
labai mažai, ir jam nėra čia ko bėdoti! 

Vargšas trobeininkas dabar jau nebetvėrė pykčiu: 

— Užsičiaupk, mergše, argi tai mažai! Tik tiek aš ir turėjau, tikėjau- 
si per žiemą išsiversiąs! 

Garbanės net išsigando, pamačiusios, kaip jis įniršo, nutilo ir nebesi- 
teisino. Pagaliau ir nebeturėjo ką sakyti! 

Senis Šaltis dabar taip supyko, kad apsivyniojo diržą apie ranką ir 
šoko auklėti išdykusių vaikų. Jis tai darė lygiai taip, kaip mūsų tėvai ir 
protėviai, ir tarė vargšui trobelninkui apgailestaudamas: 

— Atleisk ir nepyk, mielas Jakai, per tas mergšes ne vien tik džiaugs- 
mo turi, rūpesčių irgi netrūksta. Rytoj drauge pažiūrėsim, ką mums da- 
ryti, o dabar rangykis ant krosnies ir miegok, kad mes tavęs neperšal- 
dytume lediniu savo kvėpavimu. 

Vargšas užsirangė ant krosnies ir ramiai ilsėjosi iki rytojaus. Pusry- 
čiams šeimininkė padėjo jam pilną dubenį skanios sūdytos Šiaurės van- 
denų žuvies, o pats senis Šaltis padavė mažą juodą maišelį ir tarė: 

— Še, kai tau kada ko reikės, paliepk: ,„„Maiše, duok!", ir tuoj gausi 
viską, ko tą akimirką įsigeisi. O kai jau daugiau nebereikės, sakyk: 
„Maiše, gana!" 

Vargšas padėkojo, pasiėmė vėl lazdą, įsidėjo į maišelį šeimininkės do- 
vanotą sūdytą menkę ir nuklampojo per pusnis ir ledus, per pelkes ir 
miškus namo. Ir ko dabar bereikia, jam nė motais, kad pasėliai nušal- 
dyti, kad negali tikėtis nė kąsnelio duonos! Tik pasako: „Maiše, duok!", 
ir tuoj stalas lūžte lūžta nuo visokiausių valgių ir skanių gėrimų. O kai 
visi pasisotina, vėl pasako: „„Maiše, gana!", ir likučiai dingsta kaip švi- 
nas pelenuos. Netrukus atkuto ir jis, ir jo pati, atkuto vaikai, atkuto 
taipogi juoda katė užkrosny ir margis po stalu! 

Gandas apie stebuklingą maišą pasiekė ir turčiaus kaimyno ausis, ta- 
sai gobšas tuoj griebėsi gudrybės, kad tik išviliotų tą daiktą sau. 

Atėjo vieną dieną pas vargšą trobelninką. Platūs pečiai net pro du- 
ris netilpo, todėl nuo slenksčio piktai sušnypštė: 

— Klausyk, žmogau, parduok man tą keistą maišą! 

Vargšas atsakė: | 

— Ne, mielas kaimynėli! Tai labai brangus maišas, ir jo aš tau ne- 
parduosiu! 

— Parduok, aš duosiu tau už tą mažmožį pilną saują aukso. 

Vargšui net galva susisuko, kai išgirdo tokius žodžius. Ėmė ir tikrai 
pardavė tą maišą už pilną saują aukso! 

Praslinko vieneri metai, ir vėl kaimą užklupo nakties šalnos — šįsyk 
siautėjo trys senio Šalčio sūnūs. Ir vėl trobelninko laukuose nieko ne- 
beliko. Bet kelią jis jau žinojo, taigi pasiėmė lazdą, persimetė per petį 
maišelį ir vėl nuklampojo pas senį Šaltį ieškoti teisybės. Nuklampojo, 
pabeldė kumščiu į apledėjusį langą ir sušuko: 

— Ėhė! Tai tu ir vėl ėmei krėsti pokštus! Kur mano rugiai, miežiai 
ir avižos? Kur dabar viso mano triūso vaisius, kur? 

Klausė senis Šaltis, klausė, šyptelėjo į barzdą ir draugiškai tarė: 

— Nusiramink, kaip nors susišnekėsim. Ženk geriau vidun, senė pa- 
dės ką nors ant stalo. Juk kelias ilgas, ir tu tikrai nuvargęs. 

Seimininkė vėl gerai pavalgydino trobelninką sūdyta Šiaurės vande- 
nų žuvim ir paguldė ant krosnies miegoti. Rytą senis Šaltis vėl jam da- 
vė maišelį, šįsyk baltą, ir tarė: 

— Še, ir daryk kaip anksčiau: kai tau ko reikės, sakyk: „Maiše, 
duok!“ Kai jau nieko nebereikės, sakyk: „Maiše, gana!" Visa kita pa- 
matysi savo akimis ir skonį pajusi savo kūnu. 

Trobelninkas mandagiai padėkojo ir, nudžiugęs, kad viskas taip leng- 
vai pasisekė, tuoj išsiruošė namo. Beeidamas išalko ir sušuko: 

— Maiše, duok! 

Maišas akies mirksniu atsirišo. Bet vietoj skanių valgių ir gėrimų 
iššoko trys šarmoti barzdočiai su baltais vėzdais rankose. Ir kad ims 
vanoti jau geroku šykštuoliu virtusį trobelninką. Ir liovėsi tik tada, 
kai pagaliau vargšas susizgribo šūktelėti: „Maiše, gana!“ Tada tie bai- 
sūs barzdočiai šmurkštelėjo atgal į maišą, o šis pats užsirišo. 

Dabar vargšas trobelninkas pateko į bėdą, suprato, kodėl senis Šaltis 
taip iš jo pasityčiojo. Bet ką darysi, pats buvo kaltas. Pagaliau jam šo- 
vė į galvą gera mintis: paskleidė kaime gandus, kad turįs dar geresnį 
stebuklingą maišą. 

Netrukus tos paskaios pasiekė turčiaus kaimyno ausis, ir šis tuoj at- 
ėjo — gal iškaulys ir šitą maišą. Dabar jis buvo dar storesnis, nejsi- 
spraudė net pro vartus į kiemą ir suriko iš tarpuvartės: 

— Klausyk, žmogau, parduok man tą keistą maišą! 

— Neparduosiu, šito maišo tikrai neparduosiu! — atsakė vargšas. Ir 
juokdamasis pridūrė: — Dievai žino, kaimynėli, ar tau dar užtektų pini- 
gų šitokiam maišui pirkti! 

— Parduok, parduok! Pinigų rasiu! 

— Neparduosiu, ne! 

— Parduok, gausi dvi saujas aukso! 

— Mažai! Dviejų saujų mažai! 

— Gerai! Tebūnie trys! 

— Vis tiek mažai! 

— Na, jeigu ir trijų mažai, imk keturias! 

Trobelninkas tyčia ilgai derėjosi su turčium, išspaudė iš jo, kiek ga- 
lėjo, ir tik tada pardavė jam tą baltą maišą. 

Savo gimtadienio vakare turčius suruošė didelę puotą ir susiprašė 
visus artimus ir tolimus gimines — norėjo pasigirti savo nauju stebuk- 
NUngu maišu. 

Kai jau visi giminės susėdo prie stalo, jis išdidžiai sušuko: 

— Maiše, duok! 

Bematant maišas atsirišo, iššoko šarmoti barzdočiai. Taip, taip, iššo- 
ko ir tuoj į darbą: tik laksto, tik švaistosi vėzdais, tik skalbia strėnas 
ir šonus! Prilupo patį šeimininką, bet kliuvo ir svečiams. Ir nieko ne- 
padėjo nei prašymai, nei mėginimas sprukti! 

Pagaliau turčius susizgribo ir sušuko: 

— Maiše, gana! 

Ir tuoj liovėsi ta baisi pyla, barzdočiai pasidarė kaip nykštukai ir su- 
lindo atgal į maišą. 

Kitą dieną turčius nusprendė tą baltą maišą sunaikinti. Atsinešė kir- 
vį, iškėtojo maišą ant trinkos ir žybt iš visų jėgų ašmenimis. Ir štai 
nauja bėda: iškirsti tai iškirto skylę maiše, bet iš skylės iššoko tie. pa- 

tys šarmoti barzdočiai su savo vėzdais ir vėl kad ims turčių vanoti. Tur- 
čius į kojas ir pasileido tiesiai per laukus, net kulnai mirga. 

Gal ir dabar jis bėga, jei kur nors neužkliuvo ir griūdamas nosies 
nesusigurino. 

O gal čia tu, mažasis išdaigininke, tyčia jam koją pakišai? 


TRYS PADYKĘ 
SENIO ŠALČIO SŪNŪS 


Vieną pavasario vakarą į trobelninko lūšną pasibeldė toks jaunikai- 
tis ir prašo: 

— Mieli žmonės, leiskite man, keleiviui, čia pernakvoti. Aš iš labai 
toli ir taip nuvargęs, kad nė kojų nepavelku. 

Trobelninkas tuoj ir klausia: 

— O iš kur keliauji ir kur tavo tėviškė? 

Nepažįstamas jaunikaitis sako: 

— Aš senio Šalčio jaunėlis, keliauju iš pačios Šiaurės, iš ten, kur 
kartais vakarais į dangaus platybes pakyla galynėtis pašvaistės meist- 
Iai. Gal jau būsi juos matęs? 

— Kaip žmogus gali būt nematęs pašvaistės meistrų galynių? Tai jie 
"ten Šiaurėj galynėjasi? 

— Tikrai, šeimininke, kaip tik ten. 

— O kur tu trauki? 

— Nė pats gerai nežinau, — atsakė svečias.— Ir čia, ir pas mus pava- 
saris šiemet pernelyg šiltas, aš nė nepajutau, kaip daug laiko nuėjo 
šuniui ant uodegos ir nieko doro nenuveikiau. Taigi ieškau progos kiek 
rimčiau pasidarbuoti. Na tai kaip? Ar galėsiu čia pernakvoti? 

— Ką gi, sūneli, dar niekad pakeleivis veltui mano pirkelės durų 
nevarstė! — pasigyrė senis, įsileido svečią ir pataisė jam guolį užkros- 
ny, šilčiausioje vietoje. | 

Svečias mandagiai padėkojo ir tuoj atsigulė, o senis išėjo ilsėtis į ka- 
maraitę. 

Rytą įžengė senis į kambarį ir apstulbo — šalta kaip ledainėje, kam- 
puose baltuoja sniegas, o nuo lubų karo ilgi varvekliai. Visas kūnas 
jam pašiurpo, net dantys ėmė kalenti. Ką darys senis, vėl įsmuko į ka- 
maraitę, apsivilko vatinuką, kailinius, ant kojų užsitraukė šiltas kojines 
ir storus veltinius, paskui, nematant senei, pačiupo iš spintelės ir pa- 
skubom gurkštelėjo pipirmėtės antpilo. 

Grįžęs į kambarį, žiūri, kad svečias net plonyčius marškinius nusi- 
vilkęs — sėdi sau ant ledo kauburio visai nuogas. 

Atitokęs iš nuostabos, žmogelis ėmė bėdoti: 

— Sveteli, sveteli, bent užsivilktum ką šiltesnio! Per naktį taip už- 
spigino, kad net kambary ledas pyška. Lauke dar nebuvau, ten, ko ge- 
ro, dar baisiau! 

Svečias piktai susiraukė: 

— Ką čia, dėdule, juokus kreti! Prikūrenai trobą lyg pirtį, net gal- 
va svaigsta nuo tos bjaurios šutros. Visą naktį varčiausi nuo vieno šo- 
no ant kito ir tik paryčiu kiek sumerkiau akis. Kuriems galams tau ši- 
tokio karščio? 

— Bent nesišaipytum iš seno žmogaus. Tikriausiai nė šuns būdoj ne- 
bus šalčiau kaip šitoje pirkioje! 

Svečias vėl apsivilko marškiniais ir nusikvatojo, lyg jam būtų buvę 
baisiai malonu drybsoti ant mėlyno ledo luito. 

— Ką čia niekus tauški apie tą šuns būdą! Čia galima ir visai nuo- 
gam gyventi, gero ir sveiko miego tokiam tvankiam kambary nė ne- 
lauk. 

Šitaip juokaudamas, svečias apsirengė, išsiropštė iš užkrosnio, atsisė- 
do prie stalo ir ėmė godžiai valgyti miežinę duoną su rūgusiu pienu. 
O senis išėjo į lauką ir net apstulbo: suragėjusi nuo nakties šalčio že- 
mė pilka kaip senas varis, šalnos pakąsti medžių lapai bejėgiškai ka- 
bo ant šakų, sklypelyje nebelikę nė mažiausio daigelio — vos spėju- 
sius prasikalti želmenis šaltis svilinte nusvilino. 

Senis dūlina atgal į trobą, pasiguosiu, mano sau, tam prašalaičiui. 

Atėjęs žiūri — svečio jau nėra. Tik pieno gurkšnis, likęs ąsotyje, by- 
loja, kad jis čia vaišinosi. 

— Hm, dingo kaip vagis, nė ačiū nepasakė! — piktai burbtelėjo se- 
nis.— Tai mat, koks tas jaunimas, jam nė motais padorumas, tu jiems 
padedi, o jie net nepadėkoja! 

Po kelių savaičių vieną vakarą vėl kažkas pasibeldė į trobelės du- 
Tris, šįsyk taip smarkiai, kad net lubų sijos sudrebėjo. 

— Kas gi čia laužiasi į mano pirkią? — nustebęs suriko trobelninkas. 

Bet balsas už durų taip griaudėjo, kad senis vos savo paties Žodžius 
girdėjo, lyg kas uolas būtų ritinęs nuo kalno. 

— Atidaryk, šeimininke! Aš iš labai toli atėjau, taip nuvargau, kad 
vos bepastoviu, kelios dienos nė bluosto nesudėjau. 

— Bet ko tu iš manęs nori? Čia tau ne smuklė ir ne užeigos namai. 
Mes ir taip gyvename ankštai lyg silkės statinėje,— spyrėsi senis. 

— Niekis! Tvarte avių daug sutelpa! Aš smulkaus sudėjimo ir ne koks 
išlepėlis, man svarbiausia tik stogas virš galvos ir kad mėnulis nespi- 
gintų! — atsakė nakvynės ieškotojas. 

Senis įsileido vėlyvą svečią, paprašė sėstis ir paklausė: 

— Ar iš toli, vyruti? 

Keleivis tik numojo ranka ir linksmai nusijuokė: 

— Nei iš toli, nei iš arti. Aš esu Šiaurės šeimininko vidurinysis sū- 
nus. Taigi iš ten, kur pašvaistės meistrai galynėjasi. Tikriausiai jau ir 
pats būsi juos matęs. 

— O kaipgi, mačiau, gražu pažiūrėti, kaip pašvaistės meistrai padan- 
gėje galynėjasi! Tai gal tavo brolis neseniai čia nakvojo, kai nakties 
šalčiai netikėtai nuniokojo apylinkės laukus? — susidomėjo trobelninkas. 

— Taip, taip, jaunesnysis mano brolis kaip tik prieš kelias savaites 
išėjo ieškoti darbo. Matyt, jis ir buvo čia užsukęs, — patvirtino keleivis. 

— O kurgi tu trauki? — paklausė senis. 

— Nė pats gerai nežinau. Pavasaris buvo šiltas ir negalėjau jokio rim- 
tesnio darbo imtis, o Žmonės juk sako: ką šiandien įpusėjai, rytoj už- 
baik su kaupu. Jau sakiau, kad esu išvargęs ir vos ant kojų bepasto- 
viu. Tai ar priimsi mane naktigulto? 

— Priimsiu, priimsiu! Argi paliksiu žmogų lauke tokioj darganoj, kai 
vėjai aplinkui švilpauja! 

Senis įsileido svečią, pataisė jam užkrosnyje guolį, o pats su pačia 
ir vaikais vėl nuėjo ilsėtis į kamaraitę. 

Rytą įeina žmogelis į kambarį — o ten taip šalta, kad vietomis net 
sienojai perdėm susproginėję. Vanduo kubile įšalęs iki pat dugno. Iš 
visų pusių boluoja apšerkšniję pasieniai, ir net krosnis melsvai aple- 
dėjus. 

Senis ne juokais išsigando: tikriausiai svečias į nagą sušalęs. Didžiai 
susirūpinęs ėmė bėdoti: 

— Ak sveteli, sveteli! 

— Na ko gi, dėde, jau vėlus rytas, ir aš seniai nemiegu! — skardžiai 
kaip ir vakar sugriaudėjo iš užkrosnio balsas ir tuoj, piktai krenkšė- 
damas, pridūrė: 

— Bet kaip tu čia gali gyventi! Karšta baisiausiai, net kvapą gniau- 
žia, ir kaip aš čia dar kojų nepakračiau. Visą naktį varčiausi, o pra- 
kaito lašai kaip pupos riedėjo smilkiniais. Trumpą valandėlę tesumer- 
kiau akis. Kuriems galams, šeimininke, taip nežmoniškai pirkią prikū- 
reni? 

Senį suėmė pyktis. 

— Nieko sau! Priimi tokį iš geros širdies nakvynėn, o jis iš tavęs 
dar šaiposi. Aš net neatmenu, ar ši krosnis buvo kada žmoniškai pa- 
kūrenta, iš kur pagaliau ir pinigų malkoms imti. Nukaršę tėvai vis 
niurna, kad juos, girdi, šalčiu į kapus nuvarysiu, o jis čia už visą mano 
gerą taip begėdiškai juokus krečia. 

Svečias vėl nusikvatojo. 

— Nepyk, nepyk, dėde! Matyt, kai man karšta, tave krečia šaltis, 
o kai tau bent kiek šilta, mane devyni prakaitai pila. 

Tai taręs, atėjūnas išsiropštė iš užkrosnio, atsisėdo prie stalo, atsiri- 
šo duonmaišį ir iki soties pavalgė rūgusio pieno su šviežia miežine 
duona. Paskui atlaužė kampą ir trobelninkui ir, kildamas iš užstalės, 
tarė: 

— Ačiū už nakvynę! Šitoje tavo pirtyje galėjo ir oda atšusti, bet tiek 
to — skirkimės kaip draugai. 

Tai pasakęs, spustelėjo seniui ranką ir sparčiu žingsniu patraukė per 
pašlaitę link beržynėlio. 

— Na, šitas vyrukas jau iš kitokio molio, bent gero žodžio nepašykš- 
tėjo,— suniurnėjo senis ir griebėsi kasdienio darbo. 

Atėjo žiema, iškrito sniegas. Ir vieną tokią dulsvą šaltą naktį trečią 
kartą vėl pasibeldė kas į trobelės duris, ir taip smarkiai, kad džerškė- 
damas nukrito nuo puodo dangtis, o vienintelės kėdės kojos bemat iš- 
lakstė į visas keturias puses. 

— Koks čia plėšikas laužiasi? — suriko perpykęs trobelninkas. 

Bet rėk, žmogau, nerėkęs, kai balsas už durų dešimtį kartų griausmin- 
gesnis. 

— Nepyk, dėdule, ant vargšo keleivio! Nuvargau ir noriu miego, 
todėl ir esu toks nekantrus. Gal leisi man kur kluone pasnausti? — su- 
gsriaudėjo linksmai už durų. 

— Na jau, na, iš proto kraustaisi, vyruti! Tvoros lauke pyška, o jis, 
matai, miegos kluone. Pas mus čia, tiesa, ankšta, bet niekis, ženk į vidų! 

— Tiek to, į vidų neisiu. Lauke dabar taip malonu ir gera, dangus 
tarsi iš aksomo, oras kaip šilkinis. 

Senis valandėlę pagalvojo ir klausia: 

— Tai iš kur, sakyk, būsi? 

— Iš Šiaurės, iš pačios Šiaurės, iš ten, kur pašvaistės meistrai padan- 
gėj galynėjasi. Esu senio Šalčio vyriausias sūnus. 

— Ak taip, tavo brolius aš jau pažįstu, gana padykę nenaudėliai! — 
tarė trobelninkas.— Jaunėlis nė nepadėkojo už nakvynę, o vidurinysis, 
tiesa, atlaužė man kampą duonos, bet kriaukšlys buvo visai sušalęs — 
gal tris savaites šildžiau, kol pagaliau prieš jonines šiaip taip atsikan- 
dau. O kur tu trauki? | 

— Nagi keliauju ir tikrinu, ar jau tvirti jūros įlankų, ežerų ir pelkių 
tiltai. Pats matai, ko dabar vertos mūsų žiemos: ilgiausiai telkšo šalti- 
nių akys ir liūnų akivarai. 

— Tikra tiesa, ne dievaižin kokios dabartinės žiemos! — pritariamai 
palingavo senis galvą.— Na, jei tu keliauji su tokiais gerais ketinimais, 
tai miegok pas mane, kur tau patinka. Ir kad neužmirščiau, užmesk akį 
ir į mūsų krašto pelkių tiltus. Jau daug metų per tuos raistus joks sun- 
kesnis Žmogus nepraeina, tuo labiau su rąstais ar šienu niekas neper- 
važiuoja. 

— Tikrai neužmiršiu, dėde, būk ramus, — ištratino už durų griausmin- 
gas balsas. 

Vyriausias senio Šalčio sūnus užsirangė kluonelyje ant šalinės, o tro- 
belninkas, sugraibęs kiek turėjo malkų, pakūrė krosnį ir taip pat atsi- 
gulė miegoti. 

Rytą Žmogelis pabudo visai sustiręs ir pamėlynavęs nuo šalčio, gerą 
valandėlę strykčiojo aplink trobelę ir bėginėjo vieškeliu, kol bent kiek 
apšilo. Pajutęs, kad jau vėl gali dantį ant danties nulaikyti, jis kluone 
užlipo kopėčiomis ant šalinės ir apsidairė. Žiūri ir savo akimis netiki: 
svečias guli nuogas nuogutėlis, o šienas aplink lyg balta drobė storai 
šerkšnu apsitraukęs, seniui pagaugai net per užpenčius nuėjo. 

Kopėčios sugirgždėjo, ir svečias pabudo. Nusižiovavęs atsisėdo ir tarė: 

— Ak, čia tu, dėde! Nepyk, kad aš miegu visai nusirengęs. Jau ne- 
atsimenu, kada buvau taip smagiai į akį dėjęs. 

O senis vėl visai sustiro, nieko nepadėjo, kad ir rankas pūtė, ir trep- 
sėjo nuo vienos kojos ant kitos. Net dantys kalenti ėmė, ir jis vos ne 
vos suvapėjo: 

— Bbbet ar tu nnn-e sss-ušš-alai? 

— Ką tu, mielas žmogau, argi čia šaltis! Kad matytum, kaip mano 
tėvas, senis Šaltis, darbuojasi! Pūsteli — ir elnias iškart liaujasi bėgęs. 
Dar kartą pūsteli —ir visa kaimenė bemat sustyra, nė krust! Bet varg- 
šelis jau sensta ir kartais negaluoja. Žiemą slankioja po tundras, led- 
jūrio pakrantėmis ir visokiausių vaikiškų pokštų susigalvoja, 0 vasarą 
nukanka į patį ašigalį ir ten murkso kaip varnas ant statinės. Tik nau- 
jai žiemai atėjus vėl parsibasto namo! 

Nuleidęs nuo šalinės kojas, vyriausiasis Šalčio sūnus ten pat kluone 
prie langelio sočiai pavalgė, užsimetė ant peties maišelį, padėkojo už 
nakvynę ir leidosi į kelią. Tačiau tarpuvartėje kažką prisiminė, stabte- 
lėjo ir linksmai tarė: 

— Simts pypkių! Kad kiek būčiau išėjęs ir nieko tau dovanų nepali- 
kęs, kaip jaunesnieji mano broliai! — Jis vėl nusimetė nuo peties maiše- 
lį, ištraukė iš jo du krepšelius ir padavė trobelninkui, sakydamas: — 
Imk bent šituos krepšelius, kad buvai toks geraširdis ir davei man ir 
mano broliams nakvynę, teatlygina tau jie už visą žalą, padarytą tavo 
sklypeliui. Languotas krepšelis teikia šilumą, o dryžuotas — šaltį. Kokio 
oro tau prireiks, atrišk tokį krepšelį, bet, žiūrėk, virvelę tik truputį at- 
megzk,— jeigu ją visai atriši, nė pats tokio šalčio ar karščio neištversi. 

Tai taręs, jaunikaitis patraukė link beržynėlio ir dingo. 

O seniui parūpo išmėginti krepšelių galybę: įėjo jis į trobą ir tru- 
pučiuką praskėtė languotą krepšelį. Ir iškart visoje pirkioje pasklido 
tokia maloni šiluma, kad ir jis pats nusimetė vatinuką, ir karšinčiai tė- 
vai bei vaikai išsirengė vienmarškiniai. 

Nuo to laiko gyvenimas jam nebeatrodė toks sunkus. Jo sklypelis bu- 
vo pačioje paraistės lomoje, o tą vietą, tiek pavasarį, tiek rudenį, nio- 
kote niokojo nakties šalnos. Dabar žmogelis išmoko tas bėdas įveikti: 
vakarais apeidavo sklypelį su savo languotu krepšeliu, ir pasklisdavo 
jame maloni šiluma — javai vešliai augo, gražiai siūravo net per blo- 
giausią Orą. 

Visi kaimynai tik akis sprogino, niekaip negalėjo atsistebėti. O kai 
senio sklypelyje be galo anksti prasidėjo pavasaris, ne vienas pavyduo- 
lis net dantį griežti ėmė. 

Pagaliau visi žmonės apylinkėje pradėjo sukti galvą, kas gi čia yra, 
kad sniegas trobelninko sklypely nutirpsta gerokai anksčiau ir kad 
ten visados daug šilčiau nei kitur. 

Gal senis ar kas iš jo šeimos kada netyčia prasitarė, kas ten supai- 
sys, bet paslaptis ilgainiui aikštėn išėjo: trobelninkas, girdi, turįs ste- 
buklingą krepšelį, kuris jam ir padarąs tokį orą, kokio sklypeliui 
reikia! 

Galiausiai sužinojo apie stebuklingą šilumos krepšelį ir pats šeiminin- 
kas, turtingas dvarininkas, kurio laukų pakraštyje stovėjo to žmogelio 
lūšna. Išsikvietė turčius vargšą pas save ir klausia: 

— Ar tiesą sako žmonės, kad tu turi tokį krepšį, kuris ir be dievo 
pagalbos duoda šilumą? 

Senis nesigynė, tik nusilenkė ir atsakė: 

— Taip, šeimininke, turiu. 

— Šit kaip! Žemės iš manęs gavai tik tiek, kad ten vos varlė beiš- 
sitektų, o, žiūrėk, kokį ponišką daiktą beturįs! Mano laukams kaip tik 
Teikia tokio krepšio. Ryt atsiųsiu pas tave berną, jam ir įduok tą krep- 
šį, aš pats neturiu laiko su tavimi terliotis. 

Bet trobelninkas nė nemanė atsižadėti brangaus krepšelio. Kitą dieną, 
sulaukęs berno, pūstelėjo jam į panosę tokį pragarišką karštį, kad ta- 
sai, nors ir paspruko, grįžo namo su nusvilusiais ūsais ir barzda. 

Tada, sėdęs į karietą, atidardėjo pats šeimininkas ir, pašokęs nuo 
sėdynės, dar iš tolo sušuko: Ę 

— Tai tu čia tokius pokštus kreti!l Nusvilinai geriausiam mano ber- 
nui panosę. Lauk iš trobelės! Jinai jau ne tavo! 

— Išeisiu, išeisiu, šeimininke! — atsakė trobelninkas. 

Bet jis nė nemanė skubėti. Nusikabino kamaraitėje nuo vinies dry- 
žuotą krepšį, tyliai prislinko prie trobelės kampo ir papūtė į turčių 
tokį baisų šaltį, kad šiam net seilės burnoj į gurvuolį sušalo ir jis nie- 
kaip negalėjo susičiaupti. 

Šeimininkas ne juokais išsigando ir supliekė arklį. Supliekė ir nurū- 
ko, tik dulkių debesys pakilo. Jis vis dar negalėjo susičiaupti, lyg bū- 
tų ką neįkandamo apžiojęs. Nuo šiol turčius senio trobelninko bijojo 
kaip velnias kryžiaus. Ką čia su tokiu prasidėsi, jeigu jis gali sude- 
ginti arba į ledo luitą sušaldyti! 

O vargšui trobelninkui krepšeliai tarnavo iki pat jo dienų galo, ir jo 
sklypelyje niekados netrūko nei gero oro, nei gausaus derliaus. 


|| Ū 


Haris Jegisalus 


KODĖL LAKŠTINGALA ČIULBA NAKTĮ 


Kitados lakštingala naktį nečiulbėdavo. Buvo toks pat dieninis paukš- 
tis kaip ir daugybė kitų sparnuočių, niekuo nuo jų nesiskyrė. Gyveno 
alksnyne, suko lizdą ir čiulbėjo. 

Kartą paukščiai nusprendė suruošti saulei giesmių šventę ir atsidėko- 
ti už tai, kad ji išvijo šaltį ir žemei grąžino pavasarį. 

Visi paukščiai suskato ruoštis didžiajai šventei. Miške ir aplinkinėsė 
pievose nuo ryto iki vakaro gaudė jų įvairiabalsė byla. Ypač uoli buvo 
lakštingala: švilpavo taip, kad net snapelis grikšėjo, ir vis čiauškėjo 
liežuvėliu. Atsidėjusi savo pratyboms, ji nei matė, nei girdėjo, kas de- 
dasi aplinkui. 

Atėjo šventės diena. Giesmininkų choras susibūrė dar prieš saulei 
tekant. Paukščiai sulėkė iš tolimiausių kampelių. 

Visi buvo ne tiek pasiruošę giedoti, kiek išsidabinę: pečialinda nepa- 
šykštėjo savo plunksnoms lapų žalumo, raudonuodegė alksnio žieve nu- 
sirausvino uodegą, kėkštas dangaus žydriu aptraukė sparnus, o dagilis 

Iyškiai išsimargino visą galvą. Kiekvienas norėjo, kad saulė matytų, 
koks jis gražus! 

Tik lakštingala, uoliai čiulbėdama, buvo visai pamiršusi išsipuošti. 
Į šventę ji atskrido savo kasdieniu pilku drabužėliu. | 

Vos tik saulė pasiuntė į mišką pirmąjį spindulį, tuoj ir prasidėjo 
giesmių pynė. Mažesnieji giesmininkai, garsiai čiauškėdami, purpčiojo 
nuo šakos ant šakos ir kilo vis aukščiau pasitikti saulės. Gandras atsi- 
stojo lizde ir sukleketavo, geniai įniko kalenti medžių kamienus. Vo- 
lungė, kuri didžiavosi savo auksaspalviu švarkiukuų, nutūpė beržo vir- 
šūnėje, kad saulės nutviekstos sužvilgėtų jos plunksnos. Bet kokia ta 
jos giesmė! — užkniaukė kaip katė. Žalvarnis kūlvirsčiom išskrido iš 
drevės ir, plačiai pražiojęs snapą, karktelėjo — anot jo, tai pati gražiau- 
sia melodija. 

Nors ir labai uoliai lakštingala suokė, jai vis tiek nepasisekė nutil- 
dyti žalvarnio — jis karksėjo bjauriu balsu, nustelbdamas visų paukš- 
telių giesmes. 

Lakštingala nusiminė: jos gražių giesmelių, regis, niekas nepaisė. 
Vargšė net nedrįso su savo kukliu drabužėliu pasirodyti saulei, pakilti 
į liepos viršūnę ir ten prisidėti prie puošnių liepsnelių, kikilių, raudon- 
uodegių ir pečialindų choro. Ji nuskrido į ievynėlį prie upelio ir ten 
liūdėjo, kol pamatė saulėlydžio gaisą. 

„O kodėl man nepragydus dabar, kai kiti paukščiai tupia miegoti? 
Galėsiu dėkoti saulei už gražią dieną iki aušros! O nakčia niekas nė 
nematys, kad neturiu margo šventinio švarkelio!" 

Ir ji taip ėmė suokti, kad net miškas pritilęs sukluso. Jos nuotaika 
pasitaisė, ir giesmė dar gražiau skambėjo. 

Nuo to laiko lakštingala čiulba nakčia. 

Kada visa tai dėjosi, niekas nebeprisimena. Veikiausiai labai seniai. 
Saulė, žinoma, prisimena, bet ji taip toli ir taip aukštai, kad nepaklausi. 


d 
d 
19 


| M . 


ART 222 


AZ LN — Ll 


J 


N 


/ 


N 


LAN 
įi12 


1 


NN; 2 f | 18, S 
VS NTA A 
L Yu 


LŽ 


GEGUŽIUKO PADĖKA 


Gegutė padėjo į devynbalsės lizdą kiaušinį. Ji niekados lizdo nesuko 
ir todėl perėti negalėjo. Devynbalsėms pačioms buvo ankšta, penkis 
kiaušinėlius turėjo, bet nuolankūs paukšteliai gegutei nusileido. 

Kol lizde buvo kiaušiniai, viskas gerai klojosi. Devynbalsės džiaugė- 
Si netrukus susilauksiančios šeimos prieauglio: lizdo šeimininkas links- 
mai čiauškėjo, o šeimininkė tupėjo ant kiaušinių ir laukė išsiritant jau- 
niklių. | 

Posūnis buvo pats Žvaliausias. Savuosius dar reikėjo perėti, o jis jau 
iškišo iš kiaušinio galvą ir pareikalavo valgyti. Paskui apsidairė ir šūk- 
telėjo: 

— Na ir ankšta, tikrai varganas lizdas! Kokie čia dar kiaušiniai? Man 
ir vienam trūksta vietos, o kas bus, kai prisidės dar daugiau rėksnių! 
Šalin juos! 

Kol devynbalsės išskridusios ieškojo alkanam posūniui maisto, šis iš- 
ritino per lizdo kraštą ir nutėškė žemėn visus kiaušinėlius. 

Nelaimingi tėvai ilgai cypsėjo, gailėjo savo kiaušinėlių, bet ką tai 
galėjo padėti. Tuo brangesnis jiems dabar buvo posūnis. Paukšteliai iš 

kailio nėrėsi, kad tik gegužiuko neištiktų kokia nelaimė, kad jis visada 
būtų sotutėlis, kad joks vėjas jo neperpūstų, joks lietus nepermerktų. 

Posūnis augo. Valgė ir vis stambėjo, kad ir lizde jau sunkiai tilpo, 
dydžiu bemaž prilygo varnai ir vis alkano vanago akimis dėbčiojo į sa- 
vo Mažučius patėvius. 

Vieną dieną posūnis patyrė, kad sparnai jį jau gerai laiko, ir tuoj nu- 
sprendė išskristi į platųjį pasaulį. 

— Kur tu lėksi? — sunerimo devynbalsės. 

— Išskrendu, ir tiek. 

— O su mumis net neatsisveikini? Nė ačiū, kad užauginom, nepa- 
sakai? 

— Kitąmet..! Tada atskrisiu ir jums į lizdą padėsiu kiaušinį! 

KAIP PAUKŠČIAI 
SVEIKINO JŪROS ERELĮ 


Kartą į Kivimės šilą atklydo jūros erelis. Atskrido nuo jūros pusės 
ir nutūpė į pačios aukščiausios pušies viršūnę. 

Nors jūros erelio šiose vietose dar niekas nebuvo matęs, kiti paukš- 
Čiai jį tuojau atpažino: ar galėtų kas pasigirti galingesniais sparnų mos- 
„tais, baisesniu snapu, aštresniais nagais ir baltesne uodega? 

Varnos tuoj susispietė ir ėmė karkti, ypač juodvarnis krankčiojo 
bjauriai, kaip prieš audrą, tik genys nedrįso nė kaptelėti į medžio ka- 
mieną, ir kiti mažesni paukšteliai tylėjo. 

Niekas nenutuokė, ko jūrų valdovui, žuvų, žuvėdrų, ančių ir mažų 
ruoniukų pabaisai, prireikė Kivimėje. 

Erelis tupėjo aukščiausiame miško medyje ir aštriu žvilgsniu dairėsi 
aplink. Gal jis ketino šile apsigyventi? Čia už miško mėlynavo jūra, 
o kitoje pusėje raudonavo raistas — gal ereliui rūpėjo pasirinkti tin- 
kamesne vietą lizdui? 

Miško paukščiai svarstė, kaip derėtų elgtis, atskridus tokiam aukštam 
svečiui. Pagaliau varnos pasiūlė: 

— Eime ir pasveikinsime erelį! Tada ir sužinosim, ko jam reikia. 

Ir varnos užkrankė, kaip tik galėjo: 

— Visi čionai erelio sveikinti! Visi čionai erelio sveikinti! 

Nuskrido prie įlankos ir sušaukė žuvėdras; iš viržyno pakilo saka- 
las, iš alksnyno sulėkė mažesnieji čiulbuonėliai, iš pušyno kryžiasna- 
piai. Net senis juodvarnis neatsiliko nuo būrio. 

— Kad tik bėdos nebūtų? — suabejojo viena žuvėdra. 

— Jo nagai baisūs! 

— O kas nagų neturi! — spyrėsi varnos, lėkdamos būrio priekyje. 

Erelis pasitaisė sparną, pašiaušė plunksnas ir ištiesė kaklą: jam ne- 
patiko tas rėksnių spiečius. 

Kai tik varnos apsuko ratą apie erelį, šis pabaisa išskleidė sparnus, 
šovė kaip strėlė į paukščių būrio vidurį ir nutvėrė strazdą nagais už 
sprando. 

Dabar pešk, kad nori, ereliui plunksnas iš uodegos, rėk nerėkęs arba 
pataikauk jam — ką tai bepadės! Strazdas buvo čia pat sudraskytas. 

Tuo sveikinimo skrydis ir baigėsi: kiekvienas stengėsi ko greičiau 
sprukti į šalį. Tik viena senesnė varna gudriai postringavo: 

*— To ir buvo galima tikėtis! Jūros erelis toks jau iš mažens: vos 
issiritęs iš kiaušinio, tik ir žiūri, kaip savo brolį suryti! 

VARNĖNAI 
SVEČIUOSE PAS ŽALVARNIUS 


Žalvarniai pasikvietė varnėnų porelę pasižiūrėti jauniklių. Mažyliai 
buvo ką tik išsiritę. 
Varnėnai pažadėjo apsilankyti artimiausiomis dienomis. 
— Kokios gražios plunksnos tų žalvarnių! Žalios kaip miškas ir žyd- 
-ros kaip dangus! Kiek raudonų ir auksinių puošmenų jų pakaklėje ir 
sparnuose! — varnėno pati nesiliovė girti žalvarnius. 
— Kas čia nuostabaus! Jie žiemoja toli pietuose, kur gyvenimas ge- 
resnis,— tramdė varnėnas savo pačią. 
Varnėnai išskubėjo į lanką baloj pasimaudyti, rūpestingai išsiprausė, 


paskui tvarkėsi ir džiovinosi pusę dienos prieš saulutę. Ruošdamiesi 
viešnagėn, išsilygino plunksnas, ištiesino uodegas ir pagaliau nuskrido 


pas žalvarnius. 

Atskridę mandagiai pasisveikino ir daug gero palinkėjo, o galiausiai 
nepamiršo išliaupsinti dailių žalvarnių apdarų. Pagyros šeimininkams pa- 
tiko. Jie mielai kalbėjo apie gražias savo plunksnas ir apie tai, iš kur 
jas gavo. 

— Mes rengiamės pagal naujausią užsienio madą! — aiškino žalvar- 
nio pati. Ji papasakojo apie pažįstamą papūgą, kuri esanti geriausia ma- 

dingų apdarų siuvėja pietuose ir nešiojanti panašios spalvos drabužius 
kaip ir žalvarniai. 

Varnėnai klausydami visai nusiminė: 

— Kodėl gi mes negalim sau viso to leisti! 

Žalvarniai svečius tuoj pakvietė vidun. Iš didelės pagarbos aukštos 
kilmės šeimininkams varnėnai pirmiausia rūpestingai nusivalė kojas ir 
snapus. 

Vos tik žengė drevėn, juos apkurtino toks triukšmas, kad nors ausis 
užsikimšk: jaunieji žalvarniukai pasisveikino itin balsiai. O bjaurus tvai- 
kas net kvapą užėmė. Prie slenksčio varnėnas užkliuvo už žabų. 

Kai akys apsiprato su prieblanda, svečiai pamatė, jog čia nė kojos 
nėra kur statyti — grindys nė karto nebuvo mačiusios šluotos. 

— Eikit vidun, eikit drąsiai! Tuoj padengsime stalą! — ragino šeimi- 
ninkė svečius. 

Kai tik jaunikliai išgirdo, jog duos valgyti, taip nudžiugo, kad užšoko 
ant stalo ir kiekvienas nagais ir snapu taikė nutverti iš motinos kokį 
kąsnį. Jie spraudėsi vienas per kitą ir baisiai rėkė, o kojomis trypė 
valgius ir margino stalą nagų atspaudais. 

— Ak, tie mūsų mažyliai tokie smarkūs! — gyrė žalvarnio pati vai- 
kus ir glostė jiems plunksnas. 

— Bet jūs ragaukite, labai prašau! — ragino ji svečius, kišdama var- 
nėnams šviežių kirminų, o pati kaptelėjo vabalą. 

Bet svečiai, rodos, nieko nematė, nebent tik vaikų pėdeles ant sta- 
lo, ir viešniai, regis, net bloga darėsi. Vargšė dar stengėsi laikytis ir 
būti mandagi, bet nieko iš to neišėjo. Purpt ir išskrido pro angą lau- 
kan. Varnėnas iš pradžių apstulbes tik dairėsi, bet netrukus dingo ir jis. 


KAIP KIŠKIS IR LAPĖ 
KEITĖSI KAILINIAIS 


Kartą kiškis ir lapė bėgo drauge vienu keliu. Kiškis strykt pastrykt 
prieky, o lapė tipu tapu iš paskos. Bėga ir šnekučiuoja apie gyveni- 
mą, apie orą, gilų sniegą ir šaltį. 

Lapė nešykšti kelionės draugui pagyrų: 

— Kokios lengvos tavo kojos ir kaip gerai šokuoji! Bepigu tau po 
“ pusnis lakstyti! 

— Niekis, — atsako kiškis, — juk tu nuo manęs neatsilieki! 

O lapė vėl savo: 

— Tavo kailinukai daug lengvesni, ir tau nereikia valkioti sunkios 
uodegos! 

— Ką tu, kūma,— stebisi kiškis — juk tavo plaukas daug švelnesnis 
ir brangesnis už manąjį. O kad aš turėčiau tokią puikią uodegą! Tada 
tikrai niekas manęs nepravardžiuotų striukauodegiu! 

Lapė gudruolė pakėlė snukį, viena akim žvilgt į betekantį iš už miš- 
ko mėnulį, o antrosios nė trumpam nenuleidžia nuo kiškio. Ir porina 
meiliu balseliu: 

— Tiesa! Mano kailis ne toks jau prastas! Su vilku ar lokiu nesi- 
keisčiau, bet su tavimi iš karto sulygčiau. Tavo balta striukė man pra- 

verstų žiemą, kai medžiodama lakstau per pusnis. Nepaspruktų tada 
nuo manęs nė viena jerubė, nė vienas tetervinas! 

Lapė tuščiai nekalbėjo. Žinojo, kad kiškis lengvapėdis ir viskuo pati- 
ki. Taigi tuoj patikino: 

— Kaip draugė duočiau dar ir uodegą priedo! 

Kiškis sulėtino žingsnį ir klausia: 

— Anksčiau niekad nemėginau keistis kailiniais, sakyk, kaipgi iš jų 
išsinertiė 

— Irgi mat gudrybė! Trauk per ausis, ir tiek. Man tai gana lengvai 
sekasi! — suniurnėjo lapė pro ūsus ir pridūrė: — Timptelėk letena ausis, 
ir kailis pasiduos! Va taip! 

Lapė čiupt sau už ausų, rodo, kaip reikia tempti. 

Kiškis patikėjo, kad lapė sako tiesą, ir kad ims tampyti ausis. Tampė 
tampė, o kailis vis tiek nė krust. 

Lapė klausia: 

— Ar jau tuoj nunersi? Aš savąjį baigiu! 

Kiškis tik sustenėjo: 

— Kad niekaip nesiseka! — Vargšas taip stengėsi, net ausys įkaito. 

Dabar lapė jį pamokė: 

— Matyt, su tavo kailiu vargu ar kas išeis. Jį reikia atpalaiduoti 
"dar ir nuo gerklės. Palauk, aš bent kiek padėsiu! 

Nespėjo kiškis nė aiktelėti, o lapė prišokusi čiupo jį už gerklės. 

Taip juodu ir liko nėpasikeitę kailiniais, nes nuo lapės pagalbos kiš- 
kis pakratė kojas. 


NEVYKĖLIS VARNAS 


— Bepigu jums — žinote, kaip gyventi! O ką man daryti, jei nemo- 
ku nė kranksėti! — skundėsi varniūkštis tėvams, kai tie norėjo jį iš- 
skraidinti iš lizdo. 

Na 1r vargas seniams pilkaplunksniams su tokiu nevykėliu. Kiti vai- 
kai jau seniai gyvena savarankiškai — vieni aukštai pušyne, kiti mies- 
te, vyriausiasis nuskrido net į Lietuvą, o šis vis dar tūno lizde ir lau- 
kia, kol kas įbruks jam kokį kąsnį į snapą. 

Kur matyta, kad varniukas liktų žiemoti varnos lizde! Tik gavęs ge- 
Iai per sprandą, tas nevykėlis išskrido pagaliau mokytis gyventi. 

Kol oras buvo gražus, varniūkščiui neblogai sekėsi. Tuščias pilvas 
pats rodė, kur nutvert ką į snapą, ir laimikio retai kada trūko. Ilgai- 
niui jis pamiršo tėvus ir pasijuto visai savarankiškas. 

Bet atėjo ruduo ir prasidėjo dargana. Dieną naktį pliaupė lietus. Vi- 
sur aplink niūksojo tirštas rūkas, ir varnas vos begalėjo pats save įžiū- 
Tėti. Nors imk ir mirk iš nuobodulio ir šalčio. 

Vieną giedresnę dieną varnas pastebėjo, kad daugelis paukščių kaž- 
kur dingę. Parke nebeskraidė kovai ir ant telegrafo laidų netupėjo 
žalvarniai. 

— Kur jie visi išsidangino? — spėliojo varnas, nagu kasydamasis pa- 
kaušį. 

Staiga girdi aukštai danguje kažkas klykauja, ir daugybė didelių 
paukščių ėmė leistis ant lauko. 

— Gervės! — kranktelėjo varnas ir perskrido ant artimesnio tvoros 
stulpo. 

— Kokiai gi šventei čia buriatės? 

— Nėra kada mums švęsti. Ketiname pasistiprinti prieš ilgą ke- 
lione! 

— O kur išsiruošėte? 

Toks klausimas gervėms pasirodė visai nereikalingas. Tarsi varnas 
pats nematytų, kokios šaltos naktys čionykštėse paraistėse. 

— O kur jūs rasite šilčiau! — abejojo varnas. 

Gervės suprato, kad čia ne koks senas, išmintingas varnas, 0 jau- 
nas, nepatyręs varniūkštis, ir gerą valandėlę aiškino tam neišmanėliui 
tolimų kraštų geografiją. 

Pagaliau ir varnui pietūs pradėjo patikti: 

— Bepigu jums, gervėms. Jūs išskrendat į pietus, O aš, čia pasilikęs, 
turėsiu kęsti šaltį ir darganą! 

— Tai skrisk drauge! 

Kai skrydžio vadovas, pats vyriausias ir stipriausias gervinas, davė 
ženklą, visas būrys tuoj pakilo. Varnas taipogi plasnoja įkandin — į pie- 
tus, vis į pietus. 

Gervės lėkė ir lėkė, ir varnui pasirodė, jog tam skrydžiui nė galo 
nebus. 

— Ar nebūtų gerai dabar nutūpus ant gubos palesti grūdų! — bėdo- 
jo varnas. Bet gervės nė neatsigręžė. 

— Bepigu gervėms skristi, jų kaklai ilgi — tad ir sparnai geriau ne- 
ša! — Ir varnas atsiliko nuo rikiuotės. Nusileido ant kviečių gubos, pri- 
silesė grūdų ir pasuko į tankų pušyną miegoti. 

Laikas bėgo. Varnas susipažino su balandžiu. Abu ėmė drauge suki- 
nėtis po laukus. 

Bet vieną rytą gubų laukuose jau nebebuvo. Dabar jau nė grūdelio 
niekur negalėjai rasti, ir abiem paukščiams į akis pažvelgė badas. 

— Persikelsiu gyventi į miestą. Mieste turiu daug giminių! — burka- 
vo balandis. 

— Bepigu tau, kad turi daug giminių, vis kaip nors išsiversi, o ką 
man daryti? 

— Apsigyvenk mieste! Ten varnų tiek ir tiek. Aš kaip tik žinau val- 
gyklą kieme! 

Ir varnas nuskrido drauge su balandžiu į miestą. 

Mieste atrodė lyg ir neblogai, bet, anot varno, gyvenimas čia turėjo 
vieną trūkumą: buvo pernelyg daug žmonių. O žmonių varnas bijojo. 
Jis tupėjo ant paties aukščiausio bokšto ir godžiai stebėjo, kaip balan- 
dis tiesiog iš žmonių delno lesa pyrago trupinius. 

— Bepigu balandžiams, jie nesibijo, o aš kone mirštu iš badol 

Balandis išgirdo varno skundą ir tarė: 

— Mieste žmonės paukščiams nieko nedaro! Nusileisk nuo bokšto! 

Balandžio paskatintas, varnas nuskrido tiesiog į turgų. O valgių ten 
krūvos. Nusileido jis nuo turgaus pastato stogo ant prekystalio ir mė- 
sininkui iš panosės kapt nuo svarstyklių lėkštės gabalą kiaulienos. 

Tušti plepalai, kad mieste žmonės paukščiams nieko nedaro! Mėsi- 
ninkas sviedė į varną peiliu ir pakėlė triukšmą. Varnas išmetė mėsą 
ir galvotrūkčiais spruko šalin. 

— Geriau dingti iš čia, kol dar galo negavau! — Ir varnas sugrįžo at- 
gal į mišką. 

Miške buvo ramu ir šilta, ir žmonių balsų niekur nesigirdėjo. Bet su 
maistu čia buvo striuka. 

Kartą varnas išgirdo netoliese ką pūkščiant, žiūri — pakrūmėje ežys 
triūsia. 

— Tai tu vis dar čia! Į pietus neiškeliavai?į O gal ruošiesi į miestą? 

— (O kuriems galams į miestą? 

— Ateina žiema! Nėra ko valgyti. Va ir mano pilvas tuščias! 

— Aš guluosi ir pūsiu į akį. Miegosiu iki pavasario! 

— O valgyti? 

— Juokingas klausimas. Kas gi miegodamas valgo! — prunkštelėjo 
ežys ir nutipeno su samanų kuokštu link gūžtos. 

-— Bepigu ežiui! Atsigula miegoti ir nė valgyti nereikia! 

Varnas sumanė taip pat žiemą pramiegoti. Susirado gerą ramią vie- 
telę, pakišo galvą giliai po sparnu ir jau miegos. Bet miegas vis neima, 
o tuščias pilvas neduoda ramybės, ir reikėjo vėl skristi ieškoti maisto! 

Kartą, kai varnas jau buvo beužsnūstąs, prie jo ant šakos liuoktelėjo 
voveraitė. 

— Tai tu dar neužmigai žiemai? — nustebo varnas. 

— Ne, žiemos miego man visai nereikia! 

— O kaip tu išsiverti? 

— Nagi drevėje turiu riešutų ir gilių visai žiemai. O va ten susine- 
šiau grybų džiovinti. Pagaliau pušies viršūnėje yra kankorėžių. Taigi 
nėra ko pernelyg rūpintis maistu! 

— Šit kaip, vadinasi, atsargos! Bepigu, kad turi atsargų. O aš nie- 
kaip jų nesusikraunu. Viską, kas tik papuola po snapu, tuoj suryju, 
atsargoms nieko nelieka! 

Kitą rytą ant žemės jau buvo storai pasnigta. Prasidėjo žiema. Var- 
nui atėjo sunkios dienos. Laukuose, pievose ir miške — visur buvo 
balta balta. Klaidžiok neklaidžiojęs, iš po sniego vis tiek nieko neiš- 
kapstysi. Varnas nuskrido paieškoti ko pusryčiams į patvartę prie są- 
šlavyno. Čia galėjai aiškiai girdėti, kaip gaidys laido gerklę vištidėje, 
lyg būtų gražiausia vasaros diena. 

— Bepigu gaidžiui giedoti — gyvena sau šilumoje ir lesa grūdus! — 
niršo varnas ir, liedamas tulžį, taip apmaudingai kelis kartus karktelėjo, 
kad net šunys piktai sulojo. Ką darys vargšas, vėl tuščiu pilvu grįžo 
į Mišką. 

Paskui spustelėjo toks šaltis, kad net ledas traškėjo ir poškėjo šerkš- 
notos tvoros. Varnas tupėjo paplentėje ant tvoros kuolo, šildė, rausda- 
mas į plunksnas, snapą ir laukė praeivių. Akylai žiūrėjo, ar nenubirs 
kas ant kelio, bet tik retai rasdavo kokį grūdelį. 

Dienos bėgo ir visos buvo tokios vienodos, kad varnas nė nepajuto, 
kaip atėjo pavasaris. Parskrido kovai, varnėnai, pempės ir vyturėliai. 
Ore nuolat skardeno grįžusiųjų giesmės. 

— Bepigu jums plėšyti gerkles, kai nematėt nei šalčio, nei bado! O 
gal manot, kad aš be balso! — dėbtelėjo varnas į giesmininkų pusę ir 
užkrankė už visus garsiau. 

Bet niekam nebuvo laiko domėtis varnu. Voveraitė sukinėjosi apie 
jauniklius, visi paukščiai poravosi ir skubėjo sukti lizdus. Teisybė, ir 
varnas ieškojo sau draugės, bet nežinojo, ką imti. Varnos visos buvo 
vienodai pilkos, ir nė viena nepatiko. Kas kita būtų šarka, bet ji jau 
turėjo draugą iš savųjų tarpo. 

Saulė šildė, ir varnas, tupėdamas už sodybos ant tvoros, ėmė snūdu- 
riuoti. 

— Ar tu nė neieškai mažyliams ko valgyti? — pažadino jį varnėnas. 
Tas geltonsnapis kaip tik grįžo iš dirvos su pilnu snapu kirminėlių ir 
skubėjo pas vaikus. 

„— Aš neturiu lizdo, neturiu ir vaikų! 

— O maniškiai netrukus skraidys — jau paūgėje! 

— Bepigu tau! Žmonės patys įkelia inkilėlius, tik imk ir perėk. O 
man niekas nepadeda! — skundėsi varnas. 

— Manai, kad aš šiaip sau gaunu inkilėlį: vaga po vagos išvaikščio- 
iu su artoju visą dirvą ir nurankioju kirminus, ir daržus ginu nuo ken- 
kėjų! 

— Bepigu tau kalbėti! Tu toks mažas, kad ir kirminėlių pilvą prisi- 
kemši, o aš taip alkio nenustumčiau! 

— Antai žmonės daro lysves. Ko čia murksai, verčiau pasiieškok kir- 
minų. Kai žmonės matys, kad jiems darai gera, jie ir tau padės! — pata- 
rė varnėnas. 

„O gal tikrai pasiieškoti kirminų? Žmonės pamatys ir padarys man 
lizdą", — pagalvojo varnas ir tuoj nulėkė į daržą. Kiek pasisukinėjęs, 
Tado kelis vikšrus, o paskui išvydo ilgą eilę sodinamų pupų. 

Kvailystė ieškoti kirminų, kai yra ko geresnio! 

Bet nespėjo varnas nė gerai pasimėgauti, tik bumbt šalimais didelis 
grumstas, o skardus balsas sušuko: 

— Kur čia man šautuvas — varna įniko į pupas! 

Išgirdęs apie šautuvą, varnas net krūptelėjo. Nuskrido į mišką ir, nu- 
tūpęs į aukščiausią medį, tarė sau nė kojos prie žmonių nekelsiąs. 

„ Vieną šiltą dieną, gerdamas upėje vandenį, varnas baisiai išsigando. 
Žiūri, pakrantės žolėse po vandens lelijos žiedu tūno iki šiol nematy- 
tas padaras. 

— Kas tu toks? — kranktelėjo varnas, sukinėdamasis per kelis sprin- 
džius virš vandens. 

* — Lydys! — atsakė padaras žiopčiodamas. 

— O ko tu čia vandeny pasislėpei? 

— Aš čia gyvenu! 

Varnui tai buvo naujiena. Vadinas, vanduo ne tik tam, kad jį ger- 
tum, pasirodo, jame galima ir gyventi! 

— O kaip ten tas gyvenimas vandeny? 

— Nieko sau. Kuo giliau, tuo geriau! 

— O žmonių ten pasitaiko? 

— Žmonės kartais įbrenda tik seklumoje. Gilesnėse vietose jų nėra. 

— Bepigu tau, kad ten žmonių nėra. O ką man daryti! Kur tik pasi- 
suku, vis su jais susiduriu. O kur tavo lizdas? 

— Vandeny lizdo nė nereikia! 

— O valgyti užtenka? 

— Bado iki šiol nekentėjau! 

— Bepigu tau, gyveni sau vandeny, o pamėgink tik išeiti čia į sau- 
sumą! — dūstelėjo varnas ir nuskrido — bene suras ką tuščiam pilvui 
nuraminti. Dabar jis gana dažnai pasisukdavo paupy. Malonu buvo su 
lydžiu šnekučiuoti — jis toks ramus, nesikarščiuoja ir kąsnio iš jo atimti 
nemėgina. 

Vieną vasaros priešpietę atlėkė į paupio lauką kielė ir skardžiai su- 
kliko: 

— Varnas Nevykėlis skęsta, gelbėkit! Varnas Nevykėlis skęsta! 

Iš miško sulėkė į paupį varnos. Prie jų prisidėjo dar ir šarka. Vytu- 
rėlis nusileido beveik visiškai prie vandens, ir net varnėnas valandė- 
lei liovėsi rinkęs vikšrus. Artojas dirvoje sulaikė arklius ir, prisiden- 
gęs delnu nuo saulės akis, pasižiūrėjo į upės pusę, stebėdamasis, ko tie 
paukščiai taip klega. 

Varnas buvo nusprendęs apsigyventi vandeny. Prisiminęs lydžio žo- 
džius, kad geriau yra ten, kur giliau, šoko upėn pačioje plačiausioje 
ir giliausioje vietoje. 

Pliūkštelėjo taip smarkiai, kad net vanduo čiurkšlėmis ištiško ir ly- 
dys iš baimės nėrė į juodą gelmę. Šaltas ir šlapias vanduo varną išgąs- 
dino. Jis norėjo tuoj vėl išsikapanoti ir plasnojo kaip įmanydamas, 
bet permirkę sparnai ne tiek jį kėlė, kiek gramzdino. Varnas matė ap- 
link skraidančius paukščius, bet šie jau nebegalėjo skęstančiajam pa- 
dėti. 


— Bepigu jums. ..— dar karktelėjo varnas, bet nespėjo kalbos baigti, 
nes vanduo užliejo snapą. Taip ir liko neaišku, kuo jis šįsyk buvo ne- 
patenkintas. 


Pamažu paupy vėl viskas aprimo. Kielė ėmė vaikytis laumžirgius, var- 
nos sugrįžo miškan į lizdus, vyturys pakilo į saulę ir beveik išnyko 
tarp debesų, varnėnas per tą sąmyšį netyčia buvo nurijęs visus kirmi- 
nėlius ir dabar vėl rinko naujus, o artojas kaip ir anksčiau varė tiesią 
vagą. 

